
Introducere 


Despre omul politic român transilvănean Eugen 
Brote s-a scris foarte puţin. 

Cu ocazia morţii sale, la sfîrşitul anului 1912, Ni- 
colae Iorga i-a cuprins viaţa şi caracterul în cîteva fraze : 
„Se anunţă moartea, în sărăcie şi uitare, la Braşov, a 
lui Eugeniu Brote, autorul vestitei lucrări asupra chestiei 
româneşti, apărută a doua zi după procesul Memoran¬ 
dului. Om foarte cult, cu un însemnat talent la scris, 
minte capabilă de a stoarce faptelor concluzii nouă, 
Brote şi-a omorît rostul politic trecînd în România după 
o condamnare pe care era dator s-o ispăşească...". Sub- 
liniindu-i greşelile din ultimii ani, istoricul conchide : 
„Totuşi, ne pare rău de omul isteţ şi mîndru care ar 
fi putut să aibă altă soartă dacă politicianismul Româ¬ 
niei libere nu l-ar fi sedus, reţinut şi distrus". 1 

Cel mai interesant articol referitor la E. Brote 
apare tot cu ocazia morţii sale, în revista „Luceafărul", 
sub semnătura T. Codru, pseudonimul remarcabilului 
publicist Octavian Tăslăuanu. 2 Portretul celui dispărut 
este aici desenat de o mînă sigură, în clar-obscur prin- 
tr-o antiteză — uneori forţată, dar parţial justă — între 
trăsăturile bune şi rele ale lui E. Brote, autorul încearcă 
să explice destinul său ciudat, care se împlineşte parcă 


N. Iorga, Oameni cari au fost, voi. II, Bucureşti, 1935, p. 40. 
2 . T. Codru (O Tăslăuanu), Eugen Brote, în „Luceafărul", XI (1912). 
nr. 33 (16 decembrie), p. 774—775. 

potrivit unei fatalităţi, iată prima parte a antitezei : 
„A fost un om. Nu un om dintre cei de toate zilele, ci 
dintre cei puţini şi rari, cari înţeleg viaţa, cari nu se 
lasă conduşi de ea, ci o conduc. A fost un om născut 
pentru a cîrmui pe semenii săi, fiind înzestrat cu o in¬ 
teligenţă clară şi rece, cu o inimă stăpînită de raţiune, 
cu o minte bogată în cunoştinţe şi cu o putere de mun¬ 
că uimitoare. Toate însuşiri de şef, la cari mai putem 
adăuga: înfăţişarea lui fizică simpatică, cuceritoare 
chiar, puterea de convingere aproape irezistibilă, ora¬ 
toria distinsă şi caldă, stilul sobru şi de o logică de 
fier şi mai presus de toate voinţa lui care nu cunoştea 
piedici, care ştia să se impună". Dar, şi acum urmează 
partea a doua a antitezei: „în fiinţa lui lipsea stator¬ 
nicia credinţii, sinceritatea convingerii, axa morală... 
Acţiunea lui avea totdeauna părţi tăinuite, faptele lui 
erau determinate de gînduri nemărturisite şi de cele 
mai multe ori vorbele nu acopereau faptele. Era un om 
al cărui drum sufletesc nu-1 cunoştea nimeni, fiindcă 
avea multe cărări lăturalnice. Şi un astfel de om, ori- 
cît ar fi el de inteligent, de harnic şi de practic, e con¬ 
damnat de firea lui proprie să se prăbuşească". 

A urmat apoi uitarea. Timp de decenii, nimeni nu 
s-a mai interesat de el. Trecuseră aproape 30 de ani 
de la moartea sa, cînd Vasile Netea l-a „redescoperit", 
prezentîndu-i succint viaţa într-un articol de gazetă, 
apărut apoi, alături de altele, în volum 3 . Şi V. Netea 
a observat destinul ciudat al eroului său : „Eugen 
Brote, în care ne grăbim a identifica pe una din ener¬ 
giile cele mai complexe ale Transilvaniei de la sfîrşitul 
secolului trecut, a avut un destin straniu, ingrat, sor¬ 
bind cu egală intensitate atît din paharul măreţiei, cît 
şi din cupa decadenţei". 

Aici se opreşte bibliografia lucrărilor, referitoare 
exclusiv la E. Brote. Desigur, numele său apare, cel 
puţin în treacăt, în mai toate lucrările privind istoria 
modernă a Transilvaniei, în monografiile dedicate unor 

3 . Vasile Netea, Uitatul Eugen Brote, în „Vremea", 17 mai 1942; 
acelaşi articol, în Pentru Transilvania, Bucureşti, f.a., voi. II, 
p. 95—106. 

personalităţi de seamă, alături de care s-a aflat în lupta 
lui politică. De asemenea, autorul prezentei lucrări a 
publicat unele date noi privind viaţa şi activitatea sa. 4 

Credem că subiectul este suficient de interesant 
pentru a merita o cercetare mai adîncă şi o tratare 
detaliată. Desigur, E. Brote nu a rămas ca o persona¬ 
litate de prim rang în istoria modernă a României. Dar 
rolul său în viaţa noastră politică, economică, socială, 
culturală, însemnatele sale realizări ca şi regretabilele 
greşeli şi eşecuri — sînt realităţi care justifică studie¬ 
rea unei vieţi atît de bogată în evenimente. Biografiile 
nu au căpătat locul ce li se cuvine în istoriografia 
noastră; o epocă nu poate fi însă bine cunoscută fără 
a cunoaşte oamenii care au ilustrat-o. 

Dată fiind bibliografia atît de restrînsă, în reconsti¬ 
tuirea vieţii lui E. Brote am pornit aproape exclusiv 
de la izvoare, cercetînd arhivele şi presa vremii. Din 
manuscrise inedite, scrisori şi articole de gazetă s-a 
conturat destinul unui om, s-a închegat atmosfera unei 
epoci. O epocă însemnată pentru istoria noastră, mar¬ 
cată în primul rînd de lupta pentru unificarea statului 
naţional român. în cercetarea acestei probleme, spe¬ 
răm că paginile ce urmează vor reuşi să aducă o anu¬ 
mită contribuţie. 


4 . Lucian Boia, Aspecte ale emigraţiei politice din Transilvania in 
vechea Românie Ia sflrşitul secolului. XIX şi începutul seco¬ 
lului XX, în .Analele Universităţii Bucureşti", ştiinţe sociale, 
istorie, nr. 1/1970, p. 85—99; idem. Contribuţii privind criza 
Partidului National Român şl trecerea de la pasivism la acti- 
vism (1893 — 1905), „Studii", nr. 5/1971, p. 963—984. 

I 

Primii ani 

(1850-1870) 


Eugen Brotc s-a născut la 29 noiembrie/11 decem¬ 
brie 1850, în Răşinari 1 . Un alt membru al familiei, Pe¬ 
tru Brote, unchiul său, caracteriza astfel localitatea un 
număr de ani mai tîrziu : „Răşinariul este o comună 
curat românească, ea numără după conscrierea din anul 
1870, împreună cu apartinenţa Rîul-Sadului, 5.569 lo¬ 
cuitori... Ocupaţiunea reşinărenilor este economia vi¬ 
telor şi a cîmpului, negoţul cu piei, seu, lînă, tăiatul 
lemnelor de foc şi de lucru" 2 . 

Printre satele transilvănene, Răşinarii ocupă un 
loc aparte şi de invidiat. Prima menţiune sigură des¬ 
pre localitate o găsim în anul 1488. Locuitorii, iniţial 
ţărani liberi, cad treptat sub dependenţa Sibiului, spre 
sfirşitul secolului al XVII-lea ajungînd într-o situaţie 
similară cu a iobagilor; în 1786, printr-o diplomă im¬ 
perială, sînt însă eliberaţi, scutiţi de orice obligaţie 

Arhivele Statului Sibiu, Protocolul botezaţilor. Răşinari. 1850, 
f. 51. 

2 . Petru Brote, Libera comună regească Reşinariu, Sibiu, 1878; p. 5. 
Este prima monografie a localităţii. Lucrarea de bază pentru 
cunoaşterea salului este: Victor Păcală, M onograiia comunei 
Răşinari, Sibiu, 1915. 

iaţă de oraş, Răşinarii devenind „sat liber regesc" 3 . De 
acum începe o evoluţie rapidă, comuna numărînd în 
1839, 3.835 locuitori, iar în 1870 , 5569 4 . 

Este uimitor cîte remarcabile personalităţi, din 
toate domeniile: politic, economic, cultural, sînt ori¬ 
ginare de aici sau şi-au desfăşurat aici activitatea. Din 
lungul şir fac parte : Visarion Roman, Sava Popovici 
Barcianu şi Daniil Popovici Barcianu, Aurel şi Eugen 
Biote, medicul Ilarie Mitrea, Octavian Goga. Andrei 
Şaguna venea des în Răşinari, unde este şi înmor- 
mintat. 

Această poziţie specială poate primi mai multe 
explicaţii. în primul rînd, comuna avea o populaţie nu¬ 
meroasă (în întregime românească) ; este situată în 
regiunea Sibiului, un puternic focar de viaţă naţiona¬ 
lă. Mai mult chiar, vreme îndelungată accesul români¬ 
lor în Sibiu fiind stînjenit de barierele feudale, la Ră¬ 
şinari — aflat la numai 10 km depărtare de oraş — s-a 
concentrat o parte a activităţii care, altfel, în chip fi¬ 
resc, şi-ar fi avut locul în capitala comitatului. 

Pămîntul nu este prea bun şi există puţin loc pen¬ 
tru agricultură. Urmarea nu a fost însă sărăcia, căci 
răşinărenii s-au specializat în creşterea vitelor şi mai 
cu seamă în comerţ. Pentru această din urmă activitate, 
aşezarea satului, în apropierea graniţei, era ideală. Ră- 
şinărenii cumpărau oi de dincolo de munţi (cîte 80— 
150 000 anual), le treceau pe la Turnu Roşu şi le tă¬ 
iau îndată, pentru seu. Producţia de seu o vindeau 
fabricii de stearină din Sibiu, uneori ajunyînd însă cu 
produsele lor pînă la Cluj, Pesta şi Viena. 

Localitatea a devenit astfel mai prosperă decît 
majoritatea celorlalte sate româneşti. Negoţul a dez¬ 
voltat spiritul de iniţiativă al localnicilor şi i-a purtat 
pe răşinăreni departe de satul lor. Mulţi oameni de 
aici au temperament migrator. Cazul lui Ilarie Mitrea, 
care şi-a petrecut viaţa în Mexic şi Indonezia, este 
semnificativ. Necesitatea psihică a unei permanente 


3 . Victor Păcală, op. cit., p. 87. 
Ibidem, p. 92—93. 

deplasări explică poate şi unele evenimente din viaţa 
lui Eugen Brote. 

Tatăl său este Ioan Brote (1819—1871), persona¬ 
litate marcantă, la vremea sa, pe plan local 5 . Fiu de 
preot, avea o anumită cultură, fiind învăţător în Răşi¬ 
nari (în 1837—1838) şi apoi chiar director al şcolii de 
aici (între 1850—1856) 6 . Principala sa ocupaţie a fost 
comerţul (lînă, vite), cu care a reuşit să realizeze o 
avere considerabilă, investită în pămînt şi case. Nu 
trebuie trecut cu vederea nici rolul său în timpul re¬ 
voluţiei de la 1848 ; a participat la adunarea de la Blaj 
din 3/15 mai, apoi a fost prefectul legiunii române din 
ţinutul Sibiului. îl cunoştea personal pe Andrei Şaguna, 
care îl vizita, sfătuindu-se cu el, cînd venea la Răşinari. 

Deşi bolnav de inimă — din această pricină avea 
să moară de timpuriu — duce o viaţă activă, a cărei 
notă majoră este tendinţa de dominaţie, atît în viaţa 
publică, prin creşterea averii şi obţinerea unor funcţii, 
cît şi în viaţa de familie. Este de fapt un reprezentant 
tipic al burgheziei transilvănene în ascensiune. Potri¬ 
vit unor amintiri de familie, cu toate sfaturile medici¬ 
lor, el „nu-şi pierde capul, îşi face mocăneşte socoteala 
pînă la ultima leţcaie. îşi instalează droaia de copii in 
casa strămoşească din Răşinari, fără să se sinchisească 
de gusturile nevesti-si, şi se apucă de crescătoria de 
oi, cu toptanul. Călare la stîne, în droşcă la Sibiu după 
afaceri, în fruntea treburilor răşinărenilor, el face po¬ 
pasuri vijelioase în casa lui..." 7 . 

Ioan Brote s-a căsătorit cu Ana (1824—1892), năs¬ 
cută Popovici Barcianu, dintr-o familie răşinăreenă re¬ 
numită pentru preocupările sale intelectuale. Ea ar fi 
adus cu sine „o fragilitate fizică şi un suflu de idealism, 
anacronice în casa bătrînească a familiei Brote, unde 
masivitatea şi autoritatea despotă făceau blazon" 8 . Eu- 

5 . Despre Ioan Brote, vezi I. Haşeganu, Figuri din Mărginime, 
Braşov, 1943, p. 101—104; Victor Păcală, op. cit., p. 319—320; 
Enciclopedia Română, voi. I, Sibiu, 1898, p. 539. 

6 . Stan A. Ionescu, Monografia şcolii primare de stat „Octuvian 
Goga“ din Răşinari, Sibiu, 1936, p. 40. 

7 . L. Brote, Tatăl meu, text dactilografiat, p. 5. 

8 . Ibidem, p. 4. 

gen îi va moşteni probabil pe ambii părinţi : se va 
dovedi un om practic, activ, strîns legat de pămînt şi 
bun organizator de oameni, dar şi un idealist, care nu 
a ştiut sau nu a vrut să tragă niciodată foloase mate¬ 
riale. Dacă Ioan Brote a murit bogat, fiul său va sfîrşi 
în sărăcie. 

Ioan şi Ana Brote au avut o puzderie de copii, 
botezaţi, majoritatea, după obiceiul ardelenesc al vre¬ 
mii, cu nume romane : Ioan (născut în 1840), Aurel 
(1842), Ana (1844), Sabina (1846), Emil (1848), Eugen 
(1850), Iustina (1852), Valeriu (1854), Constanţia (18o6). 
Victor (1858), Iulian (1860), Daniil (1862), Elena Aure¬ 
lia (1864) şi, ultimul, Liviu 9 . 

Copiii au fost deprinşi de mici cu greutăţile şi 
învăţaţi să se descurce în viaţă. Trimişi la şcolile din 
Sibiu, „sîmbăta ei se întorc la Răşinari pentru o scurtă 
vacanţă. Fiecare primeşte duminică seara, cînd sînt în¬ 
cărcaţi în trăsură, cîte o misiune gospodărească pe care 
sîmbăta ce vine va trebui să o ducă la îndeplinire. 
Nu erau prea uşoare pentru copiii Brote asemenea în¬ 
sărcinări ; tatăl lor avea nesfîrşite relaţii de afaceri şi 
un şir de case la Sibiu care se cereau administrate. Se 
întîmpla că unul mai uita sau tratase cu neglijenţă or¬ 
dinele tatălui, şi atunci era expediat pe Ioc şi pe jos 
la Sibiu — indiferent de oră — de unde nu se putea 
întoarce decît cu treaba făcută" 10 . 

Primele clase, Eugen Brote le face la şcoala pri¬ 
mară din Răşinari, instituţie cu tradiţie 11 . Fusese înfi¬ 
inţată la 1786 (dar, fără o organizare precisă şi local 
propriu funcţionase şi mai înainte). In anul 1337, s-a 
construit un local nou, cu etaj, care, restaurat în 1864 
şi 1904, se păstrează şi astăzi. Dimensiunile sînt im- 

9 . După Protocolul botezaţilor. Răşinari, aflat, pentru perioada 
pînă în 1859 la Arhivele Statului Sibiu, iar pentru anii ulte¬ 
riori la Consiliul popular Răşinari. Unii dintre copii vor muri 
în vîrstă de numai cîtiva ani, alţii încă foarte tineri. Mai mult 
trăiesc Aurel, Ana, Sabina, Eugen, Iustina, Victor, Liviu. 

10 . L. Brote, op. cit., p. 6. 

V Stan A. Ionescu, op. cit. Vezi şi Nicolae Albu, Istoria şcolilor 
româneşti din Transilvania între 1800 —1867, Editura didactică 
şi pedagogică, Bucureşti, 1971, p. 171—173. 

presionante pentru o şcoală primară sătească, cu atît 
mai mare trebuie să fi fost impresia în 1837. O nouă 
dovadă a bogăţiei răşinărenilor, dar şi a interesului lor 
pentru cultură. Cînd a învăţat în ea E. Brote, cuprin¬ 
dea 6 săli de clasă, o cancelarie pentru director, o sală 
pentru bibliotecă, precum şi mai multe încăperi folosite 
de primărie şi parohie. 

Eugen Brote este înscris în clasa întîi, în anul 
şcolar 1856/1857 12 . Tatăl său tocmai părăsise direcţia 
şcolii şi în locul lui fusese numit Sava Popovici Bar- 
cianu (fratele Anei Brote, deci unchiul lui E. Brote), 
preot, scriitor şi savant, mai cu seamă filolog. El ră- 
mîne în fruntea şcolii pînă în anul 1859. 

în prima clasă, E. Brote învăţa religia şi istoria 
biblică, citirea cu caractere slave şi latine, aritmetica. 
La toate este calificat „eminent' 1 . în anul următor, 1857- 
1858, il întîlnim în clasa a III-a 13 , ceea ce înseamnă că 
absolvise două clase într-un an. Acum învăţa catehis¬ 
mul, datorinţele supuşilor, gramatica română, citii ea 
română şi germană, gramatica germană, aritmetica, 
scrierea română şi germană. La 7 ani, era cel mai ti- 
năr din clasă, colegii săi avînd toţi între 9 şi 13 ani. 
Calificativele sînt „eminent" şi „bun". 

După 1858 nu îl mai găsim în registrele şcolii; 
neavînd la dispoziţie nici alte date pentru următorii doi 
ani, putem trage concluzia că s-a pregătit în particu¬ 
lar pentru clasa a IV-a, luînd poate lecţii şi in vederea 
înscrierii la un liceu german. 

In anul 1860/1861, este elev în clasa l-a a Gimna¬ 
ziului evanghelic (german) din Sibiu 14 . O instituţie si¬ 
milară românească nu exista la Sibiu şi nu va exista 
(pentru băieţi) pînă în 1918. Învăţînd într-o limbă stră¬ 
ină, are totuşi avantajul de a deprinde de mic limba 
germană, pe care ajunge să o cunoască perfect, ceea 
ce îi va fi de mare folos mai tîrziu. Studiază aici pînă 


,2 . Arhiva Şcolii generale nr. 1 din Răşinari, registrul nr. 558 
(1853—1876), f. 46. 

13 . Ibidem, f. 54. 

14 . Arhiva Parohiei Evanghelice C.A. Sibiu, Hauptcataloge des 
Hermcmslădler Gymnasiums (anii 1860—1864). 

în 1864, cînd termină clasa a IV-a. Rezultatele obţinute 
sînt, în general, foarte bune. Programul de învăţămînt 
era serios alcătuit,• în clasa a Ill-a, de pildă, se învăţa 
limba latină, limba greacă, limba maternă, matematica, 
ştiinţele naturii, istoria şi geografia. 

Terminînd cele patru clase gimnaziale, E. Brote 
îşi continuă studiile la liceul german de stat din Sibiu. 
Este actualul liceu „Gheorghe Lazăr", instituţie cu tra¬ 
diţie îndelungată 15 . înfiinţată în anul 1692, şcoala a 
trecut prin mai multe faze, corespunzătoare limbii de 
predare: perioada latină (1692—1848), germană (1849— 
1868), maghiară (1868—1919) şi română. Deşi, în vre¬ 
mea de care ne ocupăm, se preda în limba germană, 
majoritatea elevilor erau români, fapt explicabil prin 
lipsa unui liceu românesc în regiune şi prin ponderea 
populaţiei româneşti în împrejurimile Sibiului. în anii 
1848—1868 au frecventat şcoala 5.571 elevi, dintre care 
3.038 români, 1.421 germani, 992 maghiari. 

E. Brote se află în clasa a V-a în anul şcolar 1864/ 
1865 16 . învaţă româna, germana, matematica, ştiinţele 
naturii, limbile latină şi greacă, religia, geografia şi 
istoria. Calificativele sînt: bine, foarte bine şi satisfă¬ 
cător. In anii următori continuă studiile la acelaşi li¬ 
ceu, absolvind ultima clasă, a VUI-a, în 1868. Este şi 
ultimul an cînd predarea se face în limba germană. In¬ 
tervenind compromisul dualist (1867), limba de predare 
devine maghiara, deoarece şcoala aparţinea statului. 
Pînă la sfîrşit, E. Brote este notat, în general, cu cali¬ 
ficativul „bine", fără a fi însă vreodată primul din clasă. 

Anii cînd studiază la Sibiu coincid cu o perioadă 
dintre cele mai interesante în viaţa politică a româ¬ 
nilor transilvăneni. în 1860, Imperiul Habsburgic, zdrun¬ 
cinat de nemulţumirile interne-şi înfrîngerile suferite 
pe front, în anul anterior, începe să se „liberalizeze". 

15 . Petru Munteanu, Monografia Liceului „Gheorghe Lazăr“ din 
Sibiu 1692/93 — 1967/68, Sibiu, f.d. 

1<s . Arhiva Liceului „Gheorghe Lazăr" Sibiu. Kalalog der f uni ten 
Kiasse vom Schuljahre 1864/5 (în continuare sînt folosite cele¬ 
lalte cataloage, pînă în 1868). 

Desigur, evoluţia este limitată, totuşi, comparativ cu 
regimul neoabsolutist ce a urmat înăbuşirii revolu¬ 
ţiilor de la 1848, progresul este simţitor. Se reactivea¬ 
ză viaţa politică a provinciilor istorice, printre care 
se afla şi Transilvania. 

In faţa marilor transformări ce erau aşteptate, ro¬ 
mânii transilvăneni se organizează şi se pregătesc să 
intre în luptă. La 1/13 ianuarie 1861 se întruneşte o 
conferinţă naţională la Sibiu, alcătuită din 150 de de¬ 
legaţi, sosiţi din toate ţinuturile locuite de români. 
Cele două petiţii adresate monarhului cer egalitatea 
românilor — în domeniul folosirii limbii şi pe plan 
bisericesc — cu celelalte naţionalităţi din Transilva¬ 
nia 17 . 

La 23 octombrie/4 noiembrie 1861, tot la Sibiu — 
care se impune ca centru politic al românilor transil¬ 
văneni — se inaugurează Asociaţia Transilvană pen- 
tiu literatura română şi cultura poporului român 
(ASTRA). Semnificaţia noii organizaţii era dublă : cultu¬ 
rală şi politică. Preşedinte devine Andrei Şaguna, vi¬ 
cepreşedinte Timotei Cipariu, iar prim secretar Geor- 
ge Bariţiu. 

Anul decisiv este 1863. La 8/20 aprilie are loc 
o nouă conferinţă naţională a românilor, la Sibiu. Prin¬ 
tre cerinţele formulate acum, se numără din nou au¬ 
tonomia Transilvaniei şi recunoaşterea naţiunii române 
ca egală în drepturi cu celelalte 18 . La 1 iulie st. n. este 
dat decretul imperial pentru convocarea Dietei Tran¬ 
silvaniei la Sibiu. Românii obţin 57 de mandate, ma¬ 
ghiarii 54. iar saşii 43. Desigur, potrivit procentului lor, 
românii ar fi trebuit să aibă majoritatea absolută, dar 
obţinuseră numai o majoritaite relativă. Cu toate a- 
cesfea, progresul realizat era enorm. în realitate, de¬ 
putaţii români au ajuns repede să reprezinte majori¬ 
tatea absolută, prin neprezentarea aleşilor maghiari. 

17 . T.V. Păcăţian, Cartea de aur sau luptele politice naţionale ale 
românilor de sub coroana ungară, voi. II, Sibiu, 1904, p. 212— 
215. 

w . Ibidem, voi. II, p. 736. 

Astfel, Dieta din Sibiu, din 1863, capătă o semnificaţie 
cu adevărat istorică. 

La 29 septembrie 1863, Dieta votează legea pri¬ 
vind întrebuinţarea egală a celor trei limbi : româna, 
maghiara şi germana. Legile Transilvaniei aveau să 
fie publicate în toate cele trei limbi. După o rodnică 
activitate, Dieta a fost închisă la 29 octombrie 1864, 
pentru durata sesiunii senatului imperial. 

Un ultim cîştig important al românilor a fost în¬ 
fiinţarea, prin decretul imperial din 24 decembrie 1854, 
a mitropoliei române ortodoxe din Sibiu. Avantajul 
obţinut era nu numai religios, dar şi politic, căci, în 
lipsa unui partid, biserica avea un rol şi în conduce¬ 
rea treburilor politice ale românilor. De asemenea, se 
făcea un pas înainte în consolidarea organizării cultu¬ 
rale a românilor transilvăneni, dat fiind că învăţămin- 
tul lor se afla sub controlul bisericii. 

Dar, şirul succeselor se încheiase. Temîndu-se de 
afirmarea forţelor naţionale, pe care le considerau un 
pericol pentru integritatea imperiului, clasele condu¬ 
cătoare austriece au renunţat să joace cartea federali¬ 
zării — chiar aşa limitate, cum se anunţa — şi s-au 
hotărît, încă din 1865, dar mai cu seamă în urma noii 
înfringeri din 1866, să ajungă la o înţelegere cu clasele 
conducătoare maghiare. Dieta din Sibiu nu s-a mai con¬ 
vocat, în schimb, pe baza unei legi electorale retro¬ 
grade, s-a adunat o nouă dietei, la Cluj (noiembrie 1865). 
Românii fiind în minoritate (48 deputaţi aleşi şi numiţi 
din 298), dieta a hotărît unirea cu Ungaria. 

Compromisul austro-ungar a fost desăvîrşit în 
anul 1867, prin numirea primului guvern maghiar, in 
frunte cu contele Iuliu Andrâssy (februarie) şi prin în¬ 
coronarea lui Francisc Iosif ca rege al Ungariei (iunie). 
Principalele avantaje politice obţinute de români în 
perioada liberală (1860—1867) au fost anulate. S-au 
menţinut doar cele două foruri din Sibiu : Astra şi Mi¬ 
tropolia, în jurul cărora se vor grupa, nu numai cu 
scopuri culturale sau religioase, mulţi intelectuali ro¬ 
mâni. 

Deşi nu avem alte ştiri despre activitatea lui 
E. Brote în anii amintiţi, în afara cataloagelor şcolare, 
la care ne-am referit, ne putem totuşi închipui intere¬ 
sul cu care el, ca şi ceilalţi tineri români, a urmărit 
evoluţia evenimentelor acestei perioade de efervescen¬ 
ţă naţională. Sibiul devenise principala scenă politică 
a' românilor transilvăneni şi succesele, ca şi eşecurile 
lor, trebuie să fi trezit în mulţi pasiunea luptei politice, 
in orice caz, toată viaţa, E. Brote va păstra o mare ad¬ 
miraţie faţă de Andrei Şaguna, pe care l-a putut fără 
îndoială cunoaşte şi personal, la Răşinari, dar a cărui 
acţiune a putut-o urmări şi înţelege mai bine în timpul 
evenimentelor de după 1860. 

Suficient de luminat şi bogat, Ioan Brote a ţinut 
ca fiii săi să înveţe cît mai mult şi, spirit practic, i-a 
îndrumat mai ales spre domeniul economic şi ştiinţi¬ 
fic 19 . In toamna anului 1868, E. Brote îşi continuă stu¬ 
diile. Locul ales în vederea specializării este o mică 
localitate din vestul Ungariei, în apropierea graniţei 
cu Austria : Magyarovâr* 0 . Mai înainte însă vizitează 
pentru cîteva zile Viena, oraş care, văzut pentru prima 
oară de tînărul provincial, trebuie să îi fi făcut o pu¬ 
ternică impresie. Se păstrează o scrisoare trimisă atunci 
din capitala Austriei, prima cunoscută din corespon¬ 
denţa sa. 

La începutul lunii octombrie se afla la Magyaro- 
vâr. La 5 octombrie se înscrie la Academia de Agricul¬ 
tură de aici 21 . Instituţia — de rang universitar — se 
bucura de o frumoasă tradiţie şi de un renume euro¬ 
pean. întemeiată în anul 1818, găzduită în vechea cc- 

w . Aurel Brote a studiat dreptul — remareîndu-se apoi ca eco¬ 
nomist —, Emil a urmat medicina, Valeriu a fost lrim,s ia o 
mare fabrică din Linz, iar Eugen şi, mai lîrziu, Victor s-au 
consacrat agronomiei. 

20 . In limba germană Ungarisch Altenburg (însemnînd acelaşi lu¬ 
cru cu Magyarovăr : Veche Cetate Maghiară). în prezent, 
unindu-se cu orăşelul vecin Moson, localitatea se numeşte Mo- 
sonmagyarovăr. 

21 . Arhiva Şcolii Superioare de Ştiinţe Agricole din Mosonmagyar- 
oviir, rersonal und Disciplinarbuch der Studierenden, 1868, 
f. 304. 


17 



tate a oraşului, ea împlinea o jumătate de secol de exis¬ 
tenţă, în momentul cînd tînărul transilvănean începea 
aici studiile 22 . Limba de predare a fost iniţial latina, 
apoi germana. Din 1869 s-a predat paralel în germană 
şi maghiară, pînă în 1884, cînd s-a desfiinţat secţia 
germană. Durata cursurilor era de 2 ani (din 1907 vor 
fi 3 ani, iar în prezent 4 ani). însemnătatea şcolii este 
dovedită şi de marele număr de studenţi din afara Un¬ 
gariei, care o frecventau. Pînă în 1918 numărul lor fu¬ 
sese de 1.359 (din totalul de 7.375). Veneau aici şi mulţi 
transilvăneni, români, maghiari sau germani. în seria 
lui E. Brote, printre cei 65 de studenţi, întîlnim un alt 
român din Transilvania, Aron Chirilă, precum şi un 
bucureştean, Iosif Popovici. Desigur, E. Brote ca şi ma¬ 
joritatea străinilor, urmează, şi după 1869, cursurile în 
limba germană, mai accesibilă 23 . 

La Magyarovâr, programul de învăţămînt era al¬ 
cătuit cu toată seriozitatea, oferind studenţilor atît 
cunoştinţe de specialitate, cît şi o pregătire ştiinţifică 
generală. 

încă dinainte, E. Brote era familiarizat cu unele 
aspecte practice ale agronomiei,- lucrase pe pămîntul 
tatălui său. La sfîrşitul celor doi ani de studii, rezul¬ 
tatele oglindesc temeinica pregătire însuşită în acest 
răstimp. Calificativele acordate la recapitularea finală 
în vederea obţinerii certificatului de absolvire sînt ur¬ 
mătoarele : 24 

Geometrie practică — bine ; mecanică — foarte 
bine ; chimie — eminent mineralogie — bine ; clima- 


22 . In 1968 şi-a sărbătorit 150 de ani de activitate. Cu această 
ocazie, Voros Antal a publicat o documentată monografie a 
Academiei, sub titlul Ovar, Ovar... (Cetate veche, Cetate ve¬ 
che...), Budapesta, 1968. 

23 . E. Brote a declarat mai tîrziu — în perioada Memorandumu¬ 
lui — că nu cunoaşte limba maghiară. Cu toate acestea, o 
studiase în clasa a Vil-a de liceu, calificativul obţinut fiind 
.bine". Este de presupus că avea anumite cunoştinţe, fără a 
putea însă vorbi corect ungureşte. 

24 . Arhiva Şcolii Superioare de Ştiinţe Agricole din Mosonma- 

gyarovăr, Personal und Disciplinarbnch der Slucl erenden, 186;’, 
f. 304. 

tologie — foarte bine ; anatomia, morfologia şi fizio¬ 
logia plantelor — bine ; botanica specială — bine ; cul¬ 
tura plantelor — foarte bine; cultura viţei de vie şi a 
hameiului — foarte bine ; cultura fructelor şi legume¬ 
lor — foarte bine ; silvicultură — bine ; zoologie — 
eminent; anatomia şi fiziologia animalelor domestice 
— foarte bine ; creşterea oilor şi economia linii — 
eminent; creşterea vitelor — eminent; creşterea cai¬ 
lor — foarte bine; medicina veterinară — eminent; 
economia naţională — eminent; statistică — eminent; 
ştiinţa organizării — eminent; ştiinţa evaluării — emi¬ 
nent ; contabilitate — eminent; tehnologie — emi¬ 
nent ; arhitectură — foarte bine ; noţiuni de drept — 
eminent; silinţa — foarte silitor; rîvna — foarte ze¬ 
los ; comportarea morală — pe deplin satisfăcătoare. 

Subliniem rezultatele deosebite obţinute în stu¬ 
diul economiei, statisticii, contabilităţii. Ele corespund 
pe deplin structurii intelectuale a lui E. Brote, mare 
mînuitor de cifre şi alcătuitor de statistici. După ab¬ 
solvirea institutului, se pare că a făcut şi o călătorie 
de studii în Austria şi Germania, despre care însă nu 
cunoaştem amănunte 25 , (sigur este că în 1873 va mer¬ 
ge iar în Germania). 

Nu ştim prea multe despre tînărul care, în 1870, 
la mai puţin de 20 de ani, terminase perioada studiilor. 
Avea o cultură generală serioasă, de formaţie germa¬ 
nă, o bună pregătire de specialist. Era muncitor, gîndea 
lucid şi precis. Destinul unui om este determinat însă, 
atît de calităţile sale, cît şi de împrejurările vieţii. în¬ 
tre om şi mediu legătura este indisolubilă. De aceea, 
mai înainte de a continua să prezentăm firul vieţii lui 
E. Brote, este necesară schiţarea mediului social şi po¬ 
litic care, oricît de puternică sau originală ar fi per¬ 
sonalitatea unui om, îl influenţează în chip hotărîtor. 

Situaţia în Transilvania era mai curînd nefavo¬ 
rabilă pentru un tînăr român, dornic de muncă şi afir¬ 
mare. Baza societăţii româneşti de alai o forma ţără¬ 
nimea. Lucrători români, la oraşe, erau încă puţini, 


25 . Biblioteca Academiei R.S.R., mss., Arhiva S. Albini, I mss 17. 

proletariatul aflîndu-se abia ia începuturile organiză¬ 
rii sale. De asemenea, burghezia română era slabă, o- 
cupîhd poziţii neînsemnate în industrie şi comerţ, abia 
acum începînd acţiunea de întemeiere a băncilor („Al¬ 
bina" este înfiinţată în 1872), care aveau să constituie 
pînă la sfîrşitul epocii dualiste principalul său reazim 
economic ,• burghezia mare nu avea încă decît un nu¬ 
măr neînsemnat de reprezentanţi. In sfîrşit, intelectua¬ 
litatea transilvăneană, care dăduse o serie de persona¬ 
lităţi remarcabile — multe dintre ele desfăşurînd o rod¬ 
nică activitate peste munţi, în statul român — păstra 
încă un strîns contact cu ţărănimea. Mai toţi intelec¬ 
tualii îşi aveau originea — la depărtare de o genera¬ 
ţie sau două — la ţară. 

Această structură a societăţii româneşti transil¬ 
vănene, neantrenată încă pe deplin în transformările 
impuse de legile capitalismului, trebuie neapărat luată 
în consideraţie pentru înţelegerea evoluţiei mişcării 
naţionale. Principala bază economică şi politică a lup¬ 
telor naţionale au constituit-o, timp de mai multe 
decenii, masele ţărăneşti. O preocupare majoră şi con¬ 
stantă a intelectualităţii va fi, din această pricină, con¬ 
solidarea economică a satului ardelenesc, luminarea 
ţărănimii, înarmarea ei cu suficiente cunoştinţe pen¬ 
tru a face faţă grelelor încercări şi lipsuri. Căci ţăra¬ 
nul român trăia în sărăcie şi, fără consolidarea gospo¬ 
dăriei lui, cu greu se putea concepe o evoluţie econo¬ 
mică şi socială corespunzătoare, precum şi emancipa¬ 
rea politică a românilor. Prin formaţia sa de speciali¬ 
tate, E. Brote era menit să se aşeze în primele rînduri ale 
intelectualilor transilvăneni. Intr-adevăr, puţine pro¬ 
fesiuni erau mai necesare în Transilvania anilor 1870 
decît cea de agronom. 

Evoluţia societăţii româneşti avea să fie însă mult 
stînjenită prin evenimentele politice care aveau loc. In¬ 
corporarea Transilvaniei la Ungaria a creat o situaţie 
dificilă în general pentru masele populare din. această 
provincie, dar în special pentru români, supuşi dublei 
asupriri naţionale şi sociale. Exploatarea naţională a 
barat calea, încetinind mersul noilor forţe, care în chip 

obiectiv trebuiau să-şi facă loc în mijlocul românilor : 
burghezia, intelectualitatea şi proletariatul. 

Mişcarea naţională română s-a opus dîrz încor¬ 
porării la Ungaria şi legilor întocmite de exponenţii re¬ 
gimului dualist. Dacă în privinţa unei opoziţii ferme 
părerile coincideau, nu acelaşi lucru se poate spune a- 
supra tacticii adoptate. Acum apare separarea dintre 
activişti şi pasivişti, care va marca timp de aproape 
patru decenii lupta românilor transilvăneni 26 . Activiştii 
— care se manifestau mai ales în Banat, dar aveau unii 
reprezentanţi şi în Transilvania propriu-zisă (în primul 
rînd, Andrei Şaguna) — considerau - că trebuie să se 
ţină seama de situaţia existentă, participîndu-se la via¬ 
ţa politică a statului. Pasiviştii — ai căror conducători 
erau George Bariţiu şi Ioan Raţiu — protestînd împo¬ 
triva alipirii Transilvaniei la Ungaria fără consultarea 
populaţiei, preconizau neparticiparea românilor, sub 
nici o formă, la viaţa politică a statului, abţinerea lor 
de la alegerile parlamentare. Trebuie insistat asupra 
faptului că deosebirile între cele două curente nu erau 
esenţiale, nu priveau programul şi scopurile mişcării 
naţionale. Pasivismul nu a însemnat pasivitate; dim¬ 
potrivă, neparticipînd la viaţa politică, românii s-au 
manifestat în afara parlamentului ca o puternică forţă 
de opoziţie. La rîndul său, activismul nu a însemnat pă¬ 
răsirea cauzei româneşti, trecerea în tabăra guverna¬ 
mentală. Românii care au reuşit să intre în parlament 
şi-au făcut datoria la fel ca şi ceilalţi, apărînd în acest 
înalt for poporul lor. De fapt, cele două tactici mai cu- 
rînci se completează reciproc decît se exclud. 

Activiştii bănăţeni s-au constituit în partid naţio¬ 
nal, prin adunarea din Timişoara, la 26 ianuarie/7 fe¬ 
bruarie 1869, sub conducerea tînărului şi talentatului 
Alexandru Mocioni. Românii din Transilvania au con¬ 
vocat la rîndul lor o conferinţă la Miercurea (23 febru¬ 
arie/7 martie 1869), constituindu-se în partid naţional, 

• 6 . Asupra acoslci probleme, vezi Keilh Hitrhins, Românii din 
Transilvania şi compromisul dualist (18 65 — 1869) la idem, 
Studii privind istoria modernă a Transilvaniei, editura Dacia, 
Cluj. 1970, p. 59—115. 

pe baza pasivismului. Cele două partide nu au avut însă 
o existenţă legală. Puternica afirmare a românilor după 
încheierea compromisului dualist nu a putut opri ofen¬ 
siva statului, îndreptată împotriva lor. Dimpotrivă situa¬ 
ţia li se va înrăutăţi treptat. 

In acest context, ce perspective putea avea un in¬ 
telectual român, care dorea să rămînă credincios cau¬ 
zei poporului său ? A intra în aparatul de stat însemna 
de la bun început să renunţi la această cauză. De alt¬ 
fel, pentru aceasta trebuia să cunoşti bine şi limba ma¬ 
ghiară. în rest, nu existau multe posibilităţi de alegere. 
Puteai fi învăţător sau profesor într-una din şcolile pri¬ 
mare sau cele cîteva gimnazii şi licee aflate sub patro¬ 
najul bisericii. Puteai fi funcţionar al bisericii ortodoxe 
sau unite. Puteai fi funcţionar al Astrei. în curînd, prin 
înfiinţarea băncilor româneşti, vor apare cîteva posturi 
noi. Presa, încă puţin ramificată, nu putea oferi o situa¬ 
ţie sigură, menţinîndu-se cu destule jertfe materiale ; 
cîţiva entuziaşti s-au distins însă şi în această activi¬ 
tate, unde nu s-au îmbogăţit niciodată, dar s-au ruinat 
adeseori. 

îl vom vedea pe E. Brote, în anii următori, ocu- 
pînd cîteva dintre funcţiile ce îi erau accesibile. Nu a 
fost niciodată în serviciul statului. Patriotismul său l-a 
oprit. De asemenea, şi cunoaşterea insuficientă a limbii 
maghiare. Cu atît mai mult se va îndîrji în slujirea so¬ 
cietăţii româneşti în care, prin strămoşii săi ţărani, avea 
rădăcini atît de adînci. în mijlocul statului ungar va fi 
un neadaptat. Drama neadaptării — care l-a însoţit de-a 
lungul întregii vieţi — începe acum. 



II 

/\ 

începutul activităţii 

( 1871 — 1884 ) 


La 26 ianuarie st. v. 1871, încetează din viaţă Ioan 
Brote, în vîrstă de numai 52 de ani 1 . Este înmormîntat 
la Răşinari, în cripta familiei, nu departe de locul unde 
se va înălţa mausoleul lui Andrei Şaguna (care moare 
după doi ani, la 16/28 iunie 1873). Pe monument stă 
scris : Ioan Brote. 1819—1871. Proprietar şi comerciant. 

O parte a averii revenindu-i, E. Brote este scutit 
de grija căutării unei slujbe. De fapt, cunoaştem foarte 
puţin despre viaţa sa în următorii ani. S-a consacrat 
administrării moştenirii rămase de la tatăl său, cul- 
tivînd ferma ce o avea lîngă Sibiu 2 . Introduce aici, 
după cum învăţase, tot felul do ameliorări, prac- 
ticînd o agricultură raţională. Se remarcă mai ales în 
creşterea vitelor. „Vitele de rasă elveţiană din pepinie¬ 
ra d-lui Eugen Brote — avea să scrie mai tîrziu Sep- 
timiu Albini — erau căutate de toţi cultivatorii şi si- 

1 . Arhiva Consiliului popular Răşinari, Matricola morţilor, 1871 ; 
vezi şi necrologul în .Telegraful român", XIX (1871), nr. 8 
(28 ianuarie/9 februarie). 

2 . Nu cunoaştem întinderea şi înzestrarea ei. Mai tîrziu avea 
să o vîndă cu 30 000 lei, ceea ce înseamnă că era vorba de 
o proprietate mijlocie, care îi oferea, desigur, un venit su¬ 
ficient pentru a nu avea griji materiale. 

gure de cele dintîi premii la toate expoziţiile, fie româ¬ 
neşti, fie săseşti şi chiar ungureşti" 3 . 

De asemenea, lua în arendă şi alte proprietăţi. 
Dintr-o cerere ce o adresează Mitropoliei, la 15 iulie 
st. n. 1879, aflăm că de trei ani, deci din 1876, ţinea 
în arendă o grădină a acesteia 4 . 

Dacă date privind viaţa sa personală ne lipsesc, 
în schimb putem reconstitui suficient de amănunţit în¬ 
ceputurile activităţii sale publice. E. Brote nu era omul 
care să se mulţumească cu administrarea propriei averi. 
Avea ambiţia moştenită de la tatăl său şi dorea să 
joace un rol în politica românească. Desigur însă că 
era prea tînăr pentru un asemenea rol. Dar, avea şi 
cultură, cunoştinţe de specialitate. In acest domeniu 
se putea afirma, nu numai prin exercitarea practică a 
meseriei, dar şi prin popularizarea unor cunoştinţe de¬ 
osebit de necesare ţăranului român. Necesitatea aces¬ 
tei popularizări nu a simţit-o doar el. în Transilvania 
se aflau cîţiva agronomi tineri care urmăreau acelaşi 
scop. 

Iniţiativa aparţine lui Ştefan Pop, care editează 
la Blaj, pe la începutul anului 1873, gazeta bilunară 
(va apare însă mai rar) „Economul", cu subtitlul „Or¬ 
gan periodic ilustrat, pentru ramii de economia, indus¬ 
tria şi comerciu". Scopul gazetei era, în primul rînd, 
de a contribui la dezvoltarea agriculturii transilvănene. 

Un colaborator al gazetei este agronomul Dimi- 
trie Comşa, mai vîrstnic dccît E. Brote, născut în 1846. 
Studiile le-a urmat însă ceva mai tîrziu, la început tot 
la Magyarovâr, între 1871—1873, apoi a continuat spe¬ 
cializarea la Leipzig şi în Cehia. Scrie la „Economul" 
încă din primele luni ale apariţiei, trimiţînd articole 
atît din Ungaria, cît şi din Germania. Din 1874 D. Com¬ 
şa este profesor la Institutul Teologic din Sibiu. Avea 
deci posibilitatea să se întîlnească des cu E. Brote, le- 
gîndu-i aceleaşi preocupări (în plus, se căsătorise cu 

3 . Biblioteca Academiei R.S.R., mss, Arhiva S. Albini, I mss 
17, f. 1. 

4 . Arhiva Mitropoliei Sibiu, doc. 58/1879 

Constanţia, sora lui E. Brotc). Cei doi vor activa împre¬ 
ună vreme de mulţi ani, contribuind substanţial la răs- 
pîndirea cunoştinţelor agronomice în Transilvania. 

Primele articole ale lui E. Brote sînt probabil cele 
semnate cu iniţiala „E", sub titlul Epistole către ţăranii 
agricultori 5 . Scopul lor este popularizarea unor cunoş¬ 
tinţe necesare agricultorilor. încă din primul său ar¬ 
ticol, E; Brotc îşi exprimă convingerea că dezvoltarea 
ştiinţei va contribui şi la îmbunătăţirea situaţiei ţăra¬ 
nilor români. 

Principalul articol pe care îl publică în „Econo¬ 
mul" este însă Agricultura şi ţăranul român. Un apel 
către învăţătorii şi preoţii rurali, apărut la 15/27 apri¬ 
lie 1874 6 . Sînt dezvoltate aici cîteva idei care vor sta 
şi mai tîrziu la baza activităţii sale. Remarcabil este 
faptul că aceste idei sînt pe deplin cristalizate la un 
tînăr de 23 ani. „Ştiinţa c putere, ştiinţa c libertate — 
scria el — ...Agricultura astăzi nu mai este un conglo¬ 
merat de experienţe şi datini, ci o adevărată ştiinţă". 
Ţăranul din alte ţări nu este sărac, deoarece foloseşte 
toate avantajele ce îi sînt puse la dispoziţie de ştiinţă. 
Pentru poporul român, baza economică o constituie 
agricultura ; fără dezvoltarea ei, nu se poate clădi mai 
departe. Apelul este adresat învăţătorilor şi preoţilor, 
deci celor care ştiau carte la sate, pentru a-i ajuta pe 
ţărani să introducă un sistem raţional de agricultură. 

Activitatea publicistică a lui E. Brote continuă pe 
un plan superior la „Foişoara Telegrafului român". „Te¬ 
legraful român", al cărui supliment era „Foişoara", a 
apărut, din iniţiativa lui Andrei Şaguna, la 3 ianuarie 
1853 7 .. Deşi organ bisericesc, aparţinînd Episcopiei, apoi 
Mitropoliei din Sibiu, timp de mai multe decenii, în- 
tr-o vreme cînd presa românească "era prea puţin ra¬ 
mificată, a jucat un rol politic şi cultural, care nu poate 
fi neglijat. Timp de 18 ani, din 1865 pînă în 1883, a 

5 . In „Economul", I (1873), nr. 16 (15/27 septembrie), p. 124 şi 
nr. 18 (15/27 octombrie), p. 139—140. 

6 . „Economul", II (1874), nr. 7 (15/27 aprilie), p. 49—51. 

7 . Continuă şi astăzi, fiind ziarul cu cea mai îndelungată apari¬ 
ţie din tara noastră. 

fost redactat de Nicolae Cristea, fidel discipol al lui 
Andrei Şaguna 8 . 

Societatea românească nu era ameninţată numai 
din afară. Existau fenomene îngrijorătoare chiar în in¬ 
teriorul ei. Cultura ardelenească, în eforturile, bine in¬ 
tenţionate de altfel, ale reprezentanţilor ei, tindea să se 
rupă de popor. Sublinierea justă a originilor noastre 
latine a fost şi izvorul unor exagerări dăunătoare. Ten¬ 
dinţa de latinizare a limbii şi adoptarea unui sistem 
ortografic etimologic, pe de o parte înstrăina cultura 
de mase, pe de altă parte crea o barieră artificiala în¬ 
tre literatura transilvăneană şi cea, care se îndrepta 
într-o direcţie justă, din vechea Românie. In România, 
Titu Maiorescu s-a remarcat în lupta pentru făurirea 
unei culturi unice, pentru promovarea unei singure 
limbi literare, unei ortografii comune. Rolul intelectu¬ 
alilor transilvăneni din tînăra generaţie era, după Î870, 
de a milita în provincia lor pentru aceleaşi idei. 

înnoirea nu trebuia să fie exclusiv culturală. Lip¬ 
suri serioase existau în domeniul organizării economice 
şi politice. De multe ori faptele nu corespundeau vorbelor. 
Era necesară o muncă temeinică, de zi cu zi, pentru 
consolidarea bazei economice a mişcării naţionale ro¬ 
mâneşti şi pentru ca organizaţiile cu caracter politic, 
economic sau cultural existente (partidele naţionale, 
Astra, băncile, şcolile) să întreprindă o activitate nu 
formală, ci utilă. Trebuia deci lichidată contradicţia din¬ 
tre fond şi formă, desigur nu prin renunţarea la formele 
noi, ci prin ridicarea corespunzătoare a fondului. 

Influenţa junimismului asupra noului curent din 
Transilvania este evidentă. Din anul al doilea al pu¬ 
blicării lor, „Convorbirile literare" sînt expediate în 
mai multe localităţi din Transilvania, în anul al treilea 
(1870) răspîndindu-se şi la Sibiu. „Telegraful român" 
a avut un rol de seamă în răspîndirea ideilor junimiste 
şi, în general, a culturii româneşti de peste munţi. 


8 . Pentru Nicolae Cristea, vezi Keith Hitchins, Nicolae Cristea 
şi mişcarea naţională românească din Transilvania, în op. 
cit., p. 117—166. 

„Foişoara Telegrafului român", care apare la 1 ia-- 
nuarie 1876, este principala purtătoare de cuvînt a ju¬ 
nimismului transilvănean. Meritul celor nu prea mulţi 
redactori şi colaboratori este mare şi merită a fi sub¬ 
liniat, căci începeau o muncă grea, pe un teren dificil, 
în mijlocul unui popor care avusese pînă atunci prea 
puţin acces la cultură şi unor intelectuali impregnaţi 
cu ideile şcolii latiniste. 

N. Cristea a susţinut mişcarea, dar nu a partici¬ 
pat activ la ea, nu a scris în suplimentul ziarului pe 
care îl conducea. Acţiunea a început cu nu mai mult 
de patru persoane®. Primul, în ordinea vîrstei, Ilarion 
Puşcariu 10 , născut în 1842, a făcut studii de teologie la 
Sibiu, apoi de filozofie la Viena (devenind în 1869 doc¬ 
tor în filozofie). Din 1870 era profesor la seminarul din 
Sibiu. Este autorul mai multor lucrări cu caracter pe¬ 
dagogic, istoric şi filologic. în „Foişoara Telegrafului 
român" se ocupă cu probleme de pedagogie, semnînd 
un mare număr de articole. 

Al doilea, Dimitrie Comşa, se încadrează în ac¬ 
ţiunea „Foişoarei" cu hărnicia sa caracteristică, dove¬ 
dită şi la „Economul". Preocupările sale se pare că nu 
depăşesc limitele stricte ale profesiunii, dar în aceste 
limite se dovedeşte un bun specialist şi popularizator. 

Al treilea, Daniil Popovici Barcianu, născut în 
1847 la Răşinari, este fiul lui Sava Popovici Barcianu 
şi vărul lui E. Brote. între 1870 şi 1874 a studiat la 
Viena, Bonn şi Leipzig pedagogia şi ştiinţele naturale, 
în 1876 e numit profesor la Institutul teologic din Si¬ 
biu. Doctor în ştiinţele naturii, a fost un remarcabil 
cunoscător al acestei discipline. De E. Brote îl va lega 
o strînsă prietenie. 

în sfîrşit, al patrulea din grup, cel mai tînăr, dar 
probabil şi cel mai energic este E. Brote. Septimiu Al- 
bini avea să scrie mai tîrziu că „nu numai ca colabo¬ 
rator cu condeiul, dar mai ales prin superioritatea sa 
intelectuală, prin tactul şi stăruinţa cu care ştie să ur- 


9 . E. Brote, Dr. D.P. Barcianu. Reminiscenţe politice. în „Tribuna 
poporului", VII (1903), nr. 32 (18 februarie/3 martie). 

,0 . Enciclopedia română, voi. III., Sibiu, 1904, p. 698—699. 

mărească o idee bună şi prin calităţile sale de prieten 
şi om de societate, el a fost oarecum sufletul gru¬ 
pării" 11 . 

Cei patru alcătuiau o echipă omogenă. Formaţia 
lor intelectuală era asemănătoare, cu toţii fiind oameni 
de formaţie culturală germană (se poate face aici o a- 
propiere de „Junimea", ai cărei membri, în majorita¬ 
te, se formaseră tot în şcolile germane. Pentru Transil¬ 
vania, desigur, această situaţie era normală). Trei dintre 
ei — D. Comşa, D.P. Barcianu şi E. Brote — aveau în 
comun preocuparea pentru ştiinţele naturii. D.P. Bar¬ 
cianu şi llarion Puşcariu se apropiau prin interesul pen¬ 
tru pedagogie, fiind, ca şi D. Comşa de altfel, profesori. 
In sfîrşit, erau tineri, între 25 şi 33 de ani. 

Toţi patru se întîlneau frecvent în societatea ro¬ 
mânească a Sibiului, care nu număra încă prea mulţi 
intelectuali. Şedinţele redacţionale se ţineau cu regu¬ 
laritate la locuinţa lui llarion Puşcariu. «Nici un arti¬ 
col, nici o notiţă fie cît de scurtă, nu puteau fi publi¬ 
cate în „Foiţă" înainte de a fi citite şi discutate în 
aceste întruniri, care se prelungeau pînă tîrziu noap¬ 
tea» 12 . 

Curind, s-au alăturat şi alţii acestui nucleu iniţial, 
îl amintim pe Alanasie Marian Marienescu 13 , cel mai 
vîrstnic din grup, născut în 1830 ,■ a urmat dreptul la 
universităţile din Pesta şi Viena, fiind multă vreme ju¬ 
decător. în 1870 îndeplinea această funcţie la Timişoa¬ 
ra. Preocupările sale s-au îndreptat însă spre lingvistică 
şi filologie, mai cu seamă spre literatura populară. în 
1877 a fost ales membru corespondent al Academiei 
Române, iar mai tîrziu, în 1881, membru titular. Se că¬ 
sătoreşte cu sora mai mare a lui E. Brote, Ana. 

De la Berlin, unde se afla la studii, a venit şi Ioan 
Bechnitz (născut în 1848). La „Foişoara" şi, mai tîrziu, 
la „Tribuna" el a fost tipul omului atît de necesar în- 
tr-o redacţie : bine informat, receptiv la ideile noi şi 

". Biblioteca Academiei R.S.R., mss, Arhiva S. Albini, I mss 
17, f. 2. 

12 . E. Brote, op. cil. 

13 . Enciclopedia română, voi. III, Sibiu, 1904, p. 208—209. 

gata oricînd să facă o treabă. în stabilirea unei 
direcţii culturale şi politice, rolul său a fost mai mic 
decît al celor patru redactori principali ai revistei. El 
va colabora abia în anul al doilea — 1877 — cu un 
studiu despre sistemul etimologic — unde ajunge la 
aceleaşi concluzii cu T. Maiorescu, — o traducere şi 
două dări de seamă. 

Mai sînt şi alţi colaboratori, care apar în cursul 
anului 1877 : profesorul Ioan Popea din Braşov, preo¬ 
tul Bartolomeu Băiulescu din aceeaşi localitate. De ase¬ 
menea, fratele lui E. Brote, medicul Emil Brote publică 
un articol despre "băuturile alcoolice. Colaborează şi 
August Salfeld, directorul Şcolii de agricultură din Me¬ 
diaş (fost profesor la o instituţie similară din Hanovra), 
publicînd în cursul anului 1876 articole cu caracter a- 
gronomic şi pedagogic. 

Revista foloseşte, pentru prima dată în Transilva¬ 
nia, ortografia fonetică („Telegraful român'' era redac¬ 
tat încă într-un sistem ortografic mixt). 

în ce priveşte subiectele tratate, preocuparea ma¬ 
joră nu se îndreaptă spre literatură, unde forţele nu 
erau încă suficiente, ci spre latura ştiinţifică. Intr-ade¬ 
văr, spre deosebire de junimismul din România, vari¬ 
anta sa transilvăneană nu a dat, pînă la George Coş- 
buc, nici un mare scriitor. Necesităţile societăţii 
transilvănene erau altele. Mai întîi trebuia să se re¬ 
nunţe la vorbele goale despre cultură şi să se între¬ 
prindă o acţiune concretă pentru culturalizarea maselor. 
Se impunea sporirea şcolilor populare, pentru ca ţăra¬ 
nii, în cea mai mare parte analfabeţi, să înveţe carte. 
Problema educaţiei era importantă şi de aceea artico¬ 
lele cu caracter şcolar, pedagogic vor ocupa un loc în¬ 
semnat. Se impunea şi răspîndirea în mase a unor 
cunoştinţe folositoare vieţii de toate zilele, în vederea 
consolidării gospodăriei ţărăneşti. Din această pricină, 
„Foişoara Telegrafului român" va face multă ştiinţă 
popularizată scrisă de oameni competenţi, mai ales în 
domeniul ştiinţelor naturii şi al agronomiei. în sfîrşit, 
continuînd o veche tradiţie, începută de Şcoala Arde¬ 
leană, filologia, lingvistica şi istoria aveau să fie la 

rîndul lor tratate, dar în spirit nou, corespunzător ade¬ 
vărului şi intereselor noastre culturale. 

Colaborarea lui E. Brote la revistă caracterizează 
bine întreaga mişcare, de aceea ne vom opri mai mult 
asupra ei. O parte a articolelor sale sînt de ştiinţă popu¬ 
larizată. Un articol din 1876 este intitulat Cîteva trăsă¬ 
turi generale din viaţa plantei u ; şi aici întîlnim con¬ 
vingerea că la baza agriculturii trebuie să stea cunoaş¬ 
terea ştiinţifică. In anul următor publică Prăsila vitelor 
în Transilvania şi Ungaria' 15 . Este o statistică completă 
şi amănunţită, aşa cum ştia să facă numai E. Brote, 
care se pare că nu se simţea cu adevărat bine decît în 
lumea cifrelor. In sfîrşit, în acelaşi an, articolul Preve¬ 
derea timpului 16 urmăreşte, ca şi cel privitor la viaţa 
plantelor, punerea unor cunoştinţe folositoare la în- 
dcmîna ţăranului. 

Alte articole, chiar dacă pornesc de la ştiinţa a- 
gronomiei, ţintesc însă mult mai departe. în Indulgenţă 
sau critică v , agronomia nu mai este decît un pretext, 
E. Brote lansînd aici de fapt, în al doilea număr al re¬ 
vistei, programul cultural al acesteia. Exemplul de la 
care porneşte este o lamentabilă lucrare, „manualul 
popular de agricultură practică", în parte compus, în 
parte compilat de Giorgiu Vintila, „inspectore silvanale 
districtuale in Fagaraş", aşa cum se intitulează acest 
reprezentant nu numai al agronomiei, dar şi al coru¬ 
perii limbii române. Riposta lui E. Brote este violentă, 
aşa cum se şi cuvenea. «Literatura unui popor, — scrie 
el la începutul articolului — este oglinda activităţii sa¬ 
le publice... Tendinţa, ce are poporul român de a-şi 
înavuţi literatura şi cu ea bogăţia şi cultura naţională 
este cu atît mai lăudabilă, cu cit deşteptarea acestui 
popor din „somnul cel de moarte" datează numai de 


14 . „Foişoara Telegrafului român", I (1876), nr. 10 (6 mai), p. 75— 
76 şi nr. 12 (3 iunie), p. 94—95. 

15 . Ibidem, II (1877), nr. 6 (17 martie), p. 41—44, nr. 7 (3 aprilie) 
p. 49—50, nr. 9 (28 aprilie), p. 70—72. 

16 . Ibidem, II (1877), nr. 20 (2 octombrie), p. 153—155 şi nr. 21 
(16 octombrie), p. 161—162. 

17 . Ibidem, I (1876), nr. 2 (15 ianuarie), p. 14—16. 

curînd. Insă, sedus fiind de nemărginita ambiţiune a 
ajunge dintr-o dată la un nivel egal cu celelalte po¬ 
poare civilizate, el n-a mai cenzurat productele sale 
literare, ci a primit tot de bun, ce s-a produs în limba 
lui, pentru a putea impune lumii cu numărul cărţilor 
tipărite. Confundînd astfel intensivitatea cu extensiunea 
literaturii şi fiind scrierile lipsite de orice control, cea 
mai firească urmare a fost încurajarea superficialităţii 
şi a ignoranţei pretenţioase... Prea indulgenta noastră 
presă a primit ideile confuze drept ştiinţă, iar frazele 
drept expresiune nobilă a simţămîntului naţional, şi cea 
mai rea carte deveni încărcată cu laudă şi recunoş¬ 
tinţă...». 

Desigur, ideile exprimate în aceste fraze nu sînt 
noi, ele fuseseră impuse de mai mulţi ani în România 
de Junimea. Totuşi, este remarcabil modul cum le-a asi¬ 
milat tînărul de numai 25 de ani, cu o formaţie ştiin¬ 
ţifică şi o profesie care, mai ales într-un mediu inte¬ 
lectual refractar ideilor amintite, nu îl obligau să se 
ţină la curent cu mişcarea culturală de peste munţi. 
Remarcabilă, ţinînd seama de vîrstă şi mediu, este şi 
limpezimea frazei, limba corectă, sobră, în care, spre 
deosebire de acel „inspectore silvanale" şi atîţi alţi 
contemporani transilvăneni, a reuşit să-şi comunice con¬ 
vingerile. După introducere, urmează o execuţie a lu¬ 
crării, în stilul maiorescian, cu citarea unor fraze şi 
demonstrarea absurdităţii lor. Fără îndoială, E. Brote 
l-a citit, chiar studiat cu atenţie, pe criticul Junimii. 
După respingerea conţinutului, urmează desfiinţarea 
stilului lucrării şi, în sfîrşit, acuzaţia dovedită de pla- 
giare a unor fragmente. Insistă asupra faptului că, din 
păcate, cartea analizată nu reprezintă un fenomen izo¬ 
lat. „Idei nelămurite, superficialitate, imitaţiune oarbă, 
fraze goale, neglijarea limbei, le aflăm în Manualul 
popular, întocmai ca şi în partea cea mai însemnată a 
literaturii, politicei, jurnalisticei — cu un cuvînt a în¬ 
tregii noastre activităţi publice". în faţa acestei situaţii, 
E. Brote proclamă rolul criticii, menită să înlăture vor¬ 
bele goale şi să pună ca fundament al întregii acţiuni 
culturale şi politice, adevărul. 

Programul, atît de clar expus, îl va aplica însuşi 
E. Brote, în cercetarea activităţii de 16 ani a principa¬ 
lei instituţii transilvănene — Astra. Studiul, de mare 
întindere, publicat în mai multe numere ale „Foişoa- 
rei", se intitulează O privire asupra activităţii Asocia- 
ţiunei transilvane pentru literatura română şi cultura 
poporului român de la înfiinţarea ei pînă la a XIV-a 
adunare generală 1S . 

Bazat pe o cercetare temeinică, riguroasă, pe mî- 
nuirea fără greş a datelor statistice, E. Brote înfăţişează 
fără menajamente situaţia reală; între formă şi fond, 
între cuvinte şi realizarea lor, distanţa era mare. Sînt 
cercetate pe rînd numărul membrilor asociaţiei, fon¬ 
durile existente şi apoi modul în care s-au dus — sau 
nu s-au dus — la îndeplinire hotărîrilc adunărilor ge¬ 
nerale. In ce priveşte numărul membrilor, în timp ce 
la a doua adunare generală era de 728 (membri ordi¬ 
nari, în afară de cei cîţiva fondatori sau aleşi pe viaţă), 
la a XlV-a adunare generală sînt numai 120. Această 
scădere impresionantă — chiar dacă a avut şi cauze 
obiective — este considerată, şi pe drept, ca îngrijo¬ 
rătoare pentru viitorul Astrei. Autorul crede că însuşi 
„spiritul de care ea a fost condusă pînă acum a con¬ 
tribuit în marc parte la scăzămîntul numărului mem¬ 
brilor" 19 . In ce priveşte averea societăţii şi folosirea ei, 
E. Brote constată de asemenea o situaţie puţin normală. 
„Privind modul distribuirii sumelor disponibile, vedem 
că numai 54o/ 0 din sumele cheltuite s-au întrebuinţat în 
mod folositor iar 46o/ 0 sînt mai mult sau mai puţin spe¬ 
ze administrative. Acest fapt ne surprinde cu atît mai 
mult, cu cit vedem că alăturea cu scăderea sumelor 
disponibile merge urcarea spezelor administrative... 
Dacă o societate, pentru a distribui suma de f 1. 26 926,24 
cr., are lipsă pentru susţinerea organismului său pro¬ 
priu suma de fl. 23 158,30 cr., rămîne în dubiu, oare 


ls . In „Foişoara Telegrafului român", I (1876), nr. 13 (17 iunie), 
p. 97—100, nr. 14 (1 iul : c), p. 105—109, nr. 15 (17 iuliel, 
p. 113—115, nr. 16 (29 iuliel, p. 121—123, nr. 18 (26 august), 
p. 137—138, nr. 19 (9 septembrie), p. 145—147. 

19 Ibidem, p. 105. 

susţinerea organismului oficialilor sau distribuirea ca¬ 
pitalelor pentru lucrări folositoare este scopul socie¬ 
tăţii ?" 20 . 

După constatarea insuficienţelor legate de însăşi 
organizarea Astrei, se trece la analizarea îndeplinirii 
hotărîrilor adoptate. O propunere care stîrneşte ripos¬ 
ta sa este cea relativă la „înfiinţarea unei academii ro¬ 
mâne de drepturi". Se făcuse un apel la public şi se 
strînsese o sumă de bani în acest scop, comitetul de- 
clarînd această problemă drept „vitală". „O poziţie 
însemnată a unui popor în stat — scrie E. Brote — 
este condiţionată prin înaintarea sa în cultură. Nu forţa 
brută, nici fraze goale, ci o cultură trainică, dezvolta¬ 
rea puterilor sale materiale şi spirituale vor ridica şi 
susţine un popor la o poziţie însemnată în stat. O cul¬ 
tură trainică însă numai atunci se creează cînd poporul 
în dezvoltarea sa urmăreşte legile naturii şi, după ce a 
zidit fundamentul, pune treptat piatră peste piatră la e- 
dificiul culturii sale" 21 . Consideră o absurditate înfiin¬ 
ţarea acestei academii, cînd poporul român, în cea mai 
mare parte încă analfabet, ducea lipsa şcolilor populare. 

în continuare este cercetată „Transilvania", re¬ 
vista editată de Astra. Scopul acestei publicaţii era, 
potrivit statutelor, publicarea dezbaterilor Asociaţiei şi 
„lăţirea mijloacelor înaintării în literatura română şi 
cultura poporului român". Aproape în întregime, revista 
a fost scrisă de G. Bariţiu, preocupat mai ales de pro¬ 
blemele istorice ; «rezultă că cuprinsul „Transilvaniei" 
este foarte interesant pentru puţinii istoriografi, însă 
sec şi fără interes pentru majoritatea publicului român 
cititor» 22 . Numărul abonaţilor a fost la început 400, în 
anul al doilea (1869) a scăzut la 300, apoi scăderea a 
continuat, ajungîndu-se la numai 180, dovadă interesul 
limitat ce îl prezentau materialele publicate. Paralel, 
s-a agravat deficitul financiar al revistei. Deci, publi¬ 
caţia, potrivit părerii lui E. Brote, nici nu a contribuit 
la înaintarea culturală a poporului român, nici nu a 


20 . Ibidem, p. 106. 
2 \ Ibidem, p. 108. 
22. Ibidem, p. 113. 

fost o întreprindere rentabilă. în plus, o parte impor¬ 
tantă era ocupată cu publicarea „in extenso" a actelor 
societăţii, uneori penibile exerciţii de stil, dintre care 
autorul dă un exemplu convingător. Concluzia este că 
„o foaie ce publică protocoale, procese verbale şi ar¬ 
ticole ce s-au scris numai din disperaţie a nu rămîne 
coloanele netipărite, şi care foaie nu se citeşte decît 
de 180 inşi, nici cînd nu poate face pretensiunea a spri¬ 
jini înaintarea poporului în cultură" 23 . 

Detaliat analizează E. Brote biblioteca societăţii 
care, la a doua adunare generală, cuprindea 89 lucrări, 
iar la a XIV-a, 1498. Pentru a afla calitatea acestor vo¬ 
lume, a cercetat îndeaproape biblioteca. Mai întîi cri¬ 
tică sistemul catalogării, unic în felul său („Bibliote¬ 
carii care au scos la lumină acest sistem clasic de ca- 
talogizare trebuie că au avut de-a dreptul intenţiunea 
a-1 face cit se poate mai iraţional. Ei au început cu a- 
gricultura şi, prin o asociaţiune ciudată de idei, au ajuns 
de la agricultură la arheologie, au continuat cu arhitec¬ 
tura, căreia i-au coordonat anta şi, pentru a face o sări¬ 
tură cîte se poate mai mare, au înşirat bibliografia... 
etc.") 24 . în ce priveşte fondul, „Asociaţiunea a adunat 
cărţi deocamdată fără un scop anumit. Şi pentru 
a putea impune cu un număr mare de opuri, bi¬ 
bliotecarii s-au folosit de mijloace, care nu se pot 
ierta. Ei adecă au înregistrat una şi aceeaşi carte 
sub mai mulţi numeri, au dat la o mulţime de pu- 
blicaţiuni şi ordinaţiuni, uneori lipsite de orice preţ, 
numeri separaţi şi au aşezat în bibliotecă o mul¬ 
ţime de jurnale necomplete, care toate sînt prevăzute 
cu numeri proprii... Luînd toate aceste în dreap¬ 
tă considerare — conchide E. Brote — trebuie să măr¬ 
turisim că noi cu greu ne putem decide a numi colecţi- 
unea de cărţi a Asociaţiunii o bibliotecă şi ajungem 
astfel la trista concluziune că Asociaţiunea şi în privinţa 
aceasta s-a mulţumit cu crearea formei goale..." 25 . 


23 . Ibidem, p. 114. 

24 . Ibidem. p. 123. 

25 . Ibidem, p. 123. 

Ca o concluzie a întregului studiu, E. Brote arată 
că „singurele rezultate practice dobîndite de Asocia- 
ţiunc în răstimp de 16 ani sînt: edarea unei foi, fon¬ 
darea unei biblioteci, distribuirea de stipendii şi crearea 
fondului unei academii române de drepturi" 26 . Dintre 
acestea, singura realizare care era pozitivă rămîne dis¬ 
tribuirea burselor. Cu ajutorul Astrei, îşi continuaseră 
studiile, pînă la data aceea, 69 de tineri (din care „20 
se află încă la studii, 26 sînt aplicaţi, 10 nu se ştie 
unde şi cum sînt aplicaţi, 6 au trecut în România, 7 au 
murit"). în rest, autorul consideră rezultatele dezamă¬ 
gitoare şi îl avertizează pe cititor că progresul se poate 
face numai pe calea adevărului, nu a iluziilor. Cîteva 
fraze merită a fi citate în încheiere, fiind caracteris¬ 
tice pentru gîndirea lui E. Brote şi semnificative pen¬ 
tru calea aleasă de reprezentanţii noii generaţii tran¬ 
silvănene : „Nimic mai stricăcios pentru progres decît 
de a trăi în iluziuni şi a se înşela însuşi pe sine. Sim¬ 
ţul de mărire şi tărie proprie ce-1 produce iluziunea 
nu numai că ne face orbi pentru toate greşelile şl slă¬ 
biciunile noastre, ci ne mînă fără cruţare înainte pe 
calea greşită pînă ce ne silesc împrejurările a ne lupta 
şi a ne măsura mărirea şi tăria noastră cu mărirea şi 
tăria altora. Rezultatul acestei lupte nu poate fi altul 
decît o amară dezamăgire şi expunerea slăbiciunilor 
noastre în toată golătatea lor. Este dar un postulat al 
progresului a ne desface odată pentru totdeauna de ilu¬ 
ziuni şi, chiar dacă am trece de răi naţionalişti, a cer¬ 
ceta cu sînge rece după adevăr. Adevărul este singu¬ 
rul şi unicul punct de plecare pentru orice acţiune" 27 . 

Fără îndoială, articolul lui E. Brote este deosebit 
de aspru şi poate părea nedrept. Activitatea Astrei se 
putea privi şi din altă perspectivă. însuşi faptul exis¬ 
tenţei sale, chiar înaintea Societăţii Academice Româ¬ 
ne, era remarcabil. Situaţia dificilă a românilor din 
Transilvania constituia cauza obiectivă a multor ne¬ 
reguli existente în organizarea lor. Cu toate acestea, 
privind din unghiul din care a privit el, critica rămîne 

26 . Ibldem, p. 146. 

27 . Ibidem, p. 145. 

îndreptăţită. Chiar în condiţii atît de vitrege, se putea 
face mai mult şi, în special, mai bine, cu mai multă 
organizare şi simţ al realităţii. Scopul criticii nu era 
desfiinţarea Astrei, ci ridicarea activităţii ei pe un plan 
superior. De fapt, idei înnoitoare apăruseră chiar în sînul 
societăţii. Secretar era în vremea aceea D.P. Barcianu, 
iar controlor chiar fratefe autorului, Aurel Brote. însuşi 
E. Brote participă la adunarea generală ţinută la Sibiu, 
în august 1876 (chiar în perioada cînd apărea studiul) 
şi este ales raportorul „comisiei pentru înscrierea mem¬ 
brilor noi şi încasarea taxelor". Procesul verbal al 
adunării este semnat şi de el 28 . Prin urmare, nu ataca 
Astra din afară, ci se prezenta ca unul din exponenţii 
înnoirii acestei societăţi, sprijinit fiind de o parte din 
membrii săi. Dar, fără îndoială, curajul şi temeinicia 
argumentării acestui tînăr trebuie să-i fi adus, de pe 
atunci, şi mulţi duşmani. 

Critica, atît de junimistă, a unei venerabile insti¬ 
tuţii transilvănene, nu putea fi trecută cu vederea nici 
de partea cealaltă a Carpaţilor. M. Eminescu a con¬ 
sacrat cîteva rînduri de apreciere lucrării lui E. Brote, 
deosebit de măgulitoare, dată fiind personalitatea şi 
exigenţa celui care le semna : «Acest articol, însemnat 
prin pregnanţa judecăţii şi prin o curăţenie de limbă, 
abia obişnuită în jurnalistica română, e scris de D-nul 
Eugen Brote şi publicat în „Foişoara Telegrafului ro¬ 
mân". Din el se va vedea că deceniile din urmă ale 
culturii române au în toate părţile Daciei un caracter 
unitar, care s-ar putea însemna cu cuvintele : irosirea... 
puterilor vii ale poporului românesc pentru crearea de 
forme de cultură goale şi de prisos... Pe de altă parte 
băgăm de seamă că soarta oamenilor care spun ade¬ 
vărul e aceeaşi la noi ca şi-n Transilvania : „Cine zice 
că idolul trebuie zdrobit, vînzător este". De aceea ve¬ 
dem şi pe d. Brote aşteptîndu-se de a fi taxat de „rău 
naţionalist» 29 . 


28 . Arhivele Statului Sibiu, Fond Astra, cutia 63. 

29 M. Eminescu, Scrieri politice şi literare, voi. I (1870—1877), 
Bucureşti, 1905, p. 314—315. Articolul a apărut în „Curierul 
de Iaşi" din 22 septembrie 1876. 

La sfîrşitul anului 1877, „Foişoara" îşi încetează 
apariţia, contopindu-se cu „Telegraful român". Nu a 
fost o renunţare din partea tinerilor. Dimpotrivă, se va 
ajunge la o transformare a însuşi „Telegrafului român", 
prin care se vor transmite acum, de trei ori pe săptă- 
mînă, ideile vechiului supliment (din 1862 pînă în 1878 
apăruse de două ori pe săptămînă). încă din primul nu¬ 
măr al anului 1878, cititorii sînt înştiinţaţi că — dată 
fiind caracteristica timpului modern de democratizare 
a culturii — „Telegraful român" va apare de acum îna¬ 
inte cu ortografie fonetică 30 . Era o mare victorie a celor 
cîţiva entuziaşti care, cu doi ani înainte, se grupaseră 
la „Foişoara Telegrafului român", şi a culturii româ¬ 
neşti, în genere. Vom întîlni în continuare semnăturile 
lui Ilarion Puşcariu, Dimitrie Comşa, D. P. Barcianu, 
Eugen Brote, At. M. Marienescu, precum şi ale unor noi 
aderenţi : Simeon Popescu, Ioan Crişan. 

Sub titlul Ortografie, E. Brote (semnat cu iniţiala 
„e") încearcă să demonstreze blăjenilor superioritatea 
ortografiei fonetice 31 . Punctul de plecare este un arti¬ 
col antifonetic din „Foaia scolastecă" de la Blaj, redac¬ 
tată de Ioan Micu Moldovan. Cu mult umor, E. Brote 
foloseşte arma statisticii — specialitatea sa — pentru 
a dovedi filologilor retrograzi marele avantaj econo¬ 
mic al fonetismului. «Dacă „Foaia scolastecă" din Blaj 
— calculează el — luînd de bază ortografia „Telegra¬ 
fului român" va şterge într-o coloană a foaiei sale toate 
literele de prisos, va rezulta că se tipăresc într-o co¬ 
loană nici mai mult nici mai puţin decît 100 litere de 
prisos... întreg materialul, care „Foaia scolastecă" îl 
dă cetitorilor săi în 24, îl poate da cu ortografia fone¬ 
tică în 22 1/2 numeri». Continuînd calculul, ajunge la 
concluzia că, folosind ortografia fonetică, gazeta din 
Blaj ar putea face o economie de 30 florini pe an, fără 
a mai socoti şi cheltuielile administrative. Recunoaşte 
că nu este prea mult ; dar, dacă foaia blăjană ar ajun- 

30 . Cătră onoraţii cetitori, în „Telegraful român", XXVI (1873), 

nr. 1 (3 ianuarie). 

31 . Ortografie, în „Telegraful român", XXVI (1878), nr. 39 (4 a- 

prilie) şi nr. 40 (6 aprilie). 

ge la formatul, numărul de pagini şi tirajul lui „Times", 
de pildă, atunci economia ar fi de sute de mii pe an! 
Tot în 1878 publică, în mai multe numere succesive, 
un mic tratat de contabilitate pentru ţărani, sub titlul 
Comptabilitatea agricultorului. 

în anii următori însă, nu îi mai întîlnim semnă¬ 
tura. A păstrat fără îndoială legăturile cu redacţia 
„Telegrafului român", poate a publicat cîte ceva fără 
a semna, cert este că preocupările i se îndreaptă acum 
în alte direcţii. înainte de a încheia prezentarea primei 
faze a activităţii sale publicistice, mai trebuie amintită 
redactarea, împreună cu D. Comşa, a Călindarului bu¬ 
nului econom. Apar opt volume, între 1877 şi 1884. 
Scopul său era, pe de o parte transmiterea unor cunoş¬ 
tinţe practice folositoare ţăranului, pe de altă parte pu¬ 
blicarea unei literaturi de valoare şi, în acelaşi timp, 
pe înţelesul maselor (întîlnim aici nume ca V. Alec- 
sandri, D. Bolintineanu, Gr. Alexandrescu, I. Creangă, 
C. Negruzzi, N. Bălcescu, N. Gane, Veronica Micle, chiar 
T. Maiorescu, nu însă şi M. Eminescu). în ce priveşte 
redactarea articolelor cu caracter agronomic, probabil 
că rolul principal l-a avut D. Comşa ; aşa se explică şi 
faptul că numele său apare înaintea celui al lui E. Bro- 
te. Este de presupus însă că alegerea materialului lite¬ 
rar a fost făcută mai curînd de acesta din urmă. 

Scăderea interesului pentru gazetărie se explică 
prin faptul că, în jurul anului. 1880, E. Brote era un om 
foarte ocupat. Pregătirea superioară şi marea lui am¬ 
biţie au contribuit la ajungerea sa pe primul plan al 
vieţii transilvănene, şi nu în una, ci în mai multe di¬ 
recţii. 

Prima funcţie publică o obţine în conducerea As- 
trei. Societatea era administrată, potrivit statutelor, 
de 7 persoane : un preşedinte, un vicepreşedinte, un 
prim secretar, un al doilea secretar, un bibliotecar şi 
arhivar, un casier, un controlor. Aceştia, ca şi comite¬ 
tul Astrei, erau aleşi pentru trei ani (putînd fi realeşi) 
de către adunarea generală. în august 1877, adunarea 
generală a avut loc la Blaj. Cu această ocazie au fost 
aleşi, ca prim secretar G. Bariţiu (cu 46 voturi din 47), 

secretar II Iosif Hodoşiu (23 voturi), casier C. Stezar 
(45 voturi), bibliotecar Nicolae Petra Petrescu (41 vo¬ 
turi) şi controlor E. Brote (22 voturi) 32 . Numărul de vo¬ 
turi întrunite — cel mai mic — este explicabil prin cri- 
ticile ce nu de mult le adresase Asociaţiei. Chiar şi 
astfel este de mirare că a fost ales, fapt care dovedeşte 
încă o dată că în interiorul Astrei existau mai multe 
persoane care considerau observaţiile făcute înteme¬ 
iate şi doreau modernizarea şi activizarea aparatului 
de conducere. Tot acum, preşedinte este ales eruditul 
Timotei Cipariu, în locul lui Iacob Bologa. După ce în¬ 
deplineşte timp de trei ani funcţia de controlor, E. Brote 
este reales în 1880 (adunarea generală de la Turda din 
7—9 august), devenind şi membru supleant în comite¬ 
tul central al Astrei. în calitate de controlor, colaborea¬ 
ză strîns cu casierul Asociaţiei, bătrînul Constantin 
Stezar. în 1883, funcţiile se inversează şi E. Brote devine 
casier (pînă în 1888), iar C. Stezar controlor. într-o 
funcţie sau alta, cei doi vor îndeplini o muncă foarte 
utilă, punînd finanţele Asociaţiei pe un fundament so¬ 
lid. Dacă în 1871 averea Astrei se cifra la 57 078 flo¬ 
rini, iar la sfîrşitul anului 1880 la 77 094 florini 33 , la 31 
decembrie 1887, după un deceniu de administraţie C. 
Stezar — E. Brote, potrivit unui raport detaliat al ul¬ 
timului, atingea 122 343 florini 34 . 

Desigur, importanţă prezenta nu numai creşterea 
fondurilor, ci şi modul cum acestea erau folosite. Con¬ 
statăm acum o înviorare a activităţii şi mai mult spirit 
practic în iniţiativele Astrei. Astfel, biblioteca acesteia, 
ridiculizată în 1876 de E. Brote, ajunge sub îngrijirea 
unui intelectual conştiincios, N. Petra Petrescu (1848— 
1923), care începe să facă ordine. Sporesc achiziţiile — 
în special din literatura română — iar în 1880 N. Petra 

32 . Arhivele Statului Sibiu, Fond Astra, cutia 63 (procesul ver¬ 
bal al adunării din Blaj, 5—7 august 1877). 

33 . Loc. cit., cutia 61 (procese verbale de şedinţe şi adunări ge¬ 
nerale). 

34 . Loc. cit., cutia 70, doc. 143/1888: Starea averii Asociaţiunii 
Transilvane, Sibiu, 31 decembrie 1887. 

Petrescu elaborează şi primul catalog (publicat în 1882) ; 
biblioteca se mută într-un local propriu. 

O realizare de seamă a Asociaţiei, în aceşti ani, 
a fost organizarea expoziţiei economice române din Si¬ 
biu. O primă expoziţie fusese organizată tot de Astra, 
la Braşov, în anul 1862, în/vremea începutului „regimu¬ 
lui liberal" în Austria. Acum condiţiile erau mai grele, 
dată fiind politica de asuprire crescîndă a naţionalită¬ 
ţilor. De aceea, expoziţia, pe lîngă faptul că avea să 
cuprindă produse mai multe şi mai variate ca în 1862, 
însemna şi o certă manifestaţie politică. 

Adunarea generală a Asociaţiei, din Turda, ho¬ 
tăra la 8 august 1880 pregătirea expoziţiei industriale şi 
agricole pentru anul următor — la 27 august 1881 — 
cu ocazia adunării care urma să se ţină la Sibiu. A fost 
ales un „comitet de expoziţiune", format din baronul 
D. Ursu, G. Bariţiu, I. Popescu, P. Cosma, V. Roman, 
Al. Lebu, E. Brote, D. Comşa, D.P. Bapeianu. Preşedin¬ 
tele comitetului a devenit Partenie Cosma, cunoscutul 
financiar, fost deputat, avocatul şi viitorul director al 
Băncii Albina, iar secretar E. Brote, ale cărui cunoştin¬ 
ţe economice ajunseseră să fie apreciate de toţi 35 . Pre¬ 
gătirea concretă a expoziţiei va fi în primul rînd me¬ 
ritul lui. 

Comitetul a lansat — pentru procurarea diferite¬ 
lor obiecte — un „apel către poporul românesc, în 
cauza expoziţiunii naţionale, care se va deschide în 
27/15 august 1881 la Sibiu". „Popoarele lipsite de indus¬ 
trie n-au viitor", se scria aici 36 . Dezvoltarea economiei, 
la care avea să contribuie expoziţia plănuită, era con¬ 
siderată o problemă de existenţă naţională. Această con¬ 
cepţie era urmarea firească a ridicării unei noi gene¬ 
raţii, care — ca Partenie Cosma sau Eugen Brote — nu 
privea politica izolat, ci lua în consideraţie, în vede¬ 
rea obţinerii unor succese politice, consolidarea bazei 
economice. 


35 . „Telegraful Român", XXVIII (1880), nr. 120 (11 octombrie). 

36 . Ibidem, XXVIII (1880), nr. 151 (23 decembrie). Este posibil ca 
apelul să fi fost redactat de E. Brote. în orice caz, ideile 
expuse aici sînt şi ale sale. 

Semnificaţia politică a expoziţiei nu a scăpat gu¬ 
vernului, care a hotărît să împiedice această manifes¬ 
tare. Potrivit legii din 1868, naţionalităţile puteau înte¬ 
meia asociaţii cu scopuri literare, culturale, economice 
etc., mai puţin politice. Prin ordonanţa ministerului de 
interne din 22 mai 1875, dreptul de asociere era restrîns, 
fiind îngăduite pentru naţionalităţi numai asociaţiile 
culturale şi literare. Evident, expoziţia din 1881 nu avea 
cum să intre în această categorie. La 1 iunie 1881, vice- 
comitele comitatului Sibiu trimite comitetului Astrei 
o adresă, în care se aminteşte că expoziţia nu putea să 
aibă loc. 

Românii nu aveau însă intenţia să renunţe la ex¬ 
poziţia plănuită, a cărei pregătire se afla într-un stadiu 
destul de avansat. Au hotărît aşadar să continue lucră¬ 
rile, de data aceasta nu sub patronajul Astrei, ci al 
unei întreprinderi particulare, căreia guvernul nu avea 
ce să-i reproşeze. Evident, era doar o schimbare în 
formă, căci fondul rămînea acelaşi. Apelul particularilor 
pentru continuarea lucrărilor este semnat de G. Bari- 
ţiu, D.P. Barcianu, E. Brote, D. Comşa, P. Cosma, N. 
Cristea, Al. Lebu, N. Olariu, N. Petra Petrescu, R. Pe- 
tria, I. Popescu, V. Roman, I. Sterca Şuiuţiu, A. Trc-m- 
biţaş, D. Cerbu. Reprezenta de fapt vechiul comitet, 
lărgit. Preşedinte este ales tot Partenie Cosma, iar se¬ 
cretar, de asemenea, E. Brote 37 . 

In sfîrşit, expoziţia se deschide la 15/27 august, 
printr-un discurs ţinut de Partenie Cosma, în sala ho¬ 
telului „împăratul Romanilor". Sînt prezenţi şi oaspeţi 
din vechea Rqmânie, printre ei fiind şi Carol Davila. 
Au loc un prînz comun, un concert, un bal, o excursie 
la Răşinari. La expoziţie se află obiecte înscrise sub 
6 000 numere 38 , în realitate fiind mai numeroase, căci 
sub acelaşi număr putea figura o serie de obiecte. Din 
România se remarcă cele expuse de Azilul „Elena 
Doamna". In general, este reprezentată mai ales indus¬ 
tria casnică ; se constată însă că şi produsele ateliere- 

37 „Telegraful român", XXIX (1881), nr. 75 (30 iunie). 

38 . „De la expoziţiune, în „Telegraful român", XXIX (1881), nr. 97 
(20 august). 

lor meşteşugăreşti dovedesc un progres (sînt expuse 
astfel obiecte de cojocărie, pălării, pantofi, pluguri, 
cîntare, diferite unelte etc.). De o mare industrie româ¬ 
nească, fireşte, nu putea fi încă vorba în Transilvania. 

Expoziţia a durat mai mult de două săptămîni, 
pînă la 2/14 septembrie./Afluenţa publicului a fost re¬ 
marcabilă. în prima zi s-au înregistrat 445 vizitatori, în 
a doua — 722, a treia — 216, a patra — 1 250. In total, 
în 4 zile — 2.633 39 . Apoi, ritmul s-a menţinut : 797 la 
19 august, 529 la 20 august, 362 la 21 august (spre a face 
o comparaţie, amintim că populaţia Sibiului era mai 
mică de 30 000 locuitori). Acordarea a numeroase pre¬ 
mii şi diplome a avut drept scop încurajarea meşteşu¬ 
gurilor şi agriculturii româneşti, în vederea consolidă¬ 
rii bazei economice a românilor transilvăneni. 

O altă preocupare a Astrei, în care s-a afirmat E. 
Brote, a fost crearea unei şcoli de fete la Sibiu. Reu¬ 
niunea femeilor române din oraş reuşise, printr-o acţi¬ 
une iniţiată în 1881, să deschidă o şcoală primară, în 
1883. în acest an, adunarea generală a Astrei ia hotă- 
rîrea construirii unei şcoli superioare de fete (cu 4 clase 
gimnaziale) ,• aceasta îşi va inaugura cursurile în anul 
1886. Fiind casierul Asociaţiei, E. Brote a avut un rol 
important în strîngerea fondurilor şi repartizarea lor 
pentru construirea clădirii 40 . Mai puţin ambiţioasă de- 
cît ideea „Academiei de drepturi", pe care o ironizase 
E. Brote, şcoala de fete a avut meritul de a fi fost o 
propunere realistă şi, dusă la îndeplinire, de a fi con¬ 
tribuit la dezvoltarea învăţămîntului mediu românesc 
în Transilvania. 

Putem să-l credem pe Septimiu Albini, care afirmă 
că E. Brote s-a remarcat la Astra ca „administrator mo¬ 
del... în strîngerea şi folosirea fondurilor" 41 . Prestigiul 
său de bun financiar l-a recomandat pentru un post si- 


39 . Ibidem. 

40 . Clădirea valora în 1887, potrivit raportului amintit al lui E. 
Brote, 63.826 florini, deci peste jumătate din averea Astrei. 

41 . Biblioteca Academiei R.S.R., mss, Arh. S. Albini, I mss 
17, f. 1. 

milar în cealaltă instituţie românească din Sibiu, mult 
mai bogată decît Astra, Mitropolia. 

Foarte interesantă era organizarea bisericii orto¬ 
doxe transilvănene. Statutul său organic 42 corespundea 
intenţiilor politice aflate în spatele organizării reli¬ 
gioase. Două erau marile sale inovaţii: votul universal 
şi participarea laicilor la administrarea bisericii. Celula 
de bază a acesteia era parohia; cetăţenii ei, întruniţi 
în sinod, alegeau comitetul parohial, parohul, capela¬ 
nul, diaconul, epitropii, profesorii şi învăţătorii. Unita¬ 
tea imediat superioară era eparhia; sinodul eparhial, 
care se întrunea anual, număra 60 de membri, 20 pre¬ 
oţi şi 40 laici, aleşi pe trei ani. Organul administrativ 
se numea „Consistoriu eparhial", membrii săi fiind ase¬ 
sori consistoriali. Consistoriul se împărţea în trei senate 
separate : cel bisericesc (toţi membrii săi fiind clerici), 
şcolar (o treime preoţi, două treimi laici) şi epitropesc 
(de asemenea, o treime preoţi, două treimi laici). 

în sfîrşit, în capul edificiului se afla Mitropolia, 
reunind mai multe eparhii. La trei ani o dată se aduna 
congresul naţional bisericesc, format din 90 de deputaţi, 
30 clerici şi 60 laici. Organul suprem administrativ, 
ales de congres pentru o perioadă de trei ani, era Con¬ 
sistoriul metropolitan. Prezidat de mitropolit, se îm¬ 
părţea, ca şi consistoriul eparhial, în trei senate : cel 
bisericesc, care cuprindea 6 clerici, cel şcolar şi epi¬ 
tropesc (ultimele două cuprinzînd cîte 6 membri, din¬ 
tre care 2 clerici şi 4 laici). 

Acest sistem de organizare făcea posibilă parti¬ 
ciparea unui număr mare de români la afacerile bise¬ 
ricii, începînd cu parohiile şi pînă la mitropolie. Con¬ 
gresele bisericeşti, ca şi şedinţele consistoriale, erau 
ocazii pentru discutarea unor probleme care nu rare¬ 
ori atingeau sfera politică, economică sau culturală. 

în 1879, E. Braţe este ales membru al Consistoriu- 
lui Mitropoliei. Va ocupa această funcţie pînă în anul 
1888. Ca asesor consistorial, face parte din senatul e- 
pitropesc, în a cărui sarcină se afla administrarea fon- 

®. Statutul organic al bisericii greco-orientale române din Unga¬ 
ria şi Transilvania, Sibiu, 1881. 

durilor bisericii ortodoxe. îl întîlnim pentru prima dată 
la şedinţele senatului în ziua de 7 iulie 1879. La 11/23 
iulie, C. Stezar este ales casier, iar el controlor 43 . Ace¬ 
eaşi formaţie ca la Astra, ceea ce înseamnă că cei doi 
depuneau împreună o activitate rodnică. De-a lungul 
anilor a participat la aproape toate şedinţele, care se 
înmulţeau mereu, semn al creşterii volumului de lu¬ 
crări, odată cu sporirea averii. Se cumpărau case, pă- 
mînt, se făceau diferite operaţiuni financiare, se con¬ 
trola averea şcolilor, sarcini care reveneau lui C. Ste¬ 
zar şi E. Brote, mai ales ultimului 44 . 

Paralel cu activitatea la Astra şi la Mitropolie, îl 
vedem începînd să aibă un rol şi în conducerea miş¬ 
cării naţionale. în cadrul Partidului Naţional Român 
din Transilvania propriu-zisă continua disputa dintre 
pasivişti — care îşi impuseseră punctul de vedere — 
şi activişti, aflaţi în minoritate. Neavînd existenţă le¬ 
gală, partidul se întrunea în conferinţe doar cu ocazia 
pregătirii alegerilor, pentru a se pronunţa asupra tac¬ 
ticii de urmat. 

în 1878, conferinţa electorală s-a întrunit la Sibiu, 
la 8/20 iulie, sub preşedinţia vicarului Nicolae Popea 
prezenţa nu a fost prea numeroasă, multe cercuri elec¬ 
torale netrimiţînd delegaţi 45 . în comisia de propuneri, 
formată din 9 persoane, s-au ciocnit din nou punctele 

43 . Arhiva Mitropoliei Sibiu, Protocolul şedinţelor Consisioriului 
arhidiecesan epitropesc 1879. 

44 . Amănunte despre această activitate se găsesc în lucrarea lui 
Constantin Stezar şi Eugen Brote, Pro veritate. Sibiu, 1890. E. 
Brote se referă aici la munca lor, în mijlocul unui senat epi¬ 
tropesc „compus numai din asesori onorari, care dacă veneau 
de 3—4 ori la şedinţă într-un an". C. Stezar, fiind bătrîn, „nu 
mai putea isprăvi el singur toate şi descărca din cînd în cînd 
cîte ceva pe umerii mei mai tineri. Şi astfel am mers înainte 
aproape zece ani de zile. Unde credeam că este lipsă de noi, 
ne duceam ; unde alţii nu-şi făceau datorinţa o făceam noi pe 
a lor şi aveam totdeauna un singur scop: să înmulţim, să 
sporim şi să asigurăm averea arhidiocezei" (p. 39). Intre 1879— 
1888 averea a crescut de la 700 000 la aproape 2 000 009 flo¬ 
rini. 

45 . Pentru conferinţa din 1878, vezi T.V. Păcăţian, op. cit., voi. 
VI, Sibiu, 1910, p. 630—642. 

de vedere opuse în legătură cu participarea sau nepar- 
ticiparea la alegeri. Şapte membri (printre care şi ra¬ 
portorul comisiei G. Bariţiu) au luat apărarea pasivită¬ 
ţii, ceilalţi doi (N. Străvoiu şi N. Cristea) cerînd intrarea 
în activitate. Conferinţa a primit prima propunere cu 
36 de voturi contra 25, rezultat care dovedea totuşi 
existenţa unui număr apreciabil de partizani ai acti- 
vismului. S-a proclamat solidaritatea tuturor partici¬ 
panţilor, în sensul că minoritatea activistă s-a supus 
liniei trasate de majoritate. 

Comitetul central electoral, ales în şedinţa a treia 
din 9/21 iulie, reflecta această situaţie. Se compunea din 
7 persoane, acceptate toate cu unanimitate : Nicolae 
Popea, George Bariţiu, Zaharia Boiu, Dimitrie Comşa, 
Visarion Roman, Iosif Hodoşiu şi Eugen Brote. Ultimul, 
în vîrstă de 27 de ani, era cel mai tînăr (N. Popea, ales 
preşedinte al comitetului, avea 52 de ani, G. Bariţiu 
66, Z. Boiu 44, D. Comşa 32, V. Roman 45 şi I. Hodo¬ 
şiu 48). Dintre ei, potrivit declaraţiilor făcute în faţa 
conferinţei, G. Bariţiu, I. Hodoşiu şi V. Roman susţi¬ 
neau ferm pasivitatea, în timp ce N. Popea şi N. Cris¬ 
tea erau activişti. Nu ştim cum a votat E. Brote, dar 
presupunem că atît el, cît şi D. Comşa, făcînd parte din 
gruparea de la „Telegraful român", condusă de N. Cris¬ 
tea, înclinau spre activism. Timp de mai mulţi ani, E. 
Brote a făcut politică pasivistă, deoarece condiţiile o 
impuneau şi majoritatea o cerea, dar nu din convin¬ 
gere. Spiritul său energic, tinzînd spre afirmare pe toa¬ 
te planurile, îl apropia mai mult de concepţia adepţilor 
activismului decît de a lui G. Bariţiu. 

Activitatea noului comitet (în care E. Brote înde¬ 
plineşte funcţia de casier) a fost destul de mărginită, şi 
nici nu putea fi altfel. Mişcarea naţională se afla în- 
tr-o perioadă de reflux, atît din pricina presiunilor gu¬ 
vernamentale, cît şi din cauza dezorganizării interne. 
Românii erau în chip artificial divizaţi în două partide, 
unul pentru Transilvania, altul pentru Banat şi Ungaria, 
urmînd tactici diferite. Mai mult, după cum am arătat, 
şi în Transilvania propriu-zisă exista o dezbinare în 
problema tacticii. Singura soluţie pentru a face din 

mişcarea naţională o forţă capabilă să joace un rol po¬ 
litic era unificarea partidelor şi stabilirea unui singur 
program, unei singure linii de conduită. 

Urinarea a fost convocarea conferinţei electorale 
pentru data de 12 mai st. n. 1881, la Sibiu. în aceeaşi 
zi, după-amiaza, s-au întrunit în conferinţă comună de¬ 
legaţii ambelor partide ronââneşti, în vederea unifică¬ 
rii lor. S-au prezentat 103 delegaţi din Transilvania 
propriu-zisă şi 52 din restul teritoriilor locuite de ro¬ 
mâni. E. Brote nu a participat ca delegat la lucrările 
conferinţei, din motive necunoscute precis, dar care 
pot fi bănuite. Mai întii, relaţiile sale cu mulţi dintre 
conducătorii mişcării naţionale nu erau şi nu vor fi 
niciodată bune, urmare a vigorii cu care criticase 
„formele fără fond" ale acestei mişcări. Mai important 
este însă dezacordul principial care îl opunea liniei ofi¬ 
ciale. E. Brote nu putea fi de acord cu tactica pasivistă, 
din ce în ce mai răspîndită în cadrul mişcării naţio¬ 
nale. Nu putea fi de acord nici cu lipsa unei linii unice, 
nici cu slaba preocupare a conducerii pentru probleme¬ 
le economice şi sociale, care constituiau totuşi baza unei 
afirmări politice serioase. în această vreme trebuie 
căutată originea rupturii care va duce la întemeierea 
„Tribunei" şi căutarea unei noi orientări în politica na¬ 
ţională. 

Pentru a ilustra mai bine punctele vulnerabile ale 
politicii Partidului Naţional, amintim pe scurt rezulta¬ 
tele conferinţei din 1881. La 14 mai lucrările au luat 
sfîrşit, rezultatul fiind fuziunea celor două partide în- 
tr-un singur Partid Naţional Român, a cărui tactică nu 
era însă unică: pentru Transilvania propriu-zisă se 
menţinea pasivismul, iar pentru rest activismul. S-a 
adoptat în unanimitate Programa partidei naţionale ro¬ 
mâne din Ungaria şi Transilvania, în nouă puncte 46 . 
Primul punct revendica autonomia Transilvaniei. AI 
doilea, folosirea limbii române în administraţie şi jus¬ 
tiţie, în toate ţinuturile locuite de români. Al treilea, 
numirea de funcţionari români sau care cunosc limba 


46 . T.V. Păcăţian, op, cit., voi. VII, p. 33—34. 

română în aceste ţinuturi. Al patrulea, „revizuirea le¬ 
gii despre egala îndreptăţire a naţionalităţilor în favoa¬ 
rea acestora, loiala şi reala executare a tuturor legi¬ 
lor". Al cincilea, respectarea autonomiei bisericeşti şi 
şcolare, ajutorarea şcolilor şi altor instituţii culturale 
române de către stat. Al şaselea, „crearea unei legi e- 
lectorale pe baza sufragiului universal, sau cel puţin ca 
flecare cetăţean, care e supus la dare directă, să fie în¬ 
vestit cu drept de alegere". în punctul şapte se arată 
că Partidul Naţional va lupta contra tuturor tendin¬ 
ţelor de deznaţionalizare. Punctul opt se referă la co¬ 
laborarea partidului, în ce priveşte unele reforme, cu 
alte forţe politice care ţin seama de bunăstarea popo¬ 
rului. în sfîrşit, la ultimul punct se enunţa: „chestiu¬ 
nea dualismului nefiind astăzi la ordinea zilei, partida 
naţională îşi rezervă a se pronunţa asupra ei la timpul 
său". Comitetul central ales era format din : V. Babeş, 
G. Bariţiu, P. Cosma, D. Manole, N. Popea, G. Pop de 
Băseşti, I. Raţiu, V. Roman, G. Secula, M. Stănescu, 
A. Trombiţaş, preşedinte fiind Partenie Cosma. 

Putem presupune că E. Brote nu a fost de acord 
cu toate hotăririle conferinţei, unele dintre ele bune, 
dar altele discutabile. Se menţineau astfel, deşi parti¬ 
dele fuzionaseră, două linii tactice diferite : activitate 
şi pasivitate. Prevederile programului aveau un carac¬ 
ter aproape exclusiv naţional, lăsînd la o parte marile 
probleme economice şi sociale. Ca agronom şi econo¬ 
mist, interesat mai ales de soarta ţăranilor, E. Brote nu 
putea subscrie un program care considera aceste as¬ 
pecte ca inexistente. în plus, atît el, cit şi, în gene¬ 
ral, gruparea de la „Telegraful român" ar fi dorit fu¬ 
ziunea nu formală, ci organică, a celor două partide, 
prin adoptarea unei singure tactici, de preferat acti- 
vismul. 

Confuzia politică era mare şi devenea tot mai ne¬ 
cesară reluarea, pe un plan mai înalt şi cu forţe spo¬ 
rite, a mişcării de reînnoire, grupată, cu cîţiva ani îna¬ 
inte, în jurul „Foişoarei Telegrafului român". „Tele¬ 
graful român", cu toată personalitatea remarcabilă şi 
spiritul deschis al primului său redactor, nu putea mer- 

ge prea departe,• fiind organul Mitropoliei, orice ini¬ 
ţiativă care ar fi compromis atitudinea moderată şi de 
respect faţă de guvern a bisericii, nu ar fi avut sorţi 
de izbîndă. Poate că speranţele tinerei generaţii ar fi 
continuat totuşi să se îndrepte spre „Telegraful român", 
dacă dcznodămîntul nu s-ar fi produs pe neaşteptate. 
Un articol antiguvernamental publicat de I. Slavici, în 
octombrie 1883 47 , înseamnă mai mult decît putea supor¬ 
ta mitropolitul Miron Romanul, care, presat la rîndul 
său de autorităţi, pretinde şi obţine demisia lui N. Cris- 
tea 48 . Scăpat de acest preot incomod, ziarul Mitropoliei 
poate deveni în sfîrşit o publicaţie oficială a acestei 
instituţii şi nimic mai mult, ieşind din circuitul ideilor 
noi şi pierzîndu-şi treptat influenţa. Odată cu plecarea 
iui N. Cristca, devenea urgentă necesitatea înfiinţării 
unui nou organ de presă. O intensă activitate, încu¬ 
nunată pînă la urmă de succes, va întreprinde în a- 
ceastă direcţie E. Brote. 

Evenimentele politice, activitatea economică sau 
culturală, s-au suprapus în jurul anului 1880 peste o 
viaţă personală şi de familie, nu lipsită de întîmplări, 
pe care nu le putem reconstitui însă decît fragmentar. 

Necazurile se acumulează în familia Brote. în iu¬ 
nie 1879 moare, la numai 24 de ani, fratele mai mic al 
lui Eugen, Valeriu Brote, devenit comerciant ; şi-a sfir- 
şit viaţa departe de casă, la Ludwigsburg (în Wiirttom- 
berrj) 49 . Peste cîtcva luni, la vîrsta de 23 de ani, moare 
şi Constanţia, soţia lui D. Comşa 50 . Nu după multă vre¬ 
me va înceta din viaţă, la Viena, şi Emil Brote, me¬ 
dicul. 

în aceşti ani, Eugen Brote trebuie să fi mers in 
mai multe rînduri la Bucureşti. Nu avem ştiri despre 
aceste călătorii, nu ştim dacă în capitala României s-a 

Răsplată ? în „Telegraful român", XXXI (1883), nr. 116 (6/18 
octombrie). 

48 . „Telegraful român", XXXI (1883), nr. 117 (8/20 octombrie). 

A9 . Necrologul în „Telegraful român", XXVII (1879), nr. 71 (21 
iunie st. v.). 

50 . Necrologul în „Telegraful român", XXVII (1879), nr. 117 (6 oc¬ 
tombrie st. v.). 

întîlnit cu ziarişti sau oameni politici, cu diferiţi tran¬ 
silvăneni aflaţi aici. Singurul fapt cert este că la Bucu¬ 
reşti s-a căsătorit cu Ana Triandafil (născută în 1854). 
Căsătoria a avut loc la 21 septembrie st. v. 1880, la bi¬ 
serica Lucaci 51 . Ana mai fusese căsătorită între 1872— 
1879 cu Ioan Popa, cunoscut ca redactor al revistei u- 
moristice sibiene „Calicul". Viitorii soţi se cunoscuseră 
la Sibiu. Divorţînd de primul soţ, Ana se întorsese la 
Bucureşti, unde locuia împreună cu tatăl său Constan¬ 
tin Triandafil, negustor. Este greu de spus ce rol a ju¬ 
cat ea în viaţa lui E. Brote. O întîlnim ca membră foarte 
activă a ..Reuniunii române de cîntări" din Sibiu. In¬ 
terpreta, bucurîndu-se de succes, arii din opere, acom¬ 
paniată la pian de Minerva, soţia lui Aurel Brote (di¬ 
rijorul reuniunii fiind cunoscutul compozitor George 
Dima). 

In 1884, cînd cariera politică a lui E. Brote se afla 
la o mare răspîntie, personalitatea sa era pe deplin for¬ 
mată. Un om care l-a cunoscut bine, Septimiu Albini, 
considera că „se distinge prin calmitatea, clasitatea şi 
logica strînsă a discursurilor sale, care de multe ori 
sînt hotărîtoare în chestii grele şi delicate... Ca om — 
continuă el — Eugen Brote este o natură muncitoare, 
liniştită, cumpătată şi cam rezervată... Niciodată nu-şi 
pierde sîngele rece, nu provoacă şi nu luptă decît cu 
puterea argumentelor" 52 . S-ar mai putea spune că, sub 
o înfăţişare rece, se ascundea în E. Brote o fire pasio¬ 
nantă, uneori nedreaptă faţă de adversari, şi o foarte 
mare ambiţie, un spirit dominator. Dacă am încerca să 
găsim nota principală a inteligenţei sale, credem că ar 
fi spiritul realist şi limpede. In schimb, nu are multă 
imaginaţie, nu este omul visurilor şi idealurilor înde¬ 
părtate. A fost un evoluţionist, nu un revoluţionar. Con- 


51 . O scurtă notă este publicată în .Telegraful român", XXVIII 
(1880) nr. 115 (30 septembrie). Căsătoria este înregistrată în 
Registrul pentru căsătoriţi pe anul 1880 (culoarea negru), aflat 
la Arhiva Istorică Centrală a Statului Bucureşti, Fond starea 
civilă. Dosarul căsătoriei, nr. 185/1880 se află în acelaşi fond. 

32 Biblioteca Academiei R.S.R., mss, Arhiva S. Albini, I mss 
17, f. 1. 

tradicţia între înţelegerea superioară a realităţii imedi¬ 
ate şi neînţelegerea mersului general al societăţii, a 
marilor transformări sociale şi naţionale ce se apropiau, 
a constituit cauza eşecului final al unor eforturi re¬ 
marcabile. 



Tribuna 

(1884-1893) 


întemeierea „Tribunei" a fost rezultatul a două şi¬ 
ruri de evenimente şi poate fi astfel privită din două 
puncte de vedere. 

In primul rînd, istoria ei reprezintă continuarea ac¬ 
tivităţii tinerilor grupaţi mai înainte la „Telegraful ro¬ 
mân" şi la „Foişoara Telegrafului român". Erau, după 
cum am văzut, oameni cu o frumoasă pregătire, mai ales 
ştiinţifică, obţinută prin filieră germană, cîştigaţi de 
ideile junimiste de peste munţi, spirite în general prac¬ 
tice, care respingeau „iluziile" mişcării naţionale şi în¬ 
ţelegeau să pornească exclusiv de la realitate. 

După demisia forţată a lui N. Cristea, rămasă fără 
posibilitatea de a se manifesta prin presă, gruparea a 
început cu deosebită energie acţiunea pentru editarea 
unei gazete noi. S-au stabilit contacte cu Aurel Mure- 
şianu, din 1877 directorul „Gazetei Transilvaniei", cel 
mai vechi ziar românesc de peste munţi (întemeiat în 
1838) 1 . Bogatul şi generosul negustor braşovean Dia- 


Pentru tratativele viitorilor tribunişti cu Aurel Mureşianu, vezi 
A.A. Mureşianu, Un document important relativ la geneza 
„ Tribunei“ din Sibiu, extras din „Ţara Bîrsei", Braşov, 1936. 
Se publică o scrisoare a lui E. Brote către A. Mureşianu din 
2 martie 1884. 

mandi Manole (1833—1899) a oferit un sprijin materia] 
în vederea transformării „Gazetei Transilvaniei" în co¬ 
tidian (apărea pînă atunci de trei ori pe săptămînă) şi 
mutării sale la Sibiu ; era vorba deci de o fuziune a 
vechii publicaţii cu gruparea sibiană. In aceste condiţii 
i s-a oferit lui A. Mureşiahu, prin E. Brote, direcţia nou¬ 
lui ziar. Au avut loc discuţii, la Braşov şi Sibiu, la care 
a participat şi E. Brote. A. Mureşianu s-a arătat nebo- 
tărît, apoi a acceptat, ca numai după cîteva zile să re¬ 
nunţe definitiv, hotărîndu-se să transforme singur, fără 
gruparea de la Sibiu, „Gazeta Transilvaniei" in cotidian 
(la 4/16 aprilie 1884). 

Eşecul încercării de fuziune a avut o cauză subiec¬ 
tivă — dorinţa lui A. Mureşianu de a păstra vechea 
gazetă — dar şi una obiectivă. Intre cele două grupări 
existau deosebiri de vederi în problemele mişcării na¬ 
ţionale, sibienii dovedindu-se mai supli, mai „realişti", 
în timp ce braşovenii se menţineau pe o poziţie „intran¬ 
sigentă". 

Singura soluţie care rămînea lui E. Brote şi priete¬ 
nilor săi era înfiinţarea unui ziar nou, la Sibiu. Va avea 
numele „Tribuna", ales de I. Bcchnitz, fiind editat de o 
societate pe acţiuni, „Institutul tipografic". S-au făcut 
„mai multe emisiuni de acţiuni. Din prima emisiune de 
40.000 fl. au fost rezervate acţiuni de 5.000 fl. pentru 
persoane ce ar fi voit, poate, mai tirziu, să ia parte la 
întreprindere, iar din capitalul de vreo 35.000 fl., astfel 
adunat, s-a cumpărat o tipografie şi s-a depus cauţiu¬ 
nea de 6.000 fl. pentru ziarul „Tribuna" 2 . 

Această evoluţie firească a unui curent apărut din 
necesităţile sociale şi politice transilvănene este insă 
numai primul aspect care trebuie luat în consideraţie 
pentru a explica fenomenul tribunist. A doua cauză a 
apariţiei „Tribunei" se află peste munţi, în viaţa poli¬ 
tică din România. 

In 1883, statul român — la cîrma căruia se afla 
clin 1876 un guvern naţional liberal, condus de Ion. C. 


2 . I. Slavici, „ Tribuna * dlui dr. I. Rciţiu. Explicări documentare, 
Orăştie, 1896, p. 4. 

Brătianu — aderase la Tripla Alianţă. Stabilirea unor 
relaţii politice speciale cu Germania şi, mai ales, cu 
Austro-Ungaria, aducea cu sine însă şi necesitatea luă¬ 
rii in consideraţie a unei probleme delicate : situaţia 
românilor din monarhia habsburgică. Guvernul nu pu¬ 
tea neglija acest aspect, care se bucura de o atenţie 
privilegiată din partea tuturor românilor. In acelaşi 
timp, dacă lupta transilvănenilor, sprijiniţi de fraţii lor 
de peste munţi, s-ar fi intensificat, situaţia României 
faţă de noii săi aliaţi risca să devină dificilă. Mişcarea 
naţională din Transilvania era, aşadar, o armă reduta¬ 
bilă, dar cu dublu tăiş, în mîna fiecărui guvern român : 
se putea servi de ea, însă tot prin ea putea fi doborît. 

In faţa acestei situaţii şi finind seama şi de faptul 
că transilvănenii aveau nevoie de sprijin, material şi 
moral, guvernul român a încercat să stabilească un 
control asupra evoluţiei politice de peste munţi. Cel 
ales pentru stabilirea legăturii a fost ioan Slavici. 

Intr-adevăr, scriitorul era personajul cel mai po¬ 
trivit în vederea unui asemenea scop. Partizan neclin¬ 
tit al colaborării tuturor românilor („Soarele pentru toţi 
românii la Bucureşti răsare", spunea el), dar totuşi le- 
galist, nu ar fi admis să stea în fruntea unei mişcări an- 
tihabsburgice. Junimist cunoscut, păstrase tot timpul 
legături în Transilvania, colaborase cu hărnicie la ga¬ 
zetele de acolo, iar în România se apropiase şi de li¬ 
berali. 

Cei care l-au îndemnat să plece la Sibiu au fost 
mai ales liberalii (potrivit amintirilor sale, M. Kogăl- 
niceanu, I.C. Brătianu, iar dintre junimişti T. Rosetti) 3 . 
Din diferite motive, alţii, ca T. Maiorescu, P.P. Carp, 
D.A. Sturdza, îl sfătuiau să nu accepte. Rezervele lor 
priveau însă numai persoana lui I. Slavici (în care, mai 
ales junimiştii, vedeau un scriitor, şi mai puţin un om 
politic), nu principiul unui control asupra mişcării na¬ 
ţionale de peste munţi ; dovadă este faptul că tocmai 
D. A. Sturdza va deveni principalul susţinător ai lui 
I. Slavici si al tribunismului. 


3 . Ioan Slavici, Amintiri, Bucureşti, 10C7, p. 267. 

In luna martie 1884, I. Slavici se afla la Sibiu, par- 
ticipînd la unele dintre discuţiile amintite cu A. Mure- 
şianu; în scurt timp a devenit directorul „Tribunei". 
Dacă înainte de sosirea sa rolul principal în pregătirea 
noului organ de presă l-a avut E. Brote, acum, desigur, 
acesta trece pe al doilea plan. I. Slavici era o persoană 
mult mai cunoscută, începuse să se bucure de notorie¬ 
tate literară şi — mai ales — avea multe legături po¬ 
litice în România. Nu trebuie însă crezut că scriitorul 
a impus vreun punct de vedere, în dezacord cu concep¬ 
ţia celorlalţi. Şi sibienii erau în felul lor junimişti şi 
înţelegeau problema naţională în termeni asemănători. 

Primul număr al „Tribunei" apare la 14/26 apri¬ 
lie 1884, avînd în frunte un articol-program, intitulat 
Către publicul român 1 Semnatarii săi — 5 din Sibiu şi 
5 din Braşov — sînt: Ioan Bechnitz, Aurel Brote, direc¬ 
torul Băncii Transilvania, Eugen Brote, Ioan Dusoiu, co¬ 
merciant, Diamandi Manole, comerciant, Simeon Măr¬ 
ginean, avocat, Ioan Neagoe, medic, George B. Popp, 
fabricant, Ioan de Preda, avocat, Ioan Slavici. De re¬ 
marcat faptul că mulţi dintre ei sînt oameni de afa¬ 
ceri : industriaşi, comercianţi sau financiari, precum şi 
intelectuali cu o pregătire ştiinţifică. în general, cei 
care au iniţiat mişcarea tribunistă sînt şi oameni cu o 
bună situaţie materială. De la început, „Tribuna" ne 
apare ca o purtătoare de cuvînt a tinerei burghezii ro¬ 
mâneşti din Transilvania, dornică să-şi asigure o po¬ 
ziţie economică şi politică satisfăcătoare. 

Programul „Tribunei" 4 este schiţat în 5 puncte ; 
nu este lipsită de interes o paralelă între el şi progra¬ 
mul — în 9 puncte — al Partidului Naţional Român, din 
care gruparea tribunistă considera că face parte. La 
primul punct se arăta că Ungaria este un stat poliglot; 
prin urmare, nici un popor nu trebuie să fie oprit în 
dezvoltarea sa firească. La punctul 2 se consideră po¬ 
porul român ca un element de ordine în stat. Punctul 
3 declara ca tactică a românilor rezistenţa pasivă, din 


Către publicul români, în „Tribuna", I (1884), nr. 1 (14/26 
aprilie). 

pricina faptului că legile statului sînt încălcate de au¬ 
torităţi. La punctul următor, tribuniştii arătau că nu 
vor intra în tratative cu nici un factor al puterii po¬ 
litice, exceptînd situaţia cînd s-ar oferi românilor ga¬ 
ranţii sigure. In sfîrşit, ultimul punct susţine autono¬ 
mia Transilvaniei. 

Astfel enunţat, programul poate induce în eroa¬ 
re. El nu corespunde decît parţial programului real al 
tribuniştilor. Atacaţi din mai multe părţi încă înainte 
de apariţia ziarului, din motive tactice, ei au introdus 
în fruntea primului număr şi idei faţă de care mani¬ 
festau un total scepticism. Punctele 3 şi 5 figurează nu¬ 
mai de formă în programul tribunist. I. Slavici avea 
să îi scrie în modul cel mai clar lui T. Maiorescu, la 
28 mai 1886 : „Programul din Sibiu e politiceşte gre¬ 
şit, fiindcă nu rezolvă cestiunea naţională şi ne izo¬ 
lează de celelalte naţionalităţi, care nu au nici un in¬ 
teres de a se expune pentru autonomia Ardealului, nici 
de a face cauză comună cu noi care nu trimitem de¬ 
putaţi în dietă... La anul viitor se fac alegerile pentru 
dietă. încă la toamnă ar trebui dar să se hotărască 
lucrurile intr-un fel ori intr-altul. Dacă încercarea reu¬ 
şeşte, ne punem pe lucru..." 5 . 

Avem aici schiţată ideea părăsirii tacticii pasivis- 
te şi reintrarea în activitatea parlamentară, în înţele¬ 
gere cu celelalte popoare asuprite din Ungaria ; paralel, 
urma să se renunţe la autonomia Transilvaniei, consi¬ 
derată o cerere învechită. Poziţia era în esenţă justă, 
căci trebuia depăşită ideea unei autonomii numai pen¬ 
tru Transilvania propriu-zisă, în vederea unirii tuturor 
românilor. Desigur, aceste păreri, privind schimbarea 
tacticii partidului, sînt încă vagi ,• ele ne apar însă în- 
tr-o lumină mai puternică, dacă ţinem seama de faptul 
că, peste un deceniu, tribuniştii vor fi cei care declan¬ 
şează campania pentru părăsirea pasivismului şi trece¬ 
rea la activism. 

Punctul 4 al programului „Tribunei" lăsa să se în¬ 
trevadă posibilitatea unor tratative între mişcarea na- 

s . Biblioteca Academiei R.S.R., mss, Coresp., S (Scrisoa¬ 

rea lui I. Slavici către T. Maiorescu din 28 mai 1886). 

ţională şi guvernul maghiar. Asemenea contacte ur¬ 
mau să aibă loc însă numai în cazul cînd s-ar fi acordat 
românilor suficiente garanţii. Nu era vorba aici de o 
cedare, ci de pregătirea unor negocieri care, mai de¬ 
vreme sau mai tîrziu, după părerea tribuniştilor, tre¬ 
buiau să aibă loc. 

Credinţa în posibilitatea unei înţelegeri cu pute¬ 
rea de stat, în obţinerea unor concesii din partea aces¬ 
teia, a constituit marea naivitate a tribunismului, du- 
cînd pînă la urmă la destrămarea mişcării. In ce priveşte 
raporturile dintre români şi maghiari, „Tribuna" s-a 
situat, în general, pe o poziţie justă. I. Slavici, E. Brote 
nu au fost niciodată şovini şi, luptînd pentru drepturile 
românilor, au subliniat totodată necesitatea unor bune 
relaţii între cele două popoare, în folosul ambelor 
părţi. 

O idee de valoare a „Tribunei" a fost permanenta 
legătură cu vechea Românie. Timp de cîţiva ani, va 
oscila între junimişti şi liberali, păstrînd cu primii mai 
ales legăturile de ordin literar, dar preferîndu-i tot mai 
mult pe ceilalţi pe plan politic. 

Nu ştim dacă la întemeierea ziarului au contribuit 
şi banii guvernului liberal. Faptul că mulţi dintre fon¬ 
datori erau oameni relativ bogaţi, ca şi dificultăţile fi¬ 
nanciare prin care trece publicaţia curînd după înfiin¬ 
ţare, ar dovedi mai curînd contrariul. Dar acest ajutor 
nu a întîrziat să vină, putînd fi probat cu sprijinul mai 
multor documente. Astfel, la 2/14 noiembrie 1889, I. Sla¬ 
vici îi scria lui T. Maiorescu, referindu-se la hotărîrea 
lui, cu doi ani înainte, de a se întoarce în România : 
„...m-am şi hotărît să mă întorc, numai însă după ce mi 
se dăduseră asigurări că existenţa „Tribunei" va fi a- 
sigurată prin o subvenţiune anuală de 5—8 mii de lei, 
pe care n-aveam însă să o primesc decît după ce voi 
fi plecat de aici. Şi, în adevăr, dl. Bianu a şi venit la 
Braşov ca să-mi aducă 8 mii, din care aveam să-mi a- 
copăr şi cheltuielile dc călătorie". Pînă la urmă, nu a 


56 



mai plecat. „Am luat dar banii, m-am întors cu ei la 
Sibiu şi am rămas aici" 6 . 

Ajutor din România, mai ales de la liberali, au 
primit tribuniştii şi în alte ocazii. Ioan Bianu (1856— 
1935), ardelean de lîngă Blaj, devenit directorul Biblio¬ 
tecii Academiei şi prieten intim al lui D.A. Sturdza, era 
unul dintre acţionarii „Institutului tipografic" 7 . Cores¬ 
pondenţa dintre el şi E. Brote se referă adesea la spri¬ 
jinul material dat de I. Bianu sau prin I. Bianu ziaru¬ 
lui. 

Ajutorul liberal nu trebuie însă supraapreciat. Da¬ 
că „Tribuna" s-a putut menţine, cu destule dificultăţi, 
a fost în primul rînd prin mijloacele proprii, de multe 
ori prin jertfele materiale ale celor din jurul său. Situa¬ 
ţia a devenit critică mai ales după trecerea liberalilor 
in opoziţie (1888). Acum I. Bianu îi scria lui E. Brote că, 
în privinţa sărăciei, au ajuns să fie egali, în loc de bani 
dîndu-i sfatul „scoateţi apă din piatră şi să vă ţineţi" 8 , 
în general, cu toate variaţiile impuse de conjunctura 
politică, legătura între tribunişti şi Partidul Naţional 
Liberal a devenit, de-a lungul anilor, tot mai strînsă. 

în schimb, după cîţiva ani, ruptura politică din¬ 
tre „Tribuna" şi junimişti era totală. «Noi — îi scria 
deschis I. Slavici lui T. Maiorescu, la 2/14 noiembrie 
1889 — deşi amici literari ai „junimiştilor" de peste Car- 
paţi, nu sîntem junimişti» 9 . Junimea, adoptînd o poli¬ 
tică foarte prudentă — cu toate că în esenţă nu diferită 
de a liberalilor — în problema românilor de peste munţi, 
nu mai era simpatizată de tînăra generaţie transilvă¬ 
neană, deşi cultura acesteia era de formaţie junimistă. 

6 .. Loc. cit., Coresp., S '^xvvT (Scrisoarea Ini I. Slavici către 
T. Maiorescu din 2/14 noiembrie 1889). 

7 . Loc. cit., Coresp., doc. 55.490 (Scrisoarea lui E. Brote călre 
I. Bianu din 17 aprilie 1889). 

3 

8 . Arhiva Bibliotecii Centrale de Stat, S —p (Scrisoarea lui 

I. Bianu călre E. Brote din 13/25 aprilie 1889). 

rn C5) 

9 . Biblioteca Academiei R.S.R., mss, Coresp., S xvl| — 

Ca şi ceilalţi membri ai grupării, E. Brote a de¬ 
venit treptat, din junimist convins (aşa cum era în pe¬ 
rioada „Telegrafului român") partizan al liberalilor. 
Trebuie să fi contribuit la această schimbare şi experi¬ 
enţa neplăcută a legăturilor personale cu Titu Maio- 
rescu. De cîteva ori, vepit la Bucureşti pentru a căuta 
sprijin, E. Brote a avut ocazia să vorbească cu şeful 
„Junimii", c.unoscînd, în saloanele sale, şi pe alţi oa¬ 
meni politici şi scriitori. 

La 25 februarie 1886, T. Maiorescu nota : «Scara, 
interesantă „Junimea" la mine. Brote de la Sibiu, Ga- 
varry (secretar de legaţie), Carp, Th. Rosetti, Balş, Has- 
deu, Urechea, Jacques (Iacob Negruzzi n.n.), Vlahuţă, 
Peucescu, Nica etc» 10 . O altă întrevedere Maiorescu — 
Brote a avut loc în vara anului 1888, cînd omul politic 
junimist care, în opoziţie, promisese un anumit ajutor, 
condiţionează acum sprijinul de schimbarea atitudinii 
„brătieniste" a „Tribunei" 11 . 

Deşi nu cunoaştem alte amănunte asupra acestor 
întrevederi, atmosfera discuţiilor o putem însă intui, 
citind cîteva rînduri dintr-o scrisoare trimisă de T. Ma¬ 
iorescu lui I. Slavici la 7/19 noiembrie 1889 : „Nu admit 
ca între D-ta şi mine să vorbeşti de Eug. Brote. Am 
vorbit cu Brote de 5 ori în viaţă şi prin urmare nu-1 
cunosc. Interese, ca acelea de care a vrut să vorbească 
Brote cu mine la ultima sa întîlnire, nu le puteam dis¬ 
cuta cu el, nu fiindcă poate nu merită el toată încrede¬ 
rea, dar eu, necunoscîndu-1, nu o puteam avea" 12 . 

în schimb, E. Brote îşi consolidează prietenia, care 
se va dovedi de durată, cu cîţiva liberali. în februarie 
1886 are prima întîlnire cu Dimitrie A. Sturdza. I. Sla¬ 
vici îşi trimisese prietenul cu o scrisoare de recoman¬ 
dare, în care explica scopul misiunii: «Ştiind că ur¬ 
măriţi cu vie interesare lucrarea noastră, mi-am luat 
voie a vă ruga să binevoiţi a primi pe dl Eugen Brote, 


10 . Titu Maiorescu, însemnări zilnice, voi. II (1881—1888), Bucu¬ 
reşti, f.d., p. 338—339. 

,1 . Biblioteca Academiei R.S.R., mss., Arhiva I. Bianu, III mss 40. 
12 . I.E. Torouţiu, Studii şi documente literare, voi. III, Bucureşti, 
1932, p. 173—174. 

care este însărcinat din partea „Asociaţiunii" să adu¬ 
ne în România ajutoare pentru şcoala de fete ce s-a 
înfiinţat aici la Sibiu» ,• îl roagă pe ministru să fie sigur 
că „este un om, în care puteţi să puneţi toată încre¬ 
derea şi care nu va întreprinde nimic fără de ştirea şi 
fără de aprobarea D-voastre". în plus, E. Brote mai pri¬ 
mise însărcinarea să-i dea lămuriri asupra situaţiei în 
care se afla „Tribuna", „şi de a vă ruga să binevoiţi a 
ne da sprijinul ce se poate în împrejurările actuale", 
în concluzie, I. Slavici îl asigură pe D.A. Sturdza „că 
aşa vom face, cum veţi crede de cuviinţă a ne povăţui 
prin Domnia Sa" 13 . - 

Scrisoarea este foarte interesantă pentru cunoaş¬ 
terea relaţiilor dintre tribunişti şi liberali, precum şi 
pentru stabilirea începutului legăturilor lui E. Brote cu 
D.A. Sturdza, legături care îi vor influenţa decisiv ca¬ 
riera şi viaţa. Cei doi oameni se asemănau în mai mul¬ 
te privinţe. Amîndoi erau deosebit de harnici, migă- 
loşi în munca lor, intransigenţi, uneori nedrepţi faţă 
de alţii şi urmărind pînă la capăt un drum, chiar dacă 
se dovedea greşit. Ca şi E. Brote, D.A. Sturdza avea o 
formaţie germană, fiind unul dintre puţinii liberali cu 
asemenea studii. 

Exemplele oferite dovedesc faptul că o serie de 
interese i-a apropiat pe tribunişti de liberali ; în ultimă 
instanţă însă, ei au căutat să se îndrepte nu spre un 
partid sau altul, ci spre România. Poate că nici o gru¬ 
pare politică transilvăneană nu a făcut atît de mult 
pentru apropierea între românii aflaţi de o parte şi de 
alta a Carpaţilor, pentru o cît mai bună cunoaştere re¬ 
ciprocă. încă de la pregătirea apariţiei ziarului, au cău¬ 
tat să-şi asigure cît mai multe abonamente în România. 
Diamandi Manole, care a lucrat intens pentru răspîn- 
direa „Tribunei" peste munţi, insista „să se intereseze 
de cauza noastră şi fraţii din România" 14 . Cerea să se 


13 . B'blioteca Academiei R.S.R., mss., Coresp., doc. 128.780 (Scri¬ 
soarea lui I. Slavici către D.A. Sturdza din 5 februarie 1886). 

30 (1) 

14 . Loc. cit., Coresp. S XXXII (Scrisoarea lui D. Manole către 
I. Slavici din 8/20 aprilie 1884). 

trimită ziarul tuturor miniştrilor, deputaţilor şi senato¬ 
rilor. 

Dacă Bucureştii reprezintă primul centru spre ca¬ 
re se orientează tribuniştii, Viena este al doilea. La 
„Tribuna" era încă vie vechea iluzie a românilor tran¬ 
silvăneni, credinţa că împăratul, cercurile politice aus¬ 
triece, îi vor sprijini în cele din urmă în lupta pentru 
emancipare naţională. Se explică astfel, într-o anumită 
măsură, lupta tenace desfăşurată de tribunişti între 1887 
şi 1892, pînă au avut cîştig de cauză, pentru alcătuirea 
şi înaintarea Memorandumului la tron. 

„Tribuna" s-a împotrivit cu hotărîre tendinţelor 
kossuthiste de desprindere, totală sau parţială, a Un¬ 
gariei de Austria. Dacă speranţele kossuthiste s-ar fi 
realizat, românii din Transilvania nu s-ar mai fi putut 
gindi la un ajutor din partea Vicnei. Datorită acestei 
poziţii, „Tribuna" combate gruparea lui Alexandru Mo- 
cioni, care nu vedea cu ochi răi eventuala separare a 
Ungariei. 

Strategia „Tribunei" ne apare acum clară. Bazîn- 
du-se pe Bucureşti şi Viena, gruparea din Sibiu credea 
că se va putea exercita o presiune suficientă asupra 
Budapestei pentru satisfacerea cererilor româneşti. Ast¬ 
fel, politica tribunistă depăşeşte împrejurările locale, 
încadrîndu-se în politica europeană. 

Mai exista însă un factor important, de care tre¬ 
buia să se ţină seama, cu atit mai mult cu cît orientarea 
sa era asemănătoare mişcării românilor : lupta celor¬ 
lalte popoare asuprite din Austria şi Ungaria. Modul 
cum a privit „Tribuna" ideea unei apropieri de celelalte 
mişcări naţionale este destul de complex. Iniţial, re¬ 
zervele sînt mari faţă de mişcarea slavilor şi de ideea 
colaborării româno-slavo.. Tribuniştii doreau să păstre¬ 
ze legătura cu germanii şi să o stabilească, în cele din 
urmă, cu maghiarii (pe do alia parte, conducalorii po¬ 
poarelor slave din Austro-Ungaria, la rîndul lor, insis¬ 
tau în mod greşit asupra solidarităţii slave, neglijînd 
de multe ori raporturile cu alte popoare'. Realitatea a 
fost însă mai puternică decît prejudecăţile tribuniste ; 
lupta tot mai dîrză, pe măsura accentuării asupririi na- 

ţionale sau a creşterii forţelor proprii, a popoarelor 
din monarhia habsburgică, nu se mai putea desfăşura 
izolat. Legăturile stabilite erau încă insuficiente ,• vic¬ 
toria nu putea fi obţinută decît prin formarea unui bloc 
comun. 

în 1886, I. Slavici scria : „Trebuie dar să ne în¬ 
ţelegem cu germanii, cu sîrbii, cu slovacii şi cu rutenii 
asupra unui program comun" 15 . El însuşi ia legătura, în 
această vreme, cu cercurile slave din Viena şi Praga 16 . 

O altă problemă care trebuie lămurită este cea a 
raporturilor „Tribunei" cu masele populare transilvă¬ 
nene. Dacă muncitorimea română nu a atras prea mult 
atenţia ziarului, în schimb, faţă de ţărănime tribuniştii 
au dovedit un real ataşament, acordîndu-i un ajutor e- 
fectiv şi primind la rîndul ior un sprijin constant. în 
această direcţie continuă să se afle pe primul plan Eu¬ 
gen Brote. Un articol al său din 1891, semnificativ in¬ 
titulat Talpa ţării v , dovedeşte continuarea, şi în peri¬ 
oada tribunistă, a ideilor sale din tinereţe. „Generaţiu- 
nea mai nouă şi mai învăţată — scrie el — are mai 
presus de toate datorinţa a contribui prin lumina sa 
câştigată la îmbunătăţirea sorţii fraţilor lor rămaşi tot 
la sate cu plugul şi cu sapa în mină şi cu sărăcia în 
casă. Ea are sfînta datorinţă a întinde ţăranului plugar 
mîna pentru a-1 ridica şi pe el la un nivel mai înalt... 
Căci, lumea oricum se va învîrti, ţăranul este şi va ră- 
mîne talpa ţării... Ajutorarea ţăranului trebuie să fie 
imediată şi temeinică, adică aplicată la gospodăria sa 
într-o formă dăinuitoare. Ţarina sa să devină mai pro¬ 
ductivă, productele sale să devină de o calitate mai 
bună, munca sa destul de grea să devină mai bine răs¬ 
plătită... O organizaţiune potrivită ar fi constituirea de 
asocieri, tovărăşii, reuniuni locale sau districtuale, ca- 


1 5 . Loc. cit., Coresp. S — xvff (Scrisoarea lui I. Slavici către 
T. Maiorescu din 28 mai 1886). 

16 . I. Slavici, Românii din regatul ungar şi politica maghiară, 
Bucureşti, 1892, p. 87. 

' 7 . „Foaia ilustrată". I (1891), nr. 23 (9/21 iunie). Revisia era re¬ 
dactată de D.P. Barcianu. 

re urmăresc anumite scopuri, care tind la ajutorut 
imediat şi temeinic al ţăranului din acele părţi". 

Aceste idei nu au rămas pe hîrtie, ci au fost ri¬ 
guros aplicate de E. Brote. Cea mai de seamă realizare 
a sa a fost întemeierea -inoubB ap auBuioi Ţiunţuna^" 
tură" din comitatul Sibiului. 

Necesitatea înfiinţării unei asemenea reuniuni 18 
— în vederea ridicării nivelului agriculturii transilvă¬ 
nene *— era de multă vreme simţită ; în presă (şi mai 
cu seamă în revista „Economul", condusă de Ştefan 
Pop) se purtaseră multe discuţii în legătură cu această 
problemă. La începutul anului 1880, începe acţiunea 
practică în vederea înfăptuirii reuniunii ; un pas îna¬ 
inte se face cu ocazia expoziţiei din 1881, înfiinţîndu-se 
acum, în vederea redactării statutelor, şi un comitet, 
format din 15 membri, printre care şi E. Brote (preşe¬ 
dinte fiind I. Sterca-Şuluţiu, iar secretar D. Comşa). 
Statutele au fost înaintate Ministerului de interne în 
1883. Răspunsul ministerului nu este prea încurajator : 
se aprobă doar înfiinţarea unei reuniuni restrînse la 
comitatul Sibiului, nu pentru întreaga Transilvanie, cum 
ar fi dorit iniţiatorii mişcării. In faţa acestei situaţii, 
comitetul se autodizolvă în august 1885. 

Dacă planul iniţial, conceput la scară mare, nu s-a 
putut realiza, nu însemna însă că trebuia să se renunţe 
complet la ideea reuniunii agricole. Chiar redusă la di¬ 
mensiunea unui singur comitat, o asemenea reuniune 
ar fi avut o deosebită importanţă, mai întîi prin im¬ 
pulsul ce urma să-l dea agriculturii din comitatul res¬ 
pectiv, apoi ca un exemplu şi pentru ceilalţi români. 
După încetarea activităţii comitetului, acţiunea a con¬ 
tinuat sub conducerea lui E. Brote, aflat în fruntea unui 
comitet provizoriu. 

S-a putut astfel constitui, la 16/28 februarie 1888, 
„Reuniunea română de agricultură" din comitatul Si- 

,a . Nicolae Cordoş, Preocupări de organizare a unor reuniuni a- 
gricole la românii transilvăneni în secolul X/X, în Terra Nos- 
tra, Culegere de materiale privind istoria agriculturii în Ro¬ 
mânia, 1971, p. 335—344. 

biului 19 . în articolul de fond publicat în „Tribuna", la 
19 februarie/2 martie, — scris probabil de E. Brote, — 
sc arată menirea reuniunii. Ea trebuia să-i deprindă pe 
agricultori să-şi cultive pămîntul potrivit cu natura so¬ 
lului, să crească soiuri bune de vite, să realizeze o mai 
mare producţie de fructe, să exploateze raţional pădu¬ 
rile. Este în interesul tuturor „ca poporul să se lumi¬ 
neze, să-şi sporească averea şi să lucreze cu un cîştig 
cit se poate de mare". „Ne tînguim mereu, scrie el, că 
sîntem săraci : acolo, unde sînt mii şi mii de braţe mun¬ 
citoare, e mare bogăţie, dacă braţele acestea lucrează 
cu pricepere şi calcul". 

Preşedintele reuniunii a fost ales, pe şase ani, E. 
Brote, iar vicepreşedinte Ioan de Preda. Statutul adop¬ 
tat (elaborat încă din 1887) arăta că «sub numele „Reu¬ 
niunea română de agricultură din comitatul Sibiului" 
se înfiinţează o asociaţiune, cu scopul de a lucra la 
perfecţionarea tuturor ramurilor agriculturii, a indus¬ 
triilor agricole şi domestice, cum şi la îmbunătăţirea 
materială a claselor agricole, îndeosebi a cultivatorilor 
mici» 20 . Reuniunea „urmăreşte progresul agriculturii în 
toate ramurile sale, studiază referinţele economice, în¬ 
deosebi ale populaţiunii rurale şi culege date în această 
privinţă, stăruieşte pentru introducerea reformelor, a- 
melioraţiunilor şi invenţiunilor bune în sfera agricultu¬ 
rii, industriei agricole şi domestice...". Membrii reuniu¬ 
nii aparţineau tuturor categoriilor sociale transilvăne¬ 
ne, ceea ce dovedeşte că se urmărea interesarea tuturor 
în progresul agriculturii. Erau, desigur, ţărani, dar şi 
învăţători, preoţi, notari, diferiţi proprietari, primari, eco¬ 
nomişti, medici etc. 

Pentru a observa punerea în practică a prevede¬ 
rilor statutare, luăm ca exemplu activitatea reuniunii 

19 . Constituirea „Reuniunii române de agricultură“ din comitatul 
Sibiului, în .Tribuna", V (1888), nr. 38 (18 februarie/l martie). 

20 . Statutele Reuniunii române de agricultură din comitatul Si¬ 
biului, Sibiu, 1888. 

în anul 1890 21 . La 26 ianuarie, la Gura Râului, a avut loc 
o întrunire agricolă. D. Comşa a vorbit despre culti¬ 
varea şi îmbunătăţirea fîneţelor. La 21 aprilie, la Ră¬ 
şinari, s-a organizat o expoziţie de vite. Sub patrona¬ 
jul reuniunii, s-au înfiinţat, în sate, două tovărăşii a- 
gricole. S-au distribuit ţăranilor diferite soiuri de se¬ 
minţe ; s-au procurat maşini agricole,• s-au răspinclit 
multe broşuri de popularizare a agriculturii. 

Cu toate dificultăţile întîmpinate, reuniunea a în¬ 
semnat un frumos succes, contribuind la ridicarea ni¬ 
velului material şi cultural al ţărănimii. Tot în acest 
scop, E. Brote a scris şi broşuri de popularizare : Ţine¬ 
rea vitelor 22 şi Trifoiul 23 . 

O preocupare a tribuniştilor a fost şi situaţia băn¬ 
cilor transilvănene, înfiinţate în primul rînd tot pentru 
a veni în ajutorul agricultorilor români. Din păcate, 
burghezia română care le conducea, uita deseori scopul 
iniţial, împrumutînd cu dobînzi destul de mari. Tribu- 
niştii, mai ales E. Brote, s-au pronunţat pentru menţi¬ 
nerea băncilor ca instrumente în favoarea ţărănimii, pen¬ 
tru împrumuturi ieftine. într-un memoriu relativ la Ban¬ 
ca Albina — prima bancă românească din Transilvania 
— E. Brote avea cuvinte aspre la adresa conducătorilor 
finanţelor româneşti : „Albina... este o asociere de ca¬ 
pital pentru a da împrumut bani scumpi ţăranului ro¬ 
mân ; uzura după acest capital se foloseşte de societarii 
şi funcţionarii institutului pentru a se îmbogăţi, iar di¬ 
rectorii institutului se mai folosesc şi de puterea fi¬ 
rească a acestor afaceri de bani pentru a exercita o 
influenţă nenaţională asupra dezvoltării lucrurilor în 
afacerile publice la români" 24 . 


21 . Raportul general al comitetului central al „Reuniunii romane 
de agricultură“ din comitatul Sibiului pe anul 1890, S biu, 
1891. 

22 . Eugen Brole, Ţinerea vilelor, Sibiu, 1888. Esle textul unei con¬ 

ferinţe rostite la o întrunire a ţăranilor din Sălişle, cea din- 
t.îi organizată de reuniune, în vara anului 1888. 

23 . Idem, Trifoiul, Sibiu, 1890. 

2J . Biblioteca Academie: R.S.R., mss., Corcsp., doc. 55497 'Scri¬ 
soarea lui E. Brote călre I. Bianu din decembrie 1889). 

în general, toate ideile amintite nu sînt noi, dar 
ele au fost accentuate în mod deosebit de „Tribuna". 
Cei din jurul ziarului au reuşit să realizeze o echipă 
omogenă, dinamică, manifestîndu-se timp de mai mulţi 
ani ca factorul politic cel mai activ din cadrul Partidului 
Naţional Român. 

in ce priveşte stabilirea liniei generale a gazetei, 
E. Brote, alături de I. Slavici, D. Manole, I. Bechnitz, 
a avut, încă de la început, un cuvînt important de spus. 
Se bucura şi de o poreclă printre tribunişti, la sugestia 
lui D. Manole spunîndu-i-se „Lord Palmerston" ; aceas¬ 
ta, deoarece, după cum scrie I. Slavici, „cumpănitul 
Eugen Brote" era „om cam înţepat şi orator chibzuit" 25 . 

Rareori între „Tribuna" şi conducerea Partidului 
Naţional Român (precum şi celelalte instituţii ale ro¬ 
mânilor transilvăneni) a domnit o înţelegere deplină. 
In repetate rînduri relaţiile au ajuns să fie deosebit de 
încordate. Deosebiri politice esenţiale în general nu c- 
xistau. „Tribuna" era însă o grupare de oameni mai 
tineri, cu o pregătire superioară culturală şi ştiinţifică 
— în consecinţă dornici să ajungă cît mai repede pe 
primul plan. Se bucura, mai mult dccît alţii, de prieteni 
şi sprijin în România. Avea, incontestabil, dintre toate 
grupările transilvănene, cea mai solidă poziţie în rîn- 
dul maselor ţărăneşti. S-ar putea spune că reprezenta, 
pe plan social, aripa de stînga a Partidului Naţional. A- 
cest radicalism al „Tribunei", pe lîngă unele neînţele¬ 
geri personale, a determinat atitudinea ostilă a unor 
elemente burgheze bogate din fruntea P.N.R., din con¬ 
ducerea băncilor (amintim aici un îndelungat conflict 
cu Partenie Cosma) şi a altor instituţii româneşti. 

E. Brote avea să se găsească într-o situaţie din¬ 
tre cele mai complicate, odată cu conturarea „Tribunei" 
ca o grupare aparte în cadrul vieţii politice transilvă¬ 
nene. Era funcţionar al Astrei, precum şi al Mitropoliei, 
fiind în acelaşi timp unul dintre conducătorii ziarului. 
Intrigile nu s-au lăsat prea mult aşteptate. Primul te¬ 
ren al înfruntării a fost şcoala civilă de fete, patronată 
de Astra. Profesorii erau toţi tribunişti sau simpatizanţi 

2S . I. Slavici, Amintiri, Bucureşti, 1967, p. 104. 

ai acestora. In septembrie 1887, D.P. Barcianu, direc¬ 
torul şcolii, a fost nevoit să demisioneze (ca şi direc¬ 
toarea Elena Pop), căci intrase în conflict cu comitetul. 
Director provizoriu este numit Septimiu Albini (încă 
din 1886 profesor aici), dar în 1888 trebuie să părăseas¬ 
că şi el postul, împreună cu E. Hodoş şi Aurelia Fili- 
pescu. Este evident că măruntele intrigi şcolare ascun¬ 
deau neînţelegeri politice mai grave între tribunişti şi 
conducerea Astrei. Ca urmare, la 31 iulie 1888, E. Brote 
adresează adunării generale (de la Abrud) o scrisoare, 
prin care se scuză că nu poate participa la lucrările 
ei, cerînd în acelaşi timp să fie eliberat din funcţia de 
casier, pricina fiind „o divergenţă principială" de pă¬ 
reri cu comitetul 26 . Lua sfîrşit astfel o activitate remar¬ 
cabilă, de peste un deceniu. 

In acelaşi timp cu criza de la Astra şi de la şcoala 
de fete, ruptura cu tribuniştii se petrece şi în Consis- 
toriul Mitropoliei. Pretextul este o operaţiune financi¬ 
ară (convertirea unor bonuri rurale în valoare de 700 000 
florini) efectuată în 1886 de C. Stezar şi de E. Brote. 
Ambii sînt acuzaţi că operaţiunea se soldase cu un de¬ 
ficit de 5.625 florini (lucru discutabil, dar chiar dacă ar 
fi fost adevărat, se trecea prea uşor cu vederea faptul 
că, tot în urma administraţiei lor, averea Mitropoliei 
sporise de la 700.000 florini la 2.000.000). In mai 1888 
sînt aleşi un nou casier şi un nou controlor, C. Stezar 
şi E. Brote trebuind să părăsească Consistoriul la data 
de 1 iulie. După părerea lui E. Brote, era vorba tot des¬ 
pre ofensiva Mitropoliei şi a Băncii Albina împotriva 
„Tribunei" ; pe aceeaşi linie se curăţase şcoala de fete 
din Sibiu de elementele independente şi fusese izgonit 
din scaun — apoi nevoit să treacă în România — pro¬ 
topopul tribunist Simeon Popescu, şi, în sfîrşit, „s-a por¬ 
nit şi campania în contra noastră, pentru a ne ridica 
din poziţiunile de încredere ce le aveam unul de 18, celă¬ 
lalt de 10 ani în mijlocul bisericii noastre" 27 . 

De altfel, mitropolitul ceruse sinodului să fie con¬ 
damnată „Tribuna" printr-un vot, iar preoţii să fie 


26 . Arhivele Statului Sibiu, Fond Astra, cutia 71, doc. 241/1888. 

27 . Constantin Stezar şi Eugen Brote, Pro veritate, Sibiu, 1890. 

opriţi de a mai participa la întrunirile publice. D. Ma- 
nole şi şase partizani ai săi stăteau în faţa unei majo¬ 
rităţi ostile de 49 deputaţi. Propunerile mitropolitului 
n-au fost discutate în cele din urmă; dar, notează I. 
Slavici, „Popescu, Brote, Stezar şi încă cîţiva au rămas 
pe cîmpul de luptă" 28 . 

Părăsirea celor două instituţii, pe lîngă aspectul 
său neplăcut, a avut totuşi însemnătatea de a-i lăsa lui 
E. Brote mai mult timp liber pentru „Tribuna". Se a- 
propia momentul cînd aceasta avea să se sprijine, în 
primul rînd, pe el. 

Misiunea, deloc uşoară, de administrare a ziaru¬ 
lui îi revenise lui Aurel Brote, om cu temeinică pre¬ 
gătire şi îndelungată experienţă economică şi financi¬ 
ară. Iată ce scrie I. Slavici despre activitatea lui: «Sarcina 
de administrator al „Institutului" şi al ziarului o luase 
asupra sa dr. Aurel Brote, care făcea fel de fel de com- 
binaţiuni spre a spori veniturile tipografiei. în fiecare 
zi sucea şi învîrtea cifrele şi ne spunea mereu că ne 
apropiem de situaţiunea în care vom fi nevoiţi să li¬ 
chidăm. Se sporeau, ce-i drept, abonamentele, dar se 
sporeau şi cheltuielile, şi ar fi fost destul să cumpărăm 
o mai însemnată proviziune de hîrtie pentru ca să nu 
ne rămîie destul pentru acoperirea celorlalte cheltu¬ 
ieli» 29 . La început, „Tribuna" avînd puţini abonaţi, 
A. Brote era neliniştit, căci „vedea cum din zi în zi sîntem 
tot mai aproape de situaţiunea în care va trebui să li¬ 
chidăm. în fiecare zi el făcea expunere despre abona¬ 
mentele ziarului şi comparaţie cu aceeaşi zi din anii 
trecuţi" 30 . Situaţia financiară menţinîndu-se dificilă, în 
1888 i s-a oferit lui Alexandru Mocioni posibilitatea 
cumpărării unor acţiuni ale Institutului Tipografic (cei 
5.000 fi. rămaşi neplasaţi) ; cumpărîndu-le, a obţinut 4 
locuri în comitetul de direcţie (octombrie 1888). Apro¬ 
pierea de mocionişti, determinată strict de motive bă- 


2 S . Biblioteca Academiei R.S.R., mss., Coresp., doc. 60079 (Scri¬ 
soarea lui I. Slavici către I. Bianu din 25 mai 1888). 

29 . I. Slavici, op. cit., p. 274—275. 

30 . I. Slavici, „ Tribuna * şi tribunlştii, Orăştie, 1896, p. 36. 

neşti, nu avea să dureze mult, din pricina divergente¬ 
lor politice. 

Prima victorie mai însemnată au obţinut-o tribu- 
niştii în anul 1887, cu prilejul celei de a treia conferin¬ 
ţe naţionale, întrunită lş Sibiu, la 7 mai st. n. în comi¬ 
sia de 30 pentru elaborarea propunerilor au intrat I. 
Slavici şi E. Brote, dovadă că gruparea condusă de ei 
se afirmase şi, cu voie sau fără voie, trebuia luată în 
consideraţie. Noul comitet central, ales acum, se forma 
din 11 membri: Vincenţiu Babeş, George Bariţiu. Eu¬ 
gen Brote, Iuliu Coroianu, Vasile Lucaciu, Aurel Mu- 
reşianu, Nicolae F. Negruţiu, Nicolae Oncu, George Pop 
de Băseşti, Ioan Raţiu, foan Slavici 31 . 

Preşedinte era G. Bariţiu. După cum scrie I. Sla¬ 
vici, acosta „s-a apropiat în anii din urmă de oamenii 
noştri". I. Slavici ar fi vrut să-i cedeze direcţia „Tribu¬ 
nei", mai ales că „are trecere şi în cercurile pe care noi 
n-am putut să le cîştigăm" 32 . „Bariţiu a primit din nou 
prezidiul, iar noi cu dl. Brote ne-am angajat să ajutăm 
pe bătrînul, dl. Brote ca casier, iar eu ca secretar". In 
noul comitet, rolul tribuniştilor avea să fie însemnat. 
„Greutatea întreagă — mai scria I. Slavici — cade a- 
supra celor trei membri din Sibiu care constituiesc bi¬ 
roul, deoarece comitetul întreg numai rar se poate în¬ 
truni. Ne vom şi da toată silinţa să organizăm partidul 
şi să-l pornim pe cît se va putea la lucrare" 3 ' 1 . 

Conferinţa, în faţa pătrunderii tot mai anevoioase 
a deputaţilor popoarelor asuprite în parlament, a hotă- 
rît generalizarea tacticii pasiviste. Faptul că tribuniştii 
se raliază acestui punct de vedere înseamnă doar că se 
vedeau nevoiţi să ţină seama de realităţi şi de opinia 
majorităţii ; am văzut, şi vom vedea, că părerile lor 
intime erau totuşi altele. Ei au insistat însă ca pasivis¬ 
mul să fie exploatat la maximum, printr-o politică în 
realitate activă, prin antrenarea maselor şi populariza- 


31 . T.V. PScăţian, op. cit., voi. VII, p. 347. 

32 . Biblioteca Academiei R.S.R., mss, Coresp., doc. 60047 (Scrisoa¬ 
rea lui I. Slavici către I. Bianu din 26 aprilie 1887). 

33 . Loc. cit., doc. 60048 (Scrisoarea lui I. Slavici către I. Bianu 
din 10 mai 1887). 

rea peste hotare a cererilor româneşti. Acum începe de 
fapt campania memorandistă, care va constitui, cate¬ 
goric, cel mai mare triumf al tribunismului. 

Făcînd această afirmaţie, nu uităm că cel dintîi 
apărător al ideii Memorandumului a fost Aurel Mure- 
şianu. La începutul anului 1885 el scrie, sub titlul Ro¬ 
mânii, tronul şi opiniunea publică, o serie de articole 
în „Gazeta Transilvaniei", arătînd necesitatea înmiînă- 
rii unui memoriu suveranului,- documentul urma să pre¬ 
zinte detaliat situaţia grea a românilor. Cele 12 articole 
referitoare la această problemă au avut un puternic 
ecou. La conferinţa din mai 1887, A. Mureşianu, spriji¬ 
nit şi de ceilalţi delegaţi, inclusiv de tribunişti, a sus¬ 
ţinut redactarea şi prezentarea Memorandumului, prin- 
tr-c deputăţie cît mai numeroasă, la tron. El şi Iuliu 
Coroianu şi-au luat obligaţia să redacteze cîte un pro¬ 
iect. Proiectul său a fost gata în august 1888, în timp 
ce fuliu Coroianu l-a prezentat în 1890. 

Cu toate acestea, mişcarea memorandistă se leagă, 
şi pe drept, de numele „Tribunei", nu al lui A. Mure¬ 
şianu. Unii transilvăneni sperau, desigur, ca Memoran¬ 
dumul să determine o schimbare în atitudinea Curţii 
clin Viena faţă de români. Tribuniştii, mizînd pe o ali¬ 
anţă cu Viena, urmăreau şi ei acest scop. Dar Memo¬ 
randumul nu a însemnat în primul rînd un apel adre¬ 
sat împăratului. Pornindu-se de aici, s-a încercat popu¬ 
larizarea cauzei românilor pe plan european şi, în ace¬ 
laşi timp, mobilizarea maselor transilvănene la luptă 
deschisă împotriva regimului dualist. Aceasta a fost 
semnificaţia mai înaltă a Memorandumului, cea care a 
dat acţiunii un caracter aproape revoluţionar. Declan¬ 
şarea unei puternice ofensive naţionale era, fireşte, un 
act de mare răspundere. De reuşita sau nereuşita ei a- 
tîrna soarta multor oameni. Dacă românii izbuteau să 
antreneze şi alte popoare asuprite din monarhie, criza 

sistemului dualist, a întregii monarhii, era deschisă. 
Implicaţiile puteau fi mari chiar pe plan european. Dar, 
infrîngerea mişcării putea însemna paralizarea, pentru 
mulţi ani, a luptei naţionale. 

Tribuniştii, prin tinereţea şi dinamismul lor, s-au 
arătat a fi cei mai constanţi şi mai călduroşi sprijini¬ 
tori ai Memorandumului. In acest timp, A. Mureşia- 
nu, ca şi alţi conducători ai mişcării naţionale (V. 
Babeş, A. Mocioni etc.), deşi aprobînd teoretic acţiu¬ 
nea pe care o iniţiase, s-a eschivat de la punerea ei 
în practică. Nimeni nu'îndrăznea să spună că ideea 
Memorandumului ar fi rea,• în schimb, se considera că 
momentul nu este oportun, că în conjunctura existentă, 
în raportul de forţe, nu se putea întrevedea şansa unei 
victorii româneşti. De aceea, dacă ideea a fost a îui A. 
Mureşianu, mişcarea în sine, singura care prezintă im¬ 
portanţă, a fost un cea mai mare parte opera tribuniş- 
tilor 

In momentul cînd „Tribuna" ajunsese să joace un 
rol în conducerea Partidului Naţional, ascensiunea sa 
este stînjenită de condamnarea lui I. Slavici. Autorită¬ 
ţile îşi dăduseră seama de la început că, mai mult decît 
„Gazeta Transilvaniei", dinamica „Tribuna" reprezenta 
o primejdie. Pînă în 1892 „Gazeta Transilvaniei" are 
patru procese de presă (totalizînd un an şi jumătate în¬ 
chisoare!, iar „Tribuna" şapte (peste patru ani) 34 . Pri¬ 
mul proces de presă se desfăşoară în faţa curţii cu juraţi 
din Sibiu, la 3 februarie 1885 ,• acuzaţii : L Slavici şi 
redactorul responsabil Corneliu Pop Păcurariu sînt a- 
chitaţi. Ca urmare, la 27 iunie 1885 este desfiinţată 
Curtea din Sibiu. Următoarele procese vor avea loc la 
Cluj, într-o atmosferă mult mai defavorabilă mişcării 
naţionale române. La 13 mai 1886, C. Pop Păcurariu este 
condamnat la un an închisoare, iar la 25 aprilie 1888 
vine rîndul lui I. Slavici, care primeşte de asemenea un 
an. Va sta închis la Vaţ, între 1 iulie 1888 şi 10 iulie 
1889 35 . 

In acest răstimp, principalul conducător al mişcă¬ 
rii rămîne E. Brote, tocmai eliberat de obligaţiile sale 
la Astra şi Mitropolie. Lui I. Bianu, care se temea de 

34 . Eugen Brote, Un memoriu politic, Cestiunea română în Tran¬ 
silvania şi Ungaria, Bucureşti, 1895, anexa 67, p. 415—444. 

35 . D. Vatamaniuc, ioan Slavici şi lumea prin care a trecut. Edi¬ 
tura Academiei R.S.R., Bucureşti, 1968, p. 354—366. 

intrarea lui A. Mocioni în comitetul de direcţie al „Tri¬ 
bunei", I. Slavici îi scria : „Temerile, pe care le ai în 
ceea ce priveşte „Tribuna", nu-mi par destul de înte¬ 
meiate. Eugen e om cu multă judecată şi mai viclean 
ca vicleanul, de care te temi d-ta" 36 . în fruntea „Tribu¬ 
nei", el a păstrat legătura cu I. Slavici 37 , vizitîndu-1 şi 
la închisoare („ieri — scria I. Slavici, la 1 februarie 
1889 — a sosit şi dl. Eugen Brote aici") 38 . 

In acelaşi timp, E. Brote încerca să strîngă rela¬ 
ţiile cu partidele din România, în primul rînd cu libe¬ 
ralii, dar şi cu junimiştii, aflaţi la guvern. în februarie 
1889 face o vizită .la Bucureşti; după întoarcerea la Si¬ 
biu îi scrie lui I. Bianu, scuzîndu-se că nu s-a putut în- 
tîlni cu el în ultima seară, trebuind să vadă pe altcineva 
(este vorba de un junimist, poate chiar de T. Maiores- 
cu) : „Am primit aici răspuns de la Domnia lui. Răspun¬ 
sul este mai puţin cinic, dar mai duios ca cel de toamna 
trecută : situaţiunea foarte grea. Noi trecem a fi în 
serviciul altora. Cu toate aceste, ce s-a făcut pentru 
alţii se va face şi pentru noi. Să viu la mai — dacă pînă 
atunci nu vor fi intrat «pahonţii» în ţară" 39 . 

Absenţa lui I. Slavici coincide cu o situaţie mate¬ 
rială din nou complicată, dar, în urma atîtor experien¬ 
ţe, proiectată pe un fond de optimism : „Un sfert din 
capitalul nostru este cheltuit... avem o situaţiune finan¬ 
ciară din cele mai penibile, dar nu ne dăm... Cuconul 
Diamandi pune mereu la inimă, Aurel suduie ca nici¬ 
odată, Bechnitz se luptă cu nervi, şi ducem cu toţii în 
spate pe amicul d-voastre, pe dl. Babeş — dar nu ne 
dăm"* 0 . 


36 . Biblioteca Academiei R.S.R., mss, Coresp., doc. 60091 (Scri¬ 
soarea Iui I. Slavici către I. Bianu din 4 decembrie 1888). 

37 . Vezi scrisorile lui, din această perioadă, către I. Slavici, la 

Biblioteca Academiei R.S.R., ms, Coresp., S —^xxfT - 

38 . Loc. cit., doc. 60099 (Scrisoarea lui I. Slavici către I. Bianu 
din 1 februarie 1889). 

39 . Loc. cit., doc. 55489 (Scrisoarea lui E. Brote către I. Bianu din 

11 martie 1889). 

40 . Loc. cit., doc. 55490 (Scrisoarea lui E. Brote către I. Bianu din 
17 aprilie 1889). 

G. Bariţiu se retrăsese practic din activitatea po¬ 
litică, gruparea Babeş — Mocioni se consolida. Ţinînd 
seama şi de situaţia financiară a „Tribunei", este lesne 
de înţeles de ce E. Brote, din motive tactice temporare, 
s-a decis să păstreze bune relaţii cu A. Mocioni (intra¬ 
rea mocioniştilor la „Tribuna", scria el, „a fost o nece¬ 
sitate politică" 41 ). 

Totuşi, el s-a străduit, şi în aceste condiţii politice 
neclare, să menţină neclintită linia mişcării tribuniste, 
împotriva elementelor moderate, legate mai ales de 
Banca Albina şi de directorul acesteia Partenie Cosma. 
„Comitetul naţional electoral — îi scria lui I. Slavici, 
la 13 mai 1889 — este convocat prin dr. Raţ pe 18 l.c. 
la Turda. Bariţ se vede că s-a lăsat cu totul baltă de 
politică, iar onorabilii membri externi cred că cu cît 
vor fi mai departe de „Albina", cu atît mai independent 
pot vorbi. Eu am de gînd să mă duc la Turda şi am să 
le spun că oamenii cari nu pot fi independenţi în toate 
împrejurările, să se lase de politică" 42 . 

întoarcerea lui I. Slavici la Sibiu — la sfîrşitul 
lunii august 1889 — nu limpezeşte situaţia. Dimpotrivă, 
relaţiile dintre el şi A. Mocioni sînt foarte ascuţite. Au 
loc tratative, în luna octombrie, I. Slavici pronunţîn- 
du-se hotărît împotriva dualismului, pentru unitatea 
monarhiei, în timp ce A. Mocioni credea „că noi ro¬ 
mânii nu avem să-i combatem, ci să-i sprijinim pe ma¬ 
ghiari în silinţele lor de a desface statul ungar de Aus¬ 
tria, iar aceasta nu numai pentru că un stat ungar in¬ 
dependent e mai avizat ca cel actual la sprijinul nostru, 
ci şi pentru că independenţa Ungariei e un pas înainte 
spre lichidarea Austro-Ungariei" 43 . 

Ca urmare a neînţelegerilor, A. Mocioni se retrage 
din comitetul de direcţie. Situaţia financiară se agra- 


41 . Loc. cit., doc. 55491 (Scrisoarea lui E. Brote către I. Bianu 
din 16 mai 1889). 

42 . Loc. cit., (Scrisoarea lui E. Brote către I. Slavici din 

13 mai 1889). 

43 . Loc. cit., doc. 60129 (Scrisoarea lui I. Slavici către I. Bianu 
din 16/28 octombrie 1889). 

vează, punînd sub semnul întrebării şi coeziunea gru¬ 
pării tribuniste. „Am rămas — scria I. Slavici — aproape 
numai patru inşi, cu E. Brote, Cristea şi Comşa : ceilalţi 
mai bucuroşi ar fi, dacă am face aşa, cum zice dl. A. 
Moc ioni" 4 ' 1 . 

„Tribuna" este „în agonia morţii", îi comunica la 
2 decembrie 1889 I. Slavici lui I. Bianu. Pentru a se 
menţine, ar fi fost necesară suma de 4.000 florini. A- 
ceastă sumă „am împărţit-o în 80 sorţi egale de cîte 
50 fl. Fiecare amic al cauzei, care stăruie pentru apa¬ 
riţia „Tribunei" în formă neschimbată, n-are decît să 
dovedească stăruinţa prin plătirea în bani gata a unui 
sau mai multor sorţi". Fondul trebuia să ia fiinţă înainte 
de 18 decembrie 1889, ziua cînd se hotărîse adunarea 
generală a Institutului Tipografic, care avea să hotă¬ 
rască apariţia în. continuare sau sistarea ziarului. îi co¬ 
munică lui I. Bianu că va pleca la Braşov pentru a 
strînge bani, iar de va fi nevoie este gata să vină şi la 
Bucureşti 45 . 

La Braşov a mers însă E. Brote, care a găsit spri¬ 
jin material şi moral, mai ales în G. Popp şi D. Manole ; 
aceştia au stăruit „pentru continuarea luptei cu forţe 
îndoite" 413 . Apoi, E. Brote a mers la Arad şi Caransebeş. 
Drumul i-a adus ajutor bănesc, dar şi multe încurajări, 
dovedind poziţia specială ocupată de „Tribuna" în po¬ 
litica transilvăneană : «Nimeni nu voieşte să ştie de 
căderea „Tribunei"», îi comunica lui I. Bianu 47 . La rîndul 
său, I. Slavici scria la 4/16 decembrie : «„Tribuna", dacă 
toate reuşesc, e asigurată. Aici, la Braşov, la Cluj, la 
Arad şi la Caransebeş, s-au adunat aproape 2 000 fl. 
Brote, care e dus, ne-a anunţat ieri 1850» 48 . Se primiseră 

44 . Ibidem. . 

45 . Loc. cit., doc. 60093 (Scrisoarea lui I. Slavici către I. Bianu din 
2 decembrie 1889). Dintr-o însemnare pe marginea scrisorii 
rezultă, că I. Bianu a plătit 100 florini. 

4iS . Loc. cit., S XXXII (Scrisoare nedatată a lui E. Brote către 
I. Slavici. 

47 . Loc. cit., doc. 55496 (Scrisoarea lui E. Brote către I. Bianu 
din 26 decembrie 1889). 

43 . Loc. cit., doc. 60137 (Scrisoarea lui I. Slavici către I. Bianu 
c.n 4/16 decembrie 1889). 

bani şi de la Bucureşti. „Succesul călătoriei — conti¬ 
nua I. Slavici — e peste aşteptare bun şi după scrisoa¬ 
rea, pe care am primit-o azi, oamenii pretutindeni sînt 
calzi şi au trecut aici peste 3.000 fi.". Iar, la 4 ianuarie 
1890 putea să-i scrie lui I. Bianu : «Chestia „Tribunei" 
e rezolvată în cele mai bune condiţiuni... Mergem deci 
sigur înainte» 49 . 

Dar, „Tribuna" avea să meargă înainte fără I. Sla¬ 
vici. Şi aşa, acesta îşi prelungise peste limitele hotă- 
rîte iniţial şederea în Transilvania. Avea nostalgia vie¬ 
ţii de peste munţi. In repetate rînduri, de-a lungul celor 
şase ani de lucru la Sibiu, se arătase gata de a renunţa. 
De fiecare dată, se resemnase totuşi să mai rămînă : era 
mare nevoie de el. La începutul anului 1890 hotărîrea 
de a pleca, şi cît mai repede, devine însă irevocabilă. 
Nu mai avea îndoieli în legătură cu soarta ziarului după 
plecarea sa, fiind conştient că îl lansase pe un drum 
bun, şi avînd toată încrederea în valoarea prietenilor 
săi. 


In momentul cînd I. Slavici se pregătea să plece, 
la Cluj era convocat comitetul central al Partidului Na¬ 
ţional Român (6/18 februarie 1890), pentru a hotărî în 
problema Memorandumului. Tribuniştii sînt reprezen¬ 
taţi prin E. Brote, care rămîne acum, în locul lui I. 
Slavici, conducătorul necontestat al mişcării. Discuţiile 
purtate la Cluj au însemnat un succes pentru „Tribu¬ 
na". V. Babeş lipsind, în numele său C. Brediceanu a 
stăruit pentru amînarea prezentării Memorandumului, 
în timp ce A. Mureşianu, „s-a încercat în tot chipul a 
ne ţine în loc cu discuţiunea". E. Brote a combătut ideile 
lui V. Babeş, fiind sprijinit hotărît de I. Coroianu şi V. 
Lucaciu. Fiind doar 2 voturi contra, comitetul s-a pro¬ 
nunţat pentru înaintarea fără întîrziere a Memorandu¬ 
mului. Textul (cel al lui I. Coroianu) era stabilit, urmînd 
doar să se finiseze şi să fie tradus pînă la sfîrşitul lunii 

49 . Loc. cit., doc. 60138 (Scrisoarea lui I. Slavici către I. Bianu 
din 4 ianuarie 1890). 

martie în limba germană. In locul lui I. Slavici, a fost 
ales în comitet tribunistul D. Manole 50 . 

La 19 februarie/3 martie, I. Slavici pleacă la Bucu¬ 
reşti. Tribuniştii l-au regretat: „Hotărîrea d-lui Slavici 
— scria E. Brote — a se muta la Bucureşti ne-a venit 
fără veste şi noi o socotim de nefavorabilă pentru cau¬ 
za noastră... Nu mai încape nici o îndoială că ple¬ 
carea d-lui Slavici va deprima toate cercurile noas¬ 
tre" 51 . Amărăciunea a pierit însă repede ; sub condu¬ 
cerea lui E. Brote, „Tribuna" continua să-şi menţină 
şi chiar să-şi îmbunătăţească poziţia politică, dovadă 
şi succesul obţinut la Cluj. „Cît de grea ni se părea 
nouă situaţiunea înainte de plecarea d-lui Slavici, scria 
E. Brote la 11 martie — atît de splendidă o privim a- 
cuma. Vom fi, nu-i vorbă, încă în beţia evenimentelor 
îmbucurătoare ale săptămînii trecute, dar situaţiunea 
deşi nu va rămînea splendidă după ce ne vom trezi, ea 
va rămînea bună, în tot cazul mai bună ca oricînd. A- 
micii noştri sînt toţi veseli şi încep a-şi bate joc de 
mine, zicînd că dl. Slavici a lucrat 6 ani şi n-a avut 
ce-i face lui Tisza, iar eu în trei zile am isprăvit toată 
treaba aceasta" 52 . 

In scurtă vreme însă, euforia a trebuit să lase lo¬ 
cul unei înţelegeri mai lucide a situaţiei. O nouă reu¬ 
niune a comitetului, la Budapesta, a marcat ruptura de¬ 
plină a tribuniştilor de grupul Babeş-Mocioni. E. Brote 
îşi dădea seama că, în această situaţie, „Tribuna" ar pu¬ 
tea deveni „centrul mişcărilor noastre politice". Ştia 
însă, de asemenea, că trebuia o luptă îndelungată şi 
mult curaj pentru a lua iniţiativa unei acţiuni hotărî- 
toare. Se gîndea şi la o eventuală retragere. 

în realitate, E. Brote ştia că nu retragerea se apro¬ 
pie, ci, după cum îi comunica şi lui I. Bianu, „lupta de¬ 
cisivă". I. Coroianu şi V. Lucaciu, cîştigaţi pe deplin 


50 . Loc. cit., doc. 55502 (Scrisoarea lui E. Brote către I. Bianu din 
20 februarie 1890). 

51 . Loc. cit., doc. 55500 (Scrisoarea lui E. Brote către I. Bianu 
din 9 februarie 1890). 

52 . Loc. cit., doc. 55503 (Scrisoarea lui E. Brote către I. Bianu 
din 11 martie 1890). 


75 



de gruparea tribunistă, pleacă la Bucureşti pentru a se 
consulta în problema Memorandumului. Primul declara 
că are acolo buni prieteni politici (printre care M. Ko- 
gălniceanu, I.C. Brătianu) ; E. Brote îl îndruma şi spre 
I. Bianu şi I. Slavici. In locul lui A. Mocioni şi V. Ba- 
beş, în direcţiunea Institutului Tipografic sînt aleşi I.. 
Coroianu, V. Lucaciu şi jsT. Oncu. 

Dar situaţia financiară a „Tribunei" devine din nou 
îngrijorătoare. Datoriile se urcau în iunie 1890 la 8.276 
florini 53 . E. Brote este iar pesimist: „îmi pare foarte rău 
că şi eu am trebuit să vin în urmă la convingerea că n-o- 
mai putem duce... Nu putem suporta loviturile grele ce 
ni le aplică guvernul, sîntem prea slabi... Eu mai fac 
ultima încercare a aduna pe toţi ai noştri din toate păr¬ 
ţile în jurul cauzei şi dacă ne succede să întinerim In¬ 
stitutul Tipografic merg şi eu voinicos înainte ; dacă nu 
ne succede, eu mă retrag cu desăvîrşire de la toate a- 
facerile politice" 54 . 

Deprimarea conducătorului „Tribunei" se explică 
şi prin noul proces de presă ce avusese loc, la 11 sep¬ 
tembrie 1890, la Cluj. Ioan Macavei şi Septimiu Albini' 
fuseseră condamnaţi la un an şi jumătate, respectiv 6 
luni închisoare 55 . Peste două luni va fi condamnat şi 
V. Lucaciu la un an şi jumătate. Autorităţile îşi dădeau; 
bine seama în cine trebuie să lovească pentru a opri 
declanşarea acţiunii memorandiste. Din România, prin 
I. Bianu, tribuniştii sînt ajutaţi cu 1.500 lei. „Primiţi,, 
dar — o picătură în mare!" îi răspunde E. Brote 56 . 

în aceste condiţii are loc la Sibiu conferinţa Par¬ 
tidului Naţional Român (15/27 şi 16/28 octombrie 1890). 
Era un prilej fie pentru o ruptură definitivă, fie pentru 
o încercare de a aplana contradicţiile. S-a ales ultima 
cale ; în condiţiile înăspririi atitudinii guvernului faţă 


53 . Loc. cit., doc. 55509 (Scrisoarea lui E. Brote către I. Bianu 
din 29 iunie 1890). 

54 . Loc. cit., doc. 55510 (Scrisoarea lui E. Brote către I. Bianut 
din 26 septembrie 1890). 

55 . E. Brote, op. cit., p. 415—444. (Anexa 67). 

5|S . Biblioteca Academiei R.S.R., mss, Coresp., doc. 55511 (Scri¬ 
soarea lui E. Brote către I. Bianu din 10 octombrie 1890). 

de naţionalităţi, era bine ca partidul să apară unit. S-a 
izbutit un compromis şi în problema cea mai spinoasă : 
alcătuirea şi înaintarea Memorandumului. Conferinţa 
a hotărît publicarea unui asemenea document — apro- 
bîndu-1 deci în principiu —, prezentarea sa în faţa tro¬ 
nului fiind însă amînată, urmînd să se facă atunci „cind 
va fi de lipsă". Dat fiind că ambele proiecte erau de 
fapt redactate, soluţia convenea pînă la urmă partiza¬ 
nilor lui A. Mocioni şi V. Babeş, care reuşeau încă o 
dată să obţină o amînare. 

Tot pentru a. se împăca grupările divergente, s-a 
ales un comitet central mai numeros ca oricînd, format 
din 25 membri (cel din 1887 avea 11 membri) : V. Babeş, 
G. Pop de Băseşti, I. Conoianu, V. Luiciaiciiiu, N. Cristea, 

D. P. Barcianu, C. Diaconovici, C. Brediceanu, I. Mihu, 
P. Rotariu, N. Oncu, T. Mihali, G. Popa, Fr. Hossu— 
Longin, M. Popovici, I.G. Pop, V. Ignat, Al. Filip, A. 
Mureşianu, L. Ciato, P. Barbu, A. Cosma, E. Brote, I. 
Raţiu, B. Ra[iu. Cei trei clin Sibiu — E. Brote, D.P. Bar¬ 
cianu şi N. Cristea — erau toţi tribunişti. Mai mult, 

E. Brote este ales vicepreşedinte al partidului, alături 
de I. Raţiu, preşedinte fiind V. Babeş. 

In ultimă instanţă, compromisul stabilit în octom¬ 
brie 1890 nu însemna prea mult. Mai devreme sau mai 
tîrziu, problema înaintării Memorandumului trebuia să 
fie reluată, şi atunci divergenţele aveau să apară din 
nou, căci poziţiile rămăseseră cele vechi. Singurul cîş- 
tig, clar şi acesta efemer, era proclamarea solidarităţii. 

E. Brote s-a arătat totuşi foarte mulţumit de re¬ 
zultatul conferinţei. „Dl. Babeş — scria el — n-a avut 
încotro, a trebuit să se pună în fruntea mişcării, deşi 
multe n-au mers după dorinţa lui" 57 . El îi explică lui 
I. Bianu de ce tribuniştii s-au mulţumit cu un com¬ 
promis : „Trebuia să căutăm deci ca să ne prezentăm 
în afară una, căci numai aşa puteam noi să ne afir¬ 
măm cu oarecare greutate... Noi puteam stărui pentru 
votul nostru şi poate şi învingeam. Dar ce victorie ar 


57 . Biblioteca Academiei R.S.R., mss, Coresp., doc. 55512 (Scrisoa¬ 
rea lui E. Brote către I. Bianu din 3 noiembrie 1890). 

fi fost aceasta ?". împotriva lor erau : „clerul înalt, Ba- 
beş, Mocioni cu garda lor, Cosma cu Telegraful şi Mu- 
reşan cu Gazeta. Nu făceam noi un fiasco dintre cele 
mai grandioase ? Nu compromiteam cauza pentru tot¬ 
deauna ?". Considera că pot fi mulţumiţi cu „susţine¬ 
rea preste tot a memorandului, căci aşternerea, ea de 
la sine se înţelege" 58 . Şi I. Slavici credea că victoria 
fusese de partea tribuniştilor („Succesul e mare şi ho- 
tărîtor, despre aceasta nu mai încape nici o îndoială" 
— scria el) 59 . 

Doar I. Bianu vedea mai nuanţat şi mai realist 
situaţia : „Mi se pare numai că exagerezi însemnăta¬ 
tea enormă a faptului că Babeş a spus ce ai vrut d-ta 
contrar cu ce vrea el ; căci Babeş mîine poate spune 
negru unde a spus azi alb. E o cucerire efemeră de 
tot. Popa Lucaci a fost aici şi i-am spus verde lucru¬ 
rile : eu credeam pe acei oameni cel puţin mai inde¬ 
pendenţi, mai emancipaţi de sub jugul mocionesc. Nu 
este destulă ruşine, destulă greşeală, să vă ducă la 

Pesta cînd cu comitetul ?" 60 . 

Intr-adevăr, după conferinţă, situaţia se compli¬ 
că din nou. Mai întîi, la „Tribuna", unde banii conti¬ 
nuă să lipsească. „Cu redacţiunea — scrie E. Brote — 
stăm acum astfel : redactor n-avem nici unul. Eu, spri¬ 
jinit după putinţă de amicul meu Bechnitz, şedem de di¬ 
mineaţa pînă seara în rcdacţiune. Cei doi băieţi care 
îi avem acolo (fără plată de la noiembrie) le dăm, mai 
eu, mai Bechnitz, cîte un floren ca să-şi cumpere ce 
le trebuie. Dar «Tribuna» tot mîndră!" 61 . La sfîrşitul 
lunii noiembrie, E. Brote ei aţâosos Bucureşti, unde dis¬ 
cută cu I. Bianu şi I. Slavici. Izbuteşte să adune ceva 
bani, rugîndu-1 şi mai tîrziu, după reîntoarcerea sa, pe 

58 Loc. cit., doc. 55513 (Scrisoarea lui E. Brote către I. Bianu 
din 4 noiembrie 1890). 

5i *. Loc. cit., doc. 52356 (Scrisoarea lui I. Slavici către E. Brote 
din 27 octombrie 1890). 

<0 . Arhiva B.C.S., S-jg- (Scrisoarea lui I. Bianu către E. Brote 
din 26 octombrie/7 noiembrie 1890). 

61 . Biblioteca Academiei R.S.R., mss, Coresp., doc. 55515 (Scri¬ 
soarea lui E. Brote către I. Bianu din 14 decembrie 1890). 

I. Bianu să continue să bată „din uşă în uşă". De la T. 
Maiorescu, şi de data aceasta, nu primise decît promi¬ 
siuni. 

După întoarcerea din Bucureşti, stăruie mereu pen¬ 
tru convocarea comitetului central, în vederea rezolvă¬ 
rii problemei Memorandumului. In sfîrşit, V. Babeş ac¬ 
ceptă, întrunirea stabilindu-se pentru 9 ianuarie st. n. 
1891, Ia Sibiu 62 . 

De data aceasta însă, V. Babeş se opune catego¬ 
ric înaintării Memorandumului, izbutind să-i atragă şi 
pe unii dintre partizanii acestuia. Cu tristeţe, E. Brote 
este nevoit să dea înapoi, supunîndu-se noii majorităţi, 
de data aceasta favorabilă şefului partidului : „Chiar 
unii din oamenii noştri au fost de credinţă să nu 
ne grăbim. Parcă ne-am fi grăbit dacă l-am fi aşternut 
acum I Insă chiar majoritate să-mi fi avut (numai un 
singur vot ne-a lipsit) cestiunea era tot aşa ca şi la 
conferenţă. învingerea noastră însemna sciziune în 
partid". Compromisurile pe care le accepta reprezen¬ 
tau însă numai o tactică ; deşi drumul era plin de mean¬ 
dre, mergea fără şovăială spre ţintă. „Eu, cu toate a- 
ceste, n-am pierdut speranţa a învinge" 63 , îi scria lui 
I. Bianu. Prietenul său din Bucureşti privea cu mai pu¬ 
ţin calm situaţia : nu înţelegea de ce tribuniştii îl me¬ 
najează pe V. Babeş 64 . 

între timp, se întemeiase la Bucureşti Liga pentru 
unitatea culturală a tuturor românilor (Liga Culturală), 
în decembrie 1890 — ianuarie 1891. Sub învelişul său 
cultural, noua organizaţie ascundea un puternic carac¬ 
ter politic, tinzînd spre desăvîrşirea unităţii statului 
naţional român. Pentru „Tribuna", care pînă atunci se 
bucurase, în vechea Românie, aproape exclusiv de spri¬ 
jinul material al liberalilor, înfiinţarea Ligii deschidea 


62 . Loc. cit., doc. 55518 (Scrisoarea lui E. Brote către I. Bianu 

din 28 decembrie 1890). 

63 . Loc. cit., doc. 55519 (Scrisoarea lui E. Brote către I. Bianu 

din 1/13 ianuarie 1891). 

12 

64 . Arhiva B.C.S., S -j|j- (Scrisoarea lui I. Bianu către E. Brote 

din 29 ianuarie/10 februarie 1891). 

noi posibilităţi. „E vorba să facem un apel la Ligă", 
scria E. Brotc în martie 1891 ; se referea fie la plata 
unor subsidii, fie la abonamente sau la cumpărarea 
unor cărţi editate de „Tribuna" 65 . Situaţia ziarului se 
menţinea grea. Aurel Brotc stăruia pentru lichidare; 
chiar E. Brote, din no^ descurajat, îi comunica lui I. 
Bianu, la 22 martie 1891, că tribuniştii se pregătesc să 
se retragă; în locul „Tribunei" s-ar edita o revistă săp- 
tămînală 65 . Şi această criză a fost însă depăşită. 

In vara anului 1891, conflictul Brote — Babe? se 
redeschide, intrînd acum în faza decisivă. Polemica s-a 
reflectat şi în presa bucureşteană, ambele grupări tran¬ 
silvănene acuzîndu-sc de a fi făcut apel la partidele 
politice din România (tribuniştii au fost susţinuţi de li¬ 
berali, iar V. Babeş de conservatori). 

Preşedintele partidului convoacă comitetul central, 
pentru zilele de 18/30 şi 19/31 august 1891 67 . Comitetul 
stabileşte că insinuările ziarelor bucureştene sînt ne¬ 
întemeiate, şi dă un vot de încredere preşedintelui 
P.N.R. E. Brote, împreună cu patru partizani ai săi, vo¬ 
tează însă contra, motivîndu-şi atitudinea printr-o scri¬ 
soare publicată în „Tribuna". Prin urmare, criza nu era 
aplanată. De fapt, şi dintre cei care votaseră în favoa¬ 
rea lui V. Babeş, mulţi procedaseră astfel numai pentru 
menţinerea solidarităţii. 

Situaţia rămînînd confuză, V. Babeş convoacă la 
Sibiu, la data de 11/23 octombrie, o conferinţă, iar pen¬ 
tru ziua următoare stabileşte şedinţa comitetului na¬ 
ţional 68 . Tribuniştii nu au fost invitaţi. La conferinţă — 
unde participau, în afara membrilor comitetului, unii 
membri ai congresului bisericesc, precum şi A. Mo- 
cioni — s-a discutat despre neînţelegerile dintre „Tri- 


65 . Biblioteca Academiei R.S.R., mss, Coresp., doc. 55521 (Scri¬ 
soarea lui E. Brote către I. Bianu diu 9 martie 1891). 

66 . Loc. cit., doc. 55522 (Scrisoarea lui E. Brote către I. Bianu 
din 22 martie 1891). 

67 . „Tribuna", VIII (1891), nr. 187 (23 august/4 septembrie), nr. 
183 (24 august/5 septembrie) şi nr. 189 (6 septembrie). 

68 . Biblioteca Academiei R.S.R., mss, Coresp., doc. 55529 (Scrisoa¬ 
rea lui E. Brote către I. Bianu din 26 octombrie 1891). 

buna" şi conducerea partidului ; dar, în loc de a fi con¬ 
damnaţi, tribuniştii au fost chemaţi să participe la şe¬ 
dinţa comitetului de a doua zi. 

Prima problemă luată în discuţie de comitet a fost 
cea a Memoradumului. A. Mocioni trimisese o scri¬ 
soare, desigur tot cu argumente împotriva acţiunii plă¬ 
nuite. „Dl. Babeş — îi comunică E. Brote lui G. Pop de 
Băseşti, care nu fusese de faţă — stăruie ca înainte de 
toate să citească această scrisoare. De astădată comite¬ 
tul refuză într-o formă puţin măgulitoare pentru dl. Mo¬ 
cioni... Remarcabil .şi caracteristic pentru situaţiune e 
că aderenţii pentru aşternerea memoriului la monarh 
au mai sporit prin d-nii dr. Raţiu şi dr. Popa de la A- 
rad. Afară de aceia s-a mai format o nouă fracţiune în 
sînul comitetului, care s-a desfăcut de dl. Babeş, însă 
nu s-a alăturat nouă. Această fracţiune e compusă din 
Ciato, Oncu, Filip şi Barbu. Ei ar vrea şi n-ar vrea" 69 . 
Hotărîrea adoptată a fost ca, pînă în ianuarie, proiec¬ 
tul lui I. Coroianu să se multiplice şi să se împartă 
membrilor comitetului ; pînă atunci să prezinte şi A. 
Mureşianu proiectul său. Se părea deci că acţiunea me- 
morandistă se pune din nou în mişcare, fapt ce consti¬ 
tuia, desigur, o înfrîngere pentru V. Babeş. In şedinţa 
următoare, el e din nou atacat „pentru dualismul ma- 
ghiaro-român, pentru faimele de pactări şi pentru a- 
propierea lui de Miron", fiind nevoit să declare că „se 
supune necondiţionat hotărîrilor comitetului". In sfîr- 
şit, se discută şi situaţia „Tribunei" care, cu o mică 
majoritate, este mustrată pentru faptul că „a păcătuit 
contra solidarităţii şi disciplinei partidului". 

Chiar cu această ultimă hotărîre şi în ciuda at¬ 
mosferei încă neclare, victoria tribuniştilor începuse 
să se contureze. I. Raţiu trecuse de partea lor, ambii 
vicepreşedinţi împotrivindu-se deci lui V. Babeş. G. 
Pop de Băseşti, care în august votase încă în favoarea 
preşedintelui, merge acum mînă în mînă cu E. Brote. 


(9 . Biblioteca Centrală Universitară Cluj, mss, Pop de Băseşti, 
voi. I. f. 72—73 (Scrisoarea lui E. Brote către G. Pop de Bă¬ 
seşti d'n 28 octombrie 1891). 

Dată fiind marea sa autoritate morală, schimbarea ati¬ 
tudinii sale a cîntărit greu. într-o scrisoare, din 10 no¬ 
iembrie 1891 — un adevărat rechizitoriu de 9 pagini 
mari — îi aducea grave acuzaţii lui V. Babeş, amintin- 
du-i că în 1890 a fost ales preşedinte, pentru a fi „pu- 
rure expresiune vie şi fidelă a comitetului" ; „sînt silit 
— continua G. Pop d^ Băseşti — a constata din fapte 
că chiar contrariul s-a întîmplat... De 10 ani de zile are 
comitetul partidului naţional mandatul a aduce la cu¬ 
noştinţă tronului şi lumii întregi situaţiunea penibilă şi 
aproape nesuferibilă în care ne aflăm, şi tu în curs 
de ani îndelungaţi ţi-ai pus toată silinţa ca să zădărni¬ 
ceşti împlinirea acestui mandat". în concluzie, îi arată 
că este cazul să se retragă : „Ţi-am făcut o punte cin¬ 
stită de retragere. Tu însă pînă acum nu te-ai folosit 
de ea" ; va trebui să cedeze locul altuia, mai conciliant, 
mai calm, mai independent 70 . Se contura de pe acum 
viitoarea conducere a partidului, în urma înţelegerii din¬ 
tre E. Brote, G. Pop de Băseşti şi I. Raţiu. 

V. Babeş, retrăgîndu-se, din motive de „boală", 
spre sfîrşitul anului 1891, vicepreşedinţii I. Raţiu şi E. 
Brote au semnat textul convocării conferinţei naţiona¬ 
le, pentru data de 8/20 ianuarie 1892. Se anunţau eve¬ 
nimente decisive. 

în acelaşi timp cu înfrîngerea grupării lui V. Ba¬ 
beş, situaţia se limpezea şi la „Tribuna". Societatea pe 
acţiuni se desfiinţează, întreprinderea fiind cumpărată 
de E. Brote, cu toată opoziţia lui A. Mocioni. Iată, în 
descrierea lui I. Slavici, modul cum a decurs această 
operaţie financiară : „Dl. Eugen Brote, care cultiva mo- 
şioara ce o are lîngă Sibiu şi avea una din cele mai 
frumoase lăptării în Ardeal, şi-a desfăcut gospodăria, 
şi-a dat moşioara în arendă şi a vîndut întreaga sa pră- 
silă de vite, ca să poată licita alăturea cu dl. dr. A. Mo¬ 
cioni. Neputîndu-şi închipui o asemenea hotărîre, dl. 
dr. A. Mocioni a taxat prea jos pe concurentul său, a 
oferit prea puţin şi astfel dl. E. Brote a devenit singur 

70 . Ibidem, voi. I, f. 23—27. 

proprietar al Institutului Tipografic" 71 (la 1 iunie 1892, 
lichidarea societăţii durînd mai multe luni). Ajungînd 
să dispună după cum credea de cuviinţă de unul dintre 
cele mai importante ziare româneşti, nu numai din 
Transilvania, ci de pe întreg teritoriul locuit de ro¬ 
mâni, E. Brote şi-a văzut simţitor sporită forţa şi influ¬ 
enţa politică. Ziarul ajunge acum să aibă 2 000 de abo¬ 
naţi, număr dublu faţă de situaţia de la sfîrşitul anu¬ 
lui 18 8 4 7 2. 

Conferinţa naţională se întrunea în condiţii favo¬ 
rabile pentru, imprimarea unui nou avînt mişcării na¬ 
ţionale. Nu numai românii, dar şi alte popoare din mo¬ 
narhia habsburgică erau gata să intre în luptă. O de¬ 
legaţie de 30 de persoane, condusă de A. Mureşianu, 
vizitase la începutul lunii octombrie 1891 Praga, unde 
cehii organizaseră o mare expoziţie industrială. Au avut 
loc discuţii- cu caracter politic, făcîndu-se astfel înce¬ 
putul pentru stabilirea unei colaborări româno-cehe. In 
„Tribuna", Aurel C. Popovici, reprezentantul studenţi- 
mii transilvănene, semna călduroase apeluri, chemînd 
la înfrăţirea tuturor popoarelor din Austro-Ungaria. 

Conferinţa naţională s-a deschis la Sibiu, la 8/20 
ianuarie 1892, în prezenţa a peste 200 de delegaţi 73 . Lu¬ 
crările ei au fost prezidate de I. Raţiu. După citirea 
dării de seamă a vechiului comitet — raportor fiind V. 
Lucaciu — s-a ales o comisie formată din 40 de persoa¬ 
ne, pentru a face propuneri în vederea stabilirii liniei 
partidului în următorii ani. Din comisie face parte şi E. 
Brote. Şedinţele ei au loc în după-amiaza zilei de 8/20 
ianuarie şi în dimineaţa zilei următoare. Principala pro¬ 
blemă discutată — şi singura de fapt unde părerile di¬ 
fereau — a fost cea a Memorandumului. 

în legătură cu Memorandumul s-a produs o în¬ 
fruntare semnificativă între A. Mocioni şi E. Brote. Pri- 


7 1. I. Slavici, „ Tribuna“ dlui di. I. Raţiu. Explicări documentare, 
Orăşlie, 1896, p. 6. 

72 . Ibidem, p. 7. 

73 . Pentru lucrările conferinţei, vezi T.V. Păcăţian, op. cit., voi. 
VII, p. 489—513; .Tribuna", IX (1892), nr. 6 (9/21 ianuarie), 

nr. 7 (16/22 ianuarie), nr. 8 (11/23 ianuarie) şi nr. 9 (12/24 
ianuarie). 

mul, aristocrat strălucitor prin inteligenţă şi cultură, 
al doilea rcmarcîndu-se prin claritatea şi logica argu¬ 
mentărilor. Pentru E. Brote este, poate, momentul cul¬ 
minant al carierei sale politice acum, cînd demonstrea¬ 
ză, într-un discurs care i-a impresionat pe cei de faţă, 
că Memorandumul trebuie „să se aştearnă fără amîna- 
re". Cu toate acestea, 'a. Mocioni reuşeşte, la limită, să 
obţină majoritatea în comisia celor 40 : 18 voturi sînt 
în favoarea propunerii lui E. Brote, dar 19 împotrivă. 
In şedinţa întregului comitet situaţia se schimbă însă; 
cu 78 de voturi contra 56, E. Brote are cîştig de cauză 74 . 
Campania memorandistă se decisese. Tribuniştii îşi im¬ 
puseseră punctul de vedere. 

în comitetul central sînt aleşi exclusiv partizani 
ai Memorandumului, A. Mocioni şi A. Mureşianu refu- 
zînd să-şi ia răspunderea celor ce aveau să urmeze, îm¬ 
potriva părerii şi sfatului lor. Cei 25 de membri ai co¬ 
mitetului sînt : I. Raţiu, S. Albini, I. Coroianu, G. Pop 
de Băseşti, V. Lucaciu, E. Brote, D.P. Barcianu, G. Tri- 
pon, T. Mihali, V. Ignat, A. Filip, B. Raţiu, L. Ciato, P. 
Barbu, N. Cristea, G. Mânu, D. Comşa, A. Suciu, I. Ni- 
chita, M. Veliciu, G. Lazăr, I.T. Mera, G. Domide, A.C. 
Popovici, R. Patiţia. Evenimentele aveau să facă din ei 
cea mai reprezentativă şi mai cunoscută formaţie care 
s-a aflat la cîrma Partidului Naţional. Preşedinte este 
I. Raţiu, primul vicepreşedinte G. Pop de Băseşti, al 
doilea vicepreşedinte E. Brote, secretar general V. 
Lucaciu, prim secretar D. Comşa, al doilea secretar S. 
Albini, casier D.P. Barcianu 75 . 

Conferinţa din ianuarie 1892 a avut o importanţă 
deosebită în istoria mişcării naţionale a românilor tran¬ 
silvăneni ; ea punea capăt mai multor ani de şovăieli 
şi inaugura o etapă de luptă dîrză pentru victoria re¬ 
vendicărilor româneşti. Această semnificaţie nu a scă- 


74 . „Tribuna", IX (1892), nr. 9 (12/24 ianuarie). 

75 . „Toată încrederea — notează V. Branişte — se concentra în 
recele Brote, care stăpînea situaţia ca un sfinx, ieşind rar în 
lume şi slînd «încheiat» de sus pînâ jos faţă de toţi" (Vale- 
riu Branişte, Amintiri din închisoare. Editura Minerva, Bucu¬ 
reşti, 1972, p. 181). 


84 



pat contemporanilor. Celelalte popoare asuprite din mo¬ 
narhia habsburgică au urmărit cu interes lucrările con¬ 
ferinţei, apreciind favorabil rezultatele sale. Afirmarea 
politică a românilor crea astfel condiţii noi pentru re¬ 
luarea planurilor privind o alianţă a popoarelor asu¬ 
prite din monarhie. 

înainte de a fi prezentat la tron, textul Memoran¬ 
dumului trebuia stabilit definitiv. în vederea acestui 
scop s-a hotărît convocarea comitetului la Sibiu, în zi¬ 
lele de 25—26 martie st. n. Şedinţa, care a adus ulti¬ 
mele modificări textului alcătuit de I. Coroianu, a fost 
prezidată de G. Pop de Băseşti, în lipsa lui I. Raţiu, 
bolnav. 

Nici E. Brote nu a participat la această întrunire. 
Chiar în ziua cînd membrii conducerii P.N.R. se adunau 
ia Sibiu, la 13/25 martie 1892, îi moare soţia — de mai 
multă vreme bolnavă — în vîrstă de numai 38 de ani. 
Inmormîntarea, la care participă întreaga comună şi nu¬ 
meroşi prieteni din Sibiu ai familiei, are loc la 15/27 
martie, în cimitirul din Răşinari, acolo unde peste două 
decenii avea să odihnească şi E. Brotc. 

Lovitura trebuie să fi fost dureroasă pentru E. 
Brote, dar evenimentele care se pregăteau nu aveau să 
îi dea prea mult răgaz. încă la 7/19 aprilie îl vedem 
prczidînd a patra adunare generală a reuniunii române 
de agricultură din comitatul Sibiului, care are loc în 
comuna Boiţa 76 . 

Se apropia punerea în practică a ideilor memoran- 
diste, a hotărîrilor conferinţei din ianuarie. E. Brote, ca 
vicepreşedinte al partidului şi ca şef al „Tribunei" tre¬ 
buia să fie în primele rînduri. Lui i s-a încredinţat tra¬ 
ducerea în limba maghiară şi germană a Memorandu¬ 
mului, supravegherea caligrafierii exemplarului ce ur¬ 
ma să fie înmînat lui Francisc Iosif, precum şi tipărirea 
sa 77 . De asemenea, în cadrul unei consfătuiri care are 
loc în casa lui I. Raţiu, în aprilie 1892. se hotărăşte ca 
tot el să răspundă de organizarea acţiunii din Viena, 


76 . „Tribuna", IX (1892), nr. 86 (15/27 aprilie). 

77 . Yasile Netea, Isloria memorandului românilor din Transil¬ 
vania ?i Banat, Bucureşti, 1947, p. 77. 

în timp ce alcătuirea deputaţiunii cădea în sarcina lui 
V. Lucaciu 78 . După cum se vede, dacă E. Brote nu a 
participat la redactarea Memorandumului şi nici la sta¬ 
bilirea textului definitiv, în schimb, în mare parte, re¬ 
alizarea practică a acţiunii memorandiste a fost o- 
pera sa. 

Ne aflăm în faţa Unei probleme carp nu este încă 
lămurită, deşi prezintă o importanţă certă, stînd la o- 
riginea procesului care va avea loc : Memorandumul a 
fost tipărit de E. Brote la Institutul Tipografic, cu sau 
fără aprobarea comitetului executiv ? Căci tocmai ti¬ 
părirea şi răspîndirea Memorandumului au constituit 
pretextul procesului. Interogat, în mai multe rînduri, 
E. Brote avea să declare că textul a început să se pu¬ 
blice înainte de 1 iunie 1892 (cînd a devenit proprie¬ 
tarul Institutului Tipografic), menţionînd, de asemenea, 
că soţia sa a decedat la 25 martie, el lipsind după aceea 
mai multe săptămîni din Sibiu, în perioada respectivă 
luîndu-se probabil măsurile pentru imprimare 79 . în spri¬ 
jinul său vine şi o declaraţie, din 18 februarie st. n. 
1893, semnată în numele comitetului de I. Raţiu, D. 
Comşa, D.P. Barcianu şi S. Albini, prin care se declară 
că la 26 martie 1892, comitetul a hotărît tipărirea şi 
răspîndirea Memorandumului 80 . Este drept că, în ace¬ 
eaşi vreme, Nicolae Roman, contabilul Institutului Ti¬ 
pografic, declară că el a primit ordin de la E. Brote 
pentru imprimarea şi expedierea Memorandumului 81 ; 
la rîndul său a transmis aceste dispoziţii tipografului 
Ioan Popa Necşa. D. Comşa şi D.P. Barcianu susţin însă, 
cînd li se ia interogatoriul, că după moartea soţiei, E. 
Brote a rămas cîteva săptămîni la Răşinari. în sfîrşit, 
din registrele Institutului Tipografic rezultă că aface¬ 
rea pentru imprimarea Memorandumului în 5.000 de 
exemplare (în limba română) s-a încheiat la 13 mai 
1892 st. n. în contul comitetului Partidului Naţional 

78 Ibidem, p. 147. 

79 . Procesul Memorandumului românilor din Transilvania. Acte 
şl date, Cluj, 1932, voi. I, p. 73. 
s0 . Ibidem, p. 75—76. 

81 . Ibidem, p. 98—102. 

Român 82 . (Ulterior s-au tipărit şi alte exemplare, în to¬ 
tal fiind 7.500 în limba română, 500 în germană, 700 în 
franceză, 700 în italiană). Ancheta a ajuns la conclu¬ 
zia că cele mai multe exemplare s-au tipărit, într-ade- 
văr, înainte de' 1 iunie 1892. 

Cei mai mulţi membri ai comitetului au declarat 
la interogatoriu că la 25 martie 1892 s-a hotărît impri¬ 
marea Memorandumului, fiecare negînd însă că ar fi 
avut vreo legătură cu Institutul Tipografic în acest 
scop. Doar S. Albini a făcut unele precizări, arătînd că 
atunci cînd E. Brote s-a întors la Sibiu, el i-a comunicat 
(ca şi alţi membri ai comitetului) cele hotărîte : tradu¬ 
cerea şi tipărirea textului, prezentarea sa la Viena la 
sfîrşitul lunii mai 189 2 83 . 

Dacă totul s-ar fi oprit aici, lucrurile ar fi fost des¬ 
tul de clare. Mai tîrziu însă, după plecarea lui E. Brote 
în România, unii memorandişti au început să îl acuze 
că a publicat şi răspîndit Memorandumul fără ştirea co¬ 
mitetului (care nu ar fi intenţionat aceasta, decît în ca¬ 
zul unei primiri favorabile la Viena) 84 . 

Credem că adevărul, aşa cum reiese din documen¬ 
te, este totuşi destul de simplu. Probabil că, la 25—26 
martie sau mai tîrziu, comitetul (sau măcar un număr 
din membrii săi) a decis, aşa cum se arăta şi în decla¬ 
raţia semnată de I. Raţiu, publicarea. Fără îndoială că 
E. Brote, contrar declaraţiei sale, a avut cunoştinţă de 
decizia comitetului, dînd mai departe dispoziţii în ve¬ 
derea imprimării. Ar fi absurd să considerăm că mem¬ 
brii comitetului ar fi riscat, numai pentru a-1 salva pe 
E. Brote, să dea o declaraţie, care îi acuza pe toţi. De 
asemenea, este greu de crezut că şefii partidului, aflaţi 
la Sibiu, nu cunoşteau ce se petrece la Institutul Tipo- 


82 . Ibidem, p. 112. 
o 3 . Ibidem, p. 331—334. 

B4 . Rubin Patiţia, Amintiri din timpul memorandumului, în .Tran¬ 
silvania", LXXV (1944), nr. 4—5 (aprilie—mai), p. 285. Păreri 
asemănătoare exprimă şi V. Branişte. După opinia sa, tipă¬ 
rirea şi răspîndirea Memorandumului .era exclusiv opera lui 
Brote. Fără hotărîre ori autorizaţie de la comitet, a făcut 
el toate de capul său, fără să informeze pe cineva din co¬ 
mitet" (în op. cit., p. 231—232). 

grafic. După plecarea lui E. Brote situaţia s-a schim¬ 
bat ; în primejdie de a fi condamnaţi, memorandiştii au 
aruncat totul asupra celui plecat, aflat acum în sigu¬ 
ranţă. Unii întemniţaţi au ajuns poate chiar să creadă 
că E. Brote este singurul „vinovat". De fapt, publica¬ 
rea era necesară şi ea a servit mult popularizării cau¬ 
zei româneşti, atît în imperiu cît şi în afara hotarelor 
lui. Chiar dacă unii au avut un rol mai mare şi alţii 
unul mai mic, rămîne totuşi cît se poate de justă afir¬ 
maţia lui E. Brote : „Era un interes capital al politicii 
române ca Memorandul să fie prezentat, aşa precum 
şi era în realitate, ca un act nu al unuia, ci al tuturor" 85 . 

La 10/22 mai 1892 E. Brote şi secretarul comitetu¬ 
lui, S. Albini, sosesc la Viena pentru a pregăti primirea 
delegaţiei şi a lua contact cu cercurile politice şi cu 
presa din capitala Austriei 86 . în curînd va sosi şi A.C. 
Popovici, iar la 14/26 mai I. Raţiu, V. Lucaciu şi G. Pop 
de Băseşti. în cele cîteva zile pe care le avea la dis¬ 
poziţie, E. Brote a pregătit cazarea delegaţiei, a dat 
spre a fi caligrafiat Memorandumul, a răspîndit mai 
multe zeci de exemplare ale acestuia. Succesul a fost 
mai redus în ceea ce priveşte stabilirea unor contacte 
politice ,- singurul concurs obţinut a fost al social-creş- 
tinilor, al „cehilor tineri" (aripa de stînga a mişcării 
naţionale cehe, spre deosebire de „cehii bătrîni", aripa 
conservatoare) şi al cîtorva membri ai Clubului Fede¬ 
ralist Hohenwart. E. Brote nu şi-a precupeţit eforturile 
pentru a realiza o atmosferă favorabilă şi a stabili cît 
mai multe relaţii. Alexandru Vaida Voievod, care l-a 
văzut atunci, la Viena, îi face un portret sugestiv, din 
cîteva linii : „E. Brote alerga toată ziua, nu ştiam pe 
unde, pe la cine. Era un om mic de statură, rece şi 
scump la vorbă... Am aflat apoi că E. Brote şi Aurel 
C. Popovici alergaseră zadarnic pe la redacţiile ziare¬ 
lor şi căutînd prieteni printre diferitele partide din 
Reichsrat" 87 . Cercurile guvernamentale austriece nu a- 


85 . E. Brote, op. cil., p. 143. 

86 . Vasile Netea, op. cit., p. 149. 

87 . Ibidem, p. 156—157. 

veau însă nici un interes să sprijine pe români, căci ar 
fi stirnit astfel nemulţumirea guvernului din Budapesta. 

Pînă în seara zilei de 28 mai st. n. a sosit la Viena 
întreaga delegaţie (aproximativ 300 de persoane), re¬ 
prezentând toate păturile sociale transilvănene. La 30 
mai au avut loc două întruniri publice la care, alături 
de români, au participat şi cîţiva sprijinitori ai lor (de¬ 
putaţi social-creştini, cehi tineri, studenţi cehi, sîrbi, 
slovaci, croaţi, saşi). La prima întrunire ţine un discurs 
în favoarea românilor cunoscutul om politic Carol Lue- 
ger. Din partea românilor vorbesc I. Raţiu, G. Pop de Bă- 
seşti şi E. Brote, ultimul în germană, arătînd că româ¬ 
nii nu sînt izolaţi, ci se bucură de simpatia „celor 1 1/2 
milioane germani şi a celor 7 milioane de slavi, care 
gem sub aceeaşi apăsare" 88 . 

Dacă vizita delegaţiei române la Viena a consti¬ 
tuit un prilej de manifestare a solidarităţii popoarelor 
asuprite, scopul său principal nu a putut fi totuşi atins, 
după cum era de prevăzut. I. Raţiu a făcut mai multe 
demersuri, fără succes, pentru a fi primit în audienţă 
de împărat. în cele din urmă, singura soluţie a fost 
depunerea Memorandumului, în plic sigilat, la cance¬ 
laria imperială. De aici, nedesfăcut, va fi remis guver¬ 
nului maghiar, ministrul de interne de la Budapesta îna- 
poindu-1, prin prefectul de la Turda, lui I. Raţiu. Publi¬ 
carea Memorandumului şi mai ales antrenarea maselor 
largi în jurul ideilor memorandiste au făcut însă ca lu¬ 
crurile să nu se oprească aici, refuzul monarhului con¬ 
stituind nu sfîrşitul, ci începutul unei ample mişcări. 
Creşterea spiritului revoluţionar al maselor, solidari¬ 
zarea opiniei publice din vechea Românie, atenţia spo¬ 
rită a întregii Europe pentru problema Transilvaniei, 
în sfîrşit, procesul care va avea loc, au contribuit ca 
această petiţie adresată împăratului — cum mai fuse¬ 
seră şi altele în istoria românilor transilvăneni — să 
constituie punctul de plecare al unor evenimente ce a- 
veau să zguduie edificiul dualist. 

88 . „Tribuna", X (1893), 29 mai/10 iunie. 

In urma refuzului, delegaţia părăseşte Viena, în¬ 
tre 1 şi 5 iunie. Mai rămîn V. Lucaciu pînă la 10 iunie, 
I, Raţiu pînă la 12 iunie şi S. Albini care se îngrijea aici 
de publicarea în continuare şi expedierea Memorandu¬ 
mului. 

Vara anului 1892 constituie un răgaz pentru me- 
morandişti. Guvernul nu se decide încă să înceapă ac¬ 
ţiunea împotriva lor ,• tocmai se pregătea reînnoirea a- 
lianţei României cu Austro-Ungaria (la 25 iulie 1892) şi, 
în acest context, evident că nu erau indicate măsuri 
prea severe împotriva românilor din Transilvania. De 
asemenea, în toamna anului 1892, regele Carol I îl va 
vizita pe Francisc Iosif. 

In iulie 1892, V. Lucaciu petrece trei zile la Bucu¬ 
reşti, întîmpinat cu un viu entuziasm, într-o atmosferă 
deosebit de prielnică întăririi legăturilor dintre românii 
aflaţi de o parte şi de alta a munţilor. Se intensifică ma¬ 
nifestările de solidaritate cu memorandiştii ; este orga¬ 
nizat un miting în faţa statuii lui Mihai Viteazul. Vizita 
lui V. Lucaciu a contribuit la informarea oamenilor poli¬ 
tici din România asupra scopurilor mişcării memoran- 
diste şi la stabilirea unui program de acţiune propagan¬ 
distică în străinătate. Numeroase exemplare ale Memo¬ 
randumului se răspîndiseră deja în România. Un număr 
de 500 se trimisese la 5/17 iunie. La 7 iunie, Liga Cul¬ 
turală cerea încă 1.500 exemplare, pentru a se împărţi 
la toate secţiile şi tuturor membrilor 89 . La 6 iulie 1892, 
E. Brote răspunde : „...vă aduc la cunoştinţă că ediţiunea 
întreagă a Memorandumului la împăratul s-a desfăcut 
deja. Am făcut deci dispoziţiunile necesare ca să se ti¬ 
părească o a doua ediţiune, din care la timpul său vă voi 
expedia numărul de exemplare cerut" 90 . La 18 august, 
trimitea înitr-adevăr încă 1.000 de exemplare 91 . 

89 . Biblioteca Academiei R.S.R., mss. Liga Culturală, dosar 4853, 
doc. 435. 

90 . lbidem, doc. 273. 

91 . lbidem, dosar 4854, doc. 368. 

E. Brote, care îşi petrecuse ultimele luni într-o 
continuă tensiune, atît în legătură cu mişcarea memo- 
randistă, cît şi cu boala şi moartea soţiei — şi ştia 
probabil că îl aşteaptă încercări la fel de grele, a sim¬ 
ţit în vara acelui an nevoia unei destinderi. Face o ex¬ 
cursie la munte 92 . Poate că acum începe legătura cu 
Adela de Heldenberg, prilejul întîlnirii fiind, potrivit 
amintirilor de familie „o excursie mai îndelungată în 
munţii Sibiului" 93 . Este de presupus totuşi că E. Brote 
o ştia mai dinainte, în orice caz îl cunoştea pe tatăl 
său, Victor de Heldenberg, un om interesant, viorist, 
constructor şi comerciant de piane, organizator de 

concerte. Deşi german, avea legături strînse cu româ¬ 
nii din Sibiu, apelînd pentru publicitate şi la „Telegra¬ 
ful Român". Adela nu se lăsa cu nimic mai prejos în ce 
priveşte originalitatea. Născută în 1869, apare încă de 
mică în concerte alături de tatăl său 94 ; face apoi stu¬ 
dii muzicale la Viena, devenind o bună pianistă. Merge 
şi la Paris, iar mai tîrziu, pentru doi ani, la Smirna, 
unde dă lecţii de muzică. înaltă, elegantă, inteligentă, 
dar fire idealistă şi oarecum extravagantă „rămăsese 
nemăritată, fiindcă nu găsise pînă atunci un bărbat la 
înălţimea visurilor ei" 95 . După ce cutreierase prin Eu¬ 
ropa, se simţea cam stingheră în atmosfera de pro¬ 
vincie a Sibiului. Acum îl întîlneşte pe E. Brote „şi 
se îndrăgosteşte de românul cu nimb de erou local" 96 . 
Se pare că familia Adelei nu a fost prea îneîntată de 
această legătură ; aşa s-ar putea explica amînarea că¬ 
sătoriei pînă în 1896. 


92 . Biblioteca Academiei R.S.R., mss, Coresp., doc. 27047 (Scrisoarea 
lui E. Brote către S. Albini din 21 august 1892). 

93 . L. Brote, op. cit., p. 13. 

9i . „Telegraful Român", XXXII (1884), nr. 3 (10/22 ianuarie). 

95 . L. Brote, op. cit., p. 12. 

96 . Ibidem, p. 13. 

După interludiul din vara anului 1892, în toamnă 
se reiau acţiunile politice. Mişcarea memorandistă nu 
se putea desfăşura izolat, ci în strînsă legătură cu ve¬ 
chea Românie pe de o parte, iar pe de alta cu popoa¬ 
rele asuprite din monarhie. De la începutul anului 1892 
aceste popoare urmăreau cu interes crescînd politica 
românească. 

Şi de data aceasta E. Brotc a fost cel ales pentru a 
stabili o acţiune comună. La 30 septembrie st. n. 1892 
îi scrie lui I. Bianu, comunicîndu-i că a doua zi urma 
să plece în regiunile locuite de slovaci, croaţi şi sîrbi, 
apoi avea să sosească la Bucureşti 97 . 

Prima etapă a călătoriei este capitala mişcării 
naţionale slovace, Turcansky Svaty Martin 93 . Aici, vi¬ 
cepreşedintele P.N.R. stă 36 de ore şi are o consfătuire 
cu principalii fruntaşi politici slovaci : Pavel Mudron, 
preşedintele partidului, S.H. Vajansky, Matus Dula etc. 
De aici, E. Brote merge în capitala Croaţiei, la Zagreb 
(26 septembrie/8 octombrie), apoi la Novi Sad, unde 
discută cu oamenii politici sîrbi. 

înţelegerea cea mai deplină s-a realizat între ro¬ 
mâni şi slovaci. Situaţia mişcării naţionale sîrbe era 
mai complicată, existînd două partide : liberalii şi ra¬ 
dicalii, între care E. Brote încearcă să medieze. în sfîr- 
şit, croaţii nu au putut fi atraşi în acţiunea comună. 
Prin compromisul maghiaro-croat din 1868, Croaţia de¬ 
venise o provincie autonomă, fiind condusă de un ban, 
avînd o dietă la Zagreb şi administrîndu-sc în limba pro¬ 
prie ; dispunea, de asemenea, de trei ministere proprii : 
interne, învăţămînt şi culte, justiţie, iar în parlamentul 
din Budapesta trimitea 40 de deputaţi. în aceste condiţii, 
este lesne de înţeles faptul că o unitate între mişcarea 
naţională croată şi mişcarea celorlaltor popoare asupri¬ 
te din Ungaria nu se putea realiza (ceea ce nu a ex¬ 
clus însă manifestarea, în mai multe rînduri, a sim¬ 
patiei reciproce). 


,7 . Biblioteca Academiei R.S.R., mss., Coresp., doc. 55534 (Scrisoa¬ 
rea lui E. Brote către I. Bianu din 30 septembrie 1892). 

,s . Despre călătoria lui E. Brote, vezi Ioan Georgescu, Dr. Ioan 
Raliu, Sibiu, 1928, p. 102—104. 

După terminarea vizitei în capitalele slave, E. 
Brote soseşte la Bucureşti (octombrie 1892). Aceasta do¬ 
vedeşte că politica de apropiere cu popoarele din mo¬ 
narhia habsburgică era sprijinită şi de cercurile poli¬ 
tice din România, în primul rînd de Liga Culturală. E. 
Brote discută cu preşedintele acesteia, Grigore Brătia- 
nu, atît despre consolidarea raporturilor dintre românii 
transilvăneni şi România, cit şi despre sprijinul pe care 
îl putea primi în vederea înfăptuirii unei alianţe a po¬ 
poarelor asuprite din Ungaria. La Bucureşti se afla de 
multă vreme (sosise aici în 1883) ziaristul slovac Gus- 
tav Augustini 99 . El cunoştea bine limba română, precum 
şi limba sîrbă, căci trăise cîtva timp şi la Belgrad. Din 
Bucureşti trimisese interesante corespondenţe ziarului 
slovac „Nârodnie Noviny" şi publicase — în 1885 — 
un amplu studiu despre capitala României, intitulat 
Maly Par iz (Micul Paris). Contribuise astfel la o mai 
bună cunoaştere a României în Slovacia, dovedindu-se, 
în momentul cînd se pregătea o alianţă româno-slovacă, 
omul cel mai potrivit pentru a facilita contactele între 
cele două popoare. In timpul discuţiilor lui E. Brote cu 
Gr. Brătianu, s-a hotărît în principiu trecerea ziaristului 
slovac la Sibiu, unde urma să lucreze în redacţia „Tri¬ 
bunei". în felul acesta, gazeta sibiană şi conducerea 
Partidului Naţional Român aveau să dispună de o per¬ 
soană care cunoştea bine limbile slave. 

în noicmbrie-dccembrie 1892, se află în capitala 
României I. Raţiu, V. Lucaciu şi I. Coroianu, reluîndu-se 
discuţiile începute în iulie de V. Lucaciu şi continuate 
în octombrie de E. Brote. 

După vizitele efectuate în România, la începutul 
anului 1893, se intensifică acţiunea pentru făurirea ali¬ 
anţei cu slovacii şi sîrbii. Angajat la „Tribuna" — din 

", In legătură cu activitatea lui G. Augustini, vezi Lucian Boia, 
La Roumanie vue par Ies Tch'eques el Ies Slovaques (1848 — 1900) 
în „Nouvelles Etudes d'Hisloire", IV, 1970, p. 259—281 ; idem, 
Activitatea ziaristului slovac Gustav Augustini în Transilvania 
(1893—1900) în „Studii", nr. 5/1970, p. 915—926. 

ianuarie 1893 — G. Augustini se impune din primul mo¬ 
ment ca un simbol al cooperării româno-slovace. In 
zilele de 9—10 ianuarie 1893 are loc la Viena o primă 
conferinţă a reprezentanţilor naţionalităţilor. Din partea 
română participă I. Raţiu, E. Brote şi A.C. Popovici, din 
partea slovacă P. Mudţon, M. Stefanovic, M. Dula, S. 
Daxner, iar din partea sîrbă şeful radicalilor, E. Gavri- 
la. Rezultatul întîlnirii este astfel apreciat de „Tribu¬ 
na" : „...în zilele din urmă s-au ţinut la Viena, între re¬ 
prezentanţi de frunte ai românilor, slovacilor şi sîrbilor 
din Ungaria, convorbiri confidenţiale cu scop de a sta¬ 
bili un program politic comun şi o procedare solidară 
a acestor naţionalităţi... în amîndouă aceste privinţe 
s-a ajuns la o înţelegere deplină. Principiul fundamen¬ 
tal al programului stabilit este : autonomia naţiunilor 
şi ţărilor în cadrul monarhiei habsburgice. Congresul 
naţionalităţilor ce se va ţine la începutul lunii mai şi 
la care afară de români, slovaci şi sîrbi vor lua parte 
şi germanii, rutenii şi croaţii, va regula definitiv această 
asociaţiune de partide şi procedarea solidară a sus-nu- 
mitelor popoare din Ungaria. De asemenea, şi negocie¬ 
rile pentru înfiinţarea unui ziar cotidian, în limba ger¬ 
mană, care să apere interesele acestei asocieri de 
popoare, au avansat într-atîta, încît chiar în cursul a- 
nului 1893 foaia va putea apare în unul din oraşele ca¬ 
pitale ale monarhiei" 100 . 

Acest plan, atît de vast, nu s-a putut însă realiza 
în cursul anului 1893. M. Stefanovic a făcut o vizită la 
Zagreb, dar nu a putut hotărî opoziţia croată să par¬ 
ticipe la acţiunea comună. In plus, existau neînţelegeri 
între partidele sîrbe. In sfîrşit, se începe, tot în această 
vreme, ancheta împotriva conducătorilor Partidului Na¬ 
ţional Român, în legătură cu publicarea şi răspîndirea 
Memorandumului. 

Cel dintîi urmărit a fost E. Brote, deoarece era — 
deşi numai cu începere de la 1 iunie 1892 — proprie¬ 
tarul Institutului Tipografic care publicase Memoran¬ 
dumul şi de unde fuseseră expediate, în diferite locuri, 


10 °. .Tribuna", X (1893), nr. 7 (12/24 ianuarie). 


94 



exemplarele acestuia 101 . Primul interogatoriu i se ia la 
6 octombrie 1892, la tribunalul regal din Sibiu 102 ; ur¬ 
mează alte interogatorii, la 7 octombrie, 27 octombrie, 
12 noiembrie, 14 noiembrie şi, în 1893, la 12 februarie, 
18 februarie, 26 mai. După cum am arătat, la 18 febru¬ 
arie 1893, comitetul Partidului Naţional Român a dat 
o declaraţie, prin care se recunoştea că în şedinţa din 
26 martie 1892 s-a hotărît publicarea şi răspîndirea Me¬ 
morandumului. In urma acestei declaraţii, sfera cerce¬ 
tărilor tribunalului se lărgeşte, vina, care pînă atunci 
se considera a fi. numai a lui E. Brote, fiind extinsă a- 
supra tuturor membrilor din comitet (în număr de 23, 
căci 2 muriseră), la 13 mai 1893 103 . Această modificare, 
implicînd un mare număr de persoane în proces, nu 
schimba radical situaţia lui E. Brote, care continua să 
fie acuzat că „a dat mandat special şi instrucţiuni lui 
Nicolae Roman pentru expedierea exemplarelor Me¬ 
morandumului şi a dispus executarea comitetului de 25, 
dată în privinţa aceasta" 104 . 

Nu era singurul proces care îl ameninţa. Tot în 
tipografia sa se publicase Replica, alcătuită de A.C. Po- 
povici, la fel de acuzatoare ca şi Memorandumul la 
adresa regimului existent. In sfîrşit, mai multe articole 
din „Tribuna" aveau să ducă pe cei socotiţi responsa¬ 
bili de redactarea sau publicarea lor tot în faţa tribu¬ 
nalului. După plecarea sa din Transilvania, în afara 
proceselor Replicei şi Memorandumului, E. Brote a mai 
fost inculpat în procesele de presă din 12 septembrie 
1893, 16 decembrie 1893 (la două procese judecate în 
aceeaşi zi), 22 decembrie 1893, 13 martie 1894, 29 mar¬ 
tie 1894, 23 aprilie 1894, 5 iulie 1894 105 . Această adevă¬ 
rată avalanşă de procese în pregătire lăsa să se între- 

101 . Procesul Memorandumului românilor din Transilvania. Acie şi 
date, Cluj, 1932, voi. I, p. 47—50. (Denunţul penal al parche¬ 
tului general din Cluj contra Iui E. Brote, din 21 septembrie 

1892). 

102 . Ibidem, p. 6(5—75. 

,03 . Ibidem, p. 50—53. Vezi şi actul de acuzare, la p. 55—61. 

104 . Ibidem, p. 60. 

105 . E. Brote, op. cit., anexa 67, p. 415—444. 

vadă, în cazul lui E. Brote, posibilitatea unei condamnări 
record. Era, de altfel, o recunoaştere din partea auto¬ 
rităţilor a rolului eminent pe care îl jucase în politica 
românească din ultimii ani. 

In această perioadă de tensiune, se mai puneau în 
faţa partidului două probleme importante, de rezolva¬ 
rea cărora atîrna în mare măsură succesul mişcării na¬ 
ţionale : atragerea maselor ţărăneşti şi organizarea 
Partidului Naţional Român. „Tribuna" avea, încă de la 
începutul existenţei sale, strînsc legături cu masele de 
la sate. E. Brote activase mult în această direcţie. Miş¬ 
carea memorandistă impunea însă strîngerea şi mai 
fermă a raporturilor dintre intelectualitatea aflată în 
fruntea mişcării şi ţărănime, amplificarea propagandei 
la sate în sprijinul cauzei naţionale româneşti. în acest 
scop, E. Brote şi I. Russu-Şirianu întemeiază gazeta 
„Foaia poporului", aflată sub redacţia celui din urmă. 
Numărul de probă apare în decembrie 1892, publicaţia 
apărînd cu regularitate de la 3 ianuarie 1893. Era, de 
fapt, o variantă a „Tribunei" adresată maselor ţără¬ 
neşti ; a reprezentat un succes remarcabil, devenind 
una dintre cele mai răspîndite gazete. La 15 februarie 
1893, E. Brote îi scria lui V. Mangra : «„Foaia poporului" 
a fost primită foarte bine de publicul românesc. Astăzi, 
am 2.873 abonenţi. Mă ocup acum cu ideea a da încă 
o jumătate coală adaus fără a urca preţul abonamentu¬ 
lui» 106 . Acesta a fost numai începutul, căci, după cum 
scrie I. Slavici, în primul an gazeta a ajuns la 5.000, 
iar în al doilea la 7.000 de abonaţi (în timp ce „Tribu¬ 
na" avea circa 2.000) 107 . 

Cealaltă problemă, a organizării partidului, avea, 
de asemenea, o importanţă deosebită. Partidul Naţio¬ 
nal Român nu era, decît parţial, un partid în sensul 
modern al cuvîntului. Nu avea un statut, nu era for¬ 
mat dintr-un număr precis de membri, nu impunea de¬ 
cît foarte vag o anumită disciplină. Era o organizaţie 


104 . Arhiva Bibliotecii Institutului Mitropolitan Sibiu, Fond V. Man¬ 
gra, doc. 191 (Scrisoarea lui E. Brote către V. Mangra din 15 
februarie 1893). 

107 . I. Slavici, op. cil., p. 8. 

a alegătorilor români — în număr de aproximativ 
100.000 —, dar care nu toţi mergeau pe linia indicată 
de conducerea partidului. In faţa importantelor eveni¬ 
mente politice care se pregăteau era absolut necesar 
ca Partidul Naţional să se modernizeze, să devină o 
organizaţie bine definită, alcătuită dintr-un număr de 
membri disciplinaţi, conştienţi de scopurile urmărite. 

Necesitatea unei stricte organizări a partidului a 
stat în centrul atenţiei lui E. Brote. îndată după confe¬ 
rinţa din ianuarie 1892, într-o circulară semnată de el 
şi de S. Albini, se cerea „a dispune cît se poate mai 
curînd cele trebuincioase ca şi în comitatul d-voastră 
partidul naţional să se organizeze şi constituie fără a- 
mînare. Despre rezultatul acestora vă rugăm să încu- 
noştinţaţi apoi şi comitetul central şi anume în mod de¬ 
taliat atît despre organizaţia şi constituirea cluburilor 
electorale comitatense, cît şi despre a celor cercuale 
şi — unde numai se poate — şi despre a celor comu¬ 
nale". Eventual, ruga să i se trimită şi liste ale alegă¬ 
torilor români 108 . A rămas, ca mărturie, şi o interesantă 
scrisoare adresată lui V. Mangra, la 15 februarie 1893. 
„Încît pentru organizarea partidului, care te preocupă 
— îi scrie E. Brote — am să-ţi comunic că noi la co¬ 
mitet avem deja în această privinţă planurile noastre, 
de a căror realizare ne-am şi apucat. De prezent lucrăm 
chiar la organizarea partidului în comitatul Sibiului şi 
în curînd va fi terminată. După Sibiu urmează tocmai 
Aradul. Organizarea se face sub conducerea unui de¬ 
legat al comitetului central. Poate că vin chiar eu la 
d-voastră. Planul e următoriul : în fiecare cerc admi¬ 
nistrativ... numim noi (comitetul central) la propunerea 
d-voastre cîte un bărbat de încredere ; de asemenea, va 
fi numit unul pentru întreg comitatul. Toţi aceşti băr¬ 
baţi de încredere vor fi convocaţi într-o zi anumită la 
Arad şi sub prezidiul bărbatului de încredere... se sta¬ 
bilesc toate amănuntele organizării" 109 . 

10s . Biblioteca Centrală Universitară Cluj, mss, Arhiva Fr. Hossu 
Longin, 252/2 doc. 4. 

109 . Arhiva Bibliotecii Institutului Mitropolitan Sibiu, Fond V. Man¬ 
gra, doc. 191. 

încă din noiembrie 1892, după cum scrie I. Russu- 
Şirianu, «comitetul naţional a aprobat nu numai planul 
cum să pornim şi să susţinem „Foaia poporului", dar 
a putut să afle şi despre organizarea aproape milită- 
rea'scă pe care o tăcuserăm în comitatul Sibiului, ră- 
mînînd ca aceeaşi lucrare să se continue şi în cele¬ 
lalte părţi» 110 . Din păcate, evenimentele ce au urmat 
nu au permis desăvîrşirea acestei organizări, astfel că 
Partidul Naţional Român va suferi în continuare de lip¬ 
sa unei structuri şi conduceri ferme. 

Pentru a se manifesta solidaritatea românilor tran¬ 
silvăneni în jurul conducerii Partidului Naţional, pre¬ 
cum şi colaborarea cu celelalte popoare din Ungaria, 
se convoacă la Sibiu o conferinţă naţională, în zilele 
de 23 şi 24 iulie st. n. Sînt prezenţi mai mulţi ziarişti 
şi oameni politici din România (G. Cantacuzino, I. Bi- 
anu, I.C. Grădişteanu, I. Lupulescu, C. Colescu—Vartic 
etc.), ceea ce subliniază sensibila apropiere petrecută 
în ultimul an între transilvăneni şi opinia publică din 
România; de asemenea, participă o delegaţie slovacă 
(M. Stefanovic, S. Daxner, J. Botto). In discursul de 
deschidere, I. Raţiu a insistat din nou asupra realizării 
unei alianţe nu numai cu slovacii şi sîrbii, ci şi cu ger¬ 
manii şi rutenii 111 . Participarea masivă a ţărănimii, pre¬ 
cum şi prezenţa celor veniţi din afara Transilvaniei, au 
făcut din conferinţa din iulie 1893 un eveniment de 
primă importanţă, dovedindu-se încă o dată forţa miş¬ 
cării naţionale româneşti. 

In viaţa lui E. Brote conferinţa constituie ultimul 
eveniment important la care a participat pe teritoriul 
Transilvaniei. Procesele de presă se apropiau, primul 
urmînd să fie cel al Replicei, la 31 august 1893. Este 
greu de afirmat dacă, încă din iulie sau august 1893, 
E. Brote înclina spre hotărîrea de a emigra. Unele scri¬ 
sori dovedesc mai curînd contrariul. Cert este că dorea 
să părăsească Transilvania pentru ca, departe de eve- 


1l0 . I. Russu-Şirianu, Organizarea partidului naţional, în .Tribuna 
poporului", I (1897), nr. 49 (13/25 martie). 

"i. .Tribuna", X (1893), nr. 153 (13/25 iulie). 

nimeritele care, de ani de zile, nu-i dăduseră aproape 
nici o clipă de răgaz, să-şi organizeze gîndurile şi să 
aleagă drumul de urmat. Dorinţă lesne de înţeles, căci, 
dintre toţi conducătorii mişcării naţionale, el era, în 
vara anului 1893, cel mai expus. 

La 27 iulie 1893, cîteva zile după conferinţă, îna¬ 
intează o cerere, pentru a i se da autorizaţia de depla¬ 
sare (întrucît se afla sub acuzare) ; arată că, din moti¬ 
ve de sănătate, intenţionează să plece la 29 iulie la 
băile Gastein (în Austria) şi apoi, eventual, în altă sta¬ 
ţiune, pentru patru săptămîni 112 . La 28 iulie, judecăto¬ 
rul de instrucţie din' Cluj aprobă cererea. 

E. Brote nu se mulţumeşte însă să rămînă în Aus¬ 
tria, căci la 20 august 1893 se afla, probabil de mai 
multe zile, la Biarritz, scriindu-i de aici prietenului său 
S. Albini 113 . Cu puţin timp înainte fuga sa devenise cu¬ 
noscută şi autorităţilor, iar „la 16 august, parchetul 
general propune arest de instrucţie contra lui Brote, 
care şi-a călcat votul solemn, plecînd în străinătate, fă¬ 
ră a cere autorizaţie judecătorului de instrucţie". Era 
însă prea tîrziu. E. Brote se afla la adăpost. 


112 . Procesul Memorandumului românilor din Transilvania. Acte şi 
date, Cluj, 1932, voi. I, p. 462. 

113 . Biblioteca Academiei R.S.R., mss., Coresp., doc. 27048 (Scri¬ 
soarea lui E. Brote către S. Albini din 20 august 1893). 



IV 

La Bucureşti 

( 1893 - 1898 ) 


La 25 august 1893, E. Brote se afla tot la Biarritz. 
Din scrisoarea ce o adresează în această zi lui S. Albini, 
reiese că încă înclina să se întoarcă în Transilvania, 
pregătindu-se pentru viitorul proces : „Planul de întoar¬ 
cere — scria el — n-a suferit pînă acum nici o schim¬ 
bare" 1 . 

Drumul se va desfăşura într-adevăr, un timp, con¬ 
form programului, întrerupîndu-se însă cînd E. Brote a- 
junge în Italia. La Milano se întîlneşte cu I. Bianu, venit 
aici ca reprezentant al iui D.A. Sturdza. Şeful Partidu¬ 
lui Naţional Liberal începuse campania de răsturnare 
a guvernului conservator, mizînd în primul rînd pe a- 
gitarea problemei naţionale. Influenţa sa în această 
direcţie nu putea decît să sporească, dacă ar fi izbutit 
să atragă în România pe principalii fruntaşi ai româ¬ 
nilor din Transilvania. Probabil că acum a reuşit I. Bi¬ 
anu să îl convingă pe E. Brote de necesitatea venirii 
lui la Bucureşti deşi, fără îndoială, în momentul cînd 
părăsise Ungaria, şeful tribuniştilor va fi avut în vede¬ 
re şi o asemenea posibilitate. 


'. Biblioteca Academiei R.S.R., mss., Coresp., doc. 27049 (Scrisoa¬ 
rea lui E. Brote către S. Albini din 25 august 1893). 

De la Milano, cei doi sosesc — la 9 septembrie — 
la Veneţia, unde se aflau C. Colescu-Vartic, un alt tri¬ 
mis al lui D.A. Sturdza, precum şi profesorul şi ziaris¬ 
tul Valeriu Branişte, împreună cu A.C. Popovici, recent 
condamnat în procesul Replicei, care reuşise totuşi să 
treacă graniţa din Austria în Italia. Acum are loc, cu 
participarea celor cinci, „conferinţa de la Lido", con¬ 
cretizată „în propunerea susţinută de E. Brote şi spriji¬ 
nită necondiţionat de I. Bianu şi Colescu, ca toţi mem¬ 
brii comitetului naţional contra cărora se pusese deja 
în curgere procesul de „presă" pentru publicarea şi 
răspîndirea Memorandului, să nu aştepte dezbaterea 
procesului şi condamnarea sigură, ci să se expatrieze, 
trecînd cu toţii în România, unde vor fi primiţi cu ma¬ 
re însufleţire, de aici apoi se vor resfira în toate cen¬ 
trele mai importante ale Europei, cu delegaţiuni oficiale 
de emigranţi" 2 . Cu multă dreptate, V. Branişte a com¬ 
bătut această idee, care ar fi lăsat pe românii din Tran¬ 
silvania fără conducători, într-unul din momentele cele 
mai dificile ale istoriei lor. A.C. Popovici s-a pronun¬ 
ţat, din motive personale — căci, fire extrem de ner¬ 
voasă, avea groază de închisoare — pentru emigrarea 
celor condamnaţi de la patru ani în sus ! (condamnarea 
pe care o căpătase el). Majoritatea s-a declarat deci în 
favoarea emigrării, dar desigur, conferinţa restrînsă 
de la Lido nu putea decide în numele întregului partid. 

Hotărîrea lui E. Brote nu a făcut o impresie bună 
celor rămaşi în Transilvania. Chiar membrii sibieni ai 
comitetului (D.P. Barcianu, D. Comşa, N. Cristea), toţi 
tribunişti, partizani ai săi, au fost nemulţumiţi 3 . Schim¬ 
barea atitudinii şefului lor nu a avut, orice s-ar spune, 
motive personale, ci a fost rezultatul unei meditaţii po¬ 
litice. E. Brote ajunsese să creadă într-p rezolvare a- 
propiată a cerinţelor românilor din Transilvania,- am¬ 
ploarea fără precedent a luptei naţionale, alianţa cu 
popoarele slave asuprite, sprijinul primit din România 
şi interesul opiniei publice europene — erau factori 


2 . Valeriu Branişte, op. cit., p. 210. 

3 . Ibidem, p. 212. 

care, după părerea sa, aveau să impună o soluţie. E. 
Brotc îşi făcea iluzia că emigrarea spectaculoasă a în¬ 
tregului comitet, conjugată cu o acţiune diplomatică 
împotriva guvernului Ungariei, cu o propagandă a con¬ 
ducătorilor Partidului Naţional Romiân în principalele 
centre europene, nu putea să nu dea roade. El miza în 
special pe atitudinea Germaniei, căci intervenţia ei pen¬ 
tru rezolvarea problemei românilor din Transilvania ar 
fi fost şi în avantajul întăririi Triplei Alianţe. 

Pînă la adoptarea unei hotărîri definitive, E. Bro- 
te se stabileşte, împreună cu A.C. Popovici, la Ziirich. 
La 13 septembrie îi* scria lui I. Bianu, comunicîndu-i că 
tocmai sosise. „Cu Popovici — adăuga el — n-am pînă 
acum societatea cea mai plăcută; dar sper a-1 putea 
schimba" 4 Intre cei doi emigraţi începuse, prin mici 
frecuşuri, seria neînţelegerilor. Intr-adevăr, cu greu se 
puteau găsi doi oameni mai deosebiţi. E. Brote zgîrcit 
la vorbă, iar A.C. Popovici de o grandilocvenţă de 
multe ori supărătoare,- primul, om practic, concret, al 
doilea mare amator de idei generale, împrumutate din 
tot felul de autori, exagerat în concepţii, ca şi în vor¬ 
bă ,• unul calm, cumpătat, consecvent, celălalt nervos 
şi schimbător. 

Retras în Elveţia, E. Brote înţelegea să menţină cît 
mai strîns legătura cu mişcarea din Transilvania, con- 
tinuînd a-şi exercita controlul asupra partidului. La 
14 septembrie îi dădea lui S. Albini următoarele 
instrucţiuni, mai curînd sub formă de ordine : „Ser¬ 
viciul de informaţiune a funcţionat foarte prost şi con¬ 
tinuă a funcţiona tot aşa. Astăzi, joi, eu nu ştiu ce s-a 
întîmplat marţi la Cluj... Dacă mai ţineţi deci să lucraţi 
împreună cu mine, te rog pe d-ta în special a organiza 
acolo un serviciu prompt de informaţiune pentru vi¬ 
itor. Iar pentru trecut ţin de indispensabil ca să vină 
cineva aici. Mai bine va fi dacă vine Unchieşul (I. 
Raţiu n.n.) în persoană ; dacă nu poa'te dsa, să vină 
Barcianu sau d-ta". El continua să facă tot felul de 


4 . Biblioteca Academiei R.S.R., mss., Coresp., doc. 55543 (Scri¬ 
soarea lui E. Brote către I. Bianu din 13 septembrie 1893). 

planuri, fiind „dispus mai mult ca oricînd la continua¬ 
rea luptei" 5 6 . 

I. Raţiu se împotriveşte însă emigrării întregului 
comitet*'; ar fi fost de acord, eventual, cu trecerea a 4 
sau 6 membri la Bucureşti, dar nu mai mult. E. Brote 
îşi menţine însă propunerea ; „sper — scria el — să a- 
jungem cu toţii acolo unde trebuie să ajungem pentru 
a da un nou şi puternic avînt cauzei naţionale" 7 . „Dacă 
propunerea pentru salvare ar fi numai a mea — arăta 
în altă scrisoare — n-aş stărui atît de mult. Dar o gă¬ 
sesc şi în alte capete destul de rece şi clar gînditoare. 
Apoi, nu cred că mai găsim noi în curînd o situaţie 
atit de splendidă pentru a rezolvi cestiunea română în 
fond. Sînt bine informat cînd zic aceasta" 8 . Sînt rînduri 
care dovedesc marile iluzii ce şi le făcea în legătură 
cu politica naţională a lui D.A. Sturdza şi a celorlalţi 
politicieni liberali. 

Paralel cu emigrarea întregului comitet, E. Brote 
propunea organizarea unor mari acţiuni ale naţionali¬ 
tăţilor aliate din Ungaria şi intensificarea propagandei, 
mai ales în Germania. Cere „să se convoace în grabă 
la Sibiu congresul naţionalităţilor, care are să fie oprit, 
îndată după oprire să-l convocăm aici (la Ziirich, n.n.), 
unde are să se şi ţină cu mare alai. Paralel cu aceasta 
să lucrăm la Berlin ca să aprindem întreaga presă şi să 
interesăm toate cercurile politice germane. Congresul 
să culmineze în trimiterea unei deputaţiuni la împăra¬ 
tul, compusă din reprezentanţii popoarelor române, 
slovace şi sîrbe" 9 . „Eu stărui şi acum, scria el tot de la 
Ziirich, pre lîngă emigrarea întregului comitet... şi stă¬ 
rui astăzi mai mult ca în trecut", insistînd asupra con- 


5 . Loc. cit, doc, 27050 (Scrisoarea lui E. Brote către S. Albini din 

14 septembrie 1893). 

6 . I. Slavici, Z buciumări politice la românii din Ungaria, Bucureşti, 
1911, p. 42—43. 

7 . Biblioteca Academiei R.S.R., mss., Coresp., doc. 27051 (Scrisoa¬ 
rea lui E. Brote către S. Albini din 22 septembrie 1893). 

8 . Loc. cit., doc. 27052 (Scrisoarea lui E. Brote către S. Albini din 
29 septembrie 1893). 

9 . Loc. cit., doc. .55546 (Scrisoarea lui E. Brote către I.. Bianu din 
16 septembrie 1893). 

diţiilor favorabile existente : „Altcum, admirabilă pre¬ 
gătire pentru războiul cel mare : stare de asediu în Boe- 
mia şi în Transilvania ! Slovacii, sîrbii şi croaţii pe 
deasupra" 10 . 

Comitetul refuzînd să emigreze, E. Brote şi A.C. 
Popovici pornesc singuri spre Bucureşti. La 2 octombrie 
se aflau la Genova, urmînd să se îmbarce în aceeaşi 
zi pe vaporul „Galatz" care făcea cursa Marsilia — 
Galaţi 11 . La 4/16 octombrie ajung la destinaţie 12 , iar la 
6/18 octombrie sosesc la Bucureşti, unde descind la 
Grand Hotel Boulevard 13 . Au avut ocazia să îl întîl- 
nească pe I. Russu-Şirianu, care a doua zi părăseşte 
capitala, pentru a se constitui prizonier la Seghedin (ur¬ 
mare a procesului de presă al „Tribunei" din septem¬ 
brie 1893). 

în plină fierbere provocată de persecuţiile din 
Transilvania, prezenţa celor doi oameni politici în ca¬ 
pitala României nu putea trece neobservată. E. Brote 
şi A.C. Popovici încep a lucra neobosiţi pentru a lă¬ 
muri opinia publică din România asupra situaţiei ro¬ 
mânilor de peste munţi. La mai puţin de o lună după 
sosirea sa, E. Brote putea să facă, într-o scrisoare către 
S. Albini, un bilanţ pozitiv : „Situaţia generală conti¬ 
nuă a fi bună. Noi (mă înţeleg pe mine, împreună cu 
unii amici devotaţi cauzei) sîntem necontenit în «ser¬ 
viciu»". Eu nici nu isprăvesc bine un memorand despre 
o afacere naţională şi mă văd silit a mă apuca de altul 
într-altă direcţie. Am şi o corespondenţă destul de ma¬ 
re, ca aceste toate lucrări să mă ocupe de dimineaţa 
pînă sara, aşa încît n-am ajuns încă să am simţămîn- 
tul că mă aflu în Bucureşti. Cercul meu de amici poli- 


10 . Loc. cit., doc. 55548 (Scrisoarea lui E. Brote către I. Bianu din 
20 septembrie 1893). 

51 . Loc. cit., doc. 55550 (Scrisoarea lui E. Brote către I. Bianu din 
2 octombrie 1893). 

12 . „Dacia" (Galaţi), I (1893), nr. 97 (7 octombrie). 

13 . De peste munţi, în „Voinţa naţională", X (1893), nr. 2674 (8/20 
ociombrie). în Bucureşti, E. Brote avea să locuiască pe b-dul 
Elisabeta, nr. 12, timp de cîteva luni, apoi, într-un cartier mai 
r, ărginaş, pe str. Sf. Spiridon, nr. 54. 

tici sporeşte pe zi ce trece. îmbucurător e că astăzi nu 
mai afli nici om, dar nici femeie, cu care n-ai putea 
vorbi despre cestiunea ardeleană. Se înţelege că eu mă 
folosesc şi de ocaziunile conversaţiunilor pentru a apli¬ 
ca mici „memorande". Cauza noastră e foarte populară 
aici" 14 . Iar, într-o altă scrisoare : „Eu muncesc aici din 
greu. Cîmpul de activitate ce mi se deschide e atît de 
mănos, încît — poate pentru prima dată în viaţa mea 
— m-am speriat de lucrul ce am să-l săvîrşesc. Dar mă 
mîngîie speranţa şi credinţa că nu eu singur voi avea 
să trag în ham. Deja am vreo cîţiva tovarăşi foarte 
voinici, şi cercul amicilor mei se face din zi în zi tot 
mai larg" 15 . 

în aceste condiţii, în contact cu cei doi soli ar¬ 
deleni, solidaritatea românilor din „ţară" cu cei din 
Transilvania se organizează şi se intensifică. Un rol 
important are Liga Culturală, prin intermediul căreia 
diferite personalităţi din România intră în legătură cu 
transilvănenii emigraţi. De pildă, o întrunire din 22 
februarie 1894 îi reuneşte pe preşedintele Ligii V.A. 
Urechea, I. Slavici, N. Filipescu, E. Brote, V. Lucaciu, 
aflat în vizită la Bucureşti, B. Delavrancea, A.C. Po- 
povici, I. Bianu etc. S-a discutat despre „stabilirea u- 
nităţii de acţiune în linia principală de politică naţio¬ 
nală a regatului român şi a Partidului Naţional Român 
din Transilvania şi Ungaria, ca nici noi fără de voi şi nici 
voi fără de noi să nu facem nimic" 16 . S-a vorbit şi des¬ 
pre posibilitatea trimiterii unor ambasadori ai emigra¬ 
ţilor în capitalele europene, care să lucreze în înţele¬ 
gere cu miniştrii plenipotenţiari ai României. 

Din păcate, relaţiile dintre E. Brote şi conducerea 
partidului rămasă în Transilvania nu sînt tocmai bune. 
Atitudinea diferită în problema emigrării, precum şi în 
ce priveşte relaţiile cu Partidul Naţional Liberal (ca- 


14 . Biblioteca Academiei R.S.R., mss., Coresp., doc. 27053 (Scri¬ 
soarea lui E. Brote către S. Albini din 1/13 noiembrie 1893). 

15 . Loc. cit., doc. 27054 (Scrisoarea lui E. Brote către S. Albini din 
16/28 noiembrie 1893). 

14 Biblioteca Academiei R.S.R., mss., Arhiva I. Bianu, mss. V, 
varia 5. 

re nu este agreat de I. Raţiu şi de cei din jurul său) 
determină o situaţie delicată, un început de criză în 
cadrul mişcării naţionale transilvănene. în această si¬ 
tuaţie, E. Brote, văzînd că îi scapă controlul întregu¬ 
lui partid, încearcă cel puţin să-şi menţină autoritatea 
la „Tribuna". S-a îmtîmplat ca trecerea sa la Bucureşti 
să coincidă cu o perioadă dificilă pentru ziar. în urma 
procesului de presă din septembrie 1893, redacţia zia¬ 
rului este condamnată pe diferite termene (S. Albini 
la 3 luni, iar I. Russu-Şirianu la 2 luni închisoare, că- 
pătînd apoi încă o condamnare. Sînt închişi la Seghe- 
din începînd cu 1/13 noiembrie 1893). Plecarea lor tem¬ 
porară de la „Tribuna", fiind simultană cu plecarea de¬ 
finitivă a lui E. Brote, apărea posibilitatea ca gruparea 
tribunistă, pînă atunci atît de puternică, să se destra¬ 
me, iar ziarul să ajungă sub controlul lui I. Raţiu. 

Redacţia fiind descompletată, în locul celor ce 
lipseau vine V. Branişte, care fusese între anii 1891— 
1893 profesor la Braşov. El colaborase la „Tribuna", 
dar nu făcea parte din gruparea propriu-zisă. Neînţele¬ 
gerile între el şi E. Brote nu întîrzie să apară. Trebuia 
numită o persoană de încredere şi aceasta a fost gă¬ 
sită în C. Pop Păcurariu, fostul redactor al „Tribunei", 
condamnat în 1886 la un an închisoaredupă eliberare 
trecuse în România, fiind între 1888—1893 profesor la 
Vaslui. De aici este trimis de E. Brote şi I. Bianu la 
Sibiu, pentru a asigura continuitatea vechiului spirit 
tribunist în redacţia „Tribunei". La 11/23 noiembrie 1893 
îi comunica lui E. Brote că a ajuns la Sibiu cu două 
zile înainte, dar, scrie el, „să iau în primire n-am pu¬ 
tut, pentru că nici după predarea scrisorii nu eram 
socotit ca intrînd cu vreun drept. Dl. Branişte pare 
foarte surprins" 17 . 

După cum se vede, deşi trecuse puţin timp de la 
plecarea lui E. Brote şi întemniţarea redactorilor, at¬ 
mosfera la „Tribuna" se schimbase. Deşi era proprieta¬ 
rul ziarului, E. Brote întîmpina greutăţi în aprobarea, 
din partea partidului, a unui redactor numit de el. 


,7 . Arhiva B.C.S., doc. 4061. 

Mai trec cîteva zile şi C. Pop Păcurariu îi scrie : 
„Cestiunea se găseşte tot în felul cum ţi-am raportat. 
Abia am putut face ca să se publice articolul d-tale în 
felul şi forma cum s-a publicat... Eu sînt deci tot în 
situaţiune diferită de aceea în care m-ai crezut că voi 
fi cînd m-ai trimis aici. Nu pot înţelege pentru ce aceşti 
oameni sînt hotărît împ6triva a tot ce priveşte nume¬ 
le d-tale... Dl. Raţiu are o deosebită predilecţie faţă cu 
dl. Branişte şi în cestiunea aceasta e cu totul stăpînit 
de dl. Branişte. D-ta eşti aproape exclus din lucrările 
«Tribunei». Ce e de făcut?" 18 . 

Ca urmare, E. Brote îşi anunţă, printr-o scrisoare 
datată 22 noiembrie/4 decembrie 1893, demisia din con¬ 
ducerea Partidului Naţional. In faţa acestei ameninţări 
(trebuie ţinut seama de faptul că avea o poziţie puter¬ 
nică în partid, mulţi partizani atît în Transilvania cît şi 
în România, iar în cazul retragerii sale „Tribuna", care 
îi aparţinea, ar fi încetat să mai fie organul partidului), 
I. Raţiu şi cei din jurul său dau înapoi, refuzînd să pri¬ 
mească demisia (în şedinţa comitetului din 27 noiem¬ 
brie/9 decembrie) ,• îşi exprimă în schimb dorinţa de a 
cumpăra Institutul Tipografic. 

Deşi primise cuvîntul lui I. Raţiu că, orice se va 
întîmpla, nu va fi înlăturat, V. Branişte este nevoit să 
părăsească redacţia, conducerea fiind preluată efectiv 
de C. Pop Păcurariu. E. Brote ieşise învingător din acest 
conflict. 

Situaţia se complică însă din nou. La numai o săp- 
tămînă după înlăturarea lui V. Branişte, „Tribuna" este 
suspendată de autorităţile maghiare (la 5/17 decem¬ 
brie) 19 . Legea oprea ca proprietarul editor să se afle 
în altă ţară. Situaţia se schimbase în favoarea comite¬ 
tului Partidului Naţional, care îl somează acum pe E. 
Brote să-i vîndă Institutul Tipografic. Intre timp, E. 
Brote, obţinuse, în folosul „Tribunei", din partea Ligii 
Culturale, suma de 16.000 lei împrumut. Aflîndu-se des- 

ls . Loc. cit., doc. 4063 (Scrisoarea lui C. Pop Păcurariu către E. 
Brote din 27 noiembrie 1893). 

19 . Loc. cit., doc. 4059 (Scrisoarea lui C. Pop Păcurariu către 
I. Bianu din 17 decembrie 1893). 

pre schimbarea situaţiei, comitetul Ligii Culturale vo¬ 
tează din nou şi, de data aceasta, se hotărăşte ca suma, 
în loc să fie înmînată lui E. Brote, să fie trimisă la Si¬ 
biu, sprijinindu-se astfel cumpărarea „Tribunei" de 
către comitetul Partidului Naţional. în favoarea lui E. 
Brote au votat liberalii din Ligă (G. Cantacuzino, 1. 
Bianu, Şt. Sihleanu, B. Delavrancea), iar ceilalţi în fa¬ 
voarea lui I. Raţiu 20 . 

Desigur, E. Brote era strîns legat de liberali, dar 
şi I. Raţiu, chiar dacă se dorea deasupra partidelor, fă¬ 
cea, fără voia lui, jocul conservatorilor. Secretarul Ligii 
Culturale, Ion Lupulescu, organizează ofensiva împo¬ 
triva lui E. Brote, dorind însă în primul rînd ca prin 
el să-i lovească pe liberali ,• izbuteşte să-l atragă şi pe 
I. Raţiu, profitînd de neînţelegerile acestuia cu gruparea 
tribunistă. 

„Tribuna" şi „Foaia Poporului", neputînd să mai 
apară cît timp Institutul Tipografic rămînea proprieta¬ 
tea sa, E. Brote s-a văzut nevoit să-l vîndă (în ianu¬ 
arie 1894), preţul fiind 12.000 de florini. „Suma de 12 
mii fl. — scrie I. Raţiu — am plătit d-lui Brote înainte 
de a fi aruncat în temniţă, adică i-am trimis bani gata 
2.500... din restul pînă la 12 mii i-am plătit datoriile" 21 . 
(Primirea sumei de 2.500 fl. e recunoscută şi de E. Bro¬ 
te, în schimb el nu acceptă modul cum s-au folosit cei¬ 
lalţi bani, declarînd că Institutul Tipografic a fost cum¬ 
părat cu tot activul şi pasivul său). Deoarece, în cazul 
proceselor de presă era pedepsit şi proprietarul tipo¬ 
grafiei, oficial Institutul nu s-a pus pe numele comite¬ 
tului, ci pe numele lui Ioan Popa Necşa, apoi, din fe¬ 
bruarie 1894, al lui Tit Liviu Albini, fratele lui S. 
Albini. 

S-ar părea că, în urma acestei vînzări-cumpărări, 
comitetul de la Sibiu, dominat de I. Raţiu, a avut cîştig 
de cauză pe toată linia, iar E. Brote, pierzînd proprie¬ 
tatea „Tribunei", a pierdut şi cîtă influenţă mai avea. 


20 . Arhiva Mureşenilor Braşov, doc. 2329 (Scrisoarea lui I. Lupu¬ 
lescu către A. Mureşianu din 1 ianuarie 1894). 

21 . însemnările zilnice ale lui Ioan Rafiu, (Biblioteca Academiei 
R.S.R., mss., Arhiva V. Branişte), p. 58. 

Lucrurile nu s-au petrecut însă aşa de simplu ; la su¬ 
prafaţă relaţiile între conducătorii Partidului Naţional 
Român s-au îmbunătăţit pentru un timp, criza reînce- 
pînd abia peste doi ani. 

Sînt mai multe cauze care explică acest calm a- 
parent. In primul rînd, /1. Raţiu, cumpărînd Institutul 
cîştigase o primă bătălie şi nu avea rost să se pripească, 
rupînd definitiv legăturile cu gruparea lui E. Brote, cit 
timp acesta mai dispunea de poziţii solide în Transil¬ 
vania şi România. Nici E. Brote, om deosebit de pru¬ 
dent, nu era acela care să redeschidă criza. Redactorii 
întemniţaţi încep să se reîntoarcă la Sibiu. La sfîrşitul 
lunii ianuarie 1894 revine S. Albini (şi este numit la 
14 februarie „conducător definitiv" al „Tribunei") 22 , iar 
cîteva luni mai tîrziu şi I. Russu-Şirianu (eliberat la 
10/22 mai 1894). Amîndoi, la fel ca şi majoritatea ce¬ 
lorlalţi din redacţie, erau membri mai vechi ai mişcării 
tribuniste şi legaţi de E. Brote, nu de I. Raţiu. Situaţia 
este chiar mai dificilă pentru preşedintele partidului 
decît pe vremea cînd E. Brote era proprietar, dar V. 
Branişte redacta ziarul. Acum comitetul este proprie¬ 
tar, dar redacţia rămîne fidelă liniei politice a lui E. 
Brote. 

Singura soluţie pentru preşedintele Partidului Na¬ 
ţional Român ar fi fost înlăturarea redactorilor, dar 
deocamdată această măsură nu era posibilă, căci ar fi 
declanşat o criză serioasă tocmai cînd se apropia pro¬ 
cesul Memorandumului (mai 1894). La rîndul său, şi E. 
Brote încearcă să oprească procesul de destrămare a 
partidului. Nu mai insistă asupra emigrării tuturor con¬ 
ducătorilor, cerînd însă în continuare o organizare so¬ 
lidă a emigraţiei: „Acum, în situaţia de faţă, în care 
ne aflăm, pentru a face sfîrşit neînţelegerilor şi intri¬ 
gilor, e necesar a se institui un comitet de emigraţiune, 
care se compune deocamdată din dl. Popovici şi mine. 
Membrii acestui comitet de emigrare se pot spori, după 
cum vor cere trebuinţele şi împrejurările. Dvoastre veţi 

22 . Arhiva B.C.S., doc. 4088 (Scrisoarea lui C. Pop Păcurariu către 
E. Brote din 26 ianuarie 1894); Biblioteca Academiei R.S.R., 
mss., Arhiva S. Albini, II Acte 21. 

hotărî, dacă noi avem să rămînem împreună aici sau 
să ne împărţim" 23 . Propune o mare adunare a poporului 
român din Transilvania şi întărirea solidarităţii cu 
slovacii şi sîrbii. Insistă mai ales asupra unor strînse 
legături cu România, în mîinile căreia consideră că se 
află cheia rezolvării problemei naţionale. 

Procesul Memorandumului a fost principala cauză 
a amînării crizei. Oricare ar fi fost disputele interne, 
în afară partidul trebuia să apară unit. Condamnarea 
membrilor comitetului fiind certă, înainte de proces fu¬ 
sese hotărîtă alcătuirea unui comitet substitut (la 3 
ianuarie 1894), care să conducă partidul cit timp me- 
morandiştii se vor afla în închisoare. Cel care va con¬ 
duce activitatea acestui comitet este Vasile Mangra, unul 
dintre partizanii lui E. Brote şi I. Slavici (în noua con¬ 
ducere intră şi I. Russu-Şirianu). Membrii comite¬ 
tului P.N.R. au fost condamnaţi pe diferite termene : 
I. Raţiu — 2 ani, G. Pop de Băseşti — 1 an, V. Lucaciu 
— 5 ani, D. Comşa — 3 ani, D.P. Barcianu — 2 ani şi 
6 luni, N. Cristea — 8 luni, I. Coroianu — 2 ani şi 8 
luni, P. Barbu — 2 luni, T. Mihali — 2 ani şi 6 luni, 
A. Suciu — 1 an şi 6 luni, M. Veliciu — 2 ani, R. 
Patiţia — 2 ani şi 6 luni, G. Domide — 2 ani şi 6 luni, 
D. Roman — 8 luni. In intervalul de peste un an, cit 
timp şefii mişcării memorandiste au stat în închisorile 
din Vaţ şi Seghedin (iulie 1894 — septembrie 1895), 
cei care dirijează Partidul Naţional Român sînt parti¬ 
zanii lui E. Brote : emigraţii din Bucureşti (E. Brote, 
I. Slavici, A.C. Popovici, apoi S. Albini care părăseşte 
la rîndul său Transilvania), redactorii de la „Tribuna" 
(în frunte cu I. Russu-Şirianu) şi conducerea provizorie 
a partidului, dominată de V. Mangra. După ce pierduse 
proprietatea Institutului Tipografic, pentru E. Brote si¬ 
tuaţia era nesperat de bună. Dar, nu trebuie uitat că 
era o situaţie provizorie. 

Memorandiştii întemniţaţi sînt din ce în ce mai 
iritaţi, văzînd cum pierd controlul asupra partidului şi 


23 . Biblioteca Academiei R.S.R., mss., III mss 40, Memoriu in ches¬ 
tiunea „ Tribunei“ (19/31 martie 1894). 

ziarelor. Ii irită şi faptul că oameni ca E. Brote şi S. 
Albini, care avuseseră un rol important în mişcarea me- 
morandistă, se aflau în siguranţă, la Bucureşti. încă din 
1893, plecarea lui E. Brote nu făcuse impresie bună a- 
supra multora. Cînd S. Albini, în loc să intre în în¬ 
chisoare, îi imită exemplul, plecînd în România (noiem¬ 
brie 1894) i4 , nemulţumirea este evidentă. D.P. Barcianu, 
unul dintre memorandiştii întemniţaţi (de altfel parti¬ 
zan al lui E. Brote) îi scrie lui S. Albini din închisoare : 
„Am primit scrisoarea cu motivarea pasului dtale... Aş 
trebui să spun un neadevăr dacă aş zice că ne-a făcut 
bună impresie..." 25 . 

Dacă acestea erau cuvintele unui prieten personal, 
este lesne de priceput ce gîndeau alţii. Se crease im¬ 
presia că în timp ce unii se sacrifică, alţii stau în Bucu¬ 
reşti şi profită pentru a conduce singuri partidul. în¬ 
semnările zilnice din închisoarea de la Seghedin ale lui 
1. Raţiu dovedesc cu prisosinţă această stare de spirit. 
Găsim aici afirmaţia că cei de la „Tribuna" „abia au 
aşteptat să intrăm în temniţă şi înainte de toate ne-au 
denegat ascultarea şi după aceea au început a face po¬ 
litică de capul lor... Adevărat că o mică minoritate n-a 
fost cu trup cu suflet cu noi" 26 . 

In martie 1895, fiind eliberat unul dintre merno- 
randişti, N. Cristea, cei întemniţaţi au încercat ca prin 
el să facă ordine la „Tribuna". N. Cristea a fost împu¬ 
ternicit să ia Institutul Tipografic de pe numele lui T.L. 
Albini, însă această acţiune a dat greş 27 . Jurnalul lui 
N. Cristea ne dă amănunte asupra eşecului său. La 13 
iulie 1895 scrie : „...după ce sînt convins că aşa nu mai 


24 . S. Albini trece în România la îndemnurile stăruitoare ale lui 
E. Brote. „Deşi dla mi-âi promis astă-primăvară că n-ai să 
intri în temniţă, totuşi îmi ţin de datorie a-ţi declara şi acum 
că ai face o mare greşeală politică dacă ai intra", îi scria el 
la 3/15 noiembrie 1894. (Biblioteca Academiei R.S.R., mss., Co- 
resp., doc., 27070). 

25 . Loc. cit., doc. 26965 (Scrisoarea lui D.P. Barcianu către S. Al¬ 
bini din 2 decembrie 1894). 

26 . însemnările zilnice ale iui Ioan Raţiu, p. 48. 

27 . Litorarni Archiv Matice Slovenskej, Scrisoarea lui G. Augus- 
lini către A. Halasa din 26 februarie 1896. 

merge şi că Russu-Şirianu nu e pentru conducere, voi 
lua eu conducerea" 28 . Din însemnările ulterioare re¬ 
zultă însă că în ziar se scrie mai departe fără autori¬ 
zaţia sa ; «„Tribuna" n-am timp de ajuns ca să o „pri- 
veghez" cum s-ar cuveni». Se plînge că propriile sale 
articole sînt publicate cu întîrzierc 29 . Pentru a se în¬ 
treprinde ceva era necesară eliberarea mai multor sau 
a tuturor memorandiştilor, căci numai astfel balanţa ar 
fi înclinat de partea lor. Deocamdată criza era încă la¬ 
tentă şi nu afecta politica partidului. 

Intre timp, la Bucureşti, cei trei emigraţi continuau 
activitatea politică, în strînsă legătură cu conducerea 
provizorie din Transilvania. Este drept, între E. Brote 
şi A.C. Popovici, după stabilirea lor în capitala Româ¬ 
niei, relaţiile nu fuseseră mereu cordiale. Cu toate a- 
ceslea, colaborarea se desfăşura în condiţii accepta¬ 
bile. „Toate actele care au ieşit de la noi în afacerile 
Partidului Naţional poartă semnătura solidară a tus¬ 
trei" 30 , nota S. Albini. Obişnuiau să se întîlnească zil¬ 
nic, de obicei acasă la S. Albini. Se aflau în strînsă 
legătură cu alţi ardeleni, mai ales cu I. Slavici şi I. 
Bianu. 

Una dintre principalele preocupări ale conducerii 
provizorii a Partidului Naţional Român şi ale emigra¬ 
ţiei din Bucureşti a fost convocarea congresului naţio¬ 
nalităţilor, atît de mult timp amînată. Acum dificultăţile 
erau mari. Partidul Naţional Român se afla într-o situa¬ 
ţie foarte grea, fiind desfiinţat de guvern în iunie 1894 
şi silit astfel să acti\ r eze practic în afara legii. Pregă¬ 
tirile decisive pentru congres s-au putut desfăşura a- 
bia în prima jumătate a anului 1895 şi acum, o parte 
însemnată a activităţii pentru definitivarea alianţei a 
avut loc tot în capitala României. 

2S . Arhiva Bibliotecii Institutului Mitropolitan Sibiu, Fond I. Ma- 
teiu, Jurnalul lui Nicolae Cristea, p. 18. 

29 . Ibidem, p. 35. 

30 . Biblioteca Academiei R.S.R., mss., Arhiva S. Albini, I mss 5. 

în ianuarie 1895, E. Brote îi scria lui G. Augustini, 
cerîndu-i să fie ţinut la curent cu toate pregătirile 31 . El 
insista ca la Bucureşti să aibă loc o conferinţă a re¬ 
prezentanţilor celor trei naţionalităţi, pentru stabilirea 
programului şi convocării congresului. Dacă partidele 
sîrbe nu au acceptat să-şi trimită reprezentanţi în ca¬ 
pitala României, slovacii, în cele din urmă, au fost de 
acord, călătoria lor fiind finanţată de români. 

Delegaţia slovacă (P. Mudroxi, S. Daxner, M. Ste- 
f ano vie), împreună cu conducerea provizorie a Parti¬ 
dului Naţional Român din Transilvania (V. Mangra, St. 
Petrovici) a sosit la Bucureşti la mijlocul lunii martie 
1895 (stînd aici între 14 şi 17 martie). Oaspeţii tran¬ 
silvăneni şi slovaci au fost însoţiţi tot timpul de con¬ 
ducătorii mişcării naţionale refugiaţi la Bucureşti : E. 
Brote, I. Slavici, A.C. Popovici, S. Albini. Slovacii au 
vizitat mai multe instituţii culturale, asistînd chiar la 
o şedinţă a Academiei Române (al cărui secretar ge¬ 
neral era tocmai D.A. Sturdza) şi au avut convorbiri 
cu mai mulţi oameni politici şi de cultură. Principalele 
discuţii au fost însă cele purtate cu conducătorii emi¬ 
graţiei transilvănene (probabil şi cu D.A. Sturdza) în 
legătură cu convocarea congresului naţionalităţilor. 

în timpul convorbirilor din Bucureşti nu s-a pu¬ 
tut rezolva în întregime problema programului şi în¬ 
trunirii congresului, în primul rînd din pricina absen¬ 
ţei reprezentanţilor celor două partide sîrbe. Conferinţa 
decisivă a avut loc la 8/20 iulie 1895, la Novi Sad, cu 
participarea românilor V. Mangra şi St. Petrovici, slova¬ 
cilor P. Mudron şi S. Daxner, şi sîrbilor E. Gavrila şi 
N. Joksimovic? aceştia semnează şi apelul (publicat în 
„Tribuna" la 12/24 iulie) pentru convocarea congresu¬ 
lui naţionalităţilor, la 10 august 1895. Locul ales era 
Budapesta. 

In ziua de 29 iulie/10 august 1895, la hotelul Na¬ 
ţional din Budapesta, între orele 14 şi 18, s-au desfă¬ 
şurat lucrările, de atîta vreme aşteptate, ale congresului. 


3 '. Literarni Archiv Matice Slovenskej, Scrisoarea lui G. Augus¬ 
tini către A. Halasa din 27 ianuarie 1895. 

Erau prezenţi 700—800 delegaţi ai celor trei popoare, 
în plus, se aflau un mare număr de reprezentanţi ai pre¬ 
sei. S-a elaborat un program, în 22 de puncte, care 
sintetiza revendicările popoarelor asuprite. Se rea¬ 
firma tactica pasivistă, cerîndu-se introducerea votu¬ 
lui universal, direct şi secret. Alianţa celor trei popoare 
urma să fie reprezentată printr-un comitet, format din 
12 persoane, cîte 4 pentru fiecare naţiune. Pentru E. 
Brote, convocarea şi reuşita congresului au însemnat 
încununarea unei politici, la a cărei elaborare şi pu¬ 
nere în practică avusese un rol însemnat, începînd cu 
vizita sa în capitalele slave, din toamna anului 1892, 
şi terminînd cu tratativele purtate cu slovacii, la Bucu¬ 
reşti, în 1895. 

Tot în 1895 apare lucrarea, referitoare la proble¬ 
ma naţională românească din Transilvania, de care mai 
mult decît de alte acţiuni, se va lega de acum înainte nu¬ 
mele său. E. Brote o scrisese în cursul anului 1894, mai 
ales în timpul verii, retras la Agapia. La 4 august 1894 
îi comunica, de aici, lui S. Albini : „...în liniştea şi fru¬ 
museţea munţilor îmi sporeşte lucrarea admirabil; chiar 
şi eu sînt mulţumit cu ea. Sper a o putea termina în 
4—5 săptămîni, pe cînd mă voi întoarce iarăşi la Bucu¬ 
reşti" 32 . în legătură cu această lucrare şi, în general, 
cu activitatea sa din ultima vreme, îi scria tot lui S. 
Albini, peste cîteva săptămîni: „...în acest singur an 
eu am făcut neasemănat mai mult pentru cauza româ¬ 
nească, decît am făcut în toţi ceilalţi ani de mai îna¬ 
inte laolaltă" 33 . 

Lucrarea a apărut în limba germană, la Berlin, la 
începutul anului 1895 (prefaţa este scrisă în decembrie 
1894), sub titlul Die rumănische Frage in Siebenbiirgen 
und Ungarn. Eine politische Denkschrift. E. Brote ne- 
avînd, după cîte ştim, relaţii în Germania, este de pre¬ 
supus că D.A. Sturdza a aranjat publicarea cărţii în 
această ţară. Editarea ei în limba germană corespundea 

32 . Biblioteca Academiei R.S.R., mss., Coresp., doc. 27066 (Scrisoa¬ 
rea lui E. Brote către S. Albini din 4 auguist 1894). 

33 . Loc. cit., doc. 27067 (Scrisoarea lui E. Brote către S. Albini din 
13/25 august 1894). 

însă şi ideilor politice ale lui E. Brote care, după cum 
am văzut, dorea să convingă cercurile politice germa¬ 
ne dc necesitatea, în interesul chiar al Triplei Alianţe, 
a rezolvării problemei transilvănene. De aceea, în mo¬ 
mentul cînd se realiza alianţa cu slovacii şi sîrbii, el 
insistă şi asupra unei apropieri de saşi : „Incît e po¬ 
sibil, nu numai să trecem cu vederea greşelile presei 
săseşti faţă cu noi, dar să şi căutăm chiar ocaziunile 
pentru a manifesta identitatea de interese între noi şi 
saşi", scria el la 28 august 1894 34 . Lucrarea apare, tot 
în 1895, şi în limba română, sub titlul Un memoriu po¬ 
litic. Cestiunea română în Transilvania şi Ungaria. în 
anul următor se va edita şi o traducere italiană, par¬ 
tea documentară fiind însă mai restrînsă. 

Cartea cuprinde două părţi : o expunere a isto¬ 
riei şi situaţiei existente a problemei naţionale tran¬ 
silvănene (180 pagini în ediţia română) şi o bogată 
culegere de documente privind această temă (445 pa¬ 
gini). 

în primul capitol, autorul recurge la statistică — 
marea sa pasiune — dovedind că în 18 comitate, cu 
suprafaţa de 88.649 km 2 şi 4.116.000 locuitori, românii 
au majoritatea (57,55o/ 0 ). în continuare, pe baza unei 
analize istorice, el prezintă permanenta autonomie a 
Transilvaniei, pînă în momentul încheierii pactului du¬ 
alist. 

Cîteva capitole înfăţişează succint evoluţia pro¬ 
blemei românilor din Transilvania pînă la 1867. Ca şi 
alţi tribunişti, E. Brote se arată aici tributar concep¬ 
ţiei greşite potrivit căreia împăraţii habsburgici ar fi 
intervenit în mai multe rînduri în favoarea românilor 35 . 

Cea mai întinsă parte a lucrării se referă la situa¬ 
ţia şi politica românilor transilvăneni în perioada dua¬ 
lismului. Sînt tratate pe larg legile şi măsurile îndrep¬ 
tate împotriva naţionalităţilor. Legea pentru egala în¬ 
dreptăţire a acestora, ca şi legea învăţămîntului, au 


34 . Biblioteca Academiei R.S.R., mss., Coresp., doc. 27063 (Scrisoa¬ 
rea lui E. Brote către S. Albini din 28 august 1894). 

35 . E. Bro*e, op. cit., p. 37. 

rămas litere moarte. „Este o realitate crudă că pe tă- 
rîmul administraţiei, al justiţiei şi al instrucţiunii pu¬ 
blice, limba română e cu desăvîrşire înlăturată" 36 . Le¬ 
gea electorală era deosebită pentru Transilvania (votînd 
doar 3,3% dintre locuitori, faţă de 5,4% pentru ansam¬ 
blul Ungariei). Modul de alcătuire a cercurilor electo¬ 
rale era, de asemenea, defavorabil românilor. Autorul 
se referă în continuare la organizarea învăţămîntului, 
la legea de presă excepţională din Transilvania etc. 

Urmează un capitol care sintetizează istoria miş¬ 
cării naţionale româneşti după 1867. Pe lîngă unele date 
foarte utile, apar aici şi aprecieri discutabile, atacuri 
personale (la adresa lui P. Cosma, V. Babeş, A. Mo- 
cioni). Acţiunea tribuniştilor este înfăţişată destul de 
amănunţit. 

Un alt capitol este consacrat relaţiilor românilor 
transilvăneni cu statul român. Guvernul conservator, 
aflat la putere în momentul redactării lucrării, este as¬ 
pru criticat pentru presiunile exercitate în scopul mo¬ 
derării mişcării naţionale, E. Brote dovedind, în schimb, 
o încredere exagerată în liberali. 

In sfîrşit, ultimul capitol se adresează, probabil, mai 
ales cercurilor politice austriece şi germane. Politica 
internă n guvernelor din Ungaria — consideră autorul 
— duce la ruperea acesteia de Austria, deci la forma¬ 
rea a două state mici şi, în consecinţă, la modificarea 
echilibrului european, în sens defavorabil Triplei Ali¬ 
anţe. 

Judecată astăzi, cu obiectivitate, cartea ne apare 
ca o lucrare care depăşeşte mediocritatea, fără a fi însă 
o realizare excepţională. Scrisă în stilul limpede şi so¬ 
bru, caracteristic autorului, ea se impune mai ales prin 
cantitatea şi precizia datelor. O anumită grabă şi lipsă 
de obiectivitate îi dau totuşi, pe alocuri, caracterul u- 
nei lucrări ocazionale. în ce priveşte anexele, multe 
dintre documentele publicate aici sînt absolut necesare 
celui care studiază problema naţională românească în 
monarhia habsburgică. Şi astăzi, ca şi acum trei sfer- 


36 . Ibidem, p. 83. 

turi de veac, cartea lui E. Brote nu poate fi ignorată 
de cercetător. 

Oricare ar fi rezervele noastre actuale, la vremea 
apariţiei sale, lucrarea a fost un important eveniment 
editorial şi politic. Publicată şi în limbile germană şi 
italiană, a contribuit la o mai bună cunoaştere a pro¬ 
blemei româneşti pe plan european. In presa mai mul¬ 
tor ţări a fost recenzată amănunţit. O asemenea recen¬ 
zie publică la 23 iulie 1895 ziarul francez „Estafette", 
insistînd asupra cifrelor demografice prezentate de E. 
Brote; în ianuarie 1896, revista germană „Die Kritik" 
îi acordă, de asemenea, un spaţiu larg 37 . In 1896, Gri- 
gore Tocilescu cita 17 ziare şi reviste germane care se 
ocupaseră de lucrare 38 . Iar, una dintre marile autori¬ 
tăţi în domeniul istoriei şi politicii Austro-Ungariei, 
Louis Eisenmann, caracteriza, cîţiva ani mai tîrziu, Ces- 
tiunea română în Transilvania şi Ungaria ca o „lucrare 
bine alcătuită, interesantă, solid documentată." 39 . 

Apariţia şi succesul cărţii, precum şi realizarea 
alianţei naţionalităţilor puteau fi considerate de E. Brote 
ca semne bune pentru mişcarea naţională a românilor. 
Partidul Naţional Român se afla însă în faţa unei pu¬ 
ternice crize, pe care, în ultimii doi ani, reuşise să o 
amîne, dar nu să o înlăture. 

Toamna anului 1895 aduce două elemente deci¬ 
sive în declanşarea crizei. In septembrie memorandiştii 
sînt graţiaţi. A contribuit, desigur, la graţiere, creşterea 
agitaţiei popoarelor din Austro-Ungaria, reflectată şi 
în congresul naţionalităţilor din luna anterioară. Eli¬ 
beraţi, memorandiştii puteau începe acum acţiunea de 
reluare a controlului asupra partidului. 

37 . Nedelcu Oprea, Ecoul procesului Memorandumului în presa 
străină a vremii, în Centenarul revistei „Transilvania“, Sibiu, 
1969, p. 98—99. 

3 ®. E. Brote, Cestiunea română In Transilvania şi Ungaria, Raport 
prezentat Academiei Române de Gr. G. Tocilescu, Bucureşti, 
1896, p. 11. 

39 . Louis Eisenmann, Le compromis austro-hongrois de 1867, Paris, 
1904, p. 580. 

Al doilea eveniment important se petrece în Ro¬ 
mânia, în octombrie 1896 : căderea guvernului conser¬ 
vator şi venirea liberalilor, conduşi de D.A. Sturdza, la 
cîrma ţării. După cum graţierea întărea poziţia lui I. 
Raţiu, ar fi trebuit ca schimbarea de guvern să întă¬ 
rească poziţia lui E. Brote, aflat în strînse relaţii cu şe¬ 
ful Partidului Naţional Liberal; s-a întîmplat însă alt¬ 
fel, iar E. Brote, în loc să-şi consolideze situaţia, şi-a 
văzut-o serios zdruncinată. Cauza o constituie schim¬ 
barea totală a atitudinii lui D.A. Sturdza în problema 
naţională. Discursul de la Iaşi, ţinut de primul minis¬ 
tru la 13 octombrie 1895, defineşte noua sa politică. 
Şeful guvernului declara că se va abţine de la orice 
amestec în treburile interne ale Austro-Ungariei 40 . 

Schimbarea atitudinii sale i-a revoltat pe partiza¬ 
nii sinceri ai mişcării naţionale, lui I. Raţiu şi celor 
din jurul său le-a amplificat resentimentele faţă de Par¬ 
tidul Naţional Liberal, iar pe E. Brote l-a pus într-o si¬ 
tuaţie deosebit de delicată. Dacă ar fi rupt legătura cu 
D.A. Sturdza rămînea lipsit de orice bază la Bucureşti ; 
dacă aproba noua atitudine a lui D.A. Sturdza, risca să 
piardă mulţi partizani în Transilvania, să fie acuzat de 
trădare dc cei din jurul lui I. Raţiu. Această ultimă so¬ 
luţie a fost totuşi cea aleasă de E. Brote şi urmată de 
partizanii săi, deschizîndu-se o gravă criză care avea 
să zguduie, dar să şi reînnoiască Partidul Naţional Ro¬ 
mân în cursul a zece ani. 

In lunile septembrie — octombrie 1895 în grupa¬ 
rea tribunistă domneşte optimismul. Foştii, memoran- 
dişti, din jurul lui I. Raţiu, nu mai sînt consideraţi pri- 
mejdioşi. „După cum mi se pare — îi scrie I. Russu-Şi- 
rianu lui E. Brote — o parte dintre cei eliberaţi se va 
retrage pe planul al doilea — dacă nu de tot I — al 
luptei" 41 . „...Noi aşa simţim aici lucrurile, că şi în sta¬ 
rea actuală, stăpîni noi sîntem. Primejdia din partea 
bătrînului a încetat să mai existe, or, cel puţin, văzînd 


40 . D.A. Sturdza, Discurs rostit la 13 octombrie 1895 la Iaşi, Bucu¬ 
reşti, 1895, p. 32—34. 

41 . Arhiva B.C.S., doc. 4117 (Scrisoarea lui I. Russu-Şirianu către 
E. Brote din 31 septembrie 1895). 

el cum e situaţia d-aici, nu se mai încearcă a face ni¬ 
mic. Dacă s-ar încerca însă, fii sigur că ne vei găsi la 
postul nostru, luptînd cum trebuie" 32 . 

Totuşi, I. Raţiu a îndrăznit şi, mai mult decît atît, 
a reuşit. în zilele de 15, 16 şi 17 noiembrie st. n. 1895 
a avut loc la Sibiu şedinţa comitetului Partidului Na¬ 
ţional Român, la care au 'participat 19 persoane, 8 din 
vechiul comitet, restul din cel substitut. Mulţi membri 
lipseau, atît unii din Transilvania cît şi, bineînţeles, cei 
refugiaţi în România. S-a hotărît, cu 17 voturi pentru 
şi 2 contra (D.P. Barcianu şi D. Comşa), trecerea In¬ 
stitutului Tipografic în proprietatea unui consorţiu for¬ 
mat de comitet. A urmat punerea sub sechestru a In¬ 
stitutului, deoarece T.L. Albini refuza să-l predea de 
bună voie, afirmînd că este proprietatea întregului co¬ 
mitet, nu numai a membrilor aflaţi de faţă 43 . Sechestrul 
a avut ca urmare înlăturarea lui T.L. Albini, care, du¬ 
pă cum se ştie, nu era decît proprietarul fictiv. Din a- 
ceastă pricină, adresîndu-se justiţiei, cererile sale au 
fost respinse la începutul lunii ianuarie 1896. 

înlăturarea lui T.L. Albini îl scăpa pe I. Raţiu de 
un adversar, dar nu de cel mai important. Continuau 
să rămînă redactării fideli şefilor mişcării tribuniste : 
I. Russu-Şirianu şi G. Bogdan-Duică. Este lesne de în¬ 
ţeles că relaţiile lor cu I. Raţiu sînt acum din ce în ce 
mai încordate. Pretextul fiind un conflict între G. Au- 
gustini şi G. Bogdan-Duică, I. Raţiu îl suspendă pen¬ 
tru o lună pe ultimul (la 5 decembrie st. n.). G. Bogdan- 
Duică foloseşte din plin concediul impus pentru a mer¬ 
ge prin toată Transilvania, la Bistriţa, Dej, Turda, Blaj, 
Caransebeş, Braşov, pentru ceea ce numeşte el „o lu¬ 
crare politică de bun simţ şi abnegaţiune personală" 44 . 


42 . Loc. cit., doc. 4118 (Scrisoarea lui I. Russu-Şirianu către E. Brote 
din 6 octombrie 1895). 

• 43 . Criza noastră, în „Tribuna", XII (1895), 28 şi 29 decembrie; Bi¬ 
blioteca Academiei R.S.R., mss., Coresp., doc. 26936 (Scrisoare 
nedatată a lui T.L. Albini către S. Albini). 

44 . G. Bogdan-Duică, Partea mea in criza „Tribunei", Orâştie, 
1896, p. 6. 

Este vorba de organizarea partizanilor mişcării tribu- 
niste, odată ce ruptura între cele două grupări din 
fruntea partidului era pe cale de a se consuma. Par¬ 
tizanii lui E. Brote stabilesc o întîlnire la Braşov. în 
acelaşi timp, E. Brote urma să vină la Sinaia şi să pri¬ 
mească o delegaţie a celor întruniţi acolo. 

Adunarea de la Braşov a avut loc la 10/22 de¬ 
cembrie 1895. Printre participanţi : V. Mangra, V. Gol- 
diş, I. Russu-Şirianu, G. Bogdan-Duică, T.L. Albini. Se 
adoptă patru rezoluţii : prima prevede susţinerea şi 
mai departe a programului P.N.R. (respingîndu-se ca 
neoportună o propunere care cerea reorganizarea par¬ 
tidului pe baze noi); a doua îi cere lui I. Raţiu să re¬ 
nunţe la acţiunea întreprinsă la Institutul Tipografic, 
iar „pe viitor să evite orice acţiune care poate avea 
de efect, voluntar sau involuntar, o sciziune între con¬ 
ducători şi în partidul însuşi" ,• a treia reclamă inde¬ 
pendenţa de redactare a celor două ziare, „Tribuna" 
şi „Foaia poporului", iar a patra arată că se vor mai 
ţine, pentru clarificare, adunări asemănătoare în Sibiu, 
Braşov, Turda şi în alte oraşe 45 . Cu două zile înainte, 
expatriaţii din Bucureşti, E. Brote, S. Albini şi A.C. 
Popovici, adresaseră o scrisoare adunării, învinuind 
comitetul P.N.R. de incapacitate ; „prin urmare numai 
din mijlocul partidului poate să vină scăparea" 46 . Se 
făcea deci un apel nu la desprinderea de partid şi în¬ 
fiinţarea unei organizaţii aparte, ci la schimbarea con¬ 
ducerii, la revenirea tribuniştilor în fruntea partidului, 
sprijiniţi de masa membrilor. La 11 decembrie, după 
cum fusese plănuit, sosind la Sinaia, E. Brote are între¬ 
vederi cu vreo 7 —8 partizani ai săi veniţi de la Bra¬ 
şov. Convorbirile tainice (neclare şi pentru A.C. Po¬ 
povici care l-a însoţit pe E.. Brote) durează o zi şi ju¬ 
mătate 47 . 


45 . Arhiva Bibliotecii Institutului Mitropolitan Sibiu, Fond V. Man¬ 
gra, doc. 214. 

46 . Ibidem. 

47 . Aurel C. Popovici, Dezvălirea trădării naţionale, în .Tribuna", 
XIII (1896), nr. 47 (29 februarie/12 martie). 

Intre cele două grupări care aspiră la conducere 
nu se observă încă vreo deosebire esenţială de tacti¬ 
că, tribuniştii declarînd că refuză o nouă orientare, o 
reorganizare a partidului. Fără ştirea partizanilor lor 
de rînd, cîţiva dintre conducători, în primul rînd E. 
Brote, începuseră însă elaborarea noii orientări. Dar, 
această orientare, însetnnînd o schimbare radicală a 
programului şi tacticii partidului nu putea fi dată brusc 
pe faţă, existînd primejdia ca mulţi, neînţelegînd-o sau 
nefiind de acord, să plece din rînduri. Cu o remarcabilă 
abilitate, răbdare şi perseverenţă, E. Brote va dezvălui 
treptat, cîte puţin, timp de 15 ani, noua concepţie. 

Deşi gruparea lui I. Raţiu încă nu ştia ce anume 
pregătesc exilaţii din Bucureşti, totuşi numai faptul că 
unii membri ai partidului se adunaseră separat şi afir¬ 
maseră că vor mai ţine asemenea adunări însemna des¬ 
tul. La 28 decembrie 1895, I. Raţiu îl destituie pe G. 
Bogdan-Duică din postul de la „Tribuna". Iar la 2 ia¬ 
nuarie st. n. 1896, I. Russu-Şirianu refuzînd, în calitatea 
sa de prim redactor, să publice un articol scris de noul 
redactor E. Dăianu la îndemnul lui I. Raţiu, este la 
rîndul său destituit. Prin înlăturarea lui I. Russu-Şiri- 
anu, preşedintele Partidului Naţional cîştiga definitiv 
bătălia „Tribunei" începută cu mai bine de doi ani în 
urmă, dar preţul victoriei avea să fie destul de mare. 
Aceste măsuri lipsite de tact aveau să nemulţumească 
pe mulţi membri ai comitetului. 

O reacţie puternică se petrece împotriva lui I. Ra- 
ţiu şi a sprijinitorilor săi. D.P. Barcianu, D. Comşa şi 
V. Fodor, constatînd că „spiritul care pînă acuma ne-a 
întrunit la o frumoasă şi rodnică lucrare în interesul 
cauzei naţionale s-a înlocuit cu un alt spirit, care nu 
mai dă garanţii că lucrarea se va continua pe calea 
rodnică şi folositoare de pînă acum... declară a se re¬ 
trage cu totul de la orice mai departe conlucrare" 48 . 

După întrunirea comitetului naţional, la 1 febru¬ 
arie st. n., cînd se aprobă acţiunea lui I. Raţiu (cu 11 
voturi contra 5), D.P. Barcianu îşi dă chiar demisia din 

48 . Arhiva D.P. Barcianu, Răşinari (neinventariată). 

conducerea partidului 49 . Şi alţi membri adoptă aceeaşi 
atitudine (mai demisionează D. Comşa, V. Fodor, N. 
Cristea, iar A. Suciu, M. Veliciu, V. Lucaciu nu mai 
participă la şedinţele comitetului). In faţa majorităţii, 
şi dîndu-şi seama că, orice ar face, situaţia rămîne a- 
ceeaşi, T.L. Albini acceptă să dea declaraţia prin care 
recunoaşte proprietatea comitetului asupra Institutului 
Tipografic. 

V. Lucaciu care, în zilele declanşării crizei, se afla 
la Roma, apoi, la întoarcere, trecuse prin Bucureşti (la 
sfîrşitul anului 1895), întîlnindu-se aici cu emigraţii şi 
cu D.A. Sturdza, ia partea vechilor tribunişti împotri¬ 
va lui I. Raţiu. Mai tîrziu va încerca să realizeze o îm¬ 
păcare între cele două grupări. La rîndul lor, unii oa¬ 
meni politici de la Arad adresează un protest lui I. Ra¬ 
ţiu, semnat, printre alţii, de V. Mangra, N. Oncu, Şt. 
Cicio Pop, M. Veliciu 50 . 

Aşadar, I. Raţiu reuşise să-şi impună voinţa la 
„Tribuna", dar unitatea Partidului Naţional era spartă. 
De o parte, gruparea condusă de el (căci nu mai este 
decît o simplă grupare, care, cu ocazia alcătuirii unui 
manifest în februarie 1896 reuşeşte să mobilizeze doar 
6 din cei 13 membri ai comitetului întemniţaţi pentru 
Memorandum ? mai de seamă sînt G. Pop de Băseşti, 
I. Coroianu, T. Mihali); de altă parte se află gruparea 
condusă de E. Brote la Bucureşti, şi în strînsă legătură 
cu el, V. Mangra la Arad, incluzîndu-1 pentru moment 
şi pe V. Lucaciu. I. Raţiu cîştigase doar o jumătate de 
victorie, iar E. Brote fusese înfrînt doar pe jumătate. 

Un nou incident, mai grav ca toate de pînă acum, 
avea să încline pentru un timp balanţa de partea pre¬ 
şedintelui partidului, despărţind însă şi mai mult cele 
două grupări. în februarie 1896 A.C. Popovici rupe re¬ 
laţiile cu E. Brote şi, printr-o campanie de presă, dez¬ 
lănţuie un mare scandal politic. 

Refugiaţii de la Bucureşti (E. Brote, S. Albini, A.C. 
Popovici) ţineau dese întruniri. Ruptura s-a produs în 


49 Ibidem. 

50 . .Revista Orăştiei", II (1896), nr. 3 (13/25 ianuarie). 

urma discuţiilor purtate în două asemenea adunări, la 
11/23 şi 13/25 februarie. Este însă de presupus că nu 
numai discuţiile, ci şi insistenţele lui I. Raţiu (în zilele 
acelea T. Mihali se afla la Bucureşti şi s-a întîlnit cu 
A.C. Popovici), ca şi neînţelegerile mai vechi dintre 
A.C. Popovici şi E. Brote, au determinat ruptura. A.C. 
Popovici îl acuză pe E. krote, că, fiind un „instrument 
inconştient" al Partidului Naţional Liberal din Româ¬ 
nia, a făcut (în şedinţele din 11 şi 13 februarie) „propu¬ 
nerea infamă să scoatem un nou ziar în Transilvania 
ca punct de cristalizare pentru constituirea amicilor 
noştri în partid guvernamental, fără a mai sta pe baza 
programului naţional, fără a mai vorbi de autonomie 
şi de acţiuni politice pentru dobîndirea ei, ci pur şi 
simplu a face o politică moderată, oportunistă". E. Brote 
s-ar fi mulţumit cu o simplă reformă a legii electorale în 
Transilvania 51 . In ce măsură aceste acuzaţii corespund 
adevărului ? 

In ce priveşte înfiinţarea unui nou ziar, A.C. 
Popovici avea dreptate, dar iniţiativa nu pornise de la 
E. Brote. De altfel, tribuniştii fiind alungaţi de la „Tri¬ 
buna", nimic nu era mai normal ca, dispunînd de atîţi 
ziarişti talentaţi şi avînd nevoie să-şi susţină ideile, să 
înfiinţeze un nou organ de presă. După şedinţa corni-, 
tetului din 10 ianuarie 1896, este trimis T.L. Albini la 
Bucureşti pentru a-i comunica situaţia lui E. Brote, ce- 
rîndu-i sfat şi sprijin în legătură cu înfiinţarea unui 
nou ziar. T.L. Albini a participat şi la discuţiile din 11 
şi 13 februarie. Ceva mai tîrziu, I. Russu-Şirianu îi va 
scrie, insistent, lui E. Brote : „...fără o foaie, în care să 
se exprime şi păreri străine dinastiei prezidiale, lucru¬ 
rile p-aici o să se încurce rău" 52 . Se pare că cel care 
s-a grăbit mai puţin a fost tocmai E. Brote căci, deşi 
dorea la fel de mult ca şi ceilalţi un nou ziar, înţelegea 
ca mai întîi să pregătească terenul pentru apariţia' lui. 


51 . Vezi articolele lui A.C. Popovici din „Tribuna", XIII (1896), 

26—29 februarie/9—12 martie. 

52 . Arhiva B.C.S., doc. 4020 (Scrisoarea lui I. Russu-Şirianu către 
E. Brote din 2 martie 1896). 

„Precum ştii — scria el unui prieten doi ani mai tîrziu 
— eu numai codind stăruinţelor dv. m-am învoit în ur¬ 
mă ca ea («Tribuna poporului» n.n.) să apară încă de 
atunci. Aveam nedumeriri, şi mă temeam că nu vom 
izbuti să dăm politicii direcţiunea reclamată de împre¬ 
jurări" 53 . 

Problema era însă atitudinea noului organ de pre¬ 
să, deci a mişcării conduse de E. Brote şi V. Mangra. 
Acuzaţia lui A.C. Popovici este clară : constituirea gru¬ 
pării lui E. Brote în partid guvernamental, renunţarea 
la vechiul program al partidului, îndeosebi la autono¬ 
mie, preţul fiind o eventuală modificare a legii electo¬ 
rale. Cu obişnuita-i grandilocvenţă, A. C. Popovici a 
exagerat şi de data aceasta, pornind însă de la un 
sîmbure de adevăr. Cea mai adevărată parte a învinui¬ 
rii este renunţarea la vechiul program naţional. Ceea 
ce urmărea în fond E. Brote era însă, mai precis, re¬ 
nunţarea la pasivism, tactica neparticipării la alegeri 
şi la viaţa parlamentară. 

Mişcarea memorandistă şi congresul naţionalită¬ 
ţilor au reprezentat punctul culminant al pasivismului. 
Aceste acţiuni au fost impunătoare şi au făcut cunos¬ 
cută pe plan european cauza românilor, agravînd în a- 
celaşi timp criza regimului dualist. 

Situaţia românilor din Transilvania nu se îmbu¬ 
nătăţise însă după Memorandum. Se impuneau, pe lin¬ 
gă planurile pe termen lung, ţintind spre desăvîrşirea 
unificării statului naţional român, şi acţiuni concrete, 
care să permită obţinerea unor avantaje limitate, în ca¬ 
drul sistemului dualist. O situaţie revoluţionară neexis- 
tînd încă în Austro-Ungaria, unii oameni politici şi chiar 
cercuri mai largi ale opiniei publice începuseră să con¬ 
sidere că activismul, deci participarea la alegeri, la 
viaţa parlamentară, bine folosit, ar fi fost o armă pu¬ 
ternică în mîna românilor, mai ales realizat în acord 
cu slovacii şi sîrbii, eventual cu germanii. Desigur, par- 
ticipînd la viaţa politică a statului, transilvănenii ar fi 
trebuit să recunoască de fapt, dacă nu de drept, regi- 


53 . Loc. cit., doc. 4217. 

mul dualist. Ideea autonomiei ar fi fost, temporar cel 
pu^in, abandonată. 

în lunile ce au precedat ruptura cu A.C. Popovici, 
E. Brote s-a hotărît să înceapă acţiunea pentru trece¬ 
rea la activism, antrenînd întreaga mişcare în fruntea 
căreia se găsea. Prudent/ căci ideea era nouă şi putea 
să nu convină multora, obişnuiţi cu pasivismul, E. Brote 
manevrează încet pentru a realiza schimbarea în cîţiva 
ani. Dar, este evident că încă de la sfîrşitul anului 1895 
ştie ce are de făcut. Contrazicerea între atitudinea sa 
politică dinainte de 1895 şi după acest an este numai 
aparentă. Concepţia lui E. Brote, educat în spiritul lui 
A. Şaguna, colaborator în tinereţe al „Telegrafului ro¬ 
mân" şi adept al lui N. Cristea, fusese întotdeauna ac¬ 
tivistă. După cum am văzut, şi mişcarea tribunistă, la 
scurtă vreme după întemeierea ziarului, manifesta ace¬ 
leaşi tendinţe. împrejurările politice nu au permis o 
vreme concretizarea acestei tactici ; de aceea, E. Brote 
a acţionat, timp de mai mulţi ani, ca pasivist, avînd un 
rol de frunte în mişcarea memorandistă. Dar, îndată ce 
a crezut că împrejurările sînt potrivite, a revenit la idei¬ 
le din tinereţe. Aşadar, dacă evoluţia sa politică este 
sinuoasă, cauza trebuie căutată în împrejurările schim¬ 
bătoare, nu în concepţiile sale. 

Intr-o anumită măsură, trecerea la activism se 
leagă şi de noua politică a lui D.A. Sturdza. Este greu 
de spus în ce măsură D.A. Sturdza, schimbîndu-şi pro¬ 
pria orientare, l-a influenţat pe E. Brote să şi-o schim¬ 
be pe a sa. Poate influenţa a fost reciprocă. în orice 
caz, trecerea la activism s-ar fi făcut oricum, cauza 
nefiind politica Partidului Naţional Liberal din Româ¬ 
nia (căci şi slovacii, şi sîrbii din Ungaria înregistrează 
aceeaşi evoluţie, paralel cu românii). Dar, fără îndo¬ 
ială, politica României a accelerat evoluţia. 

„Constituirea amicilor noştri în partid guverna¬ 
mental" este partea cea mai gravă a acuzaţiei lui A.C. Po¬ 
povici. Totuşi, partizanii lui E. Brote nu au încercat, în 
perioada de care ne ocupăm, să formeze un partid a- 
parte. Dimpotrivă, urmărind acţiunea lui E. Brote în 
anii ce urmează, observăm insistenţa cu care încearcă 

să antreneze tot partidul în jurul programului său. Nu 
este vorba deci de scindarea Partidului National Ro¬ 
mân, ci de reorientarea lui în jurul altor idei, în jurul 
altei conduceri. 

A.C. Popovici afirmă că noul partid ar fi urmat 
să fie guvernamental, adică să sprijine politica guver¬ 
nului maghiar. Nu aceasta a fost ideea lui E.. Brote, ci 
alta. Şi anume, după reunificarea şi consolidarea parti¬ 
dului, realizarea unei înţelegeri cu maghiarii în urma 
căreia românii să obţină o situaţie mai bună (inclusiv 
o lege electorală mai favorabilă). Şi această parte a 
programului corespundea dorinţelor lui D.A. Sturdza, 
dar avea, de asemenea, cauze obiective, legate de do¬ 
rinţa românilor transilvăneni de a căpăta o pondere 
mai mare în stat. Deci, nu un partid guvernamental, ci 
un partid care să poarte tratative cu guvernul, pentru 
susţinerea drepturilor româneşti. Chiar peste mai mulţi 
ani, în 1902, E. Brote scria că primul pas care trebuie 
întreprins este cel al părăsirii politicii de pasivitate. Al 
doilea urma să fie alcătuirea unui program politic. Al 
treilea — participarea la alegeri, lupta electorală. „Du¬ 
pă ce toate acestea ar fi reuşit bine, ar fi sosit timpul 
ca să punem în practică noua' direcţiune politică" 54 . 

Tactica grupării lui I. Raţiu rămîne cea veche : 
pasivismul. Dar, partidul fiind slăbit şi dezbinat în ur¬ 
ma crizei, pasiviştii nu mai pot înălţa lupta lor la ni¬ 
velul din perioada Memorandumului şi congresului na¬ 
ţionalităţilor. Două încercări de convocare a conferin¬ 
ţei naţionale (pentru 3/15 mai şi 12/24 octombrie 1896) 
sînt oprite de autorităţi. Lipsită de acţiuni politice mai 
însemnate şi părăsită de ziariştii remarcabili pe care îi 
avusese, „Tribuna" decade. Sibiul, ca centru politic ro¬ 
mânesc, îşi pierde mult din importanţă. Ii va lua locul 
Aradul. 

Ecoul crizei a fost profund, atît în Transilvania 
cît şi în România. Cei mai mulţi oameni politici, alar¬ 
maţi de destăinuirile lui A.C. Popovici, au luat partea 

54 . Arhiva Roman Ciorogariu (aflată la dr. Nerva Iercan, Arad), 
Scrisoarea lui E. Brote către R. Ciorogariu din 5 februarie 
1902. 


127 



lui I. Raţiu (chiar unii dintre adversarii acestuia au 
preferat să se desolidarizeze de E. Brote — cum face 
de exemplu V. Lucaciu). 

în Transilvania, doar o publicaţie locală, „Revista 
Orăştiei", l-a lăsat pe E. Brote să se explice în nume¬ 
rele sale 55 , declarînd apoi că explicaţiile acestuia nu 
sînt satisfăcătoare, revista neputînd să se situeze pe 
aceleaşi poziţii. De asemenea, lui S. Albini i-a fost re¬ 
fuzat un articol. în schimb, „Revista Orăştiei", a conti¬ 
nuat, în polemică cu „Tribuna" şi cu celelalte publi¬ 
caţii transilvănene, să sprijine pe aderenţii lui E. Brote 
(pe V. Mangra mai ales) şi, în general, pe oponenţii 
lui I. Raţiu (în primul rînd pe V. Lucaciu). 

în România, criza a fost din plin folosită ca armă 
de partid. Ziarul liberal „Voinţa naţională" a luat, fi¬ 
reşte, apărarea lui E. Brote (care a şi publicat aici, în 
lunile respective, un articol şi o scrisoare deschisă). 
Ziarele opoziţiei au condus cu înverşunare atacul con¬ 
tra lui E. Brote şi I. Slavici, desigur în primul rînd 
nu pentru zdrobirea acestora, ci pentru a lovi în 
D.A. Sturdza şi în Partidul Naţional Liberal. Merită a 
fi amintită campania purtată în ziarele „Epoca" şi „Tim¬ 
pul" de conservatori, în „Ziua" de radicali, ca şi în 
„Adevărul". 

Criza Partidului Naţional Român este deci, în e- 
senţă, rezultatul înfruntării dintre partizanii a două 
tactici naţionale. Pasiviştii, bazîndu-se pe programul din 
1881, susţin nerecunoaşterea regimului dualist, autono¬ 
mia Transilvaniei, neparticiparea la alegeri şi la viaţa 
parlamentară. Activiştii consideră că dualismul şi au¬ 
tonomia sînt puncte ale programului care trebuie lă¬ 
sate pentru un timp la o parte ; cer participarea la 
viaţa politică a statului ; speră într-o îmbunătăţire a 
sistemului electoral, pretinzînd introducerea votului u- 
niversal, teren unde se întîlnesc cu socialiştii români 
transilvăneni. 


- 5 . „Revista Orăştiei' 1 , II (1896), nr. 4 şî 5 (20 ianuarie/l febru¬ 
arie şi 27 ianuarie, 8 februarie). 

Pasiviştii urmăreau susţinerea neclintită a drep¬ 
turilor poporului român, în timp ce activiştii căutau să 
realizeze cît se putea realiza în cadrul regimului exis¬ 
tent. Şi unii şi alţii, chiar dacă pe căi diferite, luptau 
însă pentru realizarea aspiraţiilor naţionale româneşti. 
Criza a fost prea ascuţită în raport cu deosebirile de 
păreri, care nu erau în general esenţiale. 

între timp, E. Brote îşi prezentase cartea, spre pre¬ 
miere, Academiei Române, desigur, sfătuit şi sprijinit 
de D.A. Sturdza, care era secretarul general al acestei 
instituţii. într-o anumită măsură, prin calităţile sale in¬ 
trinsece, dar mai ales prin însemnătatea sa politică, de 
propagare a intereselor naţionale româneşti, lucrarea 
merita un premiu. Cu atît mai mult cu cît, acordîndu-i-1, 
Academia avea să-şi manifeste solidaritatea cu ideile ex¬ 
puse în carte, cu lupta românilor transilvăneni. Pentru 
E. Brote, premiul Academiei, de 5.000 de lei, ar fi re¬ 
prezentat şi un serios sprijin material pe care, de ase¬ 
menea, îl merita. 

La 12 ianuarie 1896, Comisia premiilor Academiei 
hotărăşte ca darea de seamă asupra Ce^iiunii române 
în Transilvania şi Ungaria să fie alcătuită de Grigore 
Tocilescu (membru al Academiei, la secţia literară, din 
1890). în cadrul aceleiaşi comisii, Gr. Tocilescu prezin¬ 
tă raportul la 13 martie 1896. Cu 5 voturi pentru şi 3 
contra este aprobată propunerea pentru premiere 56 . 

în sfîrşit, discuţia hotărîtoare are loc la 18 mar¬ 
tie 1896 57 . în raportul său 58 , Gr. Tocilescu arată că lu¬ 
crarea lui E. Brote „tractează una din cestiunile cele 
mai arzătoare, care pe noi românii ne interesează în 
supremul grad ca stat şi ca naţiune. Ea desfăşoară, cu 
o cunoştinţă adîncă a faptelor, într-o formă concisă, 
clară şi metodică, faptele de căpetenie prin care a tre¬ 
cut, de la originea ei şi.pînă astăzi, cauza românilor 

56 . „Analele Academiei Române", seria II, tom. XVIII, 1895—1896, 
Partea administrativă şi dezbaterile, Bucureşti, 1896, p. 313— 
316. 

57 . Ibidem, p. 184—193. 

58 . E. Brote, Cestiunea română în Transilvania şi Ungaria, Ra¬ 
port prezentat Academiei Române de Gr. G. Tocilescu, Bucu¬ 
reşti, 1896. 

din Transilvania şi Ungaria... nu este o scriere uşoară, 
pripită şi tendenţioasă, o broşură politică menită a 
dispărea cu ziua de mîine, ci rezultatul unui studiu 
critic şi conştiincios bazat pe izvoare documentare, al 
căror cuprins spune m^i mult şi mai cu tărie decît a 
voit însuşi autorul". Deşi nu este de acord cu unele 
aprecieri politice (privind guvernul conservator), rapor¬ 
torul recomandă cu căldură cartea spre premiere. 

Discuţiile care urmează sînt destul de aprinse. La 
vremea apariţiei ei, lucrarea nemulţumise pe mai mulţi 
oameni politici transilvăneni, iar acum, în plină criză 
a Partidului Naţional Român, după cum am văzut, E. 
Brote era atacat din toate părţile. Primul vorbitor, Vin- 
cenţiu Babeş (membru al Academiei de la înfiinţarea 
sa), vechiul adversar al autorului şi unul dintre per¬ 
sonajele „negative" ale lucrării, declară că nu a citit-o 
„pentru că astfel de opere d-sale nu i se trimit şi de 
d-sa se ascund" ; cu toate acestea, din cîte a auzit şi 
a citit prin ziare, consideră că „scrierea este de cu¬ 
prins politic militant", deci „Academia nu poate pre¬ 
mia această scriere, fără a fi acuzată că se amestecă 
în luptele politice" 59 . 

Au vorbit apoi, în sprijinul lui E. Brote, bătrînul 
om politic liberal Nicolae IonescU (arătînd că „Aca¬ 
demia are o datorie mai presus de orice consideraţiuni 
politice, de a premia şi de a încuraja pe acei cari sînt 
persecutaţi şi cari luptă"), Vasile Maniu şi din nou 
Gr. Tocilescu. S-au pronunţat împotrivă transilvănea¬ 
nul Alexandru Roman şi B.P. Hasdeu, iar V.A. Urechea 
a declarat că se va abţine de la vot. 

Rezultatul votului a fost următorul : din 21 de 
votanţi, 14 s-au declarat pentru, iar 7 contra. întrunin- 
du-se — este drept, la limită — majoritatea de 2/3 
necesară, se acordă autorului premiul Adamachi 60 . 

E. Brote cîştigase o victorie, dar nici argumen¬ 
tele celor care se împotriviseră lucrării nu erau lipsite 

59 .Analele Academiei Române", seria II, tom XVIII, 1895—1896, 
Partea administrativă şi dezbaterile, Bucureşti, 1896, p. 187— 
188. 

60 . Ibidem, p. 193. 

de greutate. Mai ales evoluţia sa politică din anul ce 
urmase publicării volumului, venea în contrazicere cu 
unele aprecieri cuprinse în el. Cartea critica aspru po¬ 
litica naţională a conservatorilor, dar acum, liberalii, 
prietenii lui E. Brote, făceau aceeaşi politică ; astfel, 
condamnarea conservatorilor suna fals. De asemenea, 
orientarea autorului spre o înţelegere — chiar dacă 
îndepărtată — cu guvernul maghiar, venea în contra¬ 
zicere cu unele atacuri îndreptate contra lui V. Babeş 
şi A. Mocioni. In felul acesta, unele pasaje ale lucrării 
se dovedeau a fi, într-adevăr, ocazionale, determinate 
de conjunctura politică din vremea mişcării memoran- 
diste. Trebuie subliniat însă că aceste lipsuri şi con¬ 
traziceri nu atingeau partea cea mai mare a lucrării, 
ci doar 2—3 dintre capitolele ei. 

In cursul anului 1896, partizanii lui E. Brote au 
început să se organizeze, plănuind. în primul rînd e- 
ditarea unui organ de presă. Au avut loc discuţii la 
Măgurele, unde era I. Slavici profesor. Unii ar fi 
dorit stabilirea ziarului la Braşov, vechii tribunişti a- 
vînd acolo mulţi prieteni, printre care şi Diamandi 
Manole, persoană influentă, care luase parte la înte¬ 
meierea „Tribunei" în 1884. E. Brote a stăruit însă pen¬ 
tru alegerea Aradului şi a avut cîştig de cauză 61 . 

Aradul nu a fost ales la întîmplare ; el reprezen¬ 
ta un centru politic românesc însemnat. în plus, ţără¬ 
nimea din jurul Aradului manifesta multă combativi¬ 
tate, antrenînd astfel şi pe fruntaşii politici. De ase¬ 
menea, pasivismul nu avusese nicicînd rădăcini trai¬ 
nice la Arad. Partidul era mai bine organizat aici, iar 
V. Mangra începuse să răspîndească ideile lui E. Brote 62 . 

Mai mulţi militanţi energici (Mihai Veliciu, Ro¬ 
man Ciorogariu, Nicolae Oncu şi alţii) se aflau strînşi 
tot la Arad. în sfîrşit, aici exista şi Banca Victoria, 

61 . Arhiva Bibliotecii Institutului Mitropolitan Sibiu, Fond V. 
Mangra, doc. 274 (Scrisoarea lui E. Brote către V. Mangra din 
17 decembrie 1900). 

62 . Arhiva B.C.S., doc. 4245 (Scrisoarea lui V. Mangra către E. 
Brote din 15/27 noiembrie 1895). 

înfiinţată în 1887, cel mai puternic institut românesc 
de credit după Albina din Sibiu. 

La toate acestea, E. Brote mai găseşte Aradului 
o calitate, esenţială pentru realizarea planului său : 
„Aradul mai are încă o însuşire, care ar lipsi atît Bla¬ 
jului cit şi Sibiului şi care astăzi cu deosebire este de 
preţuit. înţeleg calitatea Aradului a fi locul cel mai 
potrivit, unde s-ar putea întîlni maghiarii şi românii la 
o înţelegere oarecare... Trebuie făcută o încercare se¬ 
rioasă şi anume la Arad" 63 . 

Pentru editarea ziarului, E. Brote i-a dat lui V. 
Mangra un ajutor de 5.250 florini ; nu se ştie dacă 
această sumă îi aparţinea lui sau a fost rezultatul unei 
colecte realizată cu sprijinul lui D.A. Sturdza. Sigur 
este însă că noua publicaţie a fost scoasă la Arad du¬ 
pă indicaţiile şi în parte cu sprijinul material al tran¬ 
silvănenilor din Bucureşti, fiind susţinută şi de şeful 
Partidului Naţional Liberal. 

Numărul de probă al noului ziar, care se numeşte „Tri¬ 
buna poporului", în amintirea vechii „Tribune", dar în 
acelaşi timp pentru a se deosebi de cea care continua 
acum la Sibiu, apare la 25 decembrie 1896/6 ianuarie 
1897, iar numărul 1 la 1/13 ianuarie 1897. De la bun 
început ziarul nu este provincial, căci, deşi sprijinit în 
primul rînd de arădeni, are susţinători şi cititori în 
toate părţile Transilvaniei şi în România. Redactor 
responsabil este I. Russu-Şirianu. Datorită în primul 
rînd muncii lui, „Tribuna poporului" va deveni în cîţi- 
va ani cel mai bine informat şi scris ziar din Transil¬ 
vania. între 1898—1900 un rol important în redactarea 
gazetei are şi G. Augustini, care în iunie 1897 pără¬ 
seşte Sibiul, certat la rîndul său cu gruparea din jurul 
lui I. Raţiu. Plecarea sa de la Sibiu la Arad dovedea 
că şi pe planul alianţei româno-slovaco-sîrbe, centrul 
de greutate tindea să devină tot Aradul. 

Este mai greu de spus cine conduce de fapt zia¬ 
rul. E. Brote continuă să se considere şeful mişcării ; 

6i . Arhiva Bibliotecii Institutului Mitropolitan Sibiu, Fond V. Man¬ 
gra, doc. 274 (Scrisoarea lui E. Brote către V. Mangra din 17 
decembrie 1900). 

el publică în „Tribuna poporului" articole programati¬ 
ce şi dă indicaţii generale pentru desfăşurarea luptei. 
Era însă greu de condus din România o acţiune la 
Arad. De aceea, de multe ori în problemele importan¬ 
te, aproape întotdeauna în cele mărunte, arădenii vor 
proceda după propria lor judecată, care putea sau nu 
să corespundă cu a lui E. Brote. Acesta a continuat să 
aibă însă un rol de seamă în determinarea trecerii de 
la pasivism la activism. Alături de el, I. Slavici, re¬ 
tras la Măgurele, este un harnic colaborator. 

Ziarul se află iniţial şi sub influenţa lui V. Man- 
gra. Directivele lui. vor fi puse însă în discuţie, odată 
cu încercările sale de a grăbi, cu orice preţ, apropie¬ 
rea de guvernul maghiar. Deşi mult mai discretă, in¬ 
fluenţa lui R. Ciorogariu a fost reală şi ea, singură, se 
va prelungi pînă la dispariţia ziarului. El nu a fost de 
acord cu exagerările lui V. Mangra, şi, mai tîrziu, ale 
lui E. Brote şi I. Slavici. Iniţial ziarul este sprijinit şi 
de V. Lucaciu, iar din 1900, cînd se stabileşte la Arad, 
V. Goldiş are la rîndul lui un cuvînt de spus. 

Este lesne de observat că noua mişcare nu era 
unitară. Ea îi grupa în general pe partizanii activismu- 
lui, o tactică, nu un scop în sine. Unii nu erau lămuriţi 
nici în privinţa activismului. De aceea, şi de aseme¬ 
nea pentru a pregăti treptat opinia publică, „Tribuna 
poporului" publică la început chiar articole favorabile 
pasivismului. Cu atît mai puţin exista armonie de pă¬ 
reri în problema tratativelor româno-maghiare, alian¬ 
ţei naţionalităţilor, a raporturilor cu gruparea lui I. 
Raţiu. 

Primul articol programatic mai important se in¬ 
titulează Acţiune I şi apare la 15/27 ianuarie 1897. Este 
o pledoarie în favoarea alianţei naţionalităţilor şi a re¬ 
facerii coeziunii Partidului Naţional Român. Se deplîn- 
ge sistarea oricărei acţiuni a alianţei româno-slovaco- 
sîrbe şi inactivitatea celor patru membri ai Partidului 
Naţional care îi reprezentau pe români în alianţă: 
„D-nii dr. I. Raţiu, dr. V. Lucaciu, V. Mangra şi Iuliu 
Coroianu, orice s-a întîmplat între dînşii, cînd va tre¬ 
bui să reprezinte neamul românesc alături de slovaci 

şi sîrbi desigur că nu se vor călăuzi de resentimente, 
ci vor avea în vedere exclusiv numai interesele na¬ 
ţionale... Să ne apropiem deci întîi între noi, şi apoi cu 
naţionalităţile" 64 . 

Din Bucureşti, reacţia lui E. Brote este promptă : 
„Oare toate aceste — îi scrie el lui V. Mangra — nu 
se puteau publica de „Tribuna" din Sibiu ? Ai d-ta con¬ 
vingerea, că cu asemenea idei politice se poate strînge 
poporul în jurul „Tribunei poporului" şi îţi vei asigura 
sprijinul cercurilor politice conducătoare de aici ?... 
Un lucru să nu-1 scăpăm din vedere. Am stat mult în 
aşteptare cu întemeierea noului ziar ; să nu ne zică 
lumea la urmă că mai puteam să mai aşteptăm" 65 . 

Pentru a pune lucrurile la punct, în zilele urmă¬ 
toare, E. Brote îşi publică, într-o suită de 7 articole, 
propriul său program sau mai curînd atît cît putea e- 
nunţa din el în condiţiile date. Suita se numeşte Puncte 
de orientare şi apare între 24 ianuarie/5 februarie şi 
4/16 februarie 1897. „Situaţia actuală diferă în mod e- 
senţial de cea de la 1892", afirmă autorul 66 . încheierea 
mişcării memorandiste, graţierea celor condamnaţi (cu 
care ocazie atît împăratul cît şi guvernul maghiar ar 
fi dovedit o anumită bunăvoinţă), vizita lui Francisc 
Iosif la Bucureşti (septembrie 1896), atenţia Europei 
îndreptată asupra situaţiei din Transilvania, dorinţa 
primului ministru român ca „neînţelegerile şi vrajba 
dintre români şi maghiari să înceteze", transformările 
ce se petrec în viaţa politică maghiară (decăderea 
Partidului Liberal, formarea Partidului Popular) — sînt 
toate elemente care trebuie să determine şi o schim¬ 
bare a tacticii românilor. Deşi E. Brote exclude nego¬ 
cieri româno-maghiare (am văzut că în concepţia sa 
aceasta avea să fie ultima etapă), se declară împotriva 


6i . Acţiune! în .Tribuna poporului", I (1897), nr. 8 (15/27 ianu¬ 
arie). 

65 . Arhiva Bibliotecii Institutului Mitropolitan Sibiu, .Fond V. 
Mangra, doc. 229 (Scrisoarea lui E. Brote către V. Mangra din 
16/28 ianuarie 1897). 

66 . Puncte de orientare, în .Tribuna poporului", I (1897), nr. 19 
/30 ianuarie/11 februarie). 

intangibilităţii programului naţional din 1881 şi pen¬ 
tru „o. rezervă binevoitoare" faţă de guvernul maghiar. 

Punctele de orientare reprezintă un pas pe dru¬ 
mul ce va duce la abandonarea pasivităţii şi, mai tîr- 
ziu, la tratativele cu guvernul maghiar. Că aceste ac¬ 
ţiuni, la rîndul lor, nu vor reuşi, este drept; nu este 
însă mai puţin adevărat că în 1897 ele reprezentau 
ceva nou, puteau fi o speranţă. 

Deosebirea între cele două programe amintite este 
evidentă şi ea marchează contradicţiile mişcării de la 
Arad. Nu trebuie crezut că cei care subscriau la pri¬ 
mul program erau mai apropiaţi de I. Raţiu decît de 
E. Brote ; dar, deşi adepţi ai activismului, le era tea¬ 
mă să declanşeze mişcarea cît timp „Tribuna poporu¬ 
lui" nu avea să grupeze în jurul său o mişcare mai am¬ 
plă, mai puternică. De fapt, nici E. Brote nu făcuse 
decît primul pas, neamintind nimic de activism. In ce 
priveşte tratativele cu. guvernul însă, neînţelegerea 
trebuie să fi fost de la început mai serioasă. Intre a- 
ceste două programe, „Tribuna poporului" va merge 
mai mulţi ani, oscilînd. 

Dacă în Transilvania E. Brote reuşise să-şi orga¬ 
nizeze partizanii şi să inaugureze — desigur, cu tot 
felul de greutăţi — începutul unei noi linii politice, la 
Bucureşti situaţia devenea pentru el din ce în ce mai 
complicată. Putea juca un rol aici numai prin relaţiile 
strînse ce le avea cu D.A. Sturdza. Acesta este însă 
atacat tot mai vehement — chiar în cadrul propriului 
partid — şi, spre sfîrşitul anului 1896 silit să demisio¬ 
neze. Se formează la 21 noiembrie 1896 un nou guvern 
liberal, condus de P.S. Aurelian. D.A. Sturdza revine 
la conducere în martie 1897, dar poziţia sa rămîne des¬ 
tul de şubredă şi, mai ales în problema naţională, din 
partea lui cu greu se mai puteau aştepta acţiuni im¬ 
portante. De asemenea, opinia publică era dezorienta¬ 
tă de neînţelegerile din Transilvania. 

In general, ca prieten al lui D.A. Sturdza, şi în 
urma scandalului de la începutul anului 1896, E. Bro¬ 
te nu era privit cu simpatie în cercurile politice din 
Capitală. Activitatea sa la Bucureşti, atît de bogată în 

anii 1893—1895, devenise acum neînsemnată. Dacă n-ar 
fi fost în primejdie de a fi condamnat, soluţia cea mai 
bună era să treacă în Transilvania şi să ia conducerea 
directă a partizanilor săi, care continuau să îl numeas¬ 
că, la fel ca mai înainte, „Căpitanul". în lipsă de ceva 
mai bun, se ocupă, în 1896 şi în primele luni ale anu¬ 
lui. 1897, din însărcinarea Academiei (deci a lui D.A. 
Sturdza) cu îngrijirea volumului de cuvîntări ale re¬ 
gelui Carol I. Volumul apare în 1897 sub titlul Trei¬ 
zeci de ani de domnie ai regelui Carol I şi cuprinde 
discursurile acestuia din 1866 pînă în decembrie 1896. 
Dacă ne gîndim la iluziile din primii ani, la intensa 
propagandă naţională desfăşurată, la lupta pentru trans¬ 
formarea cauzei româneşti într-o problemă europeană, 
sfîrşitul activităţii sale politice la Bucureşti este, fără 
îndoială, deosebit de trist. 

Nu acelaşi lucru se poate spune despre viaţa lui 
personală, căci la 7 noiembrie 1896 se căsătoreşte, în 
sfîrşit, cu Adela de Heldenberg. La căsătoria religioa¬ 
să, i-au avut ca nuni pe D.A. Sturdza şi soţia sa, Zoe 
Sturdza ; iar la primărie, martori au fost D.A. Sturdza, 
avocatul George Bursan (liberal, membru marcant al 
Ligii Culturale), Ioan Slavici şi Ioan Bianu (primii doi 
din partea soţului, ceilalţi ai soţiei) 67 . Se parte că Adela 
de Heldenberg a făcut o impresie deosebită asupra pro¬ 
tipendadei bucureştene. „Cînd viitoarea doamnă Bro- 
te şi-a făcut apariţia în saloanele exclusiviste ale Zo- 
iei Sturdza, născută Cantacuzino, persoana ei de o ele¬ 
ganţă rafinată, îmbrăcată cu ce Viena a putut oferi 
mai fin, a făcut vîlvă, şi cînd tînăra a mai deschis gura 
într-o franţuzească fără greş şi a mîngîiat cu măies¬ 
trie clapele pianului boieresc — haloul a fost una¬ 
nim..." 68 . 

E. Brote şi-a păstrat însă sîngele rece. Pentru el 
Bucureştii reprezentau un capitol aproape de sfîrşit. O 
soluţie pentru viitoarea sa activitate i-a fost oferită 
tot de D.A. Sturdza. Moşia acestuia, Găiceana, aflată 

67 . Primăria Sectorului I Galben. Extract din registrul actelor de 
căsătorie pe anul 1896, în Arhiva Ana Dogariu. 

6S . L. Brote, op. cit., p. 14. 

în judeţul Tecuci, mergea cît se poate de rău ; din a- 
ccastă pricină, în vara anului 1897, proprietarul era toc¬ 
mai pe cale de a rezilia contractul arendaşului A. Popea. 
„Vorbindu-mi de mersul rău al moşiei — scrie E. Bro- 
te — a rezultat din convorbirile noastre ideea de a 
părăsi modul de arendare, de a organiza şi înzestra 
moşia pentru o exploatare în regie şi de a realiza a- 
ceastă idee in tovărăşie" 69 . E. Brote avea să investeas¬ 
că suma de 30.000 lei, realizată prin vinderea proprie¬ 
tăţii sale din Transilvania; de asemenea, urma să se 
stabilească la Găiceana pentru a reorganiza moşia, fo¬ 
losind vasta lui experienţă de agronom. în imposibili¬ 
tate de a se întoarce în Transilvania şi de a activa la 
Bucureşti, Găiceana îi apărea ca singurul refugiu ,• de¬ 
sigur, un refugiu temporar, căci nu avea intenţia să 
renunţe la planurile politice. Sub îndepărtata lui su¬ 
praveghere, curentul politic ce îl iniţiase în Transil¬ 
vania avea să se dezvolte de la an la an. 


69 . Arhiva Ana Dogariu, manuscrisul privind activitatea lui E. Bro¬ 
te la Găiceana (în continuare Ms. Găiceana). Este o relatare 
precisă a situaţiei moşiei şi a realizărilor sale. Unele pagini 
dovedesc un talent literar remarcabil. 

V 

Găiceana 

(1898-1908) 


Comuna Găiceana se afla în judeţul Tecuci, pe 
Valea Berheciului, la vreo 60—65 km nord de capitala 
judeţului şi la 30 km de Adjud, într-o regiune delu¬ 
roasă. Centrul comunei, Tîrgul Găiceana, este aşezat 
într-o depresiune, de aici răsfirîndu-se pe văile dintre 
dealuri, alte 10 sate sau cătune: Ghiloveşti, Huţul, 
Lunca, Marginea, Pietroasa, Popeşti, Recea, Ungureni, 
Valea-Morii, Zlătăreasa. Spre sfîrşitul secolului trecut 
populaţia se ridica la 590 familii sau 2.110 locuitori 1 . 

Aici se afla moşia lui D.A. Sturdza. Ea aparţinuse 
vornicului Alexandru Sturdza care, murind în 1863, 
îşi lăsase proprietatea lui Matei Sturdza şi Zoei, căsă¬ 
torită Balş. Amîndoi mor însă curînd şi moşia revine 
celuilalt fiu, D.A. Sturdza 2 . 

Găiceana era o proprietate impunătoare. Avea o 
suprafaţă de circa 6.000 hectare, o lungime de peste 
20 km şi lăţimea maximă de 6—7 km. „Terenul este 
accidentat şi dealurile ce o înconjoară şi o traversea- 


’. Marele dicţionar geografic ai României, voi. III, Bucureşti, 1900, 
p.478. 

2 . Arhiva Istorică Centrală a Statului, Creditul funciar rural, 390/ 
1878, f. 8. 

ză se ridică ceva peste 500 m asupra mării. Numai pe 
valea principală îngustă terenul este şes, dar totodată 
şi mlăştinos, acoperit cu plante trestioase. Mai mult 
decît jumătate din suprafaţa moşiei este ocupată de 
păduri, mai ales fagi, tei, plopi şi stejari. Şi partea li¬ 
beră de pădure este pădureaţă, crescînd în grupuri mai 
mari sau mici tufe de stejari, frasin, plopi, porumbele,, 
muriş etc. După planul moşiei lucrat la 1875, sînt 2.209 
fălci pădure, 1.198 f. arături, 182 f. fineţe, 375 f. pă¬ 
şuni, 22 f. vii şi restul drumuri etc" 3 , (o falce are 
1,43 ha). 

Remarcabil organizator în diferite sectoare de ac¬ 
tivitate, D.A. Sturdza s-a îngrijit însă prea puţin de 
propria moşie, pe care se mulţumea să o exploateze 
cît mai mult, în chip neraţional, la fel ca majoritatea; 
moşierilor, neurmărind decît cîştigul material. în E. 
Brote a crezut că găsise omul potrivit pentru a readuce 
ordinea la Găiceana. Convenţia 4 semnată de cei doi,, 
în vara anului 1897, prevede o asociere, D.A. Sturdza; 
supunînd cultivării întreaga moşie, iar E. Brote inves¬ 
tind o sumă de aproximativ 30.000 lei. Pentru condu¬ 
cerea administraţiei, el urma să primească 1.000 lei pe 
lună şi produsele necesare întreţinerii casei. Cu veni¬ 
tul net al moşiei avea să se procedeze astfel : 50.000' 
lei se capitalizau în fiecare an, pînă la 80.000 lei se 
cuveneau lui D.A. Sturdza, iar ce trecea peste 130.000* 
lei se împărţea egal între asociaţi. 

Convenţia era încheiată pe termen de 10 ani, pînă 
la 31 martie 1908. 

Spre deosebire de D.A. Sturdza, E. Brote, care lu¬ 
crase ani de-a rîndul în Transilvania pentru ridicarea 
stării ţăranilor, înţelegea ca exploatarea raţională a mo¬ 
şiei să fie profitabilă şi acestora. Era o iluzie, şi avea 
să o plătească scump mai tîrziu. 

în aprilie 1898, E. Brote se instalează la Găiceana. 
Mizeria, mai mult chiar — stadiul de descompunere a 
moşiei, erau de nedescris. „Starea în care se aflau păr- 

3 . M.s. Găiceana. 

4 . Convenţia se află în arhiva Ana Dogariu. 

ţile moşiei, afară de păduri, era adevărat barbară", 
scria el 5 . Terenul arabil se degrada, fîneţele dădeau un 
fin „respins de regulă de bovine", viile „nu meritau 
această numire", căci erau cuprinse „din toate părţile 
de pir, care în loc să fie stîrpit era cosit şi pe pleşu- 
rile viei se ridicau clăi mari de fîn de calitate mai 
bună decît cel de pe fineţe. Nici una din vii nu era îm¬ 
prejmuită şi vitele treceau peste ele, păscîndu-le" ; pă¬ 
şunile erau rîpoase şi în parte împădurite. 

Primele zile petrecute la „curtea boierească" nu 
au fost deloc plăcute, căci aceasta se integra perfect 
în peisajul mizer al moşiei. „Situată pe un podiş aproa¬ 
pe la capătul sudic al moşiei, între două rîpi, cari în 
faţa Curţii se împreunau, cuprindea un şir de clădiri 
scunde construite din lemn şi lut, acoperite cu şindrilă 
sau cu paie. Toate fără excepţiune erau ruinate, parte din 
ele prăbuşite, şi cu coperişele sparte. Legiuni întregi 
de guzgani, şoareci, stelniţe, pureci, muşte şi alte in¬ 
secte asediase aceste ruine, încongiurate de straturi 
groase de murdării strînse de decenii. Bufniţe şi cucu- 
veici se încuibase în toate părţile şi noaptea răsunau 
văile de vaietele lor pătrunzătoare... în amurgul sării 
era preste tot primejdios a trece prin ogradă fără a fi 
înarmat cu o ghioagă puternică, căci erai atacat de 
batalioane de guzgani mari, care înaintau în coloane 
asupra magaziei de producte..." 6 . într-un asemenea ca¬ 
dru, viaţa sătenilor era dintre cele mai dificile. Fami¬ 
liile ţărăneşti — în număr de 560 după calculul lui E. 
Brote — dispuneau de 1.138 fălcii pămînt propriu (1.627 
ha). Aceasta însemna, în medie, mai puţin de 3 ha 
pentru fiecare familie. Mai mult de o treime (34%) a- 
veau sub o falcie loc arabil ; de asemenea, 25 de fami¬ 
lii nu dispuneau de nici un petec de pămînt, iar 87 de 
o suprafaţă aproape inexistentă (sub 40 prăjini). Doar 
o pătrime (24o/ 0 ) aveau peste două fălci ; un singur lo¬ 
cuitor poseda 6 fălci (aproape 8 ha) şi 11 cîte 4—5' 
fălci (6—7 ha). O pătrime (23%) n-aveau vite deloc, 


5 . Ms. Gâiceana. 

6 . Ibidem. 

cei mai mulţi (40%) „ţineau numai 2 vaci pe care le 
înjugau şi le mulgeau", „numai o pătrime (24%) a- 
veau cîte 2 boi, unii cîte un bou şi o vacă sau 2 cai 
şi de abia 7% din săteni dispuneau de 4 capete de vite 
mari (boi, vaci, cai)" 7 . 

In asemenea condiţii, în afara cultivării petecu¬ 
lui lor de pămînt, ţăranii erau nevoiţi, pentru a putea 
trăi, să-şi vîndă forţa de muncă. Plata era următoarea : 
„o prăjină arată, grăpată şi semănată 20 bani, o pră¬ 
jină de secere cărată 20 bani, o prăjină prăşită de două 
ori, culeasă, tăiat şi cărat hlujii, cărat şi aşezat porum¬ 
bul 30 bani; 1 zi de vară cu carul 2 lei — toate cu hra¬ 
na proprie a lucrătorului" 8 . în plus, „fiecare sătean era 
obligat la o zi cu carul de clacă (fără plată) sau, ne- 
avînd vite de jug, la două zile cu palmele". în ce pri¬ 
veşte angajamentele mai lungi, lunaşii (32 de zile de 
lucru), în afară de hrană, îmbrăcăminte şi lemne de 
foc, primeau 16 lei, văraşii (de la 1 martie pînă la 1 
noiembrie) 50—100 lei şi „anaşii", 80—150 lei. Munci¬ 
torii erau toţi din sat ; domeniul avînd o reputaţie rea, 
în Găiceana nu prea soseau muncitori agricoli din a- 
fară. 

Cu toată înapoierea moşiei — care, de altfel, nu 
era singura aflată în această situaţie — este de re¬ 
marcat faptul că relaţiile capitaliste aproape se gene¬ 
ralizaseră. Cei care nu aveau din ce trăi se angajau 
ca muncitori agricoli — pentru o perioadă mai scurtă 
sau pentru tot anul — primind în schimb un salariu 
de mizerie (dacă retribuirea muncii în dijmă repre¬ 
zenta în medie 15.000 lei anual, lucrările plătite în bani 
se urcau la peste 37.000 lei). 

E. Brote este silit să ia totul aproape de la în¬ 
ceput. La 18 mai 1898 — după patru săptămîni de la 
sosirea sa — îi scria lui I. Bianu că a început „refor- 
.mele" ; cărase „multe sute de care de murdării din 
curte" şi purta război cu şobolanii, cucuveicile şi in¬ 
sectele, ziua şi noaptea. Rezultatul nu era încă prea 

7 . Ibidem. 

8 . Ibidem. 

îmbucurător : „numărul morţilor este considerabil, dar 
rezervele armatelor duşmanului sînt atît de mari şi nu¬ 
meroase încît nu prevăd sfîrşitul războiului". Prin grija 
lui I. Bianu, era zilnic aprovizionat cu ziare 9 . 

Toate aceste greutăţi nu erau însă de natură să 
îl sperie. Dimpotrivă, a început cu toată rîvna munca 
pentru transformarea moşiei. Cam în aceeaşi vreme, îi 
scria optimist lui D.A. Sturdza că „frumuseţea cîmpu- 
rilor şi a pădurilor te face să uiţi în curînd toate nea¬ 
junsurile cîte au rămas în urma unor arendaşi lacomi 
şi lipsiţi de conştiinţă. Chiar cu locuinţa defectuoasă 
ne-am împăcat. Spoită din nou, curăţată şi puţin aran¬ 
jată se prezintă cu mult mai prietenoasă ca mai îna¬ 
inte. Ionel (fiul său n.n.), totdeauna voinic, se răsfaţă 
în veselie, pe care numai somnul o curmă". Chiar soţia 
sa „neaşteptat de iute s-a împrietenit cu noile împre¬ 
jurări de aici" 10 . 

în toamna anului 1898, primele rezultate înce¬ 
peau să se vadă : „Noi aici sîntem încă în deplină ac¬ 
tivitate. Am semănat pînă acum cu grîu un număr în¬ 
doit de fălci ca acum un an şi sper să mai semăn înainte 
dacă timpul favorabil nu se va schimba" 11 . 

„Prima lucrare ce trebuia pornită era exploatarea 
pădurilor, căci ea era destinată să producă capitalul 
de 250.000 lei menit pentru investiri" 12 , arată E. Brote. 
Planul de organizare fixase un termen de 5 ani, deci 
în fiecare an venitul net al pădurilor trebuia să se 
ridice la 50.000 lei. în primii trei ani s-a furnizat căilor 
ferate lemn pentru traverse, obţinîndu-se în schimb 
capitalul de 182.793 lei. „Rezultatul acesta nu era în¬ 
curajator, fiindcă în aceşti 3 ani se consumase cea mai 
valoroasă parte a pădurii : stejarul în dimensiunile cele 


9 . Biblioteca Academiei R.S.R., mss., Coresp., doc. 55556 (Scrisoa¬ 

rea lui E. Brote către I. Bianu din 18 mai 1898). 

10 . Loc. cit., doc. 122007 (Scrisoarea lui E. Brote către D.A. Stur¬ 
dza din 11 mai 1898). 

11 . Loc. cit., doc. 122009 (Scrisoarea lui E. Brote către D.A. Stur¬ 
dza din 22 octombrie 1898). 

12 . Ms. Gâiceana. 

mai mari" 13 . împreună cu silvicultorul Tendeloff, E. 
Brote a ajuns la concluzia necesităţii înfiinţării unei 
fabrici de cherestea. Aceasta — cu maşini cumpărate 
din Viena — şi-a început activitatea în primăvara a- 
nului 1901. A funcţionat patru ani şi jumătate, produ- 
cînd un venit brut de 798.879 lei. Cheltuielile fiind de 
655.196 lei, venitul net se urcă la 142.683 lei. (în total 
s-au tăiat 20.000 mc. cu preţul mediu de 40 lei me¬ 
trul cub). La începutul anului 1906, fabrica a fost des¬ 
fiinţată, maşinăriile ei fiind vîndute cu 25.000 lei. în to¬ 
tal, exploatarea pădurilor a adus venitul net de 335.000 
lei, menit a servi pentru investiţii pe moşie. 

Aceste investiţii erau absolut necesare, căci do¬ 
meniul lui D.A. Sturdza nu cuprindea practic nimic din 
cele necesare exploatării cîmpului. „Pe moşie lipseau 
cu totul unele din cele mai indispensabile clădiri, pre¬ 
cum coşere, pivniţi, ateliere, locuinţe etc., iar cele ce 
se găseau erau într-o stare de ruină" ; de asemenea 
„la pornirea afacerilor, moşia n-avea absolut nimic : 
nici plug, nici bou, nici sapă, nici cui, nici vreun scaun 
cel puţin. După plecarea arendaşului la Sf. Gheorghe 
1898 era acolo o completă pustietate. Situa ţiunea de a 
duce lipsă de cele mai indispensabile lucruri pentru 
viaţa zilnică nu şi-o poate înfăţişa nimeni, decît acela 
care s-a aflat în ea. Nu numai că nu se găsea nici un 
scaun, dar nu era nimeni într-o circumferinţă de vreo 
30 km care ar fi putut să vîndă, sau să facă, sau să 
împrumute o asemenea mobilă simplă" 14 . 

Aceste aprecieri, făcute de E. Brote, ar putea să 
pară exagerate, dar ele sini pe deplin confirmate de 
expertizele efectuate de Creditul funciar rural, la 1878, 
1882 şi 1895 ; de fiecare dată se arată că nu există „a- 
careturi" pe moşie 15 . 

în comparaţie cu situaţia din 1898, realizările lui 
E. Brote, în decurs de zece ani, sînt impresionante. 


13 . Ibidem. 

14 . Ibidem. 

15 . Arhiva Istorică Centrală a Statului, Creditul funciar rural, do¬ 
sar 390/1878, 1735/1895. 

După plecarea sa de la Găiceana, putea să scrie cu 
mîndrie : „astăzi stau pe moşie 57 clădiri, din cari 12 
sînt destinate pentru înmagazinarea productelor moşiei 
(9 clădite din nou şi 3 reparate şi amplificate), 5 pen¬ 
tru adăpostirea vitelor (toate din nou), 18 pentru ate¬ 
liere, industrii şi birouri (afară de una toate nouă) şi 
25 case de locuit (din care 12 nouă) cu toate aparti- 
nenţele lor, grajduri, pivniţi, şoproane, coteţe etc." 16 . 
Situaţia este confirmată şi de expertiza Creditului fun¬ 
ciar rural din 1905, noul raport cuprinzînd, pe două 
pagini, o lungă listă de „acareturi" 17 . 

Pornind, de asemenea, de la zero, E. Brote a pre¬ 
dat după 10 ani vite preţuite în total la 19.435 lei (56 
boi, în valoare de 11.400 lei, 32 cai în valoare de 5.590 
lei, 7 vaci, 53 oi etc.). Tot la sfîrşitul acestei perioade, 
inventarul maşinilor agricole se compunea din : 3 lo- 
comobile cu 12 cai putere fiecare (preţul peste 10.000 
lei), 3 batoze (2 pentru grîu cu preţul de 7.414 lei 
fiecare, una pentru porumb de 2.959 lei), 42 pluguri de 
oţel, vînturătoare, grape etc. Au fost cumpărate de la fir¬ 
ma Clayton & Shuttleworth Ltd, valoarea lor totală 
fiind de 85.470 lei. 

Se adaugă la acestea cheltuielile — 34.137 lei — 
făcute pentru instrumente, unelte şi mobilier. în total, 
valoarea vitelor, maşinilor, uneltelor şi mobilierului se 
ridica la 139.042 lei. 

în sfîrşit, reforme importante au fost introduse în 
ceea ce priveşte economia cîmpului. Pînă la venirea 
lui E. Brote „nu exista nici un fel de regulă sau sistem, 
după care s-ar fi cultivat cîmpurile. Se ara acolo, unde 
plugul putea trage brazda" 18 . E. Brote introduce asola- 
mentul, defrişează terenurile cuprinse de buruieni, în¬ 
tăreşte prin garduri şi plantaţii malurile rîpoase. 

Din păcate, ţăranii nu au profitat prea mult de 
ridicarea economică a moşiei. Situaţia lor rămîne pre- 


16 . Ms. Găiceana. 

17 . Arhiva Istorică Centrală a Statului, Creditul funciar rural, dos. 
1.735/1895, p. 41—42. 

18 Ms. Găiceana 

cară. Corespondenţa lui E. Brote din aceşti ani consti¬ 
tuie o preţioasă sursă de informare asupra condiţiilor 
— deseori neomeneşti — de viaţă de la sate. Iată un 
fragment semnificativ (dintr-o scrisoare adresată lui 

D. A. Sturdza), descriind situaţia în primele săptămîni 
ale primăverii anului 1905 : „Mai întîi e lipsa de hrană 
pentru săteni, care va / mai continua încă vreo 2—3 luni. 
Apoi sînt vitele slăbite de foame, pe care păşunea încă 
nesuficientă nu le poate hrăni. Săteanul nu poate în¬ 
deplini nici un fel de muncă cu ele şi nu poate să-şi 
cîştige, după iarna grea şi lungă, nici puţinul de care 
are nevoie pentru acoperirea celui mai redus buget 
posibil" 19 . „Ţăranul — scrie el — n-are nici bani, nici 
nutreţ, nici hrană" 20 . 

In măsura în care îi permiteau relaţiile de pro¬ 
ducţie existente şi obligaţiile sale faţă de proprietar, 

E. Brote a încercat, reuşind pe alocuri, să stîrpească 
unele abuzuri, să creeze condiţii mai omeneşti de mun¬ 
că şi trai. Iată cîtcva măsuri luate de el încă din pri¬ 
mele zile : „Bătaia sătenilor din partea slujbaşilor mo¬ 
şiei a fost riguros oprită şi pedepsită. S-au luat dis- 
poziţiuni severe ca pămîntul muncit de săteni să fie 
măsurat în mod conştiincios şi exact, ca socoteala şi 
plata în toate afacerile cu sătenii să se îndeplinească 
în mod regulat şi prompt. încît a fost cu putinţă s-a 
satisfăcut tuturor cererilor de loc de hrană şi nici un 
sătean lipsit cu totul de pămînt n-a rămas neîmpărtă¬ 
şit. Munca a fost declarată liberă, adică fiecare sătean 
avea dreptul să plătească arenda locului, taxa de pă¬ 
şune şi avansurile de bani nu numai exclusiv prin 
muncă, ci şi prin numerariu. Pedepsele grele pentru 
săteni de a fi excluşi de la moară, de la pădure etc. 
au fost desfiinţate" 21 . 

în ultimii ani ai administraţiei lui E. Brote a cres¬ 
cut şi plata diferitelor munci : „pentru o prăjină pre- 


19 . Biblioteca Academiei R.S.R., mss., Coresp., doc. 122.064 (Scri¬ 
soarea lui E. Brote către D.A. Sturdza din 12/25 aprilie 1905). 

20 . Loc. cit., doc. 122.062 (Scrisoarea lui E. Brote către D. A. 
Sturdza din 14/27 februarie 1905). 

21 . Ms. Gălceana 

ţurile au fost urcate la arături de la 20 bani la 25, la 
secere de la 20 bani la 40, la praşilă de la 30 bani la 50 
pentru ziua cu palmele plata s-a urcat de la 1 leu 
la 1,20 lei şi 1,50 ; şi pentru ziua cu carul de la 2 lei la 
2,50 şi 3 lei" 22 . De asemenea, s-a oprit munca dumi¬ 
nica. 

Planul lui E. Brote era însă mai ambiţios. El nu 
urmărea numai lichidarea unor abuzuri, ci, în general, 
ridicarea materială şi culturală a ţărănimii. A înfiinţat, 
în acest scop, o Casă de ajutoare care, avînd ca re¬ 
surse contribuţii de bună voie şi reţineri din plăţile 
făcute prin casieria moşiei (2o/ 0 din salariul fiecărui 
slujbaş şi 1% din plata lucrătorilor), îşi propunea ur¬ 
mătoarele : 

a) a da îngrijire medicală gratuită tuturor slujba¬ 
şilor şi lucrătorilor şi a servi medicamente gratuit,• 

b) a da ajutoare în bani tuturor în cazuri de ne¬ 
norociri ; 

c) a face reparaţii urgente la drumurile publice ; 

d) a clădi biserica şi şcoala. 

In 10 ani s-au strîns astfel 47.900 lei (34.700 prin 
reţineri de la plăţi; primăria a contribuit cu 6.000, mo¬ 
şia cu 4.000, iar E. Brote personal cu 2.000 lei). Din a- 
ceastă sumă s-au cheltuit cu restaurarea bisericii 21.000 
lei, cu construirea edificiului şcolar (lucrare deosebit 
de necesară, căci pînă atunci servea drept şcoală o 
cameră neîncăpătoare din localul primăriei) 18.000 lei, 
cu medicul şi medicamente gratuite 3.500 lei etc. 

E. Brote a manifestat o atenţie deosebită pentru 
noua clădire a şcolii. în legătură cu aceasta i-a scris 
şi lui Spiru Haret. Planurile şi devizele au fost lucrate 
în birourile administraţiei moşiei : „Şcoala este întoc¬ 
mită pentru 4 sale, din care 2 se vor folosi ca sale de 
învăţămînt, una ca cantină şi una ca dormitoriu..." 23 . 

Principala realizare a lui E. Brote în direcţia ri¬ 
dicării ţărănimii a fost constituirea, sub îndrumarea şi 


22 . Ibidem. 

23 . Arhiva B.C.S., S II — 3-101, doc. 40 (Concept de scrisoare către 
D.A. Sturdza din aprilie 1902). 

conducerea sa, a Băncii populare Găiceana şi a Băncii 
federale Concordia. 

Mişcarea pentru înfiinţarea băncilor populare în¬ 
cepuse în România în anii 1891—1893 ; 24 în primii ani 
însă, evoluţia lor a fost lentă, aşa incit la 1898 exis¬ 
tau doar 24, în general rodul unor iniţiative izolate. 
Situaţia se schimbă începînd din acest an, cînd mişca¬ 
rea băncilor populare trece sub îndrumarea noului mi¬ 
nistru al cultelor şi instrucţiunii publice, Spiru Haret. 
Reprezentant al aripii de stingă a Partidului Naţional 
Liberal, el a avut meritul de a fi văzut mai clar decît 
mulţi alţii necesitatea — chiar în interesul menţinerii o- 
rînduirii burgheze — ridicării culturale şi economice a 
satelor. Activitatea sa în această direcţie — bazată în 
primul rînd pe ajutorul învăţătorilor — s-a bucurat şi 
de atenţia, uneori de aprobarea mişcării socialiste din 
ţara noastră. Un rol important revenea — potrivit con¬ 
cepţiei lui Spiru Haret — diferitelor forme de coope¬ 
rare a ţărănimii : societăţi de economii şi ajutor mu¬ 
tual, bănci populare, cooperative de consum, obşti de 
vînzare şi cumpărare a pămîntului etc. Rezultatele nu 
s-au lăsat aşteptate. Numărul băncilor populare spo¬ 
reşte de la 24 în 1898 la 80 în 1900, 710 în 1902 şi 1.625 
în 1904. 

E. Brote nu putea rămîne indiferent în faţa aces¬ 
tei evoluţii. Legat politiceşte de Partidul Naţional Li¬ 
beral, el se plasează, prin concepţiile sale, în aripa de 
stingă a partidului, la fel ca Spiru Haret. Mişcarea sus¬ 
ţinută cu atîta energie de ministrul cultelor şi instruc¬ 
ţiunii era foarte asemănătoare cu cea încercată de el, 
cu mai mulţi ani în urmă, în Transilvania. De o parte 
şi de alta a munţilor, problema ridicării ţărănimii era 
vitală pentru întreaga naţiune română. 

24 . Pentru istoricul băncilor populare, vezi A.G. Galan, Patruzeci 
de ani de experienţe cooperative în România (1893 — 1934), 
Bucureşti, 1935. (Extras din „Analele statistice şi economice", 
octombrie—decembrie 1934); idem, Monografia cooperaţiei de 
credit din România. 1906—1935, Bucureşti, 1935. La începutul 
carierei sale, A.G. Galan a lucrat la Găiceana, sub conduce¬ 
rea lui E. Brote. 

Dificultăţi erau destule la Găiceana în calea în¬ 
fiinţării unei bănci. Sătenii erau săraci, abia trăiau de 
pe o zi pe alta, neavînd economii pe care să le depună. 
Nici nu erau pregătiţi pentru a organiza şi conduce, în 
folosul lor, o asemenea instituţie. Banca s-a putut to¬ 
tuşi înfiinţa, la un nivel modest, cu 50 membri şi 900 
lei capital 25 . 

Adunarea de constituire a avut loc, în prezenţa 
unui delegat al Ministerului Cultelor şi Instrucţiunii 
Publice, la 31 martie 1902, fiind ales preşedinte al con¬ 
siliului de adminstraţie E. Brote, iar vicepreşedinte în¬ 
văţătorul Miron Costin 26 . Tot acum se votează şi sta¬ 
tutele societăţii, care vor fi publicate 27 . Banca era în¬ 
fiinţată pentru o durată de 10 ani, de la 1 aprilie 1902 
pînă la 31 martie 1912, activitatea ei putînd fi prelun¬ 
gită prin votul adunării generale. Scopul ei era „de a 
forma un capital prin cotizaţiuni lunare, care va servi 
la împrumutarea membrilor societăţii". Cotizaţia luna¬ 
ră se stabilea la 50 bani (taxa de înscriere fiind de 2 
lei). Capitalurile erau primite pentru păstrare şi fruc¬ 
tificare, cu dobîndă de 6% anual. împrumuturile se a- 
cordau pe termene de 3 şi 6 luni, putîndu-se admite şi 
prelungiri, cu dobînda de 10% pe an pentru membri şi 
12% pentru persoanele străine. 

Dacă la început, din pricina multiplelor dificul¬ 
tăţi, banca „a mers greu şi şchiopătînd", după un timp 
lucrurile s-au îndreptat şi „înstituţiunea a luat un a- 
vînt neaşteptat" 28 . La sfîrşitul anului 1908, capitalul 
său, care pornise de la 900 lei, era de 37.560 lei (aflîn- 
du-se, din acest punct de vedere, pe locul 6 din cele 
44 bănci ale judeţului) ; numărul membrilor ajunsese, 

25 „Anuarul băncilor populare din România pe anul 1901", Plo¬ 
ieşti, 1902, p. 414—415. 

!6 . Livretul-statut al Societăţii Economice „Banca Populară“ din 
Găiceana judeţul Tecuci, Tecuci, 1902, p. 13. 

27 . Ibidem. p. 3—12. 

2S . Ms. Găiceana 

la aceeaşi dată, 126 (96 plugari, 5 comercianţi, 4 mese¬ 
riaşi, 19 proprietari, 1 preot, 1 învăţător) 29 . 

Dacă în privinţa organizării Băncii populare s-a 
mers pe urme deja trasate, în schimb sătenilor de la 
Găiceana şi, desigur, lui E. Brote, le revine meritul 
de a fi înfiinţat prima Bancă Populară Federală din 
România. Întemeierea, federalelor era o necesitate căci, 
izolate, băncile ţărăneşti erau prea slabe pentru a avea 
un rol economic eficace. în vara anului 1906 s-a hotărît, 
în principiu, asocierea mai multor bănci populare în 
jurul celei de la Găiceana, federala cu numele Concor¬ 
dia realizîndu-se efectiv la 8 iulie 1907 30 . Era alcătuită 
din 9 bănci sărace, al căror capital atingea 46.815 lei, 
din care numai Banca Găiceana poseda peste 25.000 
Federala avea o personalitate juridică independentă de 
aceea a societăţilor componente, fiind administrată de 
un consiliu federal (alcătuit dintr-un reprezentant al 
fiecărei bănci) şi o adunare generală (formată din toa¬ 
te consiliile de administraţie). Iniţial, capitalul ei era 
de 4.500 lei (fiecare bancă depusese 500 lei). în trei 
din care numai Banca Găiceana poseda peste 25.000. 
lei. După exemplul dat de Găiceana, mişcarea de fede¬ 
ralizare a băncilor populare s-a intensificat: tot în 1907 
se întemeiază o federală la Topoloveni (judeţul Mus¬ 
cel), iar în 1908 încă două : la Dumbrăveni (Botoşani) 
şi Piatra (Romanaţi). 

Autorul acestei lucrări a vizitat Găiceana în vara 
anului 1970 şi a putut constata cît de vie este încă a- 
mintirea lui E. Brote la toţi locuitorii, indiferent de 
vîrstă. Chiar cei mai tineri cunosc cîte ceva despre el, 
din ce au aflat de la înaintaşii lor. Desigur, multe fapte 
sînt deformate, s-a creat o adevărată legendă. Părerea 
unanimă este însă că E. Brote, cît a stat aici, „a înflo¬ 
rit moşia", după cum se exprimă un ţăran care a avut 
prilejul să-l cunoască personal ; cu toţii remarcă grija 

29 . .Anuarul băncilor populare şi cooperativelor săteşti din Ro¬ 
mânia" Bucureşti, 1908, p. 201. 

30 . Ibidem, p. VI. 

sa pentru salariaţi, faptul că în perioadele de secetă 
împărţea alimente oamenilor. învăţătorul Gheorghe 
Chibzui (născut în 1887) s-a referit şi la atenţia lui deo¬ 
sebită faţă de şcoală ; obişnuia să asiste la fiecare exa¬ 
men. 

Dacă mai este necesară o dovadă a faptului că 
E. Brote a încercat şi a reuşit să se apropie cît mai mult 
de locuitorii satului, de cei care munceau pe moşie, a- 
ceasta este uşor de oferit : la 1907 ţăranii de aici nu 
s-au răsculat. Dacă situaţia ar fi fost la 1907 aceeaşi 
ca la 1898, fără îndoială că şi la Găiceana masele asu¬ 
prite ar fi încercat să-şi facă dreptate ridicîndu-se la 
luptă, răspunzînd, ca în atîtea locuri, violenţei prin 
violenţă. 

La 13/26 martie 1907, E. Brote îi scria lui D.A. 
Sturdza că, mergînd la Cernăuţi şi întorcîndu-se, avu¬ 
sese ocazia să treacă de două ori prin judeţele răs¬ 
culate. Mişcarea se extinsese şi în imediata vecinătate 
a moşiei, dar la Găiceana încă nu se produseseră tul¬ 
burări 31 . într-o altă scrisoare, dă detalii asupra celor 
petrecute în sat. „Ţăranii — scrie el — n-au manifes¬ 
tat în nici un fel, şi-au formulat însă doleanţe", trimi- 
ţînd delegaţi la E. Brote. „Fără intervenţia vreunei 
autorităţi, am negociat eu singur cu ţăranii şi în curînd 
m-am împăcat cu ei spre mulţumirea ambelor părţi. 
Astăzi (duminică) am avut la mine pe delegaţii celor 
zece bănci populare... întrunirea a decurs bine" 32 . Din 
aceste rînduri se observă că ţăranii din Găiceana nu 
aveau cîtuşi de puţin intenţia să renunţe la revendi¬ 
cările lor ; tactica aleasă a fost însă diferită de a altor 
sate, coşsiderîndu-se că E. Brote este un om cu care 
se poate discuta şi ajunge la o soluţie, fără folosirea 
forţei. 

Desfăşurarea paşnică a evenimentelor la Găicea¬ 
na nu l-a împiedicat pe E. Brote să mediteze asupra 


31 . Biblioteca Academiei R.S.R., mss., Coresp., doc. 122075, (Scri¬ 
soarea lui E. Brote către D.A. Sturdza din 13/26 martie 1907). 

32 . Loc. cit., doc. 122076 (Scrisoarea lui E. Brote către D. A. 
Sturdza din 25 martie 1907). 

cauzelor profunde ale marii răscoale şi a măsurilor ne¬ 
cesare pentru remedierea răului. Fără a-şi depăşi men¬ 
talitatea burgheză, el are meritul de a fi înţeles bine 
esenţa mişcării, găsind-o nu în abuzurile cîtorva mari 
arendaşi sau în „instigările" cîtorva intelectuali, ci în 
exploatarea nemiloasă a maselor ţărăneşti. Nu a aş¬ 
teptat mult pentru a publica un interesant articol în 
„Tribuna", sub titlul Mişcarea revoluţionară a ţăranilor 
din România 33 . „Nu acum pentru întîia dată — scrie 
autorul — ţărănimea se ridică cu ciomagul în contra 
asupritorilor ei... Izbucnirile aceste periodice sînt o do¬ 
vadă neîndoioasă că organizaţiunea socială a statului 
român suferă de o boală foarte grea, care, dacă nu va 
fi temeinic vindecată, ameninţă chiar existenţa sa". 
„Regatul României — continuă el — vinde pe an în 
străinătate producte ale pămîntului în valoare de 300 
milioane lei, şi în acelaşi timp ţăranul român, care în 
realitate produce prin munca braţelor sale acest pri¬ 
sos al ţării, se luptă cu cea mai mare mizerie, uneori 
cu foametea chiar.... Asupra ţărănimii apasă şi astăzi 
întreaga povară a unui sistem de exploatare bizantin, 
lacom şi nemilos". 

Printre schimbările pe care le crede necesare pen¬ 
tru transformarea stării ţăranilor, E. Brote insistă şi 
asupra unei adevărate reprezentări a acestora în par¬ 
lament. Ii scrie lui I. Bianu, candidat la alegerile de 
deputaţi, insistînd asupra faptului că deputatul Cole¬ 
giului III trebuie să fie un adevărat trimis al ţăranilor 
şi nu un boier scos din urnă la porunca celor puter¬ 
nici 34 . 

Dar, în concepţia sa, ridicarea ţărănimii trebuia 
mai întîi să aibă o bază economică. In această direcţie 
îşi intensifică eforturile, concretizate, după cum am vă¬ 
zut, în vara anului 1907, în înfiinţarea Băncii Federale 
Concordia. Unele articole pe care le publică în „Tri- 


33 . E. Brote, Mişcarea revoluţionară a ţăranilor din România, în 
„Tribuna", XI (1907), nr. 62 (17/30 martie). 

34 . Biblioteca Academici R.S.R., mss., Coresp., doc. 55571 (Scrisoa¬ 
rea lui E. Brote către I. Bianu din 7 mai 1907). 

buna" întregesc imaginea acestei activităţi. La 6/19 a- 
prilio 1907 îşi exprimă, sub titlul Misiunea băncilor 
poporale în reforma agrară din România, unele păreri 
deosebit de interesante, care dovedesc neîncrederea sa 
in bunele intenţii ale moşierimii şi speranţa că ţără¬ 
nimea va reuşi, organizîndu-se, să-şi impună punctul 
do vedere. Aceste idei sînt reluate, cu referire specială 
la Găiceana, în articolul Băncile poporale din Româ¬ 
nia 35 . E. Brote credea deci că problema agrară se va 
putea rezolva printr-o dublă ofensivă, economică şi po¬ 
litică, a ţărănimii. Limitele concepţiei sale sînt evidente: 
pe de o parte nu merge pînă la a cere desfiinţarea de¬ 
plină a marii proprietăţi, pe de altă parte se pare că 
supraestimează posibilităţile de organizare, de afirmare 
politică a ţărănimii luată izolat. Cu toate acestea, ideile 
amintite sînt destul de radicale, pentru un prieten per¬ 
sonal şi politic al lui D.A. Sturdza. Conflictul dintre 
coi doi se apropia. 

Om de la ţară, deşi dintr-un mediu deosebit de 
col de la Găiceana, E. Brote s-a adaptat perfect la viaţa 
pc moşie. Treburile moşiei îl absorb de dimineaţa pînă 
scara, incit cu greu găseşte vreme pentru alte activi¬ 
tăţi : rezolvarea corespondenţei, redactarea unor arti¬ 
cole pentru „Tribuna", lectura unor cărţi. Din cînd în 
cînd merge şi la Bucureşti, iar în vara anului 1898 şi 
la Constanţa. Mai greu trebuie să fi fost pentru soţia 
sa, care îşi găseşte un refugiu cîntînd ore în şir la 
pian, în aşteptarea următoarei vizite în capitală. Pri¬ 
mul copil, Ionel, se născuse în septembrie 1897; ur¬ 
mează al doilea, Eugen, în 1899, al treilea, Ana, în fe¬ 
bruarie 1902 (născută la Dresda) şi al patrulea, Lidia, 
în ianuarie 1904. 

O călătorie mai lungă a făcut familia Brote la sfîr- 
şitul anului 1901 şi primele luni ale anului 1902, în 
Germania. In această vreme, moşia a rămas sub con¬ 
ducerea lui Victor, fratele lui E. Brote, silvicultor de 
profesie, care se stabilise, de asemenea, în România. 
Trecînd şi pe teritoriul austro-ungar, E. Brote n-a ple- 

35 . „Tribuna", XI (1907), nr. 196 (5/18 septembrie). 

cat înainte de a se pregăti sufleteşte să ajungă, even¬ 
tual, în faţa curţii cu juraţi din Cluj. La 3 decembrie 
1901, din Adjud, primul punct al călătoriei sale, îi scria 
lui I. Slavici : „în tot cazul, eu m-am pregătit şi pentru 
Cluj. Trebuie să presupun că nici regelui Carol, nici 
guvernului român nu i-ar veni astăzi la socoteală re¬ 
înnoirea procesului Replicei, Memorandului etc. căci 
s-ar tulbura iarăşi raporturile între Austro-Ungaria şi 
România. Am însă convingerea că situaţiunea noastră, 
a românilor de dincolo, s-ar limpezi..." 36 . 

A trecut însă netulburat prin frontierele austro- 
ungare, ajungînd la Dresda, de unde îi scria lui D.A. 
Sturdza, la 19 decembrie, remarcînd că nu a mai fost 
în Germania din 1873 37 . Stabilindu-se pentru întreaga 
iarnă în acest important centru cultural, lucrează in¬ 
tens pentru a recupera pe cit posibil timpul pierdut: 
„Petrecerea aici m-a făcut să simt şi mai mult cit am 
rămas înapoi în cei nouă ani, cîţi am stat închis în Ro¬ 
mânia şi mi-a sporit strădania a folosi intensiv timpul 
disponibil. Colecţia regală de tablouri şi biblioteca re¬ 
gală ocupă cea mai mare parte din zi". Este plăcut sur¬ 
prins întîlnind, în colecţiile bibliotecii, şi cartea sa 
despre problema naţională românească. „în al treilea 
rînd urmează muzica, care ocupă mai ales serile. Tim¬ 
pul care-mi prisoseşte... este destinat excursiilor pedes¬ 
tre în regiunile prea frumoase din împrejurime, cîte- 
odată în societatea lui Ionel". 

Dar, nu uită nici de interesele moşiei. Negociază 
cu un mare negustor de lemne : „E vorba ca stejarii 
noştri, cari nu sînt apţi pentru cherestea, să fie folosiţi 
în minele Germaniei" 38 . Se întoarce, cu familia sporită 
prin naşterea celui de al treilea copil, la începutul lu¬ 
nii aprilie 1902, trecînd din nou prin vămile Austro- 
Ungariei fără nici un incident. „Precum se vede — no- 

Arhiva B.C.S., S II — 3-101, doc. 35. 

37 . Biblioteca Academiei R.S.R., mss., Coresp., doc. 122039 (Scri¬ 
soarea lui E. Brote către D.A. Sturdza din 19 decembrie 1901). 
3B . Loc. cit., doc. 122040 (Scrisoarea lui E. Brote către D.A. Stur¬ 
dza din 22 februarie 1902). 

tează cu acest prilej — ei n-au nevoie de mine nici 
in libertate, nici în puşcărie" 39 . 

La începutul anului 1906, face o nouă călătorie în 
Germania. Despre zilele petrecute acum la Berlin cu¬ 
noaştem mai puţine amănunte. Poate că a profitat de 
această vizită pentru a stabili contacte cu diferiţi oa¬ 
meni politici germani, oferindu-le, după cum îi propu¬ 
nea I. Bianu, exemplare ale cărţii sale privind problema 
naţională română. 

Absorbit de muncă şi de viaţa de familie, E. Bro- 
te nu întrerupe însă nici un moment legătura cu prie¬ 
tenii săi, dovadă fii-nd bogata corespondenţă care ne-a 
rămas din aceşti ani. Este plin de solicitudine pentru 
S. Albini care, dintre emigraţi, s-a adaptat cel mai greu 
în capitala României, neavînd multă vreme o slujbă 
stabilă, pînă cînd în 1904 devine ajutor corector al pu¬ 
blicaţiilor Academiei. La scurtă vreme după stabilirea 
sa la Găiceana, în vara anului 1898, E. Brote îl invită 
aici, descriindu-i detaliat patru drumuri pe unde poate 
ajunge 40 . S. Albini răspunde îndată invitaţiei. 

Cu I. Bianu, E. Brote întreţine de asemenea o 
strînsă corespondenţă, vizitîndu-1 la Bucureşti şi fiind 
vizitat la rîndul său la Găiceana, de pildă în vara anu¬ 
lui 1905. Se părea că nimic nu poate clinti o prietenie 
consolidată de-a lungul atîtor ani. „în aşa grele valuri 
sufleteşti — îi scria I. Bianu — prieteniile vechi şi 
probate în timp de lungi şi bune decenii sînt nepreţuite 
comori de mîngîiere şi de întărire" 41 . 

într-o situaţie asemănătoare cu E. Brote se afla 
I. Slavici. De fapt, vieţile celor doi urmează adesea 
drumuri paralele. Cu începere de la 15 iunie 1894, I. 
Slavici devenise — tot prin sprijinul lui D.A. Sturdza 
— directorul Institutului Ottetelişanu din Măgurele 42 , 


39 . Loc. cit., doc. 27082 (Scrisoarea lui E. Brote către S. Albini 
din 8 aprilie 1902). 

40 . Loc. cit., doc. 27073. 

37 

41 . Arhiva B.C.S., doc. S j-g- (Scrisoarea lui I. Bianu către E. 
Brote din 30 decembrie 1906). 

42 . Pentru acest aspect al activităţii lui I. Slavici, vezi D. Vata- 
maniuc, op. cit., p. 406—426. 

îndeplinind aici, ca şi E. Brote, o muncă de pionierat. 
Pe lingă corespondenţa ce se stabileşte între Măgurele 
şi Găiceana, cei doi prieteni se întîlnesc din cînd în 
cînd, scriitorul vizitîndu-1 pe E. Brote la moşie, în pri¬ 
măvara anului 1900 43 şi, apoi, în 1907. 

Dar, cea mai întinsă corespondenţă E. Brote con¬ 
tinuă să o aibă cu D.A. Sturdza pe care îl vede, desi¬ 
gur, în dese rînduri, şi la Bucureşti, ca şi la Găiceana, 
vizitată din cînd în cînd de proprietarul moşiei. Legă¬ 
turile depăşesc cu mult sfera intereselor stricte, poli¬ 
tice sau economice. Cînd vine în capitală, familia Brote 
este invitată în chip obişnuit în casa Sturdza. Pînă în 
1907 relaţiile sînt dintre cele mai cordiale, cînd, pe 
neaşteptate, se ajunge la o răcire şi, apoi, la ruperea 
totală a raporturilor. 

E. Brote nu intenţiona să mai rămînă la Găiceana 
după sfîrşitul celor 10 ani prevăzuţi în contract (ar fi 
dorit ca moşia să fie arendată ţăranilor). Nu avea însă 
cum să prevadă sfîrşitul dramatic al relaţiilor sale cu 
D.A. Sturdza. în septembrie 1907 notează că „raportu¬ 
rile între mine şi dînsul s-au înăsprit foarte rău" 44 . Iar 
cîteva luni mai tîrziu, primul ministru îi cerea să pă¬ 
răsească neîntîrziat Găiceana. în sfîrşit, în aceste con¬ 
diţii, scrie E. Brote ,,la 12 martie 1908 am părăsit îm¬ 
preună cu familia mea moşia şi casele clădite de mine, 
unde am stat în cele mai grele împrejurări ale vieţii 
mele zece ani neîntrerupţi" 45 . 

Desigur, o cauză a rupturii a fost de ordin finan¬ 
ciar. Făcînd investiţii multe — şi absolut necesare — 
şi încercînd să ridice starea ţăranilor, E. Brote nu a 
putut realiza veniturile scontate de proprietar (în timp 
ce în contract se arăta că pînă la 80.000 lei anual sc 
cuveneau lui D.A. Sturdza, în tOital acestuia i s-au plătit 
vreme de 10 ani, 316.000 lei, deci o medie anuală de 


43 . Biblioteca Academiei R.S.R., mss., Coresp., doc. 52362 (Scri¬ 
soarea lui I. Slavici către E. Brote din 1 5 aprilie 1900). 

44 . Arhiva Roman Ciorogariu (Scrisoarea lui E. Brote către R. 
Ciorogariu din 31 septembrie/13 octombrie 1907). 

45 . Ms. Găiceana. 

aproximativ 32.000 lei, mai puţin de jumătate din cit 
sperase el). Principala cauză trebuie să fi fost însă de 
natură politică. E. Brote scria în toamna anului 1907 : 
„Neînţelegerile şi răceala se manifestă pe terenul afa¬ 
cerilor, dar au netăgăduit un izvor politic" 415 . Prin con¬ 
cepţiile sale economice, sociale, E. Brote se apropia 
mai mult de generaţia tinerilor liberali decît de D.A. 
Sturdza. Răscoala din 1907, demonstrînd necesitatea 
imperioasă a unor reforme, nu făcuse decît să adîn- 
cească neînţelegerea dintre cele două generaţii : stin¬ 
gă liberală îşi dădea seama că rezolvarea problemei 
ţărăneşti nu mai putea fi amînată. Nu putem trece însă 
nici peste faptul că încă din 1907 D.A. Sturdza înce¬ 
puse să dea semne de alienaţie mintală, amplificată în 
cursul anului 1908. Poate că fără această treptată slă¬ 
bire şi dezorientare a inteligenţei şefului liberal, rapor¬ 
turile sale cu E. Brote nu ar fi ajuns aici. 

Trist este însă faptul că sfîrşitul legăturii cu D.A. 
Sturdza l-a rupt pe E. Brote şi de alţi prieteni, care ar 
fi putut să vadă mai clar şi mai departe în întreaga 
afacere. I. Bianu, partizan politic al lui D.A. Sturdza, 
rupe complet relaţiile cu el. Se pare că şi S. Albini în¬ 
cetează legăturile. Eşecul financiar de la Găiceana se 
completa astfel printr-un eşec încă mai grav : pierde¬ 
rea unor prieteni de aproape o viaţă. 

★ 

Retras la Găiceana, E. Brote a continuat să păs¬ 
treze un strîns contact cu mişcarea naţională transil¬ 
văneană. Nu a părăsit nici un moment acţiunea pentru 
reluarea activismului, pe care o iniţiase în anii 1895— 
1896. Desigur, aflat departe de cîmpul de luptă, nu poa¬ 
te da decît anumite indicaţii cu caracter general, dar 
acestea sînt în linii mari urmate de gruparea din ju¬ 
rul „Tribunei poporului". Se află în corespondenţă cu 
conducătorii acesteia de la Arad : I. Russu-Şirianu, V. 
Mangra şi R. Ciorogariu. Cu I. Russu-Şirianu se întîl- 
neşte şi în România, în mai multe rînduri, căci ziaris- 


46 . Arhiva Roman Cioroyariu, Scrisoarea citată. 

tul arădean petrecea în fiecare an cîteva săptămîni peste 
munţi. Considerîndu-1 în continuare conducătorul lor, 
cei de la „Tribuna poporului" îi cer adesea sfaturi : 
„...te rog — îi scrie I. Russu-Şirianu în ianuarie 1899 
— ca să ne scrii cit mai des. Dacă nu poţi articole pen¬ 
tru ziar, ne prinde bine şi cîte o scrisoare, în care, fie 
cit de scurt, dar să ne spui părerile d-tale asupra lu¬ 
crurilor la ordinea zilei" 47 . 

Părerile asupra evoluţiei evenimentelor, E. Brote 
şi le-a exprimat destul de des, colaborînd cu numeroa¬ 
se articole la „Tribuna poporului". In acelaşi timp, nu 
părăseşte ideea mai veche de a influenţa cercurile po¬ 
litice germane, în vederea acordării unui sprijin pen¬ 
tru rezolvarea problemei naţionale româneşti. Rodul 
acestei preocupări este lucrarea Das magyarische Un¬ 
gara und der Dreibund, pe care o publică la Miinchen, 
în 1899 48 . 

Bogată în date şi statistici, ca toate studiile sale, 
broşura amintită este o nouă ilustrare a situaţiei popu¬ 
laţiei române din Transilvania. Sînt prezentate, de pil¬ 
dă, detaliat, starea învăţămîntului în Ungaria (numai 
14 şcoli medii nemaghiare : 7 germane, 6 române, 1 
sîrbă) şi procesele politice (363 români condamnaţi între 
1886—1896). 

Autorul îşi exprimă convingerea că nemulţumirea 
popoarelor asuprite — inclusiv a germanilor — slă¬ 
beşte Ungaria şi, implicit, întreaga monarhie habsbur- 
gică. De asemenea, se conturează tot mai clar tendinţa 
multor oameni politici maghiari de a despărţi ţara lor 
de Austria. Se adaugă şi nemulţumirea regatului român 
în faţa asupririi românilor din Transilvania, ceea ce duce, 
de asemenea, la slăbirea Triplei Alianţe, prin orienta¬ 
rea României spre alte state. Concluzia lucrării trebuia 
să dea de gîndit oamenilor politici germani. 

Desigur, încercarea lui E. Brote de a demonstra 
factorilor politici germani necesitatea rezolvării pro- 

47 . Arhiva B.C.S., doc. 4125 (Scrisoarea lui I. Russu-Şirianu către 
E. Brote din 2/14 ianuarie 1899). 

4S . Das magyarische Ungara und der Dreibund,* von Hungaricus 
(Eugen Brote), Munchen, 1899, 61 p. 

blemei naţionale în monarhia habsburgică, este meri¬ 
torie. El spera că germanii vor fi suficient de lucizi 
pentru a înţelege că, dacă unul din statele Triplei Ali¬ 
anţe este măcinat de contradicţii interne, întregul bloc 
militar şi politic devine vulnerabil. Gîndind astfel, a 
supraapreciat însă priceperea guvernului german. 

Intre timp, în Transilvania continua înfruntarea 
dintre activişti şi pasivişti. 1901 se anunţa ca un an 
important, avînd loc noi alegeri parlamentare. In iulie 
1901 s-a ţinut o consfătuire comună a reprezentanţilor 
celor două curente, la Timişoara. O a doua conferinţă 
a avut loc la Cluj pghîru a se stabili atitudinea în faţa 
alegerilor. Dar, nu s-a înregistrat nici o apropiere. „Tri¬ 
buna" a publicat un apel, chemînd la continuarea poli¬ 
ticii de pasivitate. Deşi se opuneau acestui program, 
cei din jurul „Tribunei poporului" nu au îndrăznit nici 
ei să părăsească pasivitatea, aşteptînd un prilej mai 
favorabil. O scrisoare trimisă de V. Mangra lui E. Bro- 
te la sfîrşitul anului 1901 ne lămureşte asupra tacticii 
activiştilor : „Astfel, arădanii n-au subscris apelul pen¬ 
tru pasivitate, rămînînd consecvenţi programului «Tri¬ 
bunei poporului», dar nici n-au intrat în activitate, ca 
să nu li se poată imputa că ei strică „solidaritatea" şi 
mai ales că nu puteau lua răspunderea situaţiei şi ris¬ 
cul succesului, căci păşirea în activitate şi eventuala 
cădere la alegeri ne-ar fi nimicit tot prestigiul şi au¬ 
toritatea de politicieni serioşi" 49 . 

Sub titlul Puncte nouă de orientare, E. Brote pu¬ 
blică în „Tribuna poporului", la 20 octombrie/2 noiem¬ 
brie 1901, un articol, cel puţin la fel de important ca 
Punctele de orientare din 1897. Acum el face un pas 
mare înainte, afirmînd : „Trebuie să recunoaştem că po¬ 
litica de pasivitate n-a reuşit să atingă nici unul din 
scopurile propuse, dorite şi aşteptate", şi referindu-se 
la „curentul ce s-a creat de la 1894 încoace printre 
fruntaşii români pentru părăsirea politicii de pasivi¬ 
tate". „Organizaţiunea noastră ultimă se întemeia pe 


49 . Arhiva B.C.S., doc. 4250 (Scrisoarea lui V. Mangra către E. 
Brote din 26 decembrie 1901). 

ideea prezentării Memorandului. Această idee a fost 
realizată şi conducerea politicii noastre naţionale n-a 
ştiut să dea armatei disciplinate o altă direcţie politică. 
La început armata a stat pe loc, apoi s-a dezorganizat, 
fiindcă lipsea ideea politică". Această „idee politică", 
la care face aluzie E. Brote, este desigur aotivismul, şi 
la adoptarea lui se referă atunci cînd scrie că „un nu¬ 
măr de fruntaşi români trebuie să stabilească în mod 
clar şi precis un program de acţiune" 50 . 

Articolul lui E. Brote a devenit un adevărat pro¬ 
gram pentru gruparea de la „Tribuna poporului". De 
acum înainte, lupta pentru noua orientare se poartă pe 
faţă, fără ascunzişuri şi subtilităţi tactice. „Articolul 
trimis, după cum ai văzut deja — îi scrie I. Russu-Şi- 
rianu — l-am considerat drept începutul, fixarea unei 
noi ere politice pentru noi. L-am publicat deci la loc 
de frunte şi aşa am şi hotărît, ca acţiunea noastră vii¬ 
toare s-o pornim după cum ai indicat. Socotim că s-au 
copt deja lucrurile aşa fel, încît pe baza programului 
ce ai desfăşurat să luăm conducerea" 51 . 

în ianuarie 1902, E. Brote scrie şi mai clar în „Tri¬ 
buna poporului" : „Rămîne deci o singură cale care ne 
poate duce la scop : lupta constituţională. Nu ne fa¬ 
cem iluziuni, ci ne dăm pe deplin seama, că va fi o 
luptă grea şi îndelungată, însă nu lipsită de orice şanse 
de izbîndă. Presupunînd o organizaţiune politică bine 
îngrijită, românii pot trimite un număr considerabil de 
deputaţi în Camera ungară" 52 . Paralel îndeamnă la o 
apropiere atît de naţionalităţile nemaghiare, cît şi de 
Curtea din Viena. 

Poziţia „Tribunei poporului" devenise între timp 
puternică. „Politiceşte o ducem mai bine... Am făcut un 
pas mare înainte, sîntem consideraţi în cercul unde 


50 . E. Brote, Puncte nouă de orientare, în „Tribuna", V (1901), 

20 octombrie/2 noiembrie. 

51 . Arhiva B.C.S., doc. 4128 (Scrisoarea lui I. Russu-Şirianu călre 
E. Brole din 5 noiembrie 1901). 

52 . E. Brole, Retiexiuni politice, în „Tribuna poporului", VI (1902), 
8 21 ianuarie. 

'nainte vreme n-aveam pe nimeni", scria I. Russu-Şiri- 
anu la începutul anului 1901 53 . în mai 1899, grupul de 
la „Tribuna poporului" reuşise să impună alegerea lui 
Iosif Goldiş ca episcop al Aradului. în schimb, noul e- 
piscop şi-a ajutat pe toate căile sprijinitorii. 

Un nou pas s-a încercat în anul 1902. Murind Iosif 
Goldiş, cei de la „Tribuna poporului" îl susţin pe însuşi 
V. Mangra, în alegerea de episcop. în iunie 1902 V. 
Mangra este ales, dar guvernul îi refuză întărirea. 

Cu tot acest eşec, interpretînd după înclinaţiile 
sale programul „Tribunei poporului", mai corect spus 
programul lui E. Brote, V. Mangra adoptă o atitudine 
care nemulţumeşte sau nelinişteşte pe proprii săi prie¬ 
teni. încearcă şi reuşeşte, încă înainte de alegerea sa 
neizbutită, să stabilească relaţii personale cu oamenii 
politici maghiari şi cu membri ai guvernului. La 26 de¬ 
cembrie 1901, îi scria lui E. Brote : „...cultivarea rela- 
ţiunilor cu cercurile diriguitoare ni se impune ca o 
cerinţă neapărată, ceeea ce eu din a mea parte am şi 
urmat consecvent de cînd mă găsesc în demnitatea de 
vicar episcopesc şi şef al consistoriului, astfel căutînd 
a-mi asigura încrederea lor, şi aceasta cred că mi-a 
şi succes. Fispanul (prefectul) comitatului Bihor 
mi-a declarat în faţă că dînsul este pe deplin mulţumit 
cu atitudinea mea şi are toată încrederea în mine... Tot 
asemenea şi căpeteniile guvernului pînă acum mi-au 
dat toată cuvenita atenţiune. De la ministrul Wlassics, 
cit şi de la ministrul prezident Szell, am primit de anul 
nou 1902 felicitări autografe. Avem dară legături şi 
putem comunica direct cu cercurile conducătoare" 54 . 

încrederea guvernanţilor în V. Mangra nu era în¬ 
să deplină ; numai astfel se explică faptul, şi aşa destul 
de paradoxal dacă ţinem seama de înaltele relaţii ale 
vicarului înşiruite mai sus, că totuşi i-a fost respinsă 
în 1902 întărirea ca episcop. 


53 . Arhiva B.C.S., doc. 4127 (Scrisoarea lui I. Russu-Şirianu către 
E. Brote din 9 februarie 1901). 

54 . Arhiva B.C.S., doc. 2450 (Scrisoarea lui V. Mangra către E. 
Brote din 26 decembrie 1901). 

Despre atitudinea lui V. Mangra îi scria lui E. 
Brote şi R. Ciorogariu : „Mangra, sub oroarea persecu¬ 
ţiei sale din Sibiu, a dezminţirilor mîrşave şi a proce¬ 
selor pierdute s-a încovoiat ; anume, cearcă graţiile stă- 
pînirii şi şi-a dat în petec cu ea... Noi tot îi zicem să 
rămînă între limitelg noastre, care sînt intenţia de a 
face pace şi a pregăti această pace prin convingerea 
maghiarilor despre lipsa unei păci şi insuficienţa lor 
pentru a trăi fără de noi. Dînsul ne replică că noi nu 
ştim rostul politicii..." 55 . 

E. Brote a aprobat însă tratativele lui V. Mangra, 
deoarece corespundeau, cel puţin parţial, vederilor sale, 
şi în acelaşi timp vederilor guvernului României şi în¬ 
suşi regelui. Această aprobare, E. Brote i-o transmite 
lui V. Mangra şi este evident că ea l-a determinat în 
mare măsură să meargă înainte pe calea aleasă. îi co¬ 
munică şi faptul că „pînă la cel mai sus pus demersu¬ 
rile d-voastre pentru un modus vivendi află vii apro¬ 
bări... M-am ţinut dator să comunic şi acestea şi înaintea 
Majestăţii Sale la Abbazia. Regele avea cunoştinţă de 
toate" 56 . 

De altfel, V. Mangra îi scria detaliat lui I. Bianu, 
probabil pentru ca ştirile trimise să ajungă îndată de 
la acesta la D.A. Sturdza, cu care I. Bianu era în strîn- 
se legături. într-o măsură care nu este deloc neglija¬ 
bilă, Partidul Naţional Liberal se află deci în spatele 
acţiunilor lui V. Mangra. 

Paralel se desfăşoară lupta, care beneficiază însă 
de o bază mult mai largă, pentru reintrarea partidului 
în activitate. „Tribuna poporului" a fost, desigur, prin¬ 
cipala susţinătoare a noilor idei, prin articolele lui I. 
Russu-Şirianu, E. Brote, I. Slavici, V. Goldiş, V. Man¬ 
gra, R. Ciorogariu etc. Dar nu a fost singură. Un loc 

55 . Arhiva B.C.S., doc. 4194 (Scrisoarea lui R. Ciorogariu către E. 
Brote din 9 decembrie 1904). 

S|S . Arhiva Bibliotecii Institutului Mitropolitan Sibiu, Fond V. 
Mangra, doc. 284 (Scrisoarea lui E. Brote către V. Mangra din 
14/27 mai 1901). Nu cunoaştem, în rest, nimic despre călătoria 
lui E. Brote la Abbazia. 

important în lupta pentru triumful activismului îi re¬ 
vine gazetei „Libertatea" de la Orăştie. Apare la 1 ia¬ 
nuarie 1902, fiind întemeiată de un grup de tineri, prin¬ 
tre care se remarcă Aurel Vlad şi Al. Vaida Voievod. 
In coloanele sale, activismul este susţinut fără rezer¬ 
ve, mai ales prin articolele lui Aurel Vlad, cel mai 
harnic dintre colaboratori. Cea mai mare senzaţie fac 
însă rîndurile scrise de Ioan Mihu, o personalitate in¬ 
teresantă a vieţii politice transilvănene, aflat în afara 
grupărilor politice. în numărul din 23 februarie/8 mar¬ 
tie 1902, I. Mihu cere revizuirea programului din 1881, 
prin eliminarea punctelor 1 şi 9 (autonomia Transilva¬ 
niei şi opoziţia faţă de dualism) ; în schimb, declară 
el, „programul trebuie întregit cu postulatele social-po- 
litice, agrare şi economice". Autorul nu se pronunţă 
pentru activism sau pasivism, dar cere o politică mai 
realistă şi este evident că simpatizează activismul 57 . 

Lui I. Mihu îi răspunde E. Brote în „Tribuna po¬ 
porului", expunîndu-şi punctul de vedere despre pro¬ 
gramul partidului. Deosebirea faţă de cererile lui I. 
Mihu este doar formală ; în realitate şi el, în formă o- 
colită, cere revenirea la activism 58 . 

Activismul mai este sprijinit, în afara „Tribunei 
poporului" şi „Libertăţii", de „Telegraful român", or¬ 
ganul Mitropoliei ortodoxe, redactat de T.V. Păcăţian. 
De asemenea, tot la Orăştie, mai apărea gazeta „Acti¬ 
vitatea", cu titlu semnificativ. 

în decembrie 1902 moare I. Raţiu, preşedintele 
Partidului Naţional. Noul preşedinte, ales tot de parti¬ 
zanii pasivismului, este G. Pop de Băseşti. După ale¬ 
gerea sa, în 1903 s-au reluat încercările de apropiere. 
Astfel, la 4 februarie 1903, I. Russu-Şirianu îi scria, ex- 
primîndu-şi speranţa în restabilirea bunei înţelegeri : 
„Am un plan întreg în privinţa asta, pe care l-am co- 


57 . Scrisoarea d-lui dr. I. Mihu adresată unui fondator ai toii „ Li¬ 
bertatea ", în „Libertatea", I (1902), nr. 11 (23 februarie/8 mar¬ 
tie). 

58 . E. Brote, Revizuirea programului naţional din 1881, în „Tri¬ 
buna poporului", VI (1902), nr. 46 (9/22 martie). 

municat astă-vară şi regretatului dr. I. Raţiu ; el l-a 
aprobat... D-ta r şi prin trecutul şi prin poziţia d-tale, eşti 
menit să prezidezi la realizarea unei înţelegeri frăţeşti 
între luptătorii care aceeaşi ţintă urmărim" 59 . 

Poziţia activiştilor devine şi mai bună în urma 
sistării apariţiei „Tribunei" din Sibiu (la 16/29 aprilie 
1903). „Tribuna" dispărea, după 19 ani de existenţă, în 
primul rînd ca urmare a dificultăţilor financiare, dar 
desigur şi în urma alunecării terenului pe care se aflau 
pasiviştii. „Tribuna poporului" îşi schimbă, la începu¬ 
tul anului 1904, numele în „Tribuna" ,• cei din jurul 
„Tribunei" de la Arad se consideraseră de altfel, de la 
bun încăput, singurii continuatori ai mişcării tribuniste, 
inaugurată în 1884, printre alţii, de I. Slavici şi E. Brcte. 

Nici în anul 1903 activiştii nu au reuşit să îi a- 
tragă pe cei care nu se hotărau să renunţe la vechea 
tactică. Neluîndu-se nici o hotărîre, Aurel Vlad, pro- 
fitînd de o alegere parţială desfăşurată în cercul vacant 
Dobra (Hunedoara), a candidat, fără a mai cere învoi¬ 
rea comitetului naţional (declarînd în programul său 
că renunţă la vechile puncte 1 şi 9) şi a fost ales la 
24 mai/6 iunie 1903 60 . Efectul acestei victorii a fost re¬ 
marcabil. S-a dovedit că, în ciuda sistemului electoral 
neechitabil şi modului cum se făceau alegerile, româ¬ 
nii pot totuşi să intre în parlament. Pînă în iunie 1903 
nu era încă pe deplin clar dacă vor avea cîştig de cauză 
activiştii sau pasiviştii. Acum deznodămîntul devenise 
evident. 

Desigur, „Tribuna poporului" a celebrat eveni¬ 
mentul : „învingerea de la Dobra ne îndreptăţeşte a 
nădăjdui că la alegerile generale ne va succede a tri¬ 
mite în parlament cel puţin vreo 10—15 deputaţi na¬ 
ţionali" 61 . Iar, ceva mai tîrziu, I. Russu-Şirianu îi scria 
lui E. Brote despre o consfătuire care a avut loc la Si- 

5S> . Biblioteca Centrală Universitară Cluj, Pop de Băseşti, Cores¬ 
pondentă, voi. III (Scrisoarea lui I. Russu-Şirianu către G. 
Pop de Băseşti, din 4 februarie 1903). 

6 °. T.V. Păcăţian, op. cit., voi. VIII, 1915, p. 106—107. 

61 . Biruinfa de Ia Dobra, în .Tribuna poporului", VII (1903), nr. 
96 (28 mai/10 iunie). 

biu, la 9 septembrie 1903, cu care ocazie „toţi cei buni 
şi în comun acord s-au decis a pune la cale — din 
Arad — o conferinţă naţională, care să proclame ac¬ 
tivitatea pe toată linia. După toate probabilităţile vom 
candida 40—45. Ne mulţumim să iasă a treia ori a pa¬ 
tra parte" 62 . 

La rîndul său, E. Brote a comentat victoria lui A. 
Vlad în articolul însemnătatea politică a alegerii de la 
Dobra 63 , arătînd că îndelungata criză a Partidului Na¬ 
ţional Român a fost cauzată de neînţelegerea, de către 
unii, a necesităţii unei schimbări tactice, după anii miş¬ 
cării memorandiste. Putea să declare cu satisfacţie : 
„După alegerea de la Dobra nimeni nu se mai poate 
îndoi că lupta detestabilă şi sălbatică contra noastră a 
fost o lucrare nepricepută, rea şi în detrimentul po¬ 
porului român". Căci, victoria lui A. Vlad îl răzbuna 
şi pe E. Brote pentru acuzaţia de „trădare naţională" 
ce-i fusese adusă în 1896. 

Evenimentele desfăşurîndu-se conform prevederi¬ 
lor sale, E. Brote încearcă să se reîntoarcă în Transil¬ 
vania. Intr-adevăr, dacă ar fi revenit în 1904, dat fiind 
locul de frunte ocupat de „Tribuna" din Arad pe scena 
politică transilvăneană, ar fi putut juca din nou un rol 
de prim plan. Prietenii săi îl aşteptau cu nerăbdare. La 
14/27 ianuarie 1904, sub titlul Exilaţii noştri, „Tribuna" 
anunţa că, dată fiind prescrierea sentinţelor şi urmări¬ 
rilor decretate de tribunalul din Cluj în 1894, cei trei 
exilaţi — E. Brote, A.C. Popovici, S. Albini — vor pu¬ 
tea reveni. Autorul articolului — poate chiar I. Russu- 
Şirianu — îşi făcea mari speranţe mai ales în ce priveş¬ 
te reîntoarcerea şefului tribuniştilor. 

Ocazia era prea frumoasă pentru a nu profita de 
ea şi, într-adevăr, în primăvara anului 1904, E. Brote se 
prezintă la consulatul austro-ungar din Bucureşti, unde 
află însă că „eu, prin absenţa mea îndelungată din pa- 

62 . Arhiva B.C.S., doc. 4134 (Scrisoarea Iui I. Russu-Şirianu către 
E. Brote din 24 septembrie 1903). 

6 \ „Tribuna", VII (1903), nr. 106 (11/24 iunie). 

trie, am încetat a fi cetăţean ungar" 64 . îşi manifestă 
dorinţa de a-şi recîştiga drepturile. Cererea sa este pre¬ 
dată de consulat vicecomitelui din Sibiu, acesta îna- 
intînd-o Ministerului de Interne din Budapesta. La sfîr- 
şitul lunii septembrie, era respinsă („rezoluţia către 
vicecomitele sibian este semnată de însuşi contele 
Tisza", nota E. Brote). Refuzul i se comunică prin vice- 
consulatul austro-ungar din Focşani, la 7 decembrie 
1904. „Cred că Tisza — comenta E. Brote — a procedat 
faţă cu mine corect, deşi nu legal. Dacă el nu voieşte 
o înţelegere cu românii, este mai cu minte, ca să taie 
de la început orice drum...". 

Neputînd rămîne fără nici o cetăţenie, o cere pe 
cea română, iar „corpurile legiuitoare române au sa¬ 
tisfăcut cu o grabă măgulitoare cererii mele". într-ade- 
văr, la 1/13 decembrie 1904 prezintă cererea, iar la 2/15 
decembrie se aprobă de Camera Deputaţilor cu 49 voturi 
pentru şi 27 contra (ultimele sînt explicabile, căci le¬ 
găturile sale cu D.A. Sturdza şi noua linie politică inau¬ 
gurată în Transilvania îi aduseseră mai mulţi adversari); 
senatul votează la 3/16 decembrie, rezultatul fiind 43 
voturi pentru şi 8 contra. Legea este promulgată la 9/22 
decembrie, iar „diploma regală pentru Eugen Brote, co¬ 
muna Găiceana, judeţul Tecuci, spre a se constata că dom¬ 
nia sa se poate bucura de toate drepturile civile şi po¬ 
litice de cetăţean român" este semnată la 16 decembrie 
1904 de regele Carol I 65 . 

în felul acesta, E. Brote se vedea nevoit să re¬ 
nunţe sau să-şi amîne pe un termen nedefinit revenirea 
în fruntea mişcării naţionale transilvănene. Dar, un 
moment prielnic, ca cel din 1904, nu avea să mai gă- 
găsească. 

în Transilvania, evenimentele se precipitau. încă 
din 1903, partizanii noii tactici insistaseră pentru convo¬ 
carea conferinţei naţionale a partidului. în cursul anului 


64 . Relatarea întregului demers pentru revenirea în Transilvania este 
făcută de E. Brote într-o scrisoare, din 12/25 decembrie 1904, 
către R. Ciorogariu (aflată în arhiva Roman Ciorogariu). 

65 . Diploma se află în arhiva Ana Dogariu. 



1904 ofensiva lor s-a intensificat, în timp ce pasiviştii 
se opuneau convocării, dîndu-şi seama că această con¬ 
ferinţă va impune noile idei. Pînă la urmă au fost ne¬ 
voiţi totuşi să cedeze. 

Conferinţa naţională s-a ţinut la Sibiu, la 10 ia¬ 
nuarie st. n. 1905. Trecuseră 12 ani de la ultima confe¬ 
rinţă naţională (iulie 1893), interval care se explică 
prin procesul Memorandumului, interzicerea activităţii 
Partidului Naţional Român (iunie 1894) şi mâi ales prin 
criza îndelungată. Au participat 97 de delegaţi, majo¬ 
ritatea din Transilvania propriu-zisă şi din părţile A- 
radului, mai puţini din Banat. 

în urma unui raport prezentat de I. Suciu, confe¬ 
rinţa hotărăşte, cu 79 voturi contra 12, abandonarea 
pasivităţii, reluarea activităţii parlamentare. în vede¬ 
rea alegerilor sînt numiţi 26 de candidaţi oficiali, lă- 
sîndu-se şi posibilitatea numirii altora, după împreju¬ 
rări, în cercurile rămase vacante. 

în ce priveşte programul partidului, pentru a nu 
se expune învinuirilor (nu trecuse prea mult de cînd 
E. Brote fusese acuzat de „trădare naţională"), confe¬ 
rinţa a declarat că îl lasă neatins, dar „admiţînd în 
faţa evoluţiunilor actuale politice posibilitatea unei 
revizuiri în sens de dezvoltare şi amplificare" 66 . 

în realitate, pentru cine îl citeşte cu atenţie, este 
evident că programul nu a rămas cel vechi. Punctele 
1 şi 9, esenţiale în 1881, acum au dispărut. Acest fapt 
nu trebuie interpretat ca o concesie, ci doar ca o adap¬ 
tare tactică. Combaterea dualismului şi a anexării Tran¬ 
silvaniei nu este însă uitată, ci doar amînată, în aştepta¬ 
rea unor condiţii mai prielnice. Astfel, propunea lui I. 
Mihu şi E. Brote era acceptată (în locul vechiului articol 
1 se revendică „recunoaşterea poporului român de indi¬ 
vidualitate politică alcătuitoare de stat şi asigurarea 
dezvoltării sale etnice şi constituţionale prin institu- 
ţiuni de drept public"). 

în schimb, cu mai multă hotărîre ca în 1881, pro¬ 
gramul cere votul universal şi secret, care dacă ar fi 


66 . T.V. Păcătian, op. cit., voi. VIII, p. 169. 

fost adoptat, mai mult decît desfiinţarea dualismului şi 
autonomia Transilvaniei, ar fi zdruncinat vechea Un¬ 
garie. Asupra acestui punct se putea realiza o alianţă 
cu socialiştii români transilvăneni, precum şi cu alte 
cercuri politice. Se cere, de asemenea, reglementarea 
prin lege a dreptului de întrunire şi asociere. în sfîrşit, 
apar cîteva revendicări social-economice, care lipseau 
în programul din 1881 : reforma impozitelor, stabilirea 
impozitului progresiv, împroprietărirea ţăranilor prin vin¬ 
derea în condiţii favorabile a moşiilor statului, în ce-i 
priveşte pe muncitori asigurări pentru boală şi bătrî- 
neţe. 

Tot acum este aleasă şi noua conducere a parti¬ 
dului, în frunte cu G. Pop de Băseşti ; alături de el, 
printre alţii : T. Mihali, V. Lucaciu, Al. Vaida Voievod, 
A. Vlad, I. Suciu, Şt. Cicio Pop. 

Rezultatul alegerilor (ianuarie-februarie 1905) a 
fost un succes pentru români, dacă ţinem seama de fap¬ 
tul că participau la o primă confruntare electorală după 
mulţi ani de pasivitate. Au reuşit 8 candidaţi : Nicolae 
Comşa, Vasile Dămian, Teodor Mihali, Aurel Novac, 
Aurel Vlad, Ştefan Cicio Pop, Ioan Russu-Şirianu, Ioan 
Suciu. De asemenea, a fost ales un deputat sîrb şi unul 
slovac (Milan Hodza). Cei 10 vor forma în parlamentul 
din Budapesta, Clubul Naţionalităţilor, preşedinte fiind 
T. Mihali şi secretar M. Hodza. Odată cu reluarea acti¬ 
vităţii parlamentare, alianţa naţionalităţilor îşi începe, 
cu forţe noi, sub forme noi, lupta. Activismul trium¬ 
fase. într-o bună măsură, triumful său însenina şi o 
victorie a lui E. Brote. 

Alegerile din anul următor — 1906 — nu fac decît 
să justifice reluarea activismului şi să dovedească po¬ 
sibilităţile reale ale acestei tactici. Reuşesc acum 15 
deputaţi români, 8 slovaci şi 4 sîrbi. Clubul naţionali¬ 
tăţilor din cadrul Parlamentului ungar devine astfel o 
forţă de care trebuia să se ţină seama. 

Desigur însă că, pentru a se ajunge la ţel, nu era 
suficientă lupta în parlament. Trebuiau în continuare 
mobilizate masele populare şi, în acelaşi timp, iniţiată 
o apropiere de alte forţe politice din Ungaria care mi- 

litau împotriva regimului existent. In aceşti ani se ac¬ 
centuează apropierea (vizibilă încă din 1903) între miş¬ 
carea naţională românească şi socialişti. Cele două forţe 
politice se deosebeau, fireşte, în numeroase privinţe, 
baza lor socială şi scopurile finale ale luptei fiind în 
bună măsură diferite. Dar existau şi numeroase reven¬ 
dicări comune, tinzînd la democratizarea vieţii politice 
din Ungaria, în primul rînd cererea votului universal 
(care în 1907 se aplicase în Austria). „Socialiştii — se 
scrie în „Tribuna" la 11/24 septembrie 1905 — sînt foar¬ 
te buni agitatori. In chestia votului universal am putea 
învăţa mult de la ei" 67 . Intr-un alt număr al ziarului, se 
arăta că socialiştii „au cuvînt bun pentru noi şi recu¬ 
nosc îndreptăţirea plîngerilor noastre" 68 . 

Intensificarea activităţii în parlament, strîngerea 
alianţei cu celelalte popoare din Ungaria, apropierea 
de socialiştii români din Transilvania, sînt fapte care 
demonstrează că mişcarea naţională românească, în 
anii ce au urmat conferinţei din 1905, îşi regăsise vi¬ 
goarea din anii Memorandumului, reuşise să se adapte¬ 
ze noilor condiţii şi forme de luptă. 

In faţa problemelor din ce în ce mai complexe ca¬ 
re stăteau în faţa românilor, o consultare a lui E. Brote 
cu principalii săi partizani politici devenea tot mai ne¬ 
cesară, corespondenţa sau discuţiile întîmplătoare, cu 
unul sau cu altul dintre aceştia, nefiind suficiente. 
Planul unei consfătuiri este pus în aplicare la înce¬ 
putul lunii august 1907, cînd sosesc la Găiceana I. Sla¬ 
vici, V. Mangra şi R. Ciorogariu. Rezultatul discuţiilor 
este consemnat în aşa-numitul „Pact de la Găiceana", 
document de mare valoare pentru cunoaşterea liniilor 
directoare ale mişcării naţionale româneşti la începu¬ 
tul secolului XX 69 . 


â7 . Forţa socialistă, în „Tribuna",. IX (1905), nr. 169 (11/24 sep¬ 
tembrie). 

6S . „Tribuna", X (1906), nr. 99 (25 mai/7 iunie). 

69 . Miron Constantinescu, Un document inconnu (5 —9 aout 1907) 
concernant la lutte naţionale de liberation des Roumains de 
Transylvanie, în „Revue roumaine d'histoire", nr. 3/1965, p. 
571—576. 

Cele 9 puncte ale înţelegerii prevăd următoarele : 

1. Semnatarii vor sprijini pe reprezentanţii români 
în Parlamentul din Budapesta, cit timp aceştia vor sus¬ 
ţine programul naţional ; vor încerca să intre în legă¬ 
tură mai ales cu Al. Vaida Voievod şi I. Maniu. 

2. Vor încerca să stabilească un contact cu Parti¬ 
dul Social Democrat c^in Ungaria 70 , îl vor susţine în ce 
priveşte punctele comune, acceptînd chiar să colabo¬ 
reze cu el. 

3. Vor încerca să stabilească legături cu croaţii. 

4. Se pronunţă contra oricărui conflict, pe motive 
confesionale, cu greco-catolicii. 

5. Se vor păzi să intre în conflict cu vreunul din 
partidele din România. 

6. Consideră că rezolvarea problemei agrare în 
România nu este o problemă de partid, ci îi priveşte pe 
toţi românii, aşadar vor insista şi vor lupta pentru so¬ 
luţionarea ei. 

7. Vor încerca să ţină pe rege la curent cu toate 
acţiunile lor, de asemenea pe D.A. Sturdza „dacă do¬ 
reşte acest lucru" şi pe fraţii Brătianu şi colaboratorii 
lor. 

8. Vor face abonamente în România pentru „Tri¬ 
buna" şi, deşi nu cer, vor accepta, în cazul că li se 
oferă, ajutoare din partea guvernului. 

9. Vor încerca să obţină un ajutor material pen¬ 
tru românii din dioceza Oradea Mare (unde era vicar 
V. Mangra), pe care o consideră cea mai expusă. 

Planul alcătuit la Găiceana impresionează prin 
vastitatea şi justeţea concepţiei : activitate în parla¬ 
ment, colaborare cu alte forţe politice, inclusiv cu so¬ 
cialiştii, unitate în cadrul mişcării naţionale româneşti, 
permanentă legătură cu România — sînt idei de mare 
valoare care îşi găsesc locul aici, strînse intr-un tot 
organic. 

Remarcăm, în ce priveşte aportul lui E. Brote, 
punctul privind necesitatea rezolvării problemei agra- 

70 . Organizată în 1905, secţia română a Partidului Social Demo¬ 
crat din Ungaria îşi va aduce o contribuţie însemnată la lupta 
pentru unirea Transilvaniei cu România. 

re în România, probabil sugerat de el. Soarta ţăranului 
din statul român este prezentată ca o problemă ce pri¬ 
veşte pe toţi românii, deci şi pe transilvăneni. Mai ob¬ 
servăm — lucru nou la E. Brote — o anumită detaşare 
de D.A. Sturdza (apăruseră primele semne ale neînţe¬ 
legerii dintre ei) şi tendinţa de a-şi lărgi orientarea po¬ 
litică, pînă atunci prea legată de şeful Partidului Naţio¬ 
nal Liberal. 

Pentru urmărirea concepţiei politice a lui E. Brote 
după reluarea activismului, de mare folos sînt şi nume¬ 
roasele articole pe care continuă să le publice în „Tri¬ 
buna". Unele dintre ele tratează probleme economice, 
rămînînd neştirbită la E. Brote ideea că, înainte de toa¬ 
te, pentru a fi puternic pe plan politic, poporul român 
trebuie să aibă o solidă bază economică. In suita de 
articole Probleme nedezlegate, publicată în decembrie 
1905, îşi expune părerile în principalele probleme ce 
îi frămîntau pe românii transilvăneni. „Nu ca o impu¬ 
tare, ci ca o constatare — scrie el — trebuie să recu¬ 
noaştem că ne-am obişnuit să dăm în viaţa noastră 
politică o mai mare atenţiune agitării politice decît 
muncii stăruitoare pentru progresul cultural şi gene¬ 
ral". Vede două mari slăbiciuni în activitatea români¬ 
lor : „numărul mare de analfabeţi şi sărăcia" 71 . „Rezul¬ 
tatele instrucţiei primare sînt nu numai absolut şi re¬ 
lativ slabe, ci constituiesc astăzi o piedică reală în 
progresul politic al poporului" (la 1.000 de locuitori, 
românii din Transilvania aveau 856 analfabeţi) 72 . Cele 
104 bănci româneşti — crede E. Brote — ar trebui să 
facă o anchetă economică, pe comune şi regiuni, pentru 
a se cunoaşte precis situaţia şi nevoile. In orice caz, 
trebuie să se înceapă cit mai grabnic „lucrarea siste¬ 
matică în scopul îmbunătăţirii stării economice a po¬ 
porului român" 73 . 

E. Brote este convins că poporul român va rezista 
tuturor încercărilor de deznaţionalizare. Situaţia demo- 

71 . E. Brote, Probleme nedezlegate, în .Tribuna", XI (1905), nr. 230 
(11/24 decembrie). 

72 . Ibldem, nr. 231 (13/26 decembrie). 

73 . Ibidem, nr. 236 (20 decembrie/2 ianuarie 1906). 

grafică a Transilvaniei îl preocupă în mod deosebit, 
încă din ianuarie 1904 îi scria lui D.A. Sturdza : „De 
prezent mă ocup de harta etnografică a românilor din 
regatul ungar, care îmi reuşeşte peste toate aşteptările 
de bine" 74 . Din ianuarie 1907 începe să publice în 
„Tribuna" o serie de foarte documentate Studii statis¬ 
tice (timp de doi ani vor apare peste 30 articole). Ana¬ 
lizează foarte detaliat, pe regiuni, ţinînd seama de fie¬ 
care comună, situaţia numerică a populaţiei româneşti, 
tendinţa ei de dezvoltare. 

Dacă baza demografică este sănătoasă, dacă eco¬ 
nomia şi cultura se dezvoltă, E. Brote nu-şi face griji 
în ce priveşte viitorul politic al românilor. Nici măcar 
nu se revoltă, ca majoritatea oamenilor politici români 
din Transilvania, în faţa proiectului de vot „universal" 
din 1905, care, desfiinţînd censul, ar fi exclus în acelaşi 
timp pe analfabeţi de la vot. Românii, în majoritate 
atît săraci, cît şi neştiutori de carte, nu ar fi cîştigat 
nimic, poate ar fi pierdut un număr de voturi. E. Brote 
consideră însă că este „un cîştig imens faţă cu legea 
feudală întortochiată de astăzi", depinzînd de români 
să facă efortul necesar pentru a scădea numărul anal¬ 
fabeţilor 75 . 

Se pronunţă însă hotărît împotriva tendinţelor 
kossuthiste, manifestate cu vigoare în aceeaşi vreme, 
de despărţire a Ungariei de Austria. Unii oameni politici 
români considerau că în conflictul dintre coroană şi 
cercurile politice maghiare, românii să păstreze neu¬ 
tralitatea. Ca vechi tribunist, E. Brote consideră că neu¬ 
tralitatea nu are sens, căci românii nu sînt atît de pu¬ 
ternici încît să impună ambelor tabere fără luptă. Dim¬ 
potrivă, crede că trebuie combătut cu toată hotărîrea 
kossuthismul 76 . îşi făcea încă, la fel ca şi ceilalţi tri- 


74 . Biblioteca Academiei R.S.R., mss., Coresp., doc. 122.056 (Scri¬ 
soarea lui E. Brote către D.A. Sturdza din 13/26 ianuarie 1904). 

75 . E. Brote, Sufragiul universal, în .Tribuna", IX (1905), nr. 161 
(31 august/13 septembrie). 

76 . E. Brote, Politica românilor, în .Tribuna", IX (1905), nr. 133 
(17/30 iulie). 

bunişti, iluzii în sprijinul Vienoi. Legătura cu Viena 
se completa, în concepţia sa, cu propaganda făcută în 
Germania şi, în cadrul Ungariei, cu o încercare de ali¬ 
anţă cu saşii. 

Intr-adevăr, ideea pe care o exprimase cu cîţiva 
ani în urmă, de colaborare cu germanii din Transilvania 
şi Ungaria, o reia cu mai multă vigoare, prin cîteva 
articole, în cursul anului 1906. Este firesc şi necesar 
— arată el — „ca românii şi germanii să se apropie u- 
nii de alţii, să se înţeleagă înainte de toate între dînşii". 
Această colaborare ar contribui şi la alianţa cu po¬ 
poarele slave : „Atît pentru slovaci, cît şi pentru sîrbi, 
germanii ar fi mijlocitorii fireşti pentru a apropia şi 
aceste popoare de alianţa germano-română şi a le an¬ 
gaja la anumite acţiuni după timpuri şi împrejurări. 
Germanii ar fi veriga, care încheie lanţul jur-împre- 
jur" 77 . Intr-un alt articol, se referă la legătura ce tre¬ 
buie să se stabilească între români şi saşi 78 . 

Desigur, prin alianţa cu germanii din Transilvania 
şi Ungaria, E. Brote ţintea mai departe şi anume la spri¬ 
jinul Germaniei, pe care îl căuta de atîta vreme, pentru 
rezolvarea cerinţelor româneşti. Oricare ar fi fost însă 
planurile sale mai îndepărtate, merită totuşi a fi apre¬ 
ciat pozitiv efortul ce l-a depus pentru bună înţele¬ 
gere şi colaborare cu germanii de pe pămîntul nostru. 

După cum se vede, cei 10 ani petrecuţi la Găi- 
ceana, deşi închinaţi în primul rînd administrării mo¬ 
şiei, nu au dus cîtuşi de puţin la o izolare a lui E. Brote 
de mişcarea naţională a românilor transilvăneni. Prin 
corespondenţă, prin întîlniri cu diferiţi conducători ai 
mişcării, prin numeroasele articole publicate, el a ră¬ 
mas în continuare un îndrumător, care a contribuit în 
chip real, deşi discret, la evoluţia luptei naţionale de 
peste munţi. Plecarea de la Găiceana, ruperea legătu- 

77 . E. Brote, Românii şi germanii, în .Tribuna", X (1906), nr. 63 (1/14 
aprilie). 

7S . E. Brote, Românii şi saşii, în .Tribuna", X (1906), nr. 90 (11/24 
mai). 

rilor cu D.A. Sturdza, îl puneau desigur într-o poziţie 
delicată, mai ales pe plan material; dar, lăsîndu-i mîi- 
nile libere, îi dădeau posibilitatea să se consacre ex¬ 
clusiv mişcării naţionale. Acum, E. Brote îşi juca ul¬ 
tima şansă. 



VI 

Ultimii ani 

(1908-1912) 


Nevoit să trăiască în sărăcie — ceea ce nu i se 
mai întîmplase — E. Brote se stabileşte la Bucureşti. în¬ 
chiriază o locuinţă, pe bulevardul Pache Protopopescu. 
Pe băieţi îi trimite la Braşov, înscriindu-i la Liceul „An¬ 
drei Şaguna", iar pe Ana, în vîrstă acum de 6 ani, o 
încredinţează unei mătuşi, la Sibiu. Cealaltă fiică, ră¬ 
masă cu el, îşi va aminti mai tîrziu cîte ceva din a- 
ceste zile triste : „Locuinţa noastră, împestriţată cu lăzi 
şi bagaje, făcea mai repede impresia unui hangar decît 
a unui cămin. Mama îşi instalase doar pianul şi restul 
rămase în plata domnului... In liniştea apăsătoare, tata 
şi-a aranjat cu sobrietate odaia lui. Biroul de stejar, 
lampa verde, biblioteca, otomana largă îmbrăcată în 
stofă persană de un roşu închis pe care dormea noap¬ 
tea... Aici şi-a instalat hîrtiile şi dis-de-dimineaţă scria 
şi fuma". în acest timp, numeroşi creditori „au cărat, 
încetul cu încetul, lăzile cu cristaluri şi argintărie, mo¬ 
bile de mătase, covoare şi ce mai era de vîndut" 1 . 

Cum era şi natural, E. Brote îi intentează proces 
lui D.A. Sturdza, pentru suma de 130.000 lei, pe care 

'. L. Brote, op. cit., p. 17—18. 

considera că acesta i-o datorează 2 . (Se cuprindeau în 
ea suma investită iniţial de E. Brote la Găiceana, do- 
bînzile cuvenite şi o parte din remuneraţia sa, pe care 
nu o încasase). Avocatul său este Emanoil Culoglu. La 
29 octombrie, tribunalul hotărăşte efectuarea unei ex¬ 
pertize. Pînă la urmă însă afacerea nu a fost judecată, 
exercitîndu-se probabif presiuni pentru a nu se ajunge 
la compromiterea unui om politic marcant. Aşa că, E. 
Brote nu şi-a putut recupera nimic din banii pierduţi. 

Necazurile nu îl opresc să continue colaborarea 
la „Tribuna", să menţină legătura cu prietenii din Tran¬ 
silvania, insistînd pentru transpunerea în practică a 
ideilor sale politice. în 1909, împlinindu-se 100 de ani 
de la naşterea lui A. Şaguna, se adînceşte în cercetarea 
activităţii acestuia. Acum, aflat în pragul bătrîneţii, este 
tot mai atras de figura celui care îi impresionase co¬ 
pilăria şi, direct sau prin discipolii săi, îi orientase pri¬ 
mii paşi în arena politică. 

încă de la Găiceana, la 4/17 noiembrie 1907, îi 
scria lui V. Mangra, arătîndu-i că sărbătorirea lui A. 
Şaguna va trebui bine pregătită.' 3 La 20 decembrie st. 
v. 1908 publică în „Tribuna" un articol elogios în me¬ 
moria acestuia 4 . 

E. Brote intră în legătură cu istoricul Ioan Lupaş, 
care pregătea un volum comemorativ cu ocazia jubi¬ 
leului Şaguna, şi care îi scrisese la 4/17 decembrie 1908 
să îi trimită, pînă la începutul lunii februarie 1909, ma¬ 
terialul de care dispune 5 . E. Brote redactează un stu¬ 
diu, Şaguna şi Curtea imperială, care, în februarie 1909, 
este examinat de o comisie a Consistoriului mitropoli- 

2 . Cu toate cercetările întreprinse, nu am reuşit să găsesc dosa¬ 
rul procesului. Este de presupus că a dispărut. Ştiri se pot găsi 
în presă, mai ales în „Tribuna 11 (nr. 234 din 29 octombrie/11 no¬ 
iembrie 1909). 

3 . Arhiva Bibliotecii Institutului Mitropolitan Sibiu, Fond V. Man¬ 

gra, doc. 373. 

4 . E. Brote, Andrei Şaguna, în „Tribuna", XXI (1908), nr. 283 (2 Q 

decembrie/2 ianuarie). 

5 . Arhiva B.C.S., doc. S II 2—58. 

tan din Sibiu 6 ; în cele din urmă este respins pe motiv 
că unele idei cuprinse aici ar putea duce la confiscarea 
cărţii sau la un proces de presă. In realitate, este de 
presupus că respingerea se leagă mai curînd de ne¬ 
înţelegerile mai vechi dintre E. Brote şi consistoriu. 

Neputînd fi publicat în volum, studiul apare (fără 
a da naştere la vreun proces de presă) în mai multe 
numere din „Tribuna" 7 . Este o lucrare interesantă, bine 
documentată, scrisă într-un stil clar. 

Colaborarea la gazeta arădeană se mai concre¬ 
tizează, în 1909, prin continuarea suitei de Studii sta¬ 
tistice (publică acum 20 de articole pe această temă), 
precum şi prin cîteva alte articole, cu conţinut politic. 
In Înţelegerea între maghiari şi români, constatînd că 
toate încercările făcute pînă atunci au rămas, din vina 
guvernelor, fără rezultat, îşi exprimă totuşi convinge¬ 
rea în rezolvarea finală a divergenţelor : „Noi româ¬ 
nii sîntem convinşi că soarta noastră este legată de 
soarta poporului maghiar şi că odată va trebui neapă¬ 
rat să ajungem la o înţelegere şi la o lucrare comu¬ 
nă" 8 . Se opune însă cu hotărîre atunci cînd guvernul 
ia noi măsuri de deznaţionalizare prin intermediul 
şcolii 9 . 

în ce priveşte mişcarea naţională, preconizează, 
ca şi pînă acum, mai întîi întărirea bazei ei materiale. 
Consideră că ar fi bine ca românii, în loc să emigreze, 
să meargă la oraşe pentru a-şi spori ponderea acolo şi 
a consolida economia românească : „Nu e mai aproape 
oraşul decît ţările străine peste mări, pe cari în urma 

6 . Loc. cit., doc. S II 2—59. 

7 '. E. Brote, Şaguna şi Curtea imperială (iulie 1846 pînă la sep¬ 
tembrie 1849), în .Tribuna", XIII (1909), nr. 212 (1/14 octom¬ 
brie), 213 (2/15 octombrie), 214 (3/16 octombrie), 215 (4/17 
. octombrie), 216 (6/19 octombrie), 217 (7/20 octombrie), 218 
(8/21 octombrie). 

8 . E. Brote, Înţelegerea între maghiari şi români, în .Tribuna", XIII 

(1909), nr. 25 (4/17 februarie). 

9 . E. Brote, Ucazul religionar, în .Tribuna", XIII (1909). nr. 181 

(22 august/4 septembrie). 

urmelor sîntem siliţi să le căutăm tot pentru a scoate 
aur în împrejurări neasemănat mai grele decît în ora¬ 
şele noastre ?". Nici la ţară pămîntul nu este rău, dar 
roadele sînt puţine, căci se lucrează în condiţii de îna¬ 
poiere : „Hrana e lîngă noi, dar n-o vedem şi nu ştim... 
să ajungem la ea". în sfîrşit, pentru îmbunătăţirea si¬ 
tuaţiei face apel la irfasele populare să intre în lupta 
politică : „Se impune deci românilor săteni, cari se plîng 
de amarul vieţii, să nu stea indiferenţi faţă cu luptele 
politice, cari ele singure pot duce la o schimbare în 
cîrmuirca ţării. Cel ce este mai tare se aşază în 
scaun...“ 10 . Pe aceeaşi linie de preocupări se înscriu şi 
cîteva articole referitoare la situaţia băncilor româ¬ 
neşti. 

Tot în 1909, E. Brote reia, referindu-se la Banat, 
problema alianţei naţionalităţilor 11 . între mişcarea na¬ 
ţională română şi cea sîrbă interveniseră unele neînţe¬ 
legeri. El crede că deosebirile de păreri nu trebuie să 
ducă la destrămarea colaborării româno-sîrbe : „Ad- 
miţînd că nu ne putem înţelege cu nici un chip asupra 
chestiunilor de drept public, este exclus ca să nu ne 
putem înţelege asupra unor chestiuni practice de toate 
zilele... Să se caute numai firele menite a împreuna şi 
nu a despărţi popoarele avizate unul de altul". Reluînd 
ideea sa mai veche, consideră că în alianţă ar putea 
fi atraşi şi germanii din Banat : „Noi n-avem decît un 
singur interes : ...să propagăm pacea între popoare şi 
să apărăm în comun cu ele cultura noastră şi .a lor". 
Sînt cuvinte frumoase, aparţinînd unui om care a făcut 
mult pentru apropierea dintre români şi naţionalităţile 
din Transilvania. 

în sfîrşit, în acelaşi an, ca o sinteză a preocupă¬ 
rilor sale economice, E. Brote publică şi studiul mai în¬ 
tins, de 105 pagini, Organizaţiunea creditului prin băn- 


10 . E. Brote, Griji mari casnice, în «Tribuna 11 , XIII (1909), nr. 37 (nu¬ 
măr popular — 11/24 septembrie). 
n . E. Brote, Politica sîrbilor ungureni, în .Tribuna", XIII (1909), 
nr. 220 (10/23 octombrie). 

cile româneşti' 12 . Este o analiză amănunţită a istoricului 
şi răspîndirii băncilor, a organizării lor, a operaţiilor 
financiare pe care le întreprind. Mai interesante însă 
decît datele cifrice, care abundă — ca în orice lucrare 
a sa — sînt criticile aduse sistemului existent şi pro¬ 
punerile pentru viitor. Consideră că — majoritatea ce¬ 
lor care se împrumută fiind ţărani — creditul agricol 
trebuie să aibă două însuşiri principale : „să fie dat pe 
termeni mai lungi şi să fie ieftin, adică cu o mică do- 
bîndă. Creditul ipotecar recere şi o a treia condiţiune : 
împrumutul să se amortizeze în anuităţi mici şi să fie 
nerambursabil. Numai astfel întocmit, creditul poate 
promova interesele ţăranului român şi poate ridica ni¬ 
velul economic al poporului" 13 . 

Constatînd că dobînzile sînt prea mari, arată că 
„vor trebui luate deci cele mai serioase măsuri, ca pro¬ 
fitul băncilor să fie redus peste tot" 14 . Acelaşi lucru, în 
ce priveşte cheltuielile de administraţie exagerate : 
„Acest spirit boieresc trebuie să dispară în faţa greută¬ 
ţilor mari, cu care se luptă ţărănimea şi cheltuielile tre¬ 
buiesc reduse în mod însemnat" 15 . Schimbările trebuie 
făcute în interesul maselor populare, căci acesta este 
rostul băncilor româneşti din Transilvania : „Necesita¬ 
tea acestor măsuri este constatată şi rezultă din promo¬ 
varea intereselor mari economice ale poporului" 16 . In 
urma experienţei din România el insistă şi asupra ne¬ 
cesităţii înfiinţării băncilor săteşti, afirmînd, desigur 
exagerat, că „în România ele, în decurs de cîţiva ani, 
au schimbat cu desăvîrşire raporturile ţărănimii" 17 . 

Anul 1909 se termină printr-o nouă lovitură pen¬ 
tru tribunişti. în decembrie încetează din viaţă, pe ne¬ 
aşteptate, la Bucureşti, I. Russu-Şirianu, „cel mai frun- 


12 . E. Brote, Organizaţiunea creditului prin băncile româneşti, A- 
rad, 1909. 

13 . Ibidem, p. 56 

14 . Ibidem, p. 60 

15 . Ibidem, p. 62 

16 . Ibidem, p. 64—65. 

17 . Ibidem, p. 66 

taş dintre gazetarii români", cum îl numeşte „Tribuna" 18 , 
în vîrstă de numai 45 de ani. Lăsa în urmă o impor¬ 
tantă operă publicistică, răspîndită în coloanele celor 
două „Tribune" ; fusese timp de un deceniu sufle¬ 
tul „Tribunei" din Arad. Spre deosebire de alţi prieteni 
ai lui E. Brote, el i-a rămas pînă la moarte ataşat. La 
înmormîntare, care are loc la 25 decembrie, iau parte, 
printre alţii, A.C. Popovici, I. Slavici, S. Albini, Ilarie 
Chendi, Simion Mîndrescu, E. Brote ; prieteni sau ad¬ 
versari, se întîlneau acum pentru a cinsti memoria u- 
neia dintre cele mai luminoase figuri ale mişcării na¬ 
ţionale transilvănene. 

Anul 1910 se anunţa ca foarte important pentru 
evoluţia politică a Ungariei. La 17 ianuarie se formează 
noul guvern Khuen-Hedervâry, primul ministru fiind 
unul dintre partizanii lui Ştefan Tisza. Se credea că 
noua formaţie guvernamentală va căuta soluţionarea 
problemei naţionale. în acelaşi timp, contele Tisza reu¬ 
şeşte să-i adune pe liberalii care se risipiseră în urma 
crizei politice din 1905—1906, refăcînd partidul sub nu¬ 
mele nou — şi demagogic — de Partidul Naţional al 
Muncii (19 februarie 1910). Deşi se mulţumeşte o vreme 
a fi preşedintele Camerei deputaţilor, el devine de fapt 
adevăratul conducător al politicii Ungariei. 

Principala problemă politică o constituie alege¬ 
rile parlamentare (ultimele din timpul regimului dua¬ 
list), fixate pentru 1 iunie 1910. Pornind de la ideea că 
noul guvern avea să se arate mai concesiv faţă de na¬ 
ţionalităţi, Partidul Naţional Român a stabilit contacte 
cu el, pentru a ajunge la o înţelegere care să-i permită 
alegerea unui număr de deputaţi. 

Aceste aprecieri lipsite de o bază realistă — căci 
noul guvern nu era mai puţin reacţionar ca cel ante¬ 
rior — au constituit o eroare tactică a conducerii Par¬ 
tidului Naţional Român. în curînd s-a dovedit că scopul 
partidului lui Tisza nu era de a trata cu un partid româ¬ 
nesc, ci de a atrage pe unii reprezentanţi ai mişcării na- 


1S . Ioan Russu-Şirianu, (necrolog), în .Tribuna", XIII (1909), nr. 
272 (13/26 decembrie). 

ţionale transilvănene. Acum dezertează V. Mangra, care 
îşi pregătise încă de mult această acţiune ; socotind că 
a sosit momentul potrivit, candidează pentru un post 
de deputat, în circumscripţia Ceica, pe lista Partidului 
Naţional al Muncii; se declară de acord cu ideea „na¬ 
ţiunii ungare unitare şi indivizibile" 19 . 

Chiar admiţînd că V. Mangra nu renunţase la idea¬ 
lurile luptei naţionale, trebuia să-şi dea însă seama că 
el singur nu va putea obţine ceea ce nu reuşise întregul 
Partid Naţional Român. Spera, desigur, să fie urmat şi 
de alţii, dar aici s-a înşelat. Şi-a asigurat, este drept, 
sprijinul preoţimii bihorene, compusă din subalterni ai 
săi. Nici o personalitate importantă din Transilvania nu 
l-a urmat însă. A primit în schimb sprijinul celor doi 
transilv ăneni emigraţi în România: I. Slavici şi E. Brote; 
a reuşit să fie ales deputat. 

Acum devine evidentă marea schimbare în acti¬ 
vitatea politică a lui E. Brote. El crede că, guvernul pro- 
nunţîndu-se vag în favoarea rezolvării problemei naţio¬ 
nale, ar fi sosit momentul unei acţiuni decisive. Nereu¬ 
şind să atragă întregul Partid Naţional Român în jurul 
ideilor sale, socotind de fapt — şi aici pe bună drep¬ 
tate — că partidul este slab organizat şi fără o fermă 
orientare politică, aprobă trădarea lui V. Mangra. Se 
pare că nu a existat o înţelegere prealabilă cu acesta ; 
cel puţin aşa i-au mărturisit şi E. Brote şi I. Slavici lui 
R. Ciorogariu, cîteva luni mai tîrziu 20 , şi nu există nici 
un document care să probeze contrariul. 

Ideea unei înţelegeri, unor tratative cu cercurile 
politice maghiare, E. Brote o susţinea de ani îndelun¬ 
gaţi. Doar că, pînă acum, nu gîndise nici un moment să 
o realizeze în afara partidului. Dimpotrivă, credea — 
cum era şi normal — că numai existenţa unei puternice 
şi unitare forţe politice româneşti poate asigura suc¬ 
cesul. Acum, dispreţuind partidul, socotindu-1 pe ne- 


19 . Vorbirea de program rostită în Ceica la 23 aprilie (6 mai) 1910 
de Vasile Mangra, Arad, 1910, p. 12—13. 

20 . R. Ciorogariu, Spre prăpastie, Arad, 1911, p. 35. 

drept incapabil, consideră că evoluţia trebuie şi poate 
fi forţată, grăbită, prin iniţiative izolate. 

Din motive atît politice cit şi financiare, E. Brote 
şi I. Slavici încearcă să întemeieze o agenţie de presă, 
„Corespondenţa română", menită să furnizeze presei 
din România informaţii detaliate asupra vieţii politice 
din monarhia habsburgică. în mai 1910, I. Slavici mer¬ 
ge la Budapesta, încercînd aici să stabilească legături 
cu diferite organe de presă, cu ziarişti şi oameni po¬ 
litici. 

Pe urmele lui I. Slavici, merge şi E. Brote la Bu¬ 
dapesta, la sfîrşitul lunii iunie şi începutul lui iulie 
1910. Se pare că a reuşit să stabilească la rîndul său 
unele legături utile ; a avut, poate, o întrevedere şi 
cu primul ministru 21 . 

Despre călătoria lui, nu avem decît informaţii in¬ 
directe, dintr-o scrisoare ce i-o adresează I. Slavici, la 
6 iulie : „...trag concluziunea, că n-ai stat degeaba la 
Budapesta şi că e bună lucrarea pe care am săvîrşit-o, 
bună însă pentru aşa-zisa „cauză", dar nu şi pentru 
noi îndeosebi" 22 . 

într-adevăr, relaţiile stabilite în Ungaria nu le 
sînt de nici un folos, căci presa românească, aproape 
în totalitatea ei, începe să-i boicoteze, refuzînd să le 
primească informaţiile, ceea ce însemna falimentul în¬ 
tregii acţiuni. Cei de la „Tribuna" nu i-au urmat pe 
dizidenţi şi s-au hotărît să îi combată cu înverşunare. 
Ultimul articol al lui I. Slavici apare aici la 7/20 fe¬ 
bruarie. Cu marea sa prudenţă şi echivocul ce-i în¬ 
conjura acţiunile, E. Brote reuşeşte să împingă cola¬ 
borarea pînă la 13/26 iunie, deci, pînă în zilele cînd, 
plecînd la Budapesta pe urmele lui I. Slavici, este la 
rîndul său compromis. Pînă la această dată mai publi¬ 
că 7 articole, pe teme demografice, culturale (vine cu 
propunerea realizării unui „fond cultural", prin taxe 
plătite de capitaliştii români, subliniind sacrificiile fă- 

2 '. I. Maniu, Tratativele noastre cu guvernul, în „Tribuna* 1 , XIV 
(1910), nr. 183 (28 august/10 septembrie). 

22 . Biblioteca Academiei R.S.R., mss., Coresp., doc. 52368 (Scrisoa¬ 
rea lui L Slavici către E. Brote din 6 iulie 1910). 

cute de ţărani în acest domeniu), economice şi politice, 
in tonul său obişnuit, fără a-şi manifesta în vreun fel 
noua tactică. Mai mult chiar, sub semnătura „un vechi 
membru al Partidului Naţional Român", scrisese la 28 
martie/10 aprilie împotriva concesiei făcută guvernului 
de conferinţa partidului, care se declarase „electorală", 
nu „naţională", şi eliminase cu totul din texte titulatura 
„Partidul Naţional Român" 23 . 

Pierzîndu-şi vechii susţinători şi colaboratori, „Tri¬ 
buna" reuşeşte să-l atragă pe tînărul poet Octavian 
Goga. Primul său articol, intitulat Un fals Coriolan, este 
un act de acuzare la adresa lui V. Mangra. O. Goga 
pune în antiteză activitatea mai veche a lui V. Mangra 
şi trădarea sa. „Părintele Mangra — scria el — a fost 
ridicat de opinia noastră publică pînă la cea mai înaltă 
treaptă... După un sfert de veac de activitate, acest că¬ 
lugăr cu privirea vioaie, cu ochii luminaţi de neastîm- 
părul inteligenţei, cu figura care trăda fineţe şi rafi- 
nerie lumească şi nicidecum urmele smereniei mona¬ 
hale, a cîştigat simpatiile lumii noastre. Şi-a cîştigat, 
aceste simpatii, tocmai în urma atitudinilor sale poli¬ 
tice". Apoi, trecînd la partea a doua a antitezei, se re¬ 
feră la „crima morală a părintelui Mangra, care din 
conducător fruntaş devine transfug" şi exclamă: „Săr¬ 
manul om, de ce n-a putut muri frumos ?" 24 . 

In urma trădării lui V. Mangra şi încercărilor gu¬ 
vernului de a atrage pe diferiţi fruntaşi români, urmă¬ 
rind să destrame mişcarea, Partidul Naţional Român se 
consideră din nou în opoziţie. Deşi înţelegerea cu gu¬ 
vernul nu a mai fost posibilă, românii au pus candidaţi 
în 36 de cercuri electorale 25 . 

Alegerile din iunie 1910 au constituit însă un de¬ 
zastru pentru Partidul Naţional Român. Au reuşit doar 
5 deputaţi români (faţă de 15 în 1906) şi 3 slovaci, în 

23 . Unde mergem ?, în „Tribuna", XIV (1910), nr. 69 (28 martie/ 
10 aprilie). 

24 . Octavian Goga, Un ials Coriolan, în „Tribuna", XIV (1910), 
nr. 80 (10/23 aprilie). 

25 . Lista definitivă a candidaţilor români, în „Lupta", IV (1910)^ 
nr. 54 (28 martie/10 aprilie). 

timp ce Partidul National al Muncii obţinea majoritatea 
confortabilă de 258 mandate, asigurîndu-şi astfel gu¬ 
vernarea. Fără îndoială, o cauză a eşecului a constat 
în presiunile guvernamentale, dovedindu-se astfel inu¬ 
tilitatea tratativelor din primele luni ale anului. Aceas¬ 
tă explicaţie nu este însă suficientă. Partidul a fost în- 
frînt şi datorită faptului 'că nu era destul de bine orga¬ 
nizat, că nu reuşise să mobilizeze masele. Conducerea 
P.N.R. se situa pe poziţii tot mai moderate şi dovedise 
în problema raporturilor cu noul guvern lipsă de ori¬ 
entare, de combativitate. O reorganizare a partidului pe 
principii mai radicale, mai ferme, era necesară. 

Mersul înainte era deci condiţionat, în mare parte, 
de reînnoirea partidului, de radicalizarea sa. După ale¬ 
geri, O. Goga continuă cu şi mai mare energie cam¬ 
pania începută. După ce „Tribuna" îl condamnă şi pe 
I. Slavici, tot lui îi revine sarcina de a-1 executa. Scrie 
acum articolul : A murit un om : Ioan Slavici. .Pentru 
el, I. Slavici, aprobîndu-1 pe V. Mangra, este mort ca 
om politic. 

Mai tîrziu, la 30 iulie/12 august, „Tribuna" vor¬ 
beşte şi despre „dezertarea d-lui Brote" 26 , referindu-se 
la un articol publicat de el în „Telegraful român", in¬ 
titulat înclinarea spre pace 27 . E. Brote îndemna comite¬ 
tul Partidului Naţional Român să acţioneze în vederea 
unei apropieri de cercurile guvernamentale. După cum 
se vede, nu urmărea să rămînă permanent în afara par¬ 
tidului, dorind să îl atragă în acţiunea plănuită. 

în sfîrşit, la 20 august/2 septembrie, în articolul 
Drumeţi întîrziaţi, O. Goga încheie socotelile cu între¬ 
gul grup Brote — Slavici — Mangra. „Pe urma noului 
rătăcit — scrie el — se răsuflă mai uşor şi de aceea ni¬ 
meni nu-1 plînge. Iată d. Brote de pildă. Peste noapte 
s-a împărtăşit şi dînsul de taina noului botez şi a făcut 
saltul enorm de la „Tribuna" la „Telegraf". Deşi om 

26 . Articolul d-lui Brote, în .Tribuna", XIV (1910), nr. 160 (30 
iulie/12 august). 

27 . E. Brote, Înclinarea spre pace, în .Telegraful român", LVIII 
(1910), nr. 80 (25 iulie/11 august). 

cu trecut în valorile politicii noastre, trecerea d-sale a 
stîrnit regrete foarte neînsemnate. Nici nu i-a fost dată 
măcar cinstea unei înmormîntări mai pompoase...". „D. 
Brote — continuă el — va rămînea ceea ce a fost tot¬ 
deauna : un compilator rece, un tolerabil sofist, un bun 
împărţitor de cifre, care îşi va păstra încă abilităţile 
acelei inteligenţe speculative care l-a caracterizat, dar 
lipsit de o înţelegere superioară, de avîntul şi de ge¬ 
nerozitatea firilor distinse, nu va putea niciodată să 
aibă un rol de conducător". Pe lîngă exagerare, este şi 
mult adevăr în acest portret 28 . 

R. Ciorogariu, plecînd la 14/27 iulie la Techirghiol, 
se opreşte şi la Bucureşti, pentru a clarifica anumite afa¬ 
ceri personale şi privind „Tribuna" cu I. Slavici şi E. 
Brote. Pe ultimul îl anunţă sistarea subvenţiei de 400 
coroane lunar şi desfacerea legăturilor politice dintre 
ziar şi el. R. Ciorogariu este acum martorul ultimelor 
zile de existenţă ale „Corespondenţei române" : „I-am 
aflat la „Agenţia română" într-un hal indescriptibil. „A- 
genţia română" era în agonie şi dînşii rămaşi fără 
strictul necesar al vieţii. Sub impresia aceasta grozavă 
spusei d-lui Marşieu ce am văzut şi că „ce trădătorii 
dracului sînt aceştia, cari n-au ce să mănînce..." 29 . în- 
torcîndu-se de la Techirghiol i-a mai vizitat o dată. 
E. Brote accentua acum că are drepturi asupra „Tribu¬ 
nei" şi este gata a veni la Arad, dar, „nu ca slugă, ci 
ca stăpîn". în schimb, lui I. Slavici „nu-i mai era de po¬ 
litică, ci de pîinea de toate zilele a numeroasei sale 
familii şi de durerea ce i-a cauzat lovitura d-lui Goga..." 30 . 

Pretenţiile lui E. Brote în privinţa „Tribunei" nu 
sînt luate în consideraţie. Ca urmare, îi scrie, la 9/22 
octombrie 1910, lui R. Ciorogariu, cerîndu-i înapoierea 
sumei de 5.250 florini, depuşi de el în 1897, drept cau¬ 
ţiune pentru „Tribuna" 31 (anexînd şi copia unei scrisori 

2a . O. Goga, Drumeţi intîrziaţi, în .Tribuna", XIV (1910), nr. 176 
(20 august/2 septembrie). 

29 . R. Ciorogariu, op. cit., p. 35. 

30 . Ibidem. 

31 . Scrisoarea se află în arhiva Roman Ciorogariu ; o copie se 
află în arhiva Ana Dogariu. 

a lui V. Mangra din 19 iunie 1897, prin care se recu¬ 
noaşte plata acestei sume). 

Răspuiisul lui.R. Ciorogariu, din 22 octombrie/' 
4 noiembrie 1910, aste; negativ : „..în administraţie nu 
se ştie nimic despre pretensiunea d-voastră de 5.250 fi. 
Părerea oamenilor de la ziar este că d-voastră nu pu¬ 
teţi avea nici un fel de pretenţiune personală faţă de 
ziar" 32 . 

A doua jumătate a anului 1910 este marcată de 
acţiunea lui Ioan Mihu, care încearcă să mijlocească 
o înţelegere între guvernul maghiar şi conducerea Par¬ 
tidului Naţional Român. Nu s-a ajuns însă la nici un re¬ 
zultat. 

Pierderea alegerilor şi problema tratativelor cu gu¬ 
vernul au declanşat un conflict — care se va prelungi 
pînă la începutul anului 1912 — între „Tribuna" şi oa¬ 
menii politici din fruntea P.N.R. Tribuniştii acuză con¬ 
ducerea partidului de lipsă de orientare, chiar de inca¬ 
pacitate, se opun ideii tratativelor şi cer adoptarea unei 
atitudini mult mai ferme în problema naţională 33 . 

In această vreme, E. Brote se stabileşte la Braşov. 
Nu cunoaştem data exactă, probabil că în cursul anu¬ 
lui 1911. Motivele sînt nu atît politice, cît de natură 
financiară şi familială. Familia lui se afla în Transil¬ 
vania, la Sibiu şi Braşov. In plus, în urma falimen¬ 
tului „Corespondenţei române" nu mai avea nici o sursă 
de venit la Bucureşti. 

La Braşov trăieşte modest, împreună cu cei doi 
fii, elevi la Liceul „Andrei Şaguna", locuind cîtva timp 
chiar într-o mansardă. Acum intră în legătură cu pro¬ 
fesorul Arsenie Vlaicu, proprietarul gazetei săptămînale 
braşovene „Deşteptarea", care apărea din ianuarie 1905. 
E. Brote, V. Mangra şi A. Vlaicu semnează la 22 de¬ 
cembrie 1911 un „act de învoială" pentru susţinerea 


32 . Scrisoarea se află în arhiva Ana Dogariu. 

33 . Asupra mişcării naţionale în această perioadă, vezi Lucian 
Boia, Contribuţii privind mişcarea naţională a românilor din 

Transilvania In anii 1910 — 1914, în „Studii", nr. 4/1972, p. 783— 
803. 

publicaţiei. Era un mijloc de a pune un organ de presă 
— acum, cînd mai toate le refuzau articolele — sub 
controlul lor, dar, în acelaşi timp, şi o sursă de ajutor 
financiar pentru E. Brote. Cîteva luni mai tîrziu, el avea 
să-i amintească, într-o scrisoare, lui V. Mangra : „...si- 
tuaţiunea financiară, în care am fost împins prin ne¬ 
norocita tovărăşie cu dl. Sturdza, ne-au silit să privim 
în „Deşteptarea" şi un mijloc de ajutor pentru mine" 34 . 

Pînă la sfîrşitul anului 1911, gazeta avusese mai 
mult un caracter local, în special social-economic. A- 
cum urma să capete un conţinut mai general, cu o co¬ 
loratură politică mai accentuată. E. Brote considera că 
noul program trebuie,„să rămînă larg, să cuprindă nu¬ 
mai principii generale şi să nu fie condensat în anu¬ 
mite puncte... Ţin mai departe ca punctul de vedere 
naţional românesc pe care stăm să fie accentuat în 
termeni calzi, cu avînt şi la toate ocaziile... Partidul 
naţional românesc să nu fie luat la ochi nici direct nici 
indirect... Nu provocăm lupta astăzi, cînd n-avem nici 
o forţă decît pana. Rezerva în care ne punem ne creează 
încă de la început poziţiune tare. Programul larg şi 
rezervat ne conservă libertatea discuţiunii şi faţă cu 
politica de stat şi faţă cu actele guvernului. Combatem 
tot din punct de vedere patriotic ce jigneşte interesele 
poporului român" 35 . 

După cum se vede, E. Brote intenţiona, cu pru¬ 
denţa sa obişnuită, cît timp situaţia nu se limpezise, 
să adopte o atitudine de expectativă. Cu toată eroarea 
sa fundamentală, era sincer convins că stă ferm pe 
poziţii patriotice şi nu pierduse nădejdea într-o recon¬ 
ciliere cu conducerea Partidului Naţional. 

în noua formă, „Deşteptarea" apare la 5/18 ianu¬ 
arie 1912, avînd în frunte un articol către cititori, sem¬ 
nat de A. Vlaicu. După cum sugerase E. Brote, săptă- 
mînalul se proclamă independent, cu dorinţa de a fi o 


34 . Arhiva Bibliotecii Institutului Mitropolitan Sibiu, Fond V. Man- 
qra, doc. 398 (Scrisoarea lui E. Brote către V. Manara din 25 
iunie 1912). 

35 . Arhiva B.C.S., doc. S II 2—84 (Concept de scrisoare din 6 
noiembrie 1911). 

„Tribună liberă" ; afirmă că stă în serviciul cauzei na¬ 
ţionale româneşti 36 . 

în fond, urmărind articolele publicate, — unele 
din ele scrise, desigur, de E. Brote, dar fără semnătură 
— constatăm că se urmează o linie politică foarte mo¬ 
derată, de concesii în f^ţa guvernului şi regimului dua¬ 
list în general. Aceasta nu înseamnă că nu apar şi 
unele materiale de valoare. Astfel, I. Slavici publică o 
nuvelă (Sac şi petec), iar E. Brote continuă seria stu¬ 
diilor cu caracter demografic, foarte documentate. 

Dacă „Deşteptarea" a reuşit să devină, din păca¬ 
te, o oglindă fidelă a noii orientări politice, preconizată 
de cei trei vechi tribunişti, ea nu a putut totuşi să a- 
jungă şi o afacere rentabilă. Anii dinaintea primului 
război mondial se caracterizează printr-o radicalizare 
a mentalităţii maselor româneşti din Transilvania, aşa 
că prea puţini oameni se interesau de articolele „Deş¬ 
teptării". La 25 iunie 1912, E. Brote îi comunica lui V. 
Mangra că foaia se expediază în numai 600 de exem¬ 
plare. Din acest număr însă, doar cîteva abonamente 
erau plătite 37 . 

Falimentul apărea şi aici la orizont. Mai amintim 
că, atunci cînd cîţiva prieteni politici ai lui V. Mangra 
plănuiesc să editeze un ziar la Budapesta, E. Brote — 
deşi nu aprobă întrutotul ideea — le scrie că este gata 
să-şi dea concursul, trimiţînd săptăminal un articol, 
pentru o remuneraţie de 30 coroane. în plus, le comu¬ 
nică : „dacă veţi apela la timpul său la mine pentru a 
conduce foaia, sînt gata să primesc şi această sarcină 
în condiţiuni convenabile" 38 . 

în 1911 şi la începutul anului 1912 continuă dis¬ 
puta dintre „Tribuna" şi conducerea Partidului Naţio¬ 
nal. Conflictul s-a încheiat la 5 martie 1912, în urma 
mediaţiei lui Constantin Stere, reprezentant al cercuri¬ 
lor politice din România, care doreau să aibă la dis¬ 
poziţie, peste munţi, o mişcare naţională unitară. Se 

36 . „Deşteptarea". VIII (1912), nr. 1 (5/18 ianuarie). 

37 . Arhiva Bibliotecii Institutului Mitropolitan Sibiu, Fond V. Man¬ 
gra, doc 398. 

3a . Arhiva B.C.S., doc. S II 2—85. 

hotăra acum ca „Tribuna" să fuzioneze cu „Românul", 
ziarul Partidului Naţional Român. în realitate ea dis¬ 
părea, lăsînd loc „Românului". 

Se încheia astfel, după o acţiune de 28 de ani, 
mişcarea tribunistă. Tinerii tribunişti, grupaţi în jurul 
lui O. Goga — oricare ar fi fost neînţelegerile lor cu 
vechea generaţie tribunistă — s-au dovedit totuşi par¬ 
tizanii unor idei asemănătoare. Şi unii şi alţii au lup¬ 
tat, la vremea lor, contra formelor goale, pentru o 
mişcare cu un real conţinut economic şi politic, pusă 
în slujba maselor, pentru o legătură cît mai strînsă cu 
România. De la I. Slavici şi E. Brote, pînă la O. Goga, 
tribuniştii au constituit, timp de trei decenii, elementul 
cel mai dinamic din mişcarea naţională transilvăneană. 
Tînăra generaţie aducea însă în plus credinţa vie într-o 
apropiată unire a Transilvaniei cu România. Reprezen¬ 
tanţii săi erau animaţi de un romantism revoluţionar, 
fiind mai puţin sceptici ca vechii tribunişti. 

Restabilirea înţelegerii în partid făcea posibilă 
reluarea tratativelor cu guvernul. în afara oamenilor 
politici transilvăneni, cercurile politice din Bucureşti, 
Budapesta şi Viena, alarmate de încordarea internaţio¬ 
nală crescîndă, căutau să aplaneze vechile neînţelegeri, 
începutul unei acţiuni concrete se face prin convorbi¬ 
rile purtate la Budapesta, între omul politic liberal din 
România Alexandru Constantinescu şi contele Tisza, la 
21 şi 22 noiembrie 19 1 2 39 . Urmează, în decembrie, o pri¬ 
mă discuţie între Ştefan Tisza şi' T. Mihali. 

Pregătirea tratativelor dovedea că din nou Parti¬ 
dul Naţional Român se afla pe una din căile sugerate 
de E. Brote, încă de multă vreme. în aceste condiţii, era 
normal ca E. Brote să încerce o reapropiere de partid, 
o revenire în arena politică. Considerîndu-1 pe I. Mihu 
mai puţin atins de pasiunile politice ale ultimilor ani, 
îi scrie la 13 noiembrie 1912, cerîndu-i o întrevedere. 
Crede că este de datoria lui „a nu sta cu mîna în 
sin şi a privi la o stare de lucruri care la fiecare din 


39 . Arhiva Istorică Centrală a Statului, Fond Casa regală, doc. 
30/1912, 

noi trebuie să ne sporească grijile mari pentru viitor. 
Atitudinea d-voastră politică, liniştită, obiectivă şi to¬ 
tuşi însufleţită de văpaie naţională mă îndeamnă a în¬ 
noda legăturile noastre vechi şi întrerupte prin deta¬ 
şarea mea, adresîndu-vă prin aceste şire amicale ru¬ 
gămintea a-mi da prilejul unui schimb de vederi cu 
d-voastră" 40 . Nu ştim d'acă I. Mihu a răspuns sau nu. 
Retragerea sa politică din ultima vreme ar presupune, 
mai curînd, un refuz. De fapt, răspunsul nu mai prezenta 
nici o importanţă. E. Brote nu avea' cum să ştie că, în 
momentul cînd se pregătea să reia lupta politică, sfîr- 
şitul era aproape. 

O presimţire totuşi avusese. Era bolnav de inimă, 
boală moştenită de la tatăl său. La 7/20 decembrie 1911 
îşi notase „ultima dorinţă", pe o bucată de hîrtie : 

.trupul să-mi fie înmormîntat — scria el — cît se 

poate de simplu, în tăcere, cu un singur preot, fără cîn- 
tări, fără coroane, fără mjuzici, fără alai şi aşezat în 
cripta familială din Răşinari" 41 . Acum, vorbele se îm¬ 
plineau, pe neaşteptate, exact după un an. 

A murit la 5/18 decembrie 1912, dimineaţa, într-o 
clipă, în timp ce scria la masa lui de lucru. De la Bra¬ 
şov a fost dus la Răşinari, unde a fost înmormîntat la 
7/20 decembrie, la orele 4 după-amiază, în cripta fa¬ 
miliei, precum dorise. 

Pe piatra de mormînt, sub numele lui Ioan Brote, 
al Anei Brote, născută Popovici-Barcianu şi al lui Ag- 
nes 42 Brote, s-a adăugat încă un nume şi două date : 
Eugen Brote. 1850—1912. 

40 . Ioan Mihu, Spicuiri din g'mduriie mele politice, culturale, e- 
conomice, Sibiu, 1938, p. 343—344. 

41 . Eugen Brote (necrolog) în „Deşteptarea", VIII (1912), nr. 49 
(6/19 decembrie). 

42 . Ana, prima sa soţie. 

încheiere 


La capătul expunerii noastre, este firesc să în¬ 
cercăm un bilanţ. Personalitatea unui om, atît de com¬ 
plexă, nu poate fi prinsă într-o singură formulă, pozitivă 
sau negativă. Ceea ce este valabil pentru toată lumea 
se potriveşte cu atît mai mult lui E. Brote, fire contra¬ 
dictorie, greu de descifrat, animată de bune intenţii, 
dar şi de regretabile rătăciri. A fost, fără nici o îndo¬ 
ială, un om inteligent, cu o minte limpede, avînd o 
cultură solidă şi darul de a-şi expune — în vorbă sau 
scris — ideile în chip clar, pe înţelesul oricui. A fost, 
fără îndoială, un bun propagandist al cauzei naţionale, 
un_şef care ştia să atragă, să mobilizeze, să organizeze. 
A fost fesă — oricît ar părea de paradoxal — şi o fire 
complicată, adept nu neapărat al intrigilor, dar al po¬ 
liticii elaborate cu uşile închise, al drumurilor tainice, 
ocolite ; un om cu puţini prieteni, incapabil să se apro¬ 
pie de alţii peste o anumită limită. Rigid şi rece în a- 
parenţă, era în fond un entuziast, şi nu o dată, s-a lăsat 
condus de patimă. Greşelile lui pot fi, credem, măcar 
parţial, răscumpărate de o deplină onestitate. A fost 
un om care a crezut în idei — bune sau rele — şi nu 
a încercat nimic altceva, toată viaţa, decît realizarea 
acestora, în nici un caz strictul avantaj material. Eşecu¬ 
rile lui financiare, moartea în sărăcie, sînt o dovadă 
clară. 

Mai mult însă decît calităţile şi defectele perso¬ 
nale, credem că prezintă importanţă rezultatele concrete 
ale activităţii sale. Un om care a jucat un rol — mai mare 
sau mai mic — în istorie nu este atît bun sau rău în 
sine, cît bun sau rău prin influenţa pe care a exercitat-o 
asupra societăţii, prin realizările sau eşecurile lui. Por¬ 
nind de la această bază', intrăm într-un domeniu mai 
concret şi putem mai uşor aprecia ce a înfăptuit şi ce 
nu a putut înfăptui sau a greşit E. Brote. 

Primii ani ai activităţii sale sînt dominaţi de pre¬ 
ocupări culturale, în bună parte sub influenţa curentu¬ 
lui junimist din România. în critica „formelor fără fond" 
transilvănene, E. Brote a dovedit, deşi foarte tînăr, că 
ştie să adapteze perfect la condiţiile locale doctrina 
maioresciană. A fost unul din cei nu prea mulţi care 
au contribuit, în deceniul al VUI-lea al secolului tre¬ 
cut, la purificarea culturii transilvănene, la mai strinsa 
ei legare de popor şi apropierea ei de viaţa intelectu¬ 
ală din statul român. Deşi împrejurările ulterioare şi 
propria-i vocaţie l-au îndepărtat mai tîrziu de activi¬ 
tatea culturală propriu-zisă, ceea ce a realizat timp de 
cîţiva ani, în tinereţe, merită a fi amintit la partea 
pozitivă a bilanţului nostru. 

Desigur, adevărata vocaţie a lui E. Brote a fost 
cea de economist. Niciodată, chiar atunci cînd se ocupă 
de cultură sau face politică, el nu se rupe complet de 
preocupările economice şi sociale. Agronom cu studii 
temeinice, a practicat şi meseria în sine, dar principa¬ 
lele preocupări şi le-a îndreptat spre reformele de 
structură necesare în economia agricolă şi viaţa la sate. 
A avut principalul rol în înfiinţarea şi primii ani de 
funcţionare a Reuniunii române de agricultură din co¬ 
mitatul Sibiului, societate care-şi propunea ridicarea 
materială a ţărănimii, prin însuşirea unor mai bune 
procedee agricole. A realizat mult pentru ţărănimea 
transilvăneană, căutînd să facă din ea o forţă activă 
şi conştientă în viaţa economică şi politică. 

Acţiunea începută în Transilvania a continuat-o. 
pe o scară mai mică, dar cu o experienţă superioară şi 
energie sporită, la Găiceana, în vechea Românie. El 

credea că ridicarea economică şi culturală a satului ro¬ 
mânesc era, în vremea aceea, cerinţa fundamentală a 
dezvoltării societăţii noastre. Pe ţăran îl considera „tal¬ 
pa ţării", de sporirea ponderii sale economice şi poli¬ 
tice socotind că depinde viitorul întregii naţiuni. Prin¬ 
cipalul mijloc preconizat era însoţirea ţăranilor, coo¬ 
perativizarea ; în acest domeniu, este un precursor. 
Asupra limitelor concepţiei sale nu mai insistăm, căci 
sînt clare : E. Brote a supraapreciat rolul ţărănimii, ne- 
intuind ridicarea noilor forţe revoluţionare, iar pe de 
altă parte nu a înţeles că întărirea acesteia nu se poate 
realiza decît printr-o reformă economică şi socială ra¬ 
dicală, prin exproprierea moşiilor, prin desfiinţarea mo- 
şierimii ca clasă. Oricare ar fi limitele, activitatea sa 
atît de entuziastă şi dezinteresată în folosul ţărănimii 
merită a fi subliniată şi apreciată pozitiv. 

Se adaugă, tot la sfera preocupărilor economice, 
administrarea, timp de mai mulţi ani, cu pricepere, a 
fondurilor Astrei şi Mitropoliei din Sibiu. Consolida¬ 
rea financiară a acestor instituţii a servit cauza româ¬ 
nilor din Transilvania, în primul rînd menţinerea şi 
dezvoltarea învăţămîntului românesc. De asemenea, nu 
trebuie uitat nici rolul lui E. Brote în pregătirea şi buna 
desfăşurare a expoziţiei industriale de la Sibiu, din anul 
1881. în sfîrşit, prin numeroase articole şi studii, el a 
insistat în permanenţă pentru dezvoltarea unei trainice 
economii româneşti. 

De fapt, activitatea economică, socială şi culturală 
a lui E. Brote a căpătat, cu unele excepţii, aprecieri în 
general favorabile. Principalele deosebiri de păreri apar 
însă cînd trecem la sfera activităţii politice. 

Mai întîi, trebuie făcută o precizare. Politica nu 
poate fi privită izolat ; ea însumează, de fapt, şi reali¬ 
zările de natură economică sau culturală. Atunci cînd 
E. Brote şi tovarăşii săi introduc la „Telegraful român" 
ortografia fonetică, ei întreprind, desigur, o operă cul¬ 
turală, dar în acelaşi timp, facilitînd astfel răspîndirea 
presei şi literaturii în popor şi apropiind ortografia 
transilvăneană de cea din România, subliniind deci u- 
nitatea de limbă şi cultură a românilor, acţionează, fi- 

reşte, şi în domeniul politic. La fel, atunci cînd E. Brote 
afirmă răspicat că fără o bază economică serioasă nu 
poate exista o adevărată mişcare naţională românească, 
atunci cînd face tot ce-i stă în putinţă pentru consoli¬ 
darea economică a românilor, el ne apare atît ca eco¬ 
nomist, cît şi ca om poljtic. Din acest punct de vedere, 
a fost un om politic modern, înţelegînd foarte bine că 
simpla propagandă, cuvintele mari, dacă nu sînt spri¬ 
jinite pe fapte, dacă nu au o bază materială, nu valo¬ 
rează nimic. 

Dar, deşi nu putem delimita o activitate politică 
pură, ruptă de alte preocupări, vom aminti totuşi acele 
acţiuni, unde factorul politic este mai pregnant. Ast¬ 
fel, în primul rînd, cronologic, dar şi ca semnificaţie, 
apare întemeierea „Tribunei", în 1884, la înfăptuirea 
căreia E. Brote, alături de I. Slavici, a avut rolul prin¬ 
cipal. Oricare ar fi limitele şi chiar greşelile ziarului 
şi grupării din jurul său — pe care le-am analizat de¬ 
taliat în cuprinsul lucrării — un fapt este sigur : timp 
de aproape trei decenii tribuniştii au reprezentat fac¬ 
torul cel mai activ din mişcarea naţională ; ziarul lor 
a fost cea mai bună şcoală politică pentru numeroşi 
români transilvăneni. 

Dacă „Tribuna" are multe merite, cel mai de sea¬ 
mă rămîne totuşi impunerea acţiunii memorandiste ; în 
declanşarea şi în desfăşurarea ei iniţială, în atragerea 
maselor în jurul ideilor memorandiste, E. Brote care, 
după 1890, rămîne principalul conducător al grupării 
tribuniste, are un rol însemnat. In acelaşi timp, el a 
avut meritul de a fi înţeles că mişcarea nu se poate 
desfăşura izolat ; de aici, eforturile lui pentru realiza¬ 
rea unei alianţe cu slovacii şi sîrbii din Ungaria — 
E. Brote fiind un precursor şi în istoria relaţiilor celor 
trei popoare — şi mai ales pentru o cît mai strînsă 
legătură cu România. In problema relaţiilor dintre po¬ 
poarele român şi maghiar, el a văzut just, nemanifes- 
tînd nicicînd şovinism, afirmînd cu tărie necesitatea 
unei apropieri. Are, de asemenea, meritul de a fi in¬ 
sistat — de-a lungul multor ani — pentru realizarea 

unei colaborări între români şi germanii care trăiesc 
alături de ei. 

După 1893, retrăgîndu-se la Bucureşti, E. Brote a 
depus o intensă muncă propagandistică, atît pe plan 
intern cit şi pe plan extern, pentru lămurirea opiniei 
publice europene asupra problemei naţionale româneşti. 
Cartea sa, Gestiunea română în Transilvania şi Unga¬ 
ria, a constituit timp de mulţi ani principalul mijloc 
de informare a oamenilor politici europeni în ce pri¬ 
veşte revendicările româneşti ; chiar şi astăzi, ea nu 
poate fi ignorată de istoric. 

încă o latură a activităţii lui E. Brote care nu 
poate fi apreciată decît pozitiv este publicistica. Nu¬ 
meroasele articole publicate din tinereţe pînă la sfîr- 
şitul vieţii, alături de cele cîteva volume şi broşuri, 
ne pun în faţa unui remarcabil gazetar şi scriitor politic. 
Principalele caracteristici sînt stilul sobru, de o mare 
limpezime şi puterea de sistematizare a materialului. 
După vechea generaţie a ziariştilor transilvăneni, po¬ 
sesorii unui stil greoi şi unor idei nu întotdeauna cla¬ 
re, E. Brote şi alţi cîţiva colaboratori ai „Telegrafului 
român" şi ai „Tribunei" aduc în gazetăria ardeleană un 
spirit nou, mai limpede, o preocupare superioară atît 
pentru formă, cît şi pentru fond. Chiar comparat cu 
I. Slavici — desigur gazetarul, nu scriitorul — E. Brote 
apare superior, prin claritate, care este una din însu¬ 
şirile cele mai preţioase ale unui ziarist. 

Prin sublinierea atîtor realizări nu urmărim să 
ascundem partea negativă sau discutabilă a activităţii 
lui E. Brote. Burghez prin naştere, prin educaţie şi prin 
fire, el a fost un spirit legalist şi iubitor de ordine. 
Partizan al reformelor, nu a avut nici o înţelegere pen¬ 
tru acţiunea revoluţionară. Ca şi I. Slavici, el a crezut 
în necesitatea istorică a imperiului habsburgic sau, cel 
puţin, în imposibilitatea distrugerii lui. Din această 
credinţă constantă derivă şi greşelile celor doi prie¬ 
teni politici. Dacă monarhia austro-ungară avea să se 
menţină, românii din Transilvania trebuiau să accepte 
pînă la urmă o rezolvare doar parţială a cererilor lor, 
în cadrul acestui stat. E. Brote s-a orientat iniţial spre 

Viena, iar apoi, cînd eşecul Memorandumului a dove¬ 
dit că cercurile politice din Viena nu vor sau nu pot 
să îi ajute pe români, a preconizat şi a pus în aplicare 
treptat, pînă la moarte, ideea unor tratative, pentru 
găsirea unui compromis cu guvernul ungar. Iar în 1910, 
considerînd că Partidul Naţional Român nu merge su¬ 
ficient de repede pe calea indicată de el, a comis eroa¬ 
rea fundamentală : separarea de partid, ca şi cum, fără 
o solidă organizaţie politică, românii ar fi putut trata 
cu guvernul. Dacă ideea tratativelor în sine era o ilu¬ 
zie — mai uşor de criticat astăzi decît atunci — de¬ 
zertarea finală a fost desigur o greşeală, care nu se 
poate justifica. 

Dacă E. Brote nu a intuit iminenţa destrămării 
monarhiei habsburgice, apropierea ceasului cînd pro¬ 
blema naţională românească avea să-şi găsească rezol¬ 
varea, aceasta nu înseamnă că, prin întreaga sa acti¬ 
vitate, nu a contribuit la lupta pentru unirea Transil¬ 
vaniei cu România. Dimpotrivă, după cum am arătat, 
el a făcut mult pentru consolidarea relaţiilor dintre 
transilvăneni şi statul român. 

O altă eroare a lui E. Brote, care l-a costat scump, 
a fost legătura prea strînsă, aproape exclusivă, cu 
Partidul Naţional Liberal din România. Desigur, nu tre¬ 
buie supraapreciată influenţa lui D.A. Sturdza asupra 
concepţiei şi acţiunilor sale ; cei doi s-au apropiat toc¬ 
mai fiindcă aveau, de la început, unele idei, precum şi 
unele trăsături de educaţie şi caracter comune. De fapt, 
după separarea de D.A. Sturdza, E. Brote şi-a continuat 
netulburat, fără schimbări, linia politică. Totuşi, apropi¬ 
erea exagerată de liberali nu a făcut bine nici cauzei 
naţionale — care era deseori folosită ca armă de partid 

— nici lui E. Brote, silit pînă la urmă să părăsească Găi- 
ceana în condiţiile pe care le cunoaştem, pierzîndu-şi 
averea, partizanii politici şi chiar unii prieteni perso¬ 
nali. Dar, chiar înainte, nepopularitatea crescîndă care 
îl înconjura pe şeful liberalilor nu a putut decît să îi 
dăuneze şi lui. Tot prin legăturile cu liberalii se explică 

— cel puţin parţial — trecerea lui în România, în 1893, 

un pas care l-a costat pierderea multor simpatii şi în¬ 
depărtarea, izolarea treptată, de masele transilvănene, 
de forţa vie a mişcării naţionale. 

Dacă la greşelile politice amintite, adăugăm şi 
stilul de muncă al lui E. Brote, ascuns, uneori neînţeles 
chiar de proprii partizani, putem înţelege numeroasele 
atacuri a căror victimă a fost mai ales în timpul vieţii, 
căci după moarte a avut parte mai curînd de uitare. 

Interesantă prin culmile şi prăbuşirile ei, viaţa lui 
E. Brote nu este totuşi istoria unui ratat, unui om care 
a încercat să înainteze împotriva curentului ; este is¬ 
toria unor eşecuri, dar şi a unor împliniri, a unor reali¬ 
zări, care îşi au locul lor în istoria noastră modernă. 
In ciuda limitelor şi greşelilor, el rămîne o personalitate 
însemnată a mişcării naţionale transilvănene de la 
sfîrşitul secolului al XlX-lea şi începutul secolului nos¬ 
tru. 

Abstract 


Very little has been written about the Romanian Transyl- 
vanian politician Eugen Brote, although his life is interesting 
enough to deserve a deeper and more detailed presentation. Ba- 
sing myself especially on unpublished archival material and on 
the press of his day, I have tried to reconstruct both his polilical 
career, as well as certain aspects of the Transylvanian Romanian 
naţional movement in the late XIX th and early XX th century. 

Eugen Brote was born on the 29 th November/ll th December 
1850 in Răşinari, a village near Sibiu. He went to elementary 
school at Răşinari, continued his schooling at the Evangelic (Ger¬ 
man) Gymnasium of Sibiu between 1860—1864 and at the German 
State Secondary school at Sibiu between 1864—1868. During the 
years 1868—1870, he studied at the agricultural Academy from 
Magyarovâr (Ungarisch Altenburg), a little town in the west of 
Hungary. 

During this period, the Austro-Hungarian Dualist accord was 
concluded in 1867; Transylvania was annexed to Hungary and 
the status of the Transylvanian Romanians sharply deteriorated. 
While still a young agronomist, E. Brote joined the naţional mo¬ 
vement of the Transylvanian Romanians directed against the dua¬ 
list accord and its anti-Romanian discrimination. 

As of 1873, E. Brote contributed to the newspaper "Econo¬ 
mul", appearing at Blaj; then, during the years 1876—1877, he 
contributed to the "Foişoara Telegrafului român", a supplement 
of "Telegraful român" in Sibiu. Though still very young, he wrote 
some resounding articles against the "empty forms" of Trânsyl- 
vanian culture; at the same time he proclaimed the role of cri- 

licism : he demanded a belter organization of the naţional mo- 
vement and a more realistic policy. 

He obtained his first political position in the leadership of 
Astra (the Transylvanian Association for Romanian literature and 
culture), being elected as a supervisor in 1877; he became cashier 
in 1883 and simultaneously was also elected as an alternate mem- 
ber of the Central Committee of Astra ; he remained with Astra un- 
lil 1888. Between 1879—1888 E. Brote was also a member of the 
Consistory of the Orthodox Metropolitan Seat in Sibiu, in which 
capacity, he dealt with financial problems. By his activity he con- 
tributed a great deal to increasing the funds of both these insti- 
tutions. 

At the July 1878 conference of the Transylvanian Romanian 
Natiomal Party, E. Brote was elected a member of the Central 
Committee. But he was not reelected in 1881 ; that was the year 
when the National Party of Transylvania fused with that of the 
Banat and Hungary and thus constituted a single Romanian Na¬ 
tional Party. The tactics of the new party would become "passi- 
vism" — the non-participation in Hungarian political life, espe- 
cially in parliamentary elections. 

In April 1884 E. Brote, together with Ioan Slavici and other 
representatives of his generation, established in Sibiu the news- 
paper "Tribuna". For many years "Tribuna" would represent the 
most active element of the Romanian naţional movement. They 
demanded a closer relalionship with Romania, rapprochement with 
the political circles of Viena, and collaboration with the other op- 
pressed peoples of Hungary. As for political tactics, they would 
have liked from the beginning (even though they did not admit 
it openly) to have left "passivism" and entered active parliamen¬ 
tary life. “Tribuna" looked for and found a strong support in 
the peasant masses. To E. Brote the peasantry was the basis of 
the country. To help these masses, he created in February 1888 
in the county of Sibiu "The Romanian union for agriculture" and 
published booklets to popularize agricultural knowledge. 

Though they were not supported by the leaders of the na¬ 
ţional movement, the tribunists gradually succeeded in imposing 
themselves. In May 1887 they were elected to the Central Com¬ 
mittee of the Romanian National Party : I. Slavici as secretary and 
E. Brote as cashier. 1887 was the year when the tactics of "pas- 

sivism" were generalized and when in fact began the Memoran- 
dist campaign. Certain Romanian politicians wanted to present 
to the Crown a memorandum reflecting the difficult situation of 
the Romanian population. Against the supporters of the Memo¬ 
randum (led by the Tribunists), other leaders of the naţional mo- 
vement considered the moment as inopportune. 

During the years 1887—1892 occurred the strife between the 
adherents and opponents of the Memorandum movement. E. Brote, 
aftcr I. Slavici's departure to Bucharest, remained the manager 
of the "Tribuna" and in 1890 was elected vice-president of the 
Romanian National Party. He was one of the most active sup¬ 
porters of the Memorandum. At the naţional conference of Ja- 
nuary 8/20 1892, when the decisive fight took place between E. 
Brote and the anti-memorandist A. Mocioni, E. Brote's partisans 
gained the day. A new Party leadership was elected with Ioan 
Rafiu as president, G. Pop de Băseşti and E. Brote as first and 
second vice-presidents respectively, and V. Lucaciu as general 
secretary. 

The Hungarian and German translation of the Memoran¬ 
dum was entrusted to E. Brote; so was its printing — at the 

“Printing Institute" in Sibiu, whose owner had become E. Brote. 
He was also responsible for having organized the arrival in Vien- 
na on the 28th of May 1892 of an imposing Romanian delegation 
of 300 persons. In spiţe of all steps taken the Memorandum was 
not received by the Emperor. But the action did not stop here. 
The increase of the revolutionary spirit in the masses, the soli- 
darity of public opinion in Romania, the attention of all Europe 
toward the Transylvanian problem and finally the trial which 
took place (May 1894), all contributed to make out of this Me¬ 
morandum the starting point of such events which were to shake 
the dualistic structure. 

In September and October 1892, E. Brote went to Martin, 
capital of the Slovakian naţional movement, to Zagreb, capital 
of Croaţia and to Novi Sad, the main centre of the Serbs in 
Hungary. The activity which he initiated would lead to the con- 
clusion of the Romano-Slovak-Serb Alliance of 1895. 

Threatened with a series of politicei law suits, E. Brote 
left Hungary in the Summer of 1893 and established himself in 
Bucharest. Here he began an intense activity to popularize the 
Romanian naţional cause. The most important result was his work 

Die Rumânische Frage in Siebenbiirgen und Ungarn. Eine polilische 
Denkschritt, published in 1895 in Berlin and translated the same 
year into Romanian and in 1896 into Italian. 

Summarizing what was in fact already an idea of the Tri- 
bunists and asserting that the tactics of "passivism" had not brought 
any betterment in the Romanians' situation, E. Brote and his par- 
tisans from Transylvania begefn to declare themselves ready for 
adopting again a policy of “activism". The confrontation between 
the sustainers of both tactics engendered a long crisis in the na¬ 
ţional movement, which would hardly come to an end even in 
1905, when "activism" was finally generally accepted. E. Brote's 
supporters lost control of "Tribuna" and instead founded in Arad, 
at the end of 1896, a new paper "Tribuna Poporului", which would 

adopt the name "Tribuna" in 1904, when the original "Tribuna" of 
Sibiu ceased publication. 

Remaining in Bucharest without a financial base, E. Brote 
accepted the proposal of his political friend, the Liberal prime- 
minister Dimitrie A. Sturdza, to settle down on Sturdza's estate 
Găiceana (in Moldavia) and cultivate it in partnership. As long 
as he remained there, between 1898—1908, E. Brote was very ac¬ 
tive, trying to modernize the estate which was under his mana¬ 
gement and at the same time to improve the life of the peasants. 
Thanks to his care, a Popular Bank was founded in Găiceana in 
1902, and in 1907, the first federated network of Popular Banks in 
Romania. But in 1908 he had a conflict with D.A. Sturdza and 
was obliged to leave the estate, losing all the money hc had in- 
vested in it. 

Even while retired at Găiceana, E. Brote kept constantly 
in close contact with the Transylvanian naţional movement. He 
sustained the policy of "activism" in numerous articles in the news- 
papers. He published in 1899, in Munich, his work Das magyarische 
Ungarn und der Dreibund, where he tried to draw Germany’s at- 
tention to the Romanian naţional problem. He pronounced himself 
for the collaboration between Romanians and Germans in Hun- 
gary. 

The main political demands of E. Brote after 1895 were the 
resumption of Transylvanian Romanian parliamentary activity, as 
well as achievement of an understanding with the Hungarians ; 
the Romanians were to make some concessions and in exchange 

they would obtain an improvement in their political, cultural and 
legal status. In 1910, when, under the leadership of Count Tisza, the 
Parly of National Labour came into power, E. Brote felt that the 
time had come for decisive action. His friend Vasile Mangra stood 
as a candidate sponsored by the governement and was elected a 
deputy. In 1911 E. Brote went back to Transylvania, settling down 
in Braşov, where he wrote in the local gazette "Deşteptarea 11 . But 
his political activity of the years 1910—1912 ended in failure. He 
died unexpectedly on the 5/lStt 1 December 1912 and was buried 
on the 7 / 20 th December in Răşinari. 

„Om foarte cult, cu un însemnat talent la scris, minte ca¬ 
pabilă de a stoarce faptelor concluzii nouă". 

NICOLAE IORGA 

„A fost un om. Nu un om dintre cei de toate zilele, ci 
dintre cei puţini şi tari, cari înţeleg viaţa, cari nu se lasă con¬ 
duşi de ea, ci o conduc". 


OCTAVIAN TÂSLAUANU 

„Eugen Brote... a avut un destin straniu, ingrat, sorbind cu 
egală intensitate atit din paharul măreţiei, cit şi din cupa deca¬ 
denţei". 

VASILE NETEA 

